
Parëthënie

Më 1908 pas lirisë edhe prokllamimit të Konshtutës, të Tyrqisë, pa si
u-rëzuam edhe neve nga malet e Shqipërisë muarm lamtumirë njëri nga
jatri, prej shoku shokut, edhe u-përndamë në për shtëpitë. Unë, dyke
kujtuar që detyrat kundrejt atdheut nuku kanë kurrë të sosurë,
u-mënjtuash që të shkruanj këtë librë, pas shënimeve që kisha mbajtur
nga malet me shpresë që do t’i shërbenj atdheut edhe do t’i sjell dobi
pritmjes Shqiptare.

« Kryengritja Shqiptare », që ka emrin libri, është histori, e cila
tregon qysh u-organizua i pari komitet kombëtar kryengritës, për
lirin’ e Shqipërisë, vëprat të Komitetit, pësimet, vojtjet, ndjekjet
edhe luftërat që bënë komitat Shqiptarë me ushtërinë Tyrke, gjer sa u
dha liria më 1908.

Kur se kombi ynë fatzi ndodheshe në robëri, ishte edhe i dënuarë që të
çkombësohet, pa e ndjëre këtë gjëmë kaqe të madhe, të turpçme edhe të
rezikçme, as pak fatzinjtë Shqipëtarë! Nuku ishte shkaku i ndryshimit
fetar, midis Shqiptarëvet, as përdorimi i forcës, as i shkallëve të
nalta që u-jepnin, as dhelpërit, as shtrëngimi i math, që përdornin
armiqët, po ishte përdorimi i shkollës!

Me anën të shkollavet përpiqeshin që t’i përçajnë, t’i armiqësojnë,
midis tyre, edhe më këtë mënyrë t’i çkombesojnë. Jo që t’u humbisnin
gjuhën e tyre të nënës, jo; e dinin fort mirë që gjuha amtare nuku
humbet lehtë, edhe aqe më tepër në kombi Shkiptar, po ishtë tjatër
mënyrë. Në ato shkolla do të mësoheshin, pa dyshim, ne gjuhën e tyre
edhe do t’i mësonin midis të tjerave historinë të kombeve të tyre.

Cili është ajy prej Shqiptarëvet, që ka gjyrmuar shkollat edhe nuku
është çkombësuar vetëm e vetëm nga historia të mësonte, të armiqëvet
të Shqipërisë? Që në krye, domethënë të foshnjërisë, të kllisnin dyke
mësuar nga nonjë emër trimi, të cilit i vinin edhe fytyrën herojike,
të veshur me lloji lloji petka edhe të armatosurë që në krye gjer në
këmbë! Çunat e vegjel si edhe vajzat çudideshin me genjeshtrat e
përallat trimnore, q’u tregonin mësonjësit e mësonjeset, edhe u
mbeteshe për [jetë] rënjosurë në zemrë. Dale gadale, pas të riturit të
fëmijës, u shtonin këto mësime gjer i kllisnin në për historitë plot
me të rema edhe më von të vërteta, gjer arrinin çunat t’a kishin për
turp të quheshin Shqiptarë! Edhe jo kaqe vetën; po riteshin me
ndjenjat që një ditë të bëheshin edhe ata therorë, si trimat e
historisë, për atdheun, po, për fat të zi, për një atdhe të huaj edhe
armikë!

Sa djem prej kombit Shqiptar nuku janë bërë therorë dyke nderuar e
xbukuruar faqet e historisë Tyrke, Greke, Serbe, Italiane edhe kombeve
të tjerë? Edhe sa e sa nuku janë vrarë midis tyre, vëlla me vëlla, për
kombet e huaj, nga shkaku se kishin humbur ndjenjat kombëtare edhe
pandeheshin si ca armiqë të pa nginjur? Shumë edhe shumë shkuan më kot
më anën të shkollavet, po veçanërisht me anën të historisë, të cilën e
thëthinin të rinjtë Shqipetarë!

Në të këtillë gjendje kisha arrirë, edhe unë kur si nga Zoti më
dërgojnë librin të të pavdekurit patriot Vasil Dhimitri Russit, nga
Romania, të shkruarë shqip me shkronja të ndryshme. Zura gadale të
leçit edhe shekonja që sikur më hiqte një magnet që t’e leçit fare e
të ndjenj një ëmbëlsinë të madhe dyke kupëtuar ç’do që shkruante. Më
gëzim të math, mora librin t’ua tregonj e bashkënxënëzvet, të cilët
mbetnë të habitur kur panë që paska libra edhe në gjuhën shqipe.

Gëzimin tonë deshnim t’ja çfaqnim edhe Direktorit e mësonjësit tonë
Dhjamantiut, Grek, i cili na qërtojti ashpërisht dyke thënë që është
mekat edhe kurrë mos zemë të këtilla libra me dorë. Lumtërisht, përveç
meje, zuri rënjë ndjenja kombëtare edhe në shumë bashkënxënës, nga të
cilët sjell nër mënt Nuçi Buzon, Kristo Floqin, Foqion Dr. Turtulli,
Thoma Avramin, Spiro Duçin etj, kështu që pastaje e kishim për turp që
të mos quheshim Shqiptarë! Në 1885 shkova për në Romani edh’atje gjeta
fushën të hapur për të xvilluar e punuar 40 vjet, gjer sot, për të
shenjtin qëllîm të atdheut t’im të shtrenjtë.

Këto më shtytnë që të shkruanj e botonj librin « Kryengritja Shqiptare
», historinë të vërtejtë, të levizjes për lirin’ e Shqipërisë, që të
mësojnë të rinjtë ndjekjet, vojtjet, burgimet e gjithë të këqiat që
kanë hequr vëllezërit edhe atrit e tyre, për të arrirë me therorira të
mëdha ditën e sotme, ditën e shenjtë që të valonjë flamuri dykrenor
kombëtar mbi Republikën Shqipëtare!

Siç thamë, në krye, dorëshkrimin e pata shkrojtur më 1908 edhe prisnja
kohën që t’a shtyp, përjashta, kur se përsëri Tyrqit zunë ndjekjet
kundra kombit Shqipëtar. Ju pregatit më prapë kryengritjes po, nga
shkaku i baskenevet të përditëshmë që më bënin, dorëshkrimin ja dhashë
një kushërire, Vikës P. Llogorit, që t’a fshehë në shtëpi të saj.
Mjerisht pas kryengrintjeve ngjajti lufta Ballkanike edhe pastaj
shkelja e Shqipërisë edhe kësisoj u-përçamë dyke marë muaxhirllëkun.
Unë bashkë me gjithë fëmijën u-hothmë në Amerikë edhe kushërira në
Bullgari.

Që nga Amerika i shkrojta kushërirës në Bullgari, po nuku e silltë nër
mënt për librin, kështu që e pandenja të humbur këtë thesar, për
historinë kombëtare, kur vjet për fat ardhi Vika nga Bullgaria edhe
dyke kërkuar midis plaçkavet gjeti dorëshkrimin. Sa gëzim që ndjeva
është e pamundurë që t’a tregonj. Desha me vrap që t’a botonj po një
sëmundje më hodhi në shtrat, ku ndenja 9 muaj pa parë djellin më sy.
Me gjithë sëmundjen mëndjen e kisha tek libri edhe me ndihmën të
atdhetarit vyer Dr. Satih R. Zavalani që vuri gjithë shkëncesinë për
shërimin t’im kombëtarisht d. m. th. pa pagerë, shkrojta gadale edhe
vëllimin të 2të me qënë e perzjerë në kryengritjet, që
pasuan edhe mora anë në të gjitha.

Nuku dyshonj që mësonjësit, nxënësit edhe përgjithërisht gjithë
Shqipëtarët do t’a pelqejnë këtë histori kombëtare, « Kryengritja
Shqipetare », pa verejtur gabimet orthografike, të metat edhe fajet
për të cilat u kërkonj ndjesë, me qënë që kaqë është fuqia t’ime.

Vetëm u lutem gjithë Shqiptarëvet, dyke nisur që nga Kryetari i
shtetit e gjer në i fundit, që të mos u mungonjë kurrë këjo librë nga
shtëpia dyke ua lënë trashegim fëmijës tyre edhe te mësojnë rjedhjet
të historisë kombëtare gjer u prokllamua Republika Shqiptare edhe të
ketë të Parin President Ahmet Zogun, shpëtimtarin edhe burrin të math
të Shqipërisë!

Mbaruar më 17 Maj 1925, në Korçë.

Bërësi 

Mihal Grameno

* * *

Vëllimi I





Krye e I.

Më 1907, në muaj të Prillit, një anije me pëlhurë hiqte verejtjen të
gjindjes të Brindisit, qytet i Italisë, në deti Adriatik. Këjo anie
kishte ca ditë që vërtiteshe në ujrat të Brindisit edhe nga lëvizjet
që bënte epte dyshim që një qëllim të fshehtë gjyrmonte. Edhe me të
vërtet po të gjyrmonjë, për së afërmi Kapitanë të anijes, kur delte
përjashta natënë, do të kupëtonjë qëllimin e tij.

Kapitani ishte një burrë mesatar, i thatë, mustaqet të mëdha e të
verdha, robat e tij ishin gegënishte, nga të cilat kupëtonje që ishte
Shqipëtar. Në pyetjet, nga ç’vënt je, Ahmeti, siç quheshë kapitani
anijes, psherëtite edhe dyke mbushur sytë me lote përgjigjeshe: nga
Ylqini! Këjo pyetje i pikëllonte zemrën të mjerit Ahmet se me syt’e
tij kishte parë kur qyteti i tij lindjak, i bukuri Ylqin, kishte rënë
në dorë të Malit Zi, më 1878.

Një natë kur qetësia zotëronte në qytet, një vërshëllim dëgjonet ndanë
detit edhe pas pakë kohe lopatat fëshëllenin në det dyke sjellë një
barkë në drejtim që ku kishte dalë vërshëllimi.

Me të u afruar barka jep parollen, edhe në përgjigjie rëzonet Ahmeti,
pastaj, si dolli përjashta edhe haset me nëntë burra q’i kishin
vërshëllyer, u thotë: të gjitha janë gati edhe me qënë që kemi kohë të
mirë, është shumë mirë të nisemi që sonte.

Të lutemi Ahmet, i thotë një nga burrat, të na preç gjer nesër brëma
me qënë që nuku jemi gati se nesër do të vejë ky Zotëni, dyke treguar
një nga burrat, në Bari ku ka për të marë armëtë edhe nesër brëma
sigur do të nisemi.

Si kur të mos ishte qëllimi i shenjtëruar, për të dashurën Shqipëri,
thotë Ahmeti, do të mos u prisnja se duhet të besoni se Qeveria e
këtushme zuri të dyshonjë e frikë kam mos pësojmë gjësendi. Tani edhe
një ditë mbeti në mest, thotë i pari, e me emërin të Zotit as gjësendi
do të mos pësojmë se kemi Perëndinë me vehte.

Ashtu qoftë, thotë Ahmeti, po nesër brëma në këtë orë të jini gati,
pastaj i ipi barkës edhe shkojti.

Si shkojti Ahmeti shkuan edhe burrat që pamë, të cilët me të u afruar
në qytet u-përndanë si cilido në Hotel të tij. Këta burra kishin ca
ditë që kishin ardhur në Brindis edhe iqnin verejtjen të Brindis
anëve, me qënë që dukeshin të huaj me mos kuvenduar as gjuhen
Italiane, edhe ishin përndarë në për Hotele e vetëm fshehtazi haseshin
edhe bisedonin.

Burrat t’anë, që tregojmë më sipër, nuku ishin të tjerë përveç se të
parët kryengritës (komita) Shqipëtarë, të cilët ishin mbledhur në
Brindis që të hidheshin në Shqipëri edhe të përpiqeshin për lirinë.
Këta burra ishin Bajua edhe Çerçis Topulli, Veli be Klysyra, Zeman
Mashkullori, Idris Jakova, Thanas Nasto, Naum Trebicka, Hasan Toleri
edhe Mihal Gramenua.

Të nesërmet brëma, gjithë në atë orë, vjen Ahmeti edhe thotë që është
gati së gjithash e me pëlhura të hapura, prandaj të vrapojmë të
shkuarët. Veli beu i cili kishte vajtur në Bari për armë, nuku u kthye
po teligrafisi që në mëngjes do të jetë atje sigurisht, po Ahmeti me
mos duruar vendosmë që të vinim neve në anie, q’atë brëma, e të
prisnim atje gjer nesër Veli benë.

Kështu vendosmë edhe Çerçizi, Mihali, Idrizi, Zemani edhe Thanasi si
muarm armët, fishekët, robat, të ngrënë edhe ç’duheshë për një
udhëtim, kaqë të rezikshmë, rymë në barkë edhe për pakë kohë arrimë në
anije.

Pritmë të nesërmet gjer më drekë po, mjerisht, Veli beu me shokët e
tij, Naumnë edhe Hasanë, nuku dukeshin edhe ishim në dëshpërim të math
për nonjë ngjarje të pa pandehur, kur Bajua na dërgon një letrë dyke
na lajmëruar që Veli beu me shokët u pendua, kështu që neve u nismë
për në Shqipëri.

Bajua pas marëveshjes që kishim bërë, edhe veçanërisht në lutjet e
mija, qendrojti për çdo ngjarje edhe shkojti në Amerikë për të mbledhur
ndihma.

Po më përpara se të nisemi, për në Shqipëri, besojmë të nevojshme që
të tregojmë fillimin edhe organizimin të komitetit.






Krye e II. Fillimi i Komitetit

Më 1905 në qytet Manastir ndodheshe Nënëdirektor i Gjímnasios
Turqishte Bajo Topulli, nga Gjinokastra. Atje bëri të njojturë me
shumë Shqipëtarë atdhetarë, me të cilët kuvendontë për gjendjen e
tmeruar, në të cilën shkonte kombi Shqipëtar. Asi kohe kishte arrirë
në një dëshpërim të math, nga shkaku se qeveria Tyrke kërkonte me çdo
mënyrë të farosurit të gjuhës shqipe, si dhe çdo përhapje të
ndjenjavet kombëtare midis Shqipëtarëvet.

Më tjatër anë andarët Grekë, të organizuar në Greqi prej qeverisë
Greke, u kishin shtënë tmerë popullit Shqipëtar me ndjekjet edhe
vrasjet që vepëronin për dita, kundra tyre! Të mjerët Shqipëtarë
gjithë shpresën e kishin varur tek Perëndia se as nonjë shenjë
përmirësimi nuku dukeshe që gjëkundi.

Që të gjithë pra e ndjenin rezikun të math edhe që të gjithë
dëshëronin një organizim komiteti, për mprojtjen të kombit, po,
mjerisht, as nonjë nuku guxonte të çfaqte këtë menjtim, me qënë që
kishte arrirë koha sa të druhet vëllaj nga vëllaj i vet! Ajo kohë
tiranike, e Hamitit kuq, nuku ka edhe as që do të ketë shëmbëll në
histori.

Bajo Topulli më guximtar, nga të tjerët, i çfaqet më përpara Feim be
Zavalanit pastaj së bashku u çfaqin menjtimin Gjorgji Qirjazit, Jashar
Bidinckes, Nuçi Naçit, Riza be Vilçishtit, Grigor Cilkës, Qani be
Ypit, Sejfi Vellamesit edhe kësisoj, pasi e pritnë me gëzim të math që
të gjithë, vendosnë edhe filluan të parin Komitet Shqipëtar, me
program kryengritëse.

Komiteti zuri të punonjë edhe të përhapet me çape të mëdha dyke
formuar degë edhe dyke bërë anëtarë. Për këtë qëllim Bajua vajti në
Korçë edhe në Kolonjë ku fillojti degë të rea, kështu që për dita
shtoneshin anëtarët.

Qëllimi i komitetit ishte që të përhapet e të forconet mirë edhe
pastaj të zintë nga vepërimi, mirëpo qeveria Tyrke zuri të marë erë
për një lëvizje të Shqipëtarëvet, andaj kërkonte me gjithë fuqi të
xbulonte qëndrën, fillimin si edhe programin të komitetit Shqipëtar.

Nga ky shkak si edhe nga vrasja e tmeruar, të andarëve Greke, në
Negovan, mbi patriotin të math, Papa Kriston bashkë me vëllan’ e tij
Papa Theodhosin vendosnë që të zënë nga vepërimi, pa u arrirë pema
mirë. Me 23 të Marsit 1906 Bajua me Riza Velçishtin, me nxenësit të
Gjimnasios Qamil Panariti, Pertef be Rusi edhe Selim be Pojanin lenë
qytetin Manastir edhe shkuan në Kolonjë dyke i bashkuar edhe Hysen be
Dishnica gjer atje.

Në Kolonjë, si bashkonen me Qani be Starjen Ypin edhe me të tjerë,
zunë nga vepërimi dyke formuar çeta komitash edhe t’i regullojnë.
Përnjëherësh u përhap fama në Europë edhe në Shqipëri kështu që
prisnin të gjithë, me pa durim, të shohin Hoxhen — siç e quanin Bajo
Topullin — edhe të bashkoneshin me atë. Qeveria Tyrke zuri ndjekjet
edhe Fehim be Zavalanin e bënë syrgjyn në Akri të Sirisë, e të tjerë
gjektë.

Po për fat të keq zunë e dhelpëritë — të cilat kanë prishur kurdoherë
Shqipërinë — edhe bintnë nxënësit që të falen prandaj Bajoja shkojti
në Gjinokastrë për të filluar degë edhe për të mbledhur shokë e Qani
beu Starja me Riza benë mbetnë në Kolonjë gjer të ktheneshe Bajua.

Kur këto ngjisnin në Shqipëri dyke marë një bujo të madhe emri i
Hoxhës, i pa lodhuri atdhetar, Grigor Cilka, ngrihet prej Korçe edhe
hidhet në Sofje, të Bullgarisë, e në Bukuresht për të organizuar
Shqipëtarët e atjeshmë, pas programit të komitetit. Të gjithë e pritnë
me gëzim të math lëvizjen kombëtare, pastaj si u filluan me degë zunë
të mledhin ndihma për komitetin.

Në Bukuresht kryesinë të veprimit e kishin marë Pandeli Vangjel
Shalesi, Vasil I. Zografi, Rafail Shule, Andre Alilozi, Mihal Grameno,
Pandeli Durmishi edhe të tjerë, të cilëvet na shpëtojnë emrat. Edhe në
Misir ishin formuar degë nënë kryesi të Thanas Tashkos, Jani Vruhos e
Milo Duçit.

Në këtë kohë tri djem të rinj, Lambi Bimbli, Kole Rikashi edhe Miçe
Papanastas, të mbushun plot ndjenja patriotike ngrihen që nga Amerika,
ku jetonin, edhe venë në Sofje për të u-hedhur në Shqipëri. Mjerisht,
me gjithë përpjekjet të komitetit Sofjes, nuku muntnë të hidhen dot,
nga koha e shkuarë, kështu që u shtrënguan të kthenen prapë për në
Amerikë se dimëri afroneshe edhe nga të hollat vinin në shtrëngim.

Gazetat e Europës zunë të shkruajnë gjër e gjatë, për mbi lëvizjen të
Shqipëtarëve, edhe t’u tregojnë një simpathi të madhe, po, pa shkuarë
shumë kohë, Qani be Starja bindet në këshillat e miqve faqezinj edhe i
falet qeverisë Tyrke, e cilla pas pakë kohë e burgosi në Manastir edhe
hoqi të këqijat gjer sa u dha lirija. Riza Velçishti me pakë shokë
qëndron si burrat edhe vepëron në Kolonjë edhe në Shqëri midis
Përmetit e Leskovikut.

Bajua kur u kthye prej Gjinokastre edhe mësojti ngjarjet u helmua pa
masë, po si trim që ishte zuri nga vepërimet. Në Gjinokastrë fillojti
një degë edhe mori me vehte vëllan’ e tij Çerçizin, Zeman
Mashkullorin, edhe ca të tjerë. Me mos mundur të bashkonen as me Riza
Velçishtin hidhen në qarket të Korçës e të Devollit, ku përhapnin
levizjen kombëtare. Në këta vënde u shoqëruan edhe me Fejzo be
Dishnicën e Apostoll Plasën, kështu që u bënë 11 shpirt.

Në këtë kohë andarët Grekë tmeronin popullin, fort shumë, si edhe
grekomanët kishin zënë një ndjekje të reptë kundra Shqipëtarëvet
kombëtarë dyke patur qeverinë ndihmëse, prandaj u vendos prej
komitetit që të vepëronet një goditje. Pas shumë pritave q’i kishin
bërë Karavangjelit, Dhespotit Kosturit, e nuku e shtinin dot në dorë
fat’ i zi dënojti që të vritet i ndyeri Foti, Dhespot i Korçës, për
mbi Bradvicë më 9 të Shtatorit 1906.

Si u vra Dhespoti, Foti, një ndjekje e reptë zuri qeveria kundra
komitave Shqipëtarë si edhe kundra kombëtarvet. Zunë edhe burgjimet me
dyzina midis të cilvet Jovan Kosturin bashkë me fëmijën, Salih Butkën,
Grigor Cilkën, Ohran be Pojanin, Ibrahim Qesarakën, sot Baba i Teqesë,
Lazo Progrin e shumë të tjerë.

Fejzi be Alizoti, Qeveritar i Korçës, përpiqet me çdo mënyrë që të
bintnje Bajon për të falur, dyke ju zotuar një nënëpunësi më të madhe,
në qeveri, po si pa që Bajua nuku bindet i dërgojti fjalë që të
largonet nga Mytesarifileku i tij, se ndryshe do t’a ndjekë këmba
këmbës. Bajua mblodhi shokët edhe si biseduan e gjetnë të udhës që të
pranojnë këshillat të Fejzi beut, me tjatër anë zunë edhe shirat e
pa-reshura, kështu, që vendosnë të hidhen në anët e Gjinokastrës edhe
Bajua të shkonjë në Europë për të mbledhur ndihma.

Fezo be Dishnica me tri shokë Devollinj qëndruan në qarkun të Korçës
edhe Devollit, e Bajua me shokët e tjerë shkuan për të kërkuar Riza
Velçishtin, po si nuku e gjetnë dot shkuan për në Gjinokastrë. Atje u
ishte thënë që t’ i ndjekë fat’ i lik me qënë se u përndanë, si zoqt’
e korbit, njëri nga jatri. Shkaku i përndarjes rodhi se Bajua me
Çerçizin rynë në Gjinokastrë për të regulluar shtëpinë, me qënë që
gjithë vëllezërit e tyre ishin burgosur, edhe të marin gjesendi të
holla se kishin mbetur pa nonjë para në xhep, sa për shokët i siguruan
në malet ku u dërgonin të ngrënë edhe të nevojshmet.

Një brëma vendosi edhe Abdyl Mersini, i cili ishte më i zoti edhe më i
mësuari në ato vende, të shkonjë në Kardhiq, fshat’ i tij, e kësisoj
mbetnë Apostoli, Zemani, Hasan Nikolica, Malo Çami edhe Rapo
Mashkullori pa patur nonjë kryetar kur, një natë Rapo Mashkullori u
vjeth armët Apostolit edhe Zemanit e shkon fshehtazi! Kur u xgjuan
shokët, edhe shohin ngjarjen të pa pritur, u tmeruan dyke pandehur
nonjë trathëti prandaj vendosnë të shkojnë dyke marë edhe Zemanë që
t’u tregonjë udhën, gjer më tutje.

Mbetur i vetëm, i gjori Zeman, kthenet për në Gjinokastrë që të
lajmëronjë Bajon dhe Çerçizin, për këtë ngjarje, po tjatër e keqe m’e
madhe i rueshe Zemanit, se me ryrë në qytet e zunë kollxhinjtë
(ruajtësit) të duhanit edhe do t’a shpinin në Policie, po lumtërisht
ishte kryekollxhi Raifi, kushëri me Topullenjtë, edhe kështu e lanë të
lirë e të vejë në shtëpi të Bajos.

Kur mësuan ngjarjen Bajua me Çerçizin u brengosnë tepër edhe kaqë u
dëshpëruan sa, pa shkuar nër mënt rezikun, duall të armatosur ditën,
për mes qytetit, që të kërkojnë shokët e çakërdisur. Si kërkuan më
gjithë anëtë, pa gjetur as nonjë shenjë, u kthyen natën në shtëpi të
tyre dyke mallkuar fatin. Pa dyshim që çdo e ndenjurë, në Gjinokastrë,
ishte një rëzik i math për ata, se u xbuluan andaj vendosnë të shkojnë
që të tre në Sofje të Bullgarisë për të dimëruar.

Të nesërmet, si muar lamtumirë shkuan në Palavli, pranë Delvinës, në
kombëtari Nazif Aderi i cili i priti me gëzim të math. Si ndejnë ca
dit, gjer sa arriti një vapor Austriak, me përpjekjet të Nazifit rynë
në vapor edhe duall në Kotor, pastaj, si u veshnë me roba qytetnore,
shkuan në Sofje ku atdhetarët e atjeshmë i pritnë me një gëzim të
math. Si ndejnë ca kohë, në Sofje, Bajua me Çerçizin ardhë në
Bukuresht ku atdhetarët i pritnë me gëzim të math. Në këtë kohë ardhi
lajmeja e zezë për vrasjen të Spiro Kosturit, në Selanik, edhe u
helmuan që të gjithë atdhetarët, me qënë që këjo vrasje kishte
karakter politik se Grekrit goditnin atje ku u dhembeshe Shqipëtarëve.
Bajua nuku ndenji shumë kohë, në Bukuresht, me qënë që e kërkonte
Aladroja Kastrioti edhe shkojti në Paris.

Asi kohe ndodhesha edhe unë, autori i kësaj libre, në Romani prej 20
vjet që jetonja, ikur që i vogël prej atdheut, edhe q’atëhere ryra në
luftë kombëtare, prandaj kur ardhi Bajua me Çerçizin zemra më qante
edhe rihte pa prerë që të munt t’i shërbenj atdheut edhe me pushkë në
dorë, po mjerisht isha i dobët nga fuqia edhe i pa i stërvitur, se
kurrë gjer atëhere nuku kisha ngjitur male në këmbë. Me gjithë këtë
çdo ndryshim i këtij menjtimi ishte i kottë, se më hante mushkërinë,
prandaj ju luta Bajos të më mernin e mua kur të delnin, përsëri, dyke
i thënë që do të jem i lumtur të vdes në shkëmbinjt’ e Shqipërisë.

Bajua dyshonte në fjalën time aqë më tepër, se më shinte të mësuar në
prehje, edhe më tjetër anë shumë veta ishin zotuar vetëm, prandaj më
thotë që Shqipëria është e gjithë Shqipëtarëvet, kështu që në
dëshëronj në Mars të ndodhem në Sofje të Bullgarisë. Ditët më dukeshin
muaj gjer sa ardhi Marsi edhe shkova me vrap në Sofje ku si u mblothmë
të gjithë shkuam për në Brindis, përveç Vasil Trebickës të cilin e
dërguam në Korçë, për të marë gjakun të Spiro Kosturit, po komiteti i
Korçës e ndalojti të bënjë një goditje se qeveria Tyrke do të mundonte
kombëtarët.

Po më përpara se të arrimë në Brindis hoqmë mjaft udhës se në Zejmun,
kufi i Maxharisë me Serbinë, na ndalojti komiseri, një bark zhabë edhe
i lik, edhe na kthen në Beligrad. Në Beligrad policia e stacionit na
dërgon me xhardërma në Prefekturë dyke ngrënë, unë, udhës ca kondakë
mbi kuris, kur desha të pinja ujë rugës. Atje na pyesin edhe u thomi
që jemi nisur për në Amerikë, po nuku deshnim të na besonin, e kështu
urdhruan që të na burgosin edhe të lajmërojnë Ambasadën e Tyrqisë që
të dërgonjë njeri. Kur dëgjuam për këtë u tmeruam po duruam të shohim
fundin, se nuku kishim ç’ të bënim.

Nuku shkojti shumë kohë kur se dy nënëpunës bashkë me një dragoman, të
Ambasadës Tyrke, edhe na nxjerin nga podrumi ku na kishin kallur
pastaj na pyesin Tyrqisht nga jemi edhe ku vemi. Çerçizi, me qënë që
Bajua me Shahin Kolonjën shkuan nga Zejmuni për në Vienë, u thotë
Tyrqisht që le të pyesin qeverinë Sërbe, për këtë, kështu që si u
lajmëruan na thonë me ashpërim se do të na dërgojnë në Tyrqi.

Për fat unë kisha një pashaportë të vjetër, prej të Romanisë, edhe u
thom që unë nuku e njoh Tyrqinë se jam subjek i M. T. Karolit. Kur
panë pashaportin u panë në sy edhe më thonë që ti je lindur në Tyrqi
po unë u përgjigja që kam ikur i vogël edhe në Romaní kam shërbyer në
ushtëri edhe fitova të drejtat, kështu që me vrap mua më liruan
Sërbët, edhe Çerçizi, Idrizi edhe Zemani mbetnë të burgosur gjer të
bëheshin aktet e duhura edhe t’ i jepnin në dorë të Ambasadës, për të
i dërguar në Tyrqi.

I liruar dal në qytet edhe hasem me Thanasin, të cilin nuku e burgosnë
se rëfeu pashaportin që në krye, edhe të përpiqemi për shokët, andej
këtej. Për fat gjetmë atdhetarin Aleksandri Balltadorin, në Beligradë,
i cili na rekomandojti ne Z. Naum Kristof, një patriot Bullgar, kështu
që së bashku lajmëruam Ambasadat të Italisë, Austrisë edhe Romanisë
nga të cilët mësuam që shokët tanë të thonë se nuku jepen në Tyrqi me
qënë të ikur për politikë.

Lajmërova shokët, në burg, edhe të nesërmet kur u thonë të bëhen gati
se do t’ i dërgojnë në Tyrqi, këta përgjigjen që nuku venë në Tyrqi,
me qënë të ikur për shkake politike, kështu që u shtrënguan të na
kthejnë me xhandërma në kufi te Bullgarisë. Për këtë ngjarje prisha
unë shumë të holla, se shokët nuku kishin po u gëzuam kur arrimë në
Sofje edhe shpëtuam pa u dorëzuar në Tyrqi.

Në Sofje u bashkuam edhe me Bajon, të ktheur nga Viena, teligrafisht,
pastaj ndejmë edhe ca kohë në Sofje gjer u pregatitmë se rish për të
ikur. Le të mos harojmë shërbimet edhe përpjekjet të atdhetarëvet
Shahin Kolonja, Kristo Luarasi, Dhimitër Mole edhe Adem Shkaba, të
cilët ishin zemra e lëvizjes kombëtare në Bullgari. Kur na kthyen nga
Beligradi Kristo Luarasi na mbajti në shtëpi të tij edhe Dhimitri
Molea na dërgojti 2,000 franga nga Filibeja.

Si muarm ca pashaporta të rema, për shokët, shkuam në Brindis edhe
q’atje, siç thamë, me anijen të Ahmet Ylqinit për në Shqipëri.






Krye e III. Nisja për në Shqipëri

Të shtunë pas dreke, më 16 Maj, përhapin pëlhurat të anijes edhe
Ahmeti, kapitani ynë, urdhëron: djema gati! Përnjëresh anija mori
udhën edhe neve ja krismë këngës për mëmëdhenë! për mëmëdhenë! të cilë
e kisha bërë unë edhe ja kisha dedikuar Bajos.

Me gjithë që ishim kaqë të pakët zemrat tona ishin shumë të gëzuara e
plot shpresa, dyke pandehur që gjithë këjo botë ishte krijuar vetëm
edhe vetëm për neve! Kur zuri që të ngryset na thotë Ahmeti që do të
kemi furtunë o djema, e kësisoj do të mos mundim të dalëm në stere,
siç e pandehnim.

Ahmeti ynë sikur ishte nonjë Flamaryon i dytë, nuku shkojti shumë kohë
kur zuri një furtunë e marë. Për mbi 36 orë lëftuan, pa reshtur,
Ahmeti me shokët e tij kundra atyreve valë që përpiqeshin të na
përfshinin! Me mundime të mëdha shumë e dyke udhëtuar siç na losnin
valët, dyke u gdhirë e henë e pa nisur që të hapet dita, arrimë në një
vënt e na thotë Ahmeti: këtu është mirë që të delni përjashta, me qënë
që, pas shenjave të kohës, duhet të bëjmë shumë kohë gjer të arrimë
pranë Sarandës, ku dëshëroni yve.

Neve, të dëshpëruar nga ky udhëtim, midis vdekjes, me të dëgjuar stere
e pritmë me gëzim të math këshillën e Ahmetit edhe duallmë në një vënt
të huaj, të cilin as e dinim as e njihnim. Si nxuarm armët edhe
plaçkat që kishim hipmë edhe neve në barkë edhe duallm në stere, si u
puthmë me Ahmetin e shokët e tij, dyke lënë njëri tjetrit ndihmës
Perëndinë.

Me të shkelur në një shurishtë të bardhë Çerçizi më thotë: gjunjëzo e
puth dhenë të Shqipërisë o Mihal për të cilin të ka dëshëruarë edhe
dëshëron zemra jote! E putha me mall edhe ju luta Perëndisë që në
kishim të drejtë të na mpronte edhe të na ndihmonte. Ndejmë pakëzë të
çlodhemi e të shihnim ku gjendeshim se, mjerisht, as nonjë prej nesh
nuku e dinte këtë vënt. Kur zuri të xbardhullohet dita ngarkohemi me
trajstat, në të cilat kishim nga 500 fishekë, si cilido, edhe të
ngrënat pastaj, si muarmë armët, muarmë të përpjetën e malevet.

Për mua ishte e para herë që ngjitesha në male, pa edhe çfarë male?!
Të lartë, të dëndur edhe me shkëmbinj të mëdhenj dukeshin pa funt.
Shokët ishin të mësuar edhe ngjiteshin pa mundim, po unë me Idriz
Jakovën ecnim gadale edhe më tepër me duar edhe këmbë, se kishim frikë
mos rukulliseshim, në përenjtë pa funt, edhe bëheshim copë copë!

O burrani, o burrani, bertiste Çerçizi, mos u druani po shkelni pa
frikë edhe lehtë se, siç ecni yve, lodhì shumë, po cilit munt t’i
nxirnje frikën? Arrinte vetëm një e hedhur sytë tatëpjetë të na
ngrihshin leshrat përpjetë edhe nga tmeri të na mereshin mëntë e të
gjenim fundin.

I gjori, i shtrenjti i pa lodhuri edhe fort i dashuri Zeman
Mashkullori! Ky ishte nëna e çetës tonë. I papërtuar edh’i parënduar
do të rinte pranë nesh që të na jepte ndihmën e tij për çdo nevojë.
Herë herë na mirte trajstat, herë paltonet edhe shumë herë na
ngarkonte mbi kuris, të tij, për të kapërxyer nonjë udhë, të cilën as
dhitë nuku e kapërxenin pa u drojturë.

Zemani ishte prikosurë me një karakter të pashëmbëlltë. I urtë, i
qeshur, i dashur edhe trim pa shëmbëll; ishte m’i shkuari nga gjithë
shokët, po, përveç këtyreve dhuretira, ishte edhe babo. Zemani do të
na shtypte koskat edhe do të na fërkonte barkun edhe ngrinte pishqet
sa herë që sëmureshim. Sa kohë që bëmë në malet si edhe perjashta, pas
lirisë, kurrë nuku e pashë Zemanë që të zemërohet po, për kundrazi, me
gëzim të math kërkonte që qysh edhe qysh t’i kënaqte të gjithë me
buzën e tij të qeshurë.

Kur bjerë andej ku këtej u ngjitmë në mal edhe atëhere zuri të hapet
mirë dita, po, me gjithë këtë, nuku kupëtonim se ku ndodheshim kur,
për fat, shohim me teiqyre (dylbi) një bari i cili kullote bagëtinë.
Çerçizi vrapon tek bariu edhe si përshëndoshen e pyet ku ndodheshim e
cilat ishin rugat që dëshëronim neve. Si lajmërohet Çerçizi kthenet, i
helmuar, dyke thënë që të rëzohemi prapë se ruga që kishim marë na
nxirte për në Vlorë.

Rëzohemi edhe limerjasmë atë ditë në ca lisa ku ishte një burim i
ftohtë. Me të perënduar djelli muarm rugën të një fshati, që ishte
pranë, kur fati na nxori një çoban nga Myzeqeja, i qojtur Ilo, i cili
ishte sherbëtor në atë fshat edhe ktheneshe me mushkat në shtëpi.
Kuvënduam e na thotë që ishte i pa kënaqur nga i zoti, andaj në
pyetjet tona në dëshëronte të bashkoneshe me neve e priti me gëzim të
math, kështu që si shpuri mushkat u kthye edhe shkuam, erretë, midis
fshatit.

Ky fshat quhet Vermik edhe është nga fshatrat e Himarës. Që të stolis
edhe zugrafis bukurinë të Breqdetit me fshatrat rreth tij, më është
një pun’ e kottë, me qënë që natyra i ka prikosurë me bukurira të
veçanta. Të xbukuronj rëketë, malet me ato shkëmbinj, fshatrat gjithë
monë të gjelbëruara me ullinj, portokalë, limonj, fiq, qitra, shegë
edhe gjithë lulëzimet e tjera, ose të tregonj bukurinë të gjindjes, të
Bregdetit, për gjimin edhe trimërin e tyre?

Reviera, me San Remon, Mentone, Monte-Karlon, Monakon, Nisen e të
tjera, nuku ka as nonjë ndryshim nga Bregdeti, i Shqipërisë, kur një
ditë janë për të u ndërtuar edhe vëndet të Bregdetit siç janë këto.

Shkuam dyke ecur gjithë natën kur shohim që do të na zinte dita, pa
zënë nonjë limer, andaj vendosmë që të mbyllemi në një kishë të vogël
përjashta fshatit, Vunosë dyke besuar që as njëri nuku vjen atje. Rymë
brenda edhe ranë gjithë shokët të flenë veç meje, i cili i lodhur edhe
i dirsur po rinja e thëthinja një cingare si edhe për të u mprojtur
nga çdo rezik.

Nuku shkojti shumë kohë kur dera hapet edhe ryn prifti me një grua për
të meshuar. Prifti bashkë me gruan në vënt që të trembeshin u tremba
unë edhe desha të xgjonj shokët, kur prifti më ndalon duke më thënë:
leri të flenë se janë të lodhur. Kur zumë të përshëndosheshim xgjohen
shokët nga gjumi edhe i thomi që kemi ikur nga ushtëria po prifti nuku
besojti e na thotë që çfarëdo që të jini mos kini nonjë frikë, pastaj,
si mbarojti nga të meshuarit, na ndau meshën që mori edhe na bëri nga
një kafe në një qoshe të kishës. Me të ikur i dhamë të holla dyke ju
lutur të na blinte ca duhan e të ngrëna, të cilat na i dërgojti me
priftëreshën.

Pas nja tre orë rëzohen prej fshatit 10 fshatarë, midis cilëvet ishte
edhe një kapitan avullore, i quajtur Ilo, me të cilin ishim njojtur në
Brindis, po nuku i ishim çfaqur. Përshëndoshemi pastaj zumë t’u
tregojmë cilët ishim edhe qëllimin t’onë. Ca nga këta kishin ndjenja
kombëtare, mbjellë prej Petros Fotografit nga Korça, andaj u dhamë
edhe mjaft libra për të lëçitur.

Me të perënduar djelli shkuam, si na gostitnë shumë mirë, me një
udhëtregonjës që na dhanë, pa si muarm lamtumirë edhe u falënderuam
për pritjen që na benë. Dyke udhëtuar ato ‘ripa edhe rëkera, të
Qimarës arrimë më të gdhirë në Pilur, ku limerjasmë në një pyll, e
q’atje udhëtuam natën edhe arrimë në Kuç. Kuçi është historik me qënë
që në këtë fshat është lindur Gjoleka, një kryengritës trim, të cilit
edhe sot i këndohen këngë, Labërishte, për trimërin’ e tij.

Në Kuç dërguam Ilo çobanë tek Birçoja, një mik i Çerçizit që të vinjë
të haset me neve edhe të na sillëtë gjësendi për të ngrënë. Birçoja
vjen i bashkuar me një shokun e tij dyke na sjellë të ngrëna po na
lajmëron që ushtëria e përndarë na ka zënë gjithë rugët, prandaj na
këshillon qe të limerjasem në një pyll edhe me të u ngrysur mirë të
shkojmë, ververisht maleve.

Këshillat të mikut tonë, Birço, i pranuam edhe vamë në një pyll të
dendur shumë, që ku vërenim ushtarët kur brithnin posht e lart për të
na kërkuar neve. Në këtë pyll na gjajti një gjëmë fort e ligë. Kur
shokët flinin unë me Ilo Çobanin po fshinim pushkat edhe mësoheshim
qysh t’i përdornim, po, mjerisht, ky mësim u bë mbi kuris të Ilos se
gabimisht pushka time zbrazet edhe godit Ilon në vithrat! Shokët
xgjohen edhe rëmbejnë armët dyke pandehur ushtërinë, po u tregonj i
helmuar edh’ i tmeruar, fajin që kisha bërë. Me vrap xbulojmë Ilon
edhe si e pamë që plaga ishte pa nonjë dëm ja lithmë. Sa për ilaç
ishte shura t’onë, se barat që kishim marrë na i mbajtnë në kufi të
Austrisë.

Në jetë time nuk kam ndjerë më të math helm edhe hidhërim se t’asaj
dite kur plagosa Ilon. Nuku paska më të keqe se të bëhesh shokvrasës!
Mirë po ay gabim m’u bë një mësim i math që të vërenja pushkën tjatër
herë.

Gjithë atë ditë e shkuam të brengosur me nj’anë për Ilon edhe më
tjatër anë se kishim mbetur pa të ngrëna, me gjithë këto më të u
ngrysur dualëm prej pyllit edhe vinim në stan të Birços, që na kishte
treguar, po kur njerjesh shohim që Iloja nuku ishte gjekundi. Bertit
edhe kërko, me gjithë anëtë, po Iloja kish marë pushkën edhe kish
shkuar. Atëhere mallkova dorën që nuku e mori mirë se ky vajti që nga
pylli në ushtëtarët dyke treguar për neve që e muarm me pahir Birçon,
priftin edhe fshatarët të Vunosë, të cilët ndejnë nga një vit të
burgosur në Gjinokastrë.

Si e mblothmë mëndjen për Ilon muarm të përpjetën e maleve, pa nonjë
udhë, ca male të lartë shumë, plot shkëmbinj të thatë pa nonjë pikë
ujë, kështu që tani përveç urisë, vuanim edhe nga etja. Dirsët na
shkonin çurkë si lumë edhe mernim e thëthinim dhënë për të shuar
etjen. Atëhere u ndodha në një shtrëngim të math edhe, i dëshpëruar,
ngrita sytë në qell dyke bërtitur: Aman o Perëndi i Shqipërisë vdiqmë
për ujë! Si për çudi më dëgjojti lutjen Përëndia, se i mjeri Zeman i
cili vente në për shkëmbinjtë, për të gjetur ujë, bërtet: vraponi se
gjeta ujë!

Atë gëzim që ndjemë nuku di qysh t’a tregonj munt që të barabitet si
një shpëtim nga vdekja. Kishte gjetur një lis të math të cilin e
kishin shpuar edhe bërë gropë, barinjtë, për të u mbledhur ujët kur
bintë shi. Vrapuam edhe si pimë ujë muarm vehten, se ishim fare të
drobitur, pastaj zumë udhëtimin. Me të gdhirë arrimë në një stan, ku i
zoti me gruan e tij na shtruan të hamë. Me një shijë të pa treguar
hëngrëm atë mënjgjes pastaj, si u çëlothmë mirë, shkuam dyke
falënderuar të zotërit e stanit për mírë pritjen.

Q’ atje shkuam në malet e Golemit po, dyke parë që vinte në atë rugë
një ushtëri e vogëlë, kthyem udhën edhe duallmë në një stan ndanë një
lumi. Nga gjithë stanet që vizituam sa kohë që bëmë malevet, ky stan
do të më mbetet një kujtim i paharuar, me qënë që ishte ngritur ne një
vënt pitoresk, që nuku rëfehet. Një lumë shkonte midis dy pyeve të
veshur, një nisi e vogëlë e rethuarë prej lumit edhe kundrejt nisis
ishte stani, kështu që bënin një pamje nga më të bukurat, dyke kujtuar
brëmanet kur rëzoheshin bagëtia për të mjelë. Në këtë stan gjetmë
vetëm të zonjën e cila na priti e gostiti me dhallë edhe me kos e
ndejmë gjithë ditënë gjer ardhi i zoti me bagëtinë. Përshëndoshemi
edhe me vrap porosit djemtë të na pjekin një qëngj të zgjedhur, kështu
që na gostitnë si jo më mirë edhe pastaj na kallë në kasolle per të
flejtur, dyke thënë të jemi të qetë se këmbë ushtari nuku shkelte
atje, veç kësaj na tha që kurdoherë po të jemi në rezik të vemi në
stan të tij për çdo siguri.

Besonj qëësht interesant të tregonj me këtë rast, që gratë të
Kurveleshit nuku mbulojnë fytyrat edhe punojnë bashkë me burrat e tyre
në për stanet, në për arat edhe në çdo punë që të kenë. Flejtmë nja 3
orë, në buçim të lumit, edhe si u ngritmë shkuam bashkë me Demon, i
zoti i stanit, për mest Kaparejt, fshat’ i Demos, gjer arrimë në
Zhulat, pastaj, si i falënderuam edhe një herë, mori lamtumirë edhe u
kthye për në stan.

Në Zhulat e shkuam ditën në për ca repa edhe më të ngrysur shkuam për
në Kardhiq, dyke limerjasur në ca gështenja.

Kardhiqi është një katunt fort i bukur, ngrehur për mbi një breg të
fortë, ka një fortesë historike edhe është i rethuarë me male të
lartë. Këtë katunt e ka prishur Ali Pasha edhe duken e sot gërmadhat e
rëmyera. Ndejmë tri dit në Kardhiq për të u çelodhur po më tepër që të
mbatheshim me opinga se këpucet na ishin bërë copë copë prej gurëve.

Që këtej muarm grykën e mollës për të dalë në malet e Gjinokastrës.
Kjo grykë është një grykë e lartë edhe fort e ngushtë, kështu që as
nonjë frikë nuku ke prej ushtërie me zënë vëndet e duhura. Këtu vravi
Çerçizi një dele të egërë të cilën e kemi ngrënë pa kripë.

Në Gjinokastrë ndejmë tri dit, në Kala të Shen Triadhës, ku u bashkuam
me shumë kombëtarë dyke biseduar që qysh edhe qyshë duhet vepëruar,
gjer të pregatitim një lëvizje të përgjithëshme. Deshnin mjaft djema
të bashkoheshin me neve po i ndaluam, me qënë që nuku deshnim të mirte
qeveria masa të repta, kundra nesh, e me këtë mënyrë flinte, dyke
marrë lëvizjen tonë pa nonjë rëndësi. Si na solli nga gjithë barërat
(ilaçet) Besim Vesel Gega, shkuam në Çajyp në stan të Raif Kerit, prej
Gjinokastre.

Që nga Çajupi u hothmë në Zagorie të Tepelenës edhe limerjasmë në një
pyll, pranë Zheit, ku na ardhë ca gjatorë me të cilët kuvënduam gjër e
gjatë. Me të perënduar djelli shkuam në mal të Brezhanit, në stan të
Dhimitraqit Spiros, ku na pritnë fort mirë me gjithë q’atë ditë i kish
vdekur i ati Dhimitraqit. Si i lamë ngushëllimet tona, me barinjtë, me
të ngrysur u rëzuam në një tatëpjetë pranë Brezhanit, pastaj muarm
anën e Viosës edhe arrimë në urë të Muços. (Tregut). Si u siguruam që
rojtësit flinin edhe nuku kish nonjë rezik e kapërxyem edhe shkuam për
në Klysyrë ku gjetmë evgjitin Seitin, në Sarajë të bejlerëve, i cili
më bëri një melem me haki e më plakosi këmbët, se më ishin berë
potillat gjak nga gurët. Ilaçi më beri fare mirë dyke ecur lirisht e
pa dhemba.

Që nga Klysyra vajtmë në Toler në shtëpi të Arsllanit, të cilin e
kishim lënë në Brindis, edhe s’andejmi dyke na bashkuar Myrtezaj, prej
Panaritit të Përmetit, arrimë në një pyll për mbi çifligun të
bejlerëvet të Klysyrës. Në Toler, gjetmë edhe shokun tonë, Idriz
Jakovën, i cili u nda që nga Gjinokastra nga shkaku së ishte e pa
mundur të duronte jetën tonë edhe të gjesdiste maleve i ngarkuar, me
qënë që ishte më shumë se mua delikat, prandaj qendrojti në
Gjinokastrë e q’atje e dërguan kombëtarët për në Elbasan, mik pas
miku, se qëllimi ishte të hidheshe në Jakovë edhe në anët e Gegërisë
për të përhapur ndjenjat kombëtare. Mjerisht, në Elbasan, e zunë edh’e
dërguan në Manastir ku e burgosnë edh’e munduan shumë gjer sa u dha
liria.

Një sëmundje e keqe, nga të vojturit e burgut, nuku e la të gjorin
Idriz të gëzonjë lirinë se, pas pakë dit, mbarojti jetën dyke mbyllur
sytë i gëzuar se pa ëndrën e tij të mbushurë, për të cilën ish
përpjekur edhe kish vojtur kaqë shumë! Le të përmëndim pak fjalë edhe
për jetëshkrimin të këtij dëshmori kombëtar. Idrizi ishte lindurë në
Jakovë prej një shtëpie të mirë edhe të nderçme, pa si mbarojti
shkolën Tyrqishte zuri nënëpunës i qeverisë gjer arriu në doganë të
Soroviçit. Atje u bashkua me shumë atdhetarë, kështu që u bë një
kombëtar nga më të flaktët edhe me urtësin e tij dinte qysh të
përhapte ndjenjat kombëtare. Me të mësuar lëvizjen të komitetit
shkojti fshehtazi në Bukuresht edhe q’atje në Sofje, ku u bashkua me
neve edhe dolli maleve. Vdiq 27-28 vjet në lule të vërsës.

Pa si ndejmë një ditë në atë pyll shkuam në pyll të Repanit, ku u
hasmë me barinjt’e fshatit, e dyke shkuar për mest Sevranit arrimë për
mbi Frashër. Atje tëk limerjasnim u hasmë me Fejimin, nga Selenica e
Pishës, i cili na shpuri në një fshat ngrehur në përua, Sorok, hoqmë
në shtëpi të Spiros miku i Fehimit, i cili na priti e gostiti si jo më
mirë. Në mëngjes shkuam pranë Frashërit me mos guxuar të vinim atje se
na lajmëruan që kishin vajtur mjaft ushtarë, edhe duallmë në pyll të
Koplarës.

Në këtë pyll na ngajti nji episod shumë i keq. Më të thyer të ditës
kthehëshin nga tregu i Frashërit fshatarët, për në shtëpit’e tyre, të
cilët dyke i pandehur ushtëtarë u ndamë për të u mprojtur, po,
mjerisht, humbi shoku shokun e pas tri orë dyke u thirur me emra u
hasmë! Sa gëzim të math nuku ndjemë në zemrat tona kur u hasmë se
s’paska më e keqe se asaj që të aratisesh nga shokët në mest të
pyllit. Gjithë kohën e shkuam me të ngrënë lule-shtrydhje pastaj, me
të afruar perëndimi shkuam në mal të Radomit, në stan të Tasi Çobanit.
Atje ardhi nga Kurtesi i ndyeri Sako me të nipin e tij Kasëmin edhe na
muar në fshat, në shtëpi të tyre.

Të nesërmet ardhi Ibrahim Efendiu, i cili sot është Baba i Teqesë
Qesarakës. Z. e tij ishte një patriot nga më të vyerit edhe fort i
ditur, kështu që biseduam gjer e gjatë për mbi gjendjen të Shqipërisë.
Këtu ndejmë tri dit edhe u bashkuam me shumë atdhetarë prej atyreve
anë, të cilët vrapuan të haseshin me neve. Deshnin mjaft djema të rinj
te shoqëroneshin me neve si edhe Kasemi, i nipi i Sakos, një djalosh
18-20 vjet, po i këshilluam të qendrojnë edhe pak kohë kur do të
bashkoneshim. Vetëm Abas Nivicën, i cili ishte bari në stan të Tasit,
e bëmë shok se me të parë neve nuku desh që të ndaheshë, me as nonjë
mënyrë, e qendrojti i pandarë gjer sa u dha liria.

Që nga Kurtesi u kthyem prapë në Frashër edhe qendruam për mbi Teqe,
ku ardhe Servet beu, Hysen beu, Dervishlerët, Hasan Ef, i cili ishte
Hoxha i Frashërit edhe shumë atdhetarë të tjere. Këtu gjetmë me të
vërtet folenë të kombëtarëvet, se atje ishte Teqeja, shkolla e madhe
kombëtare. Muarm lamtumirë dyke patur mirësinë Dervishlerët që të na
japin për shok Zoton, prej Backe, i cili na shpuri në Backë, në shtëpi
të Laces, të cilit na dorëzojti nga ana e Teqesë. Zotoja ishte një
atdhetar i mirë plot ndjenja kombëtare edhe trim me fletë prandaj dyke
kënduar arrimë gjer në Backë dyke shkuar midis Dervishies, ku na
gostitnë Dervishlerët.

Dervishia është ngriturë në një vënt fort të bukurë, më një fushë të
vogël, rethuar me male edhe pyje edhe për mest Dervishies shkon një
lumë, kështu që ka një bukuri prej panorame. Shpirt ndrituri Baba
Fetahu që ka xgjedhur këtë vënt, kaqë të bukurë, edhe ka ngriturë
Dervishien është përkujdesurë që të xbukuronjë edhe ca më shumë përveç
asaj natyrale. Ka mbjellë lloji pemë, pjergulla edhe shumë sende të
tjera me një regullim të pa treguar, prandaj çdo udhëtar që të
shkonjë, në Dervishie, nuku munt të mos e admironjë e të mos thotë: të
ndritë shpirti o Baba Fetah!

Në Backë ndejmë dy dit, në shtëpi të Laces i cili na priti edhe
gostiti mirë, pastaj të bashkuar me Lacen, me të vëllanë edhe me Zoton
muarm malet përpjetë dyke shkuar qafen të Manës. Malet të Backes janë
të lartë shumë po edhe fort të bukurë se janë të veshurë, me ujra e
kullotë nga më të mirët. Këtu na hasi Laceja me Tahir Vranishtin, afër
Beratit, e me vëllan’ e tij Saminë edhe me pesë shokë që kishin pas.
Si bëmë mirë të njojturë edh’ u treguam qellimin tonë, Tahiri me
Saminë dëshëronin nga zemra që të bashkëpunonin edh’ ata, për këtë
qëllim, e kësisoj u shoqëruan me neve.

Tani nuku isha ajy Mihali i parë se u forcova mirë si nga trupi si nga
këmbët edhe nga jeta komite, tani isha njëjeshisht me shokët, për
kundrazi kisha marë edhe një barrë tjatër përsipër. Ditënë, si
ngopeshim nga gjumi do t’ u mësonja këndim edhe shkrim ose, që të mos
mërziteshin, do t’ u tregonja nonjë histori ose përallë prandaj më
quanin Hoxhë. Në malet e Backës u hasmë edhe me nja 75 ushtarë po nuku
u goditmë me qënë që neve kishim zënë vënde të forta prandaj shkuan më
nj’anë edhe neve shkuam për në Qesarakë. Në Qesarakë kishim nevojë që
të blinim ca plaçka, që na duheshin, edhe më tepër për të mballosur
opingat andaj muarmë me vehte Dhamë Opingaxhinë gjer në Lubonjë, ku na
mballosi opingat se i kishim copë copë.

Në Lubonjë hoqmë në shtëpi të Dilaverit edh’ atje mësuam për vrasjen
të Riza Velçishtit edhe për Apostolin, Hasan edhe Malon që kishin
pësuar shumë. Hasanë e kishin zënë edhe dënuar me 15 vjet në burg të
Gjinokastrës, Apostoli me Malon dimëruan me Bullgarët po, në një
goditje me ushtërinë, Maloja u vra, pa si lëftojti burrërisht edhe
vravi tri ushtarë. Apostolë e xunë edh’ e dënuan, në Manastir, për
jetë po u lirua me çpalljen të lirisë. Malo Çami ishte shoku i Rizajit
po, me qënë që në një goditje me ushtërinë u plagos, Rizaj e vuri në
një vënt të mirë për shërim edhe pa si u be mirë u bashkua me Bajon
gjer të haseshe me Rizanë.

Që nga Lubonja u hothmë në Elmas në shtëpi të Rapo beut, i cili na
priti fort mirë edhe na mbajti dy dit, se nuku ngopeshe dot me
bisedimet kombëtare. Nga Elmezi vajtmë në Kozel tek Refat beu me të
vëllezërit e tij, Nuri edhe Dervishi, të cilët na pritnë me gëzim të
math edhe së bashku me Dervishin u ngjitmë në Gramos dyke qendruar në
qafë të Kazanit.

Pa vajtur në Gramos dua pakëzë të zugrafis bukurinë të Kozelit, të
cilin ja ka dhuruarë vehtë Zoti. Prikosurë me male të veshur, me
boriga e bredha, të cilët i përçan lumi me oshetimet e bukura, pa si
vërtit dërstillat edhe mullinjtë. Bagëtia kullosin me gëzim edhe zilet
e këmborët përbëjnë një armoní të pëlqyerë edhe të pangopure. Pa
pyshim që barinjtë, me fyjejet e tyre, i bashkojnë zëret e bëjnë një
mellodhí, kaqe të ëmbël sa të perëndon në qell! Kozeli është ngritur
për mbi një bregore duke admiruar këto pamje natyrale.

Ne Qafë të Kazanit ishin ngritur stanet të Pitulit i bashkuar me Sali
Butkën edhe vëllezërinë të Kozelit edhe na kanë gostitur siç nuku
rëfenet. Qafa e Kazanit është një vënt strategjik edhe shumë i fortë
po, veç kësaj, është edhe tepër i bukur. Q’atje do të shëkosh
Kolonjën, me gjithë fshatrat edhe fushën e saj, më tjatër anë do të
shëkosh Devollin, me fshatrat edhe fushën e tij, edhe pastaj gjithë
fushën e Korçës, dyke bërë që të gjitha keta vënde një pamje panorame.

S’andejmi u hothmë në Lofkë të Dardhës, ku kemi limerjosurë një ditë.
Këtu gjetmë gjyrma e shenja që kishin limerjosur e të tjerë, pa dyshim
andarë. Me të perënduar djelli muarm rugën e malevet edhe më të gdhirë
arrimë në malet për mbi Dishnicë ku ishin ngrehur stanet. Këtu ardhi,
prej Korçe, Laze Progri i cili na solli ca fishekë që kishim porositur
edhe ngrysur mirë rymë në Korçë, në shtëpi të Cilkës. Cilka ishte
zemra edhe shpirti i lëvizjes kombëtare, trim guximtar i math, i
padrojtur sido që e kishin burgosur për këtë qëllim, edhe ishte i
ditur. Shërbimet të këtij atdhetari nuku kanë shëmbëll edhe çpagim.
Cilka meriton faqe shumë prej të historisë kombëtare, me qënë që ka
qënë, është edhe do të vdesë patriot!

Nga Korça shkuam, pa si na veshi mirë komiteti i Korçës për në Plasë
edhe q’andej të hidheshim në Prespë, me qënë që komitat Bullgarë
dëshëronin të haseshin me neve. Në Plasë tri nga shokët e Tahirit
deshnin të shkonin per në vënt të tyre, kështu që u shtrëngua edhe
Tahiri me Saminë t’i përcjellin gjer tej, në për ca miq të njojtur,
edhe do të ktheheshin dyke lënë për fjalë Teqenë të Melçanit që të
bashkoheshim.

Nga Plasa u hothmë për në Prespë edhe dyke marë Grykën e Ujkut arrimë
në Grazhdan. Atje u hasmë për herën e parë me komita Bullgarë, nënë
kryesi të Petro Gjermanit. Të bashkuar shetitmë gjithë Prespën, ku u
hasmë edhe me shumë Shqipëtarë, të cilët i këshillonim që të shkojnë
në armoní me Bullgarët edhe të mësonin gjuhën amtare e të pregatiten
për një lëvizje kryengritëse se ora po afron.

Kur ndodheshim në Shulin, në çiflig të Orhan be Pojanit, na
lajmërojnë, prej Korçe, vrasjen e Mitës Heqimit si edhe për Qani be
Ypin që do t’e shkonin lidhur për në Manastir. Këto lajme na hidhëruan
fort tepër edhe vendosmë që të zëmë rugën, Korçë-Manastir, për të
shpëtuar Qani benë. Programi ynë ishte që të mbanim gjithë udhëtarët
pastaj, si të shkonin Qani benë t’i lironim ose të vrisnim, nonjë nga
ata që të kishin gjisht, në vrasjen të Mitës Heqimit.

Më 7 Gusht 1907 zemë sosenë ku duheshe po, mjerisht, pa shkuar shumë
kohë, shkojti Posta e cila vinte që nga Manastiri për në Korçë edhe në
bërtimin tonë që të lidhën një bej i qojtur, siç mësuam pastaj, Qerim
be Kostreci, veshur ushtërisht, nuku dëgjojti e dyke dashur të
shpëtonjë u vra. Pastaj Postën e doqmë edhe si u muerm armët
suvarinjvet edhe një mushkë u hothmë në Nivicë, edhe q’atje në
Gjerman.

Në Gjerman u hasmë edhe me Vanço Ohrinë, i cili kishte dy shokë, edhe
së bashku shkuam për në malet e Kureshtit. Kur do të kapërxenim
liqenin me llundra na lajmërojnë që shumë ushtëri po na kërkojnë neve,
dyke vënë shtrëngim të math popullit, prandaj kemi marë një udhë të
gjatë shumë gjer arrimë në malet për mbi Pisoder. Më nj’anë të lodhur
e të raskapitur edhe me tjatër anë pa ngrënë, kemi ndenjur gjith’ atë
ditë vetëm me një qint dreem llokume që kisha unë në torbë.

Me të ngrysur rëzohemi në një fshat Bullgar, ku na dhanë për të ngrënë
edhe porositmë Myftar’e fshatit që të na dërgonte ngrënie, për nesër,
në limer ku do të limerjosnim. Të nesërmet brëma si muarmë bukë, me
vehte, shkuam në malet e Koreshtit, ku patmë lumtërinë të hasemi me
kryekomitat të Kosturit edhe të bëjmë të njojturë. Nuku munt të
mohojmë kurrë që, dyke bashkëndenjur me komitat Bullgarë, shkuam
vëllezërisht edhe përfituam mjaft nga organizacia e tyre. Ishin mirë
organizuar, nga çdo pikëpamje, edhe kishin një disiplinë fort të
pëlqyerë si kundër edhe fort të reptë. Me këtë program ishin forcuar
edhe kishin mundur që të lidhen, midis tyre, kështu që në çdo rezik,
që t’i vinte një çete, vraponin ndihmës ata që ishin pranë. Si
vizituam fshatrat të Koreshtit muarm lamtumirë edhe shkuam të bashkuar
me voevoden Petro Buzo për në Nestram. Me hidhërim do të tregojmë që
Thanas Nastoja, prej Plase, u tregua i dobët edh’i pabesë, se u nda
prej neve edhe mbeti me Vançon nga Ohria, sa për armët tona, q’i
kishim dhënë e donim t’ja mernim, na u zotuan Bullgarët të na i
dërgojnë në Korçë.

Në malet të Nestramit ndejmë dy dit edhe, pa si muarmë lamtumirë nga
Petro Buzoja me shokët, u hothmë në Kolivicë në Kala të Abidin Shahut.
I famëshmi hajdut, Abidin Shahu, kishte zgjedhurë, fort bukur këtë
kala se ishte një fortesë e sigurtë. Ishte Bajram atë ditë e na ka
sjellë të ngrënë edhe ëmbëlsira nga shtëpia, Zeneli, një djal’i ri e
fort i mirë po, mjerisht, nuku kish ryrë, siç duhet, në ndjenjat
kombëtare.

Pas mezit ditës ardhë edhe të tjerë miq, nga Zeligradi, me të cilët
kuvenduam gjer e gjatë.

Pa perënduar djelli u rëzuam në Qytezë. Ishte e shtunë mbrëma edhe
fshatarët ktheheshin nga punërat, në fshat. Çerçizi u thëret ca
fshatarëve, në gjuhën greqishte, që të qendrojnë edh’ ata qendruan. Si
u përshëndoshmë i pyet Çerçizi, ç’kemi nonjë të re edhe qysh shkojnë
me fqinjët e tyre Muhamedanë. Një nga pleqtë përgjigjet që s’ka nonjë
të re edhe, pas shenjavet e humbnë çdo shpresë të lirisë të cilën na e
kanë kënduar andarët, sa për Muhamedanët, thotë plaku, janë gjith’ ata
Tyrq që kanë qënë kurdoherë.

Kini të drejtë, ju thomi, që të qani nga këta, po mos harojmë që faji
m’i math i ngarkohet qeverisë Tyrke, të Stambollit, e cila dëshëron që
të mos ketë kurrë qetësi edhe vëllazëri, në vëndin tënë, midis të
Krishterëvet edhe Muhamedanëvet. Këto pra na shtrënguan të marim armët
edhe malet që të sjellëm lirinë të shenjtë, e cila nuku do të vonoujë.

Pa që të gjithë për këtë liri na kuvendoni po për fat të keq, thonë,
liria, kaqë e dëshëruarë, nuku duket as gjëkundi. Pastaj na pyësen që
të kujt Kapitani jini se tjatër herë nuku e kemi parë. U thomi që ramë
në një goditje të madhe me ushtërinë, tej Kosturit, edhe me mundime
arrimë gjer këtu më parë, se shu[mi]ca e shokëvet mbeti prapa dyke lënë
Kalanë të Abidinit vendin për të u bashkuar. Pastaj, dyke u treguar
Çerçizin u thom unë që Kapitani ynë është Kapitan Xhorxhi.

Nuku kemi dëgjuar këtë emër edhe, siç duket, nuku dini as vëndet as
regullat, me qënë që djemtë tanë kurrë nuku vinë pa perënduar djelli
edhe pa na lajmëruar përpara.

S’ka gjesendi; thotë Çerçizi, po nuku na thoni a ka në fshat nga
shokët t’anë?

Njënatëzaj ishin katër shpirt, përgjigjen, po sonte nuku dimë në ka
ose jo.

Atëhere, thotë Çerçizi, le të vraponjë një përpara për të lajmëruar
goxhabashin që të na bënjë konak, pastaj neve dyke kuvënduar arrimë
ndanë fshatit. Atje kishin dalë shumë burra edhe djema që të na
shihnin edhe, me të afruar, na pritnë me një mir’s’ardhtë greqisht. U
përshëndoshmë edhe ndezmë cigaret dyke pritur goxhabashin kur në vënt
të tij vjen pojaku (dragati, bekçiu ose ruajtësi) dyke na thënë që
goxhabashi ishte i sëmurë, edhe nuku vjen dot. Atëhere pregatitni juve
një konak u thomi edhe shkojti pojaku.

Abazi kishte mbetur prapa prandaj mbeti i habitur dyke dëgjuar që
kuvëndonim neve greqisht, kur se ata flisnin, pa dyshim, shqip, andaj
me zemërim u thotë: E pse nuku kuvëndoni shqip, ore, a po e kini për
turp?

Të xbuluar, prej Abazit tonë, thotë Çercizi që edhe neve e flasem
shqipen pa si jemi nga Epiri, mirpo këjo çfaqje i kalli në dyshim edhe
zunë, njëri pas jatrit, të shkojnë e të na lëne vetëm me ca djema të
vegjël. Pritmë gjer sa u ngrys po më kot, se pojaku nuku dukeshe të
vinjë të na thotë për konak, kur një nga çunat e mbeturë na thotë që
munt të vinim e tek ata, në shtëpi, po djethinaj brema kishim nga
andarët që nuku dinë shqip.

Me të parë që do të mbeteshim përjashta i thomi çunit të na shpjerë në
shtëpi të tyre, ku gjetmë t’ëmënë, një grua e ve, me një bijën ktheur
prapa me dy foshnja, me qënë që burri i sajë i ishte martuar në Greqi.
Na urdhruan brënda të gjorat edhe, pas zakonit, na përshëndoshnë dyke
mbeturë të kënaqura se mereshim vesh në gjuhën tonë. Pritmë që të
vinte Thomaj siç quhëshë pojaku, të cilit i kishim dhënë të holla për
të na blerë gjësendi të ngrëna, po vonojti dyke thënë që nuku gjen
gjekundi. Pa fjalë i kupëtuam fort mirë këto të vërtitura, prandaj i
thamë që të shkonjë po nesër pa gdhirë të vinjë të na xgjonjë.

E zonja e shtëpisë na shtrojti të hamë, nga ato që kishte, po na
kënaqi më tepër se me bakllavara.

Si kuvënduam edhe pakëzë na lutet që të xgjohemi ca më shpejt se ka
për të vajtur në Sinicë me qënë që gdhiheshe Shën Mitri edhe e
meshonin në Sinicë. Ranë shokët edhe flejtnë përveç meje, që kurrë
nuku flinja tek do, po të flinim në për shtëpira, aqë më tepër këtu ku
na kishin ngjarë episodet e ditës. Pas mezit natës xgjojta Çerçizin
edhe shokët edhe u thom të pregatiten për të shkuar, se e ndenjurá
tonë në këtë fshat ishte e rezikçme.

Si u ngritnë shokët edhe u bënë gati xgjuam të zonjën e shtëpisë, e
cila flinte lart, edhe muarm lamtumirë. Çerçizi më të shkuar e
doroviti me tri mexhitka për fëmijën, kështu që tepër e kënaqur na
përcolli gjer në porta, dyke na uruar udhë të mbarë edhe Zoti të na
shpëtonjë nga çdo e ligë.

Si duallm nga shtëpia me shumë vërejtje edhe përkujdesje, shkuam për
mest një lumi edhe muarm të përpjetën, pa ditur as neve vëndin mirë,
edhe dyke ecur arrimë në një pyll me lajthi, ku vendosmë të
limerjasim. Po si u hap dita mirë shohim të vinë çunat nga fshati, për
të kallotur bagëtinë. Nga këta mësuam që ndodheshim në pyll të
Çipanit, kështu që u familismë me çunat, të cilët i përkëdhelmë edhe i
dorovitmë pasandaj dy, më të mëdhenjtë, i dërguam në fshat që të na
blinin ca bukë edhe ca djathë.

Si kurdoherë që na kish përkrahur, Zoti i math, kështu edhe këtë herë
na dërgonte dy përkrahës. Këta ishin Istref Verleni edhe Ali Çaushi,
të cilët, me të dëgjuar që u hothmë në Devoll, po na kërkonin me
gjithë anëtë e vetëm tani fati e solli që të haseshim, me anën të
çunavet. Vërtet kishim dëgjuar për këta atdhetarë që kishin ndjenja
kombëtare të nxehta, po uniforma, prej xhandarmerie, e Ali Çaushit na
klliste në dyshim, prandaj karaulla i ndalojti që të vinin në limer pa
na lajmëruar neve.

Me gëzim të math pritmë lejen tonë edhe si u puthmë e u përshëndoshmë
rymë në bisedimet e ditës, për mbi çështjet tona kombëtare. Kur zuri
të ngryset u-rëzuam në Verlen, fshat i tyre, në shtepi të Istrefit, i
cili na mbajti tri dit e tre net, me pahir, se nuku ngopeshin dot nga
bisedimet. Këtu u-çelothmë edhe u-gostitmë si jo më mirë po ishin
tepër të hidhëruar se në Devoll nuku ishin përhapur ndjenjat
kombëtare, nga shkaku i fanatizmës po tani adhuronin Amerikën e cila
përmblodhi shumë djem të rinj, sa me këtë mënyrë po shtrëngonen të
mësojnë shqipen për të lëcitur letrat q’u vinin s’andë mi.

Bashkë me neve ardhë, edhe Istrefi me Ali Çaushin, gjer në Mengulas
edhe hoqmë në shtëpi të Jotit Major Emin Mengulasi, dyke patur dijë
për ndjenjat kombëtare. Z. e tij mungonte se ndodheshe me shërbimin
ushtëriak në Janinë, po ishte një burr i urtë, shpirt mirë edhe si[d]o i
pa mësuarë kishte ndjenja kombëtare, siç nuku pandeheshe. Në këtë
shtëpi gjetmë një dollap me libra shqip, dyke thënë Aliu që i ka
sjellë, nga Janina, Majori për çunat.

Pa si ndejmë dy dit në Mengulas, ku kuvenduam me shumë miq, shkuam në
Bozhigrad dyke na bashkuar Alin Mengulasi, Istrefi edhe Ali Çaushi. Në
Bozhîgrat hoqmë në shtëpi të Nure Agajit, miku vetiak i tyre, i cili
na priti fort mirë. Pa u gdhirë u ngritmë edhe shkuam, si u puthmë
edhe muarmë lamtumirë njeri prej jatrit, pa u treguarë drejtimin tonë,
siç bënim kurdoherë. Mirpo Istrefi nuku desh të ndaheshë, prej nesh,
se dëshëronte të shoqëroheshë po, nga shkaku i dimërit, e qendruam
dyke e këshilluar të jetë gati për në prenvërë bashkë me shokë të
tjerë, se atëhere do të bëheshë lëvizja e madhe.

Gjithë ditënë e shkuam në pyll edhe kur u ngrys ju turmë përsëri
Qytezës, ku na kishte mbetur një breng i math, për sjelljet të
Qytezësvet. Këtë herë u rëzuam në kishë e cila ndodhet për mbi fshat
edhe kundrej kullës të pojakëvet edhe lopëçarëvet. Çerçizi vate edhe
trokiti në derë të kullës edhe një zë u dëgjua, që lart, dyke thënë
që, me qënë shoku i tij në fshat e ka kyçur, nuku e hap dot po me të
kthyer e sipër është. I pa duruar, siç ishte Çerçizi, u ngjit në supet
e shokëvet edhe ryri brënda nga dritareja.

Tek po rinim në kollonat e kishës shohim që ngjiteshë njeri nga
fshati, të cilin, sado erëtë, unë e njojta edhe me vrap ju sula dyke i
thënë: qëndro Thoma se të vrava! Thomaj, pojaku i njojturi, qëndrojti
edh’ i verdhë dyllë më lutet t’ e lë sa te kërkonjë dy dhi që kishin
humbur, po unë i thom që le t’i hajë ujku po tinë të vish këtej që të
mos na gënjesh si herën e parë. Lajmërojmë Çerçîzin i cili thotë t’e
ngjitim lart si kundër edhe bëmë. Nuku shkojti shumë kohë kur vjen dhe
lopëçari tjatër, i cili hapi derën edhe rymë që të gjithë brënda.

Në pyetjet q’ i bëmë Thomajt, për sjelljet e tyre u përgjigj që
fshati, dyke na pandehurë ushtarë Tyrq, u trëmp shumë prandaj nuku na
bënë konak edhe as të ngrëna më të holla nuku na dhanë se druheshin.
Si e vumë në be e lamë të lirë që të vejë në shtëpi, po i thamë të
hapnjë sytë se ke të bënjë me komitat Shqipëtarë. Pa si shkojti Thomaj
i betuam edhe lopëçarët Sulon me Hasanë, nga Bozhigrati, pastaj
kuvenduam, gjër e gjatë, mbi lëvizjet që bëheshin në fshat edhe për
qark.

Që të rinim në kullë të gjithë kishim frikë, prandaj dy nga shokët
vanë në kollonat për siguri me verejtur çdo lëvizje që të bëheshë.
Pyesëm lopëçarët që në cilë shtëpi munt të vinim na thonë që në shtëpi
të Dine Qiraxhiut. Vendosim pra për të ryrë në fshat edhe kësoj, me
lopëçarët përpara trokasëm në shtëpi të Dines. Me të dëgjuar që ishin
lopëçarët porta hapet edhe neve rymë brënda, kur një vajzë e re, 15-16
vjet, trëmbet edhe zuri që të qanjë po me fjalë të ëmbla e qetuam edhe
rymë brënda, ku gruaja e Dines ishte e sëmurë.

Dinoja kish dalë nga shtëpia po ardhi me vrap me të e lajmëruar
lopëçarët. Në krye u tmerua, dyke na parë neve, po neve e përqafuam,
vëllazërisht, edh’e siguruam që të mos ketë fare nonjë frikë.
Urdhrojti të na shtrojnë tjatër dhomë edhe ajy shkojti, pas urdhrit
tonë, të lajmëronjë goxhabashin që të mbledhë krerët e fshatit edhe,
bashkërisht, të vinë të hasen me neve. Dineja hthehet e na thotë që
nuku munt të vinjë, me qënë që ka frikë prej qeverisë. Atëhere i
shkrojta unë Nikollaqit, siç quheshë goxhabashi, një biletë, greqisht,
në të cilën i thosha që ajy është përgjigjës për çdo që munt t’i
ngjasë fshatit. Pas pakë kohë vjen Nikollaqi, bashkë me fshatarët,
edhe biseduam gjër e gjatë, pastaj si u treguam programin e qëllimín i
betuam. Në Qytezë gjetmë edhe ca djema atdhetarë të cilët lëçitnin
fort bukur shqip, prandaj u dhamë mjaft libra për të lëçitur.

Si hëngrëmë darkë na përcuall, me dashuri, edhe na dhanë e pojakun për
udhëtregonjës gjer në Sinicë. Këtu i mblothmë së bashku, Muhamedanët
me të Krishterët, edhe si u treguam programin i vumë të betohen. Tek
po bisedonim na lajmërojnë që një ushtëri, prej 200 shpirt, ka
retkuarë Bozhigratin, për neve, edhe frikë është mos vinë në Sinicë.
Me këtë rast muntmë të çmojmë trimërinë të një gruaje, e cila, me të
parë që burrat u frikësuan shumë, u thotë: për se trembi kaqë shumë?
Le të urdhrojnë edhe ushtarët që të kupëtojnë se dimë t’e japim
shpirtin, edhe neve, ashtu siç duhet!

Më të ngrysur shkuam, si muarm lamtumirë, me qëllim që të vinim në
Dishnicë, po, mjerisht, një errësirë e madhe edhe një furtunë e
tmeruarë me shi na bëri të humbasëm udhënë. Ishte një natë nga më të
këqijat, që iqnim, se dyke u lënë në fat po udhëtonim në arati kur, me
mundime të medha arrimë në majë të malit. Këtu ishte qiameti se na
zuri një dborë me furtunë, e cila na perëndonte në qell. U hoqmë në
një përua që te mproheshim edhe bëmë një zjar të math që të ngroheshim
edhe thaheshim, po më kot mundoheshim se era e marë nukë na linte,
kështu që të mos ngrimë muarm udhën, verbërisht, kur dha Zoti, për
fatin tonë, të dëgjojmë zënë të gjelave që të këndojnë.

Gëzimi ynë ishte i patreguarë edh’ u-lëshuam në atë drejtim kudo që të
na shpinte. Të mbytyrë në baltra edhe të ngrirë akull rymë në atë
fshat, të paditur, edhe trokitmë në porta të një shtëpie. Një grua
dolli në dritare edhe pyet: cilët jini? Njerës të mirë, përgjigjemi,
pa kush dëgjonte? Ju lutmë dyke u betuar për Krishtin edhe për kungatë
po më kot ishin të gjitha. Vamë në tjatër shtëpi po edhe këtu nuku
deshnin prandaj, të dëshpëruar, deshmë të thyejmë derën, me qënë që
ishim kaqë të ngrirë sa me zor të math mbanimë armët në duart po një
nga shokët na ndalon se kishte parë një njeri që shkonte. Me vrap e
zëmë edhe, domosdo, na shpuri i gjori në shkolla të fshatit, ku ishte
mësonjës, edhe na bëri një zjar të math ku u ngromë edhe u çkriftuam
mirë.

Pa gdhirë mirë e dërguam të thërese goxhabashin të vinte që të na
bënte një konak, kur kthenet mësonjësi e na thotë që goxhabashi nuku
munt të vinte, nga shkaku se në shtëpi të tij ka shtatë xhandarë,
andaj na këshillonte që të shkonim nga fshati. I dërguam fjalë që ajy
duhet të na bënjë konak pa po të kenë qef xhandarët le të urdhrojnë!

Në mëngjes vjen Todi, goxhabashi, edhe na thotë që xhandarët, të cilët
ndodheshin në shtëpi të tij, na dëgjuan kur trokitmë neve në shtëpin’
e dytë, prandaj thotë, nuku mar as nonjë përgjigjie përsipër çfarëdo
që të ngjasë. Me të vërtet goxhabashi nuku gënjente, po, siç ishim
neve ku munt të vinim ditën, preferuam të qëndrojmë andaj i thamë të
na bënjë konak. Atëhere thiri pojakun edhe i thotë të na bënjë konak
në një shtëpi ndanë fshatit, siç i thamë neve për çdo ngjarje.

Me qënë që goxhabashi kishte punë me taksimdarët (mbledhësit), na
kërkojti ndjesë që nuku munt të rinte me neve, po besonj, tha, që gjer
më drekë horë të mbarojmë, këtu në Gjyres, edhe t’i përcjell. Po do
t’u dërgonj nga fshatarët që të mos u mërzitni vetëm. Me të vërtet na
dërgojti mjaft Gjyrëzezë me të cilët kuvënduam gjer e gjatë. Midis
tyreve ndodheshin edhe ca të rinj me ndjenja kombëtare, me qënë që
punonin në Mali Shenjt edhe ishin predikuar prej patriotit, Oshenar
Gjergj Panaritit. Pa si kish përcjellë, taksimdarët, ardni edhe
goxhabashi, i cili na solli të falura nga dy xhandarë. Biseduam gjer
sa u ngrys pastaj, si hëngrëmë bukë, muarm lamtumirë edhe shkuam.

Që nga Gjyrezi muarm malet edhe dyke shkuar nga Gur’ i Capit arrimë në
Dishnicë edhe hoqmë në shtëpi të Jaup Beut, i cili na priti fort mirë.
Atë ditë bëheshe, në Korçë, dasma e Sami be Pojanit edhe me gjithë
këtë, me të mësuar për neve, vrapuan me araba edhe më kembë shumë
atdhetarë. Dishnica mban gjysmë ore prej Korçe prandaj nuku qendruam
përveç se atë ditë edhe ngrysur shkuam për në Teqe të Melçanit.

Midis atdhetarëve që ardhë për të u hasur, në Dishnicë, ishte edhe një
djalë i ri, i qojtur Ferit be Frashëri, i cili me të na shëkuar neve
nuku donte që të ndaheshe as një pëllëmbë. Shkuam pra së bashku po
baltrat e mëdha, hendeket si edhe errësira na pengonin shumë prandaj,
dashur pa dashur, u-shtrënguam të kthehemi në Orman Çiflig, 20
sekundra prej Korçe, në shtëpi të Vangjos, i cili kishte atë ditë edhe
dasmë se martonte të bijën. Me gjithë këtë ndejmë në kullë ku dëfryem
edhe me dajiren dyke lojtur, Çerçizi me shokët edhe me Ferit benë,
edhe valle.

Si hëngrëmë darkë, shkuam edhe, duke ecur gadale, arrimë nga të
gdhirit në Teqe të Melçanit. Në Teqe ndejmë pesë dit ku Shenjtëria e
Tij, Baba Hyseni, na priti, gostiti, ndihmojti edhe na bekojti.
Shërbimet të Shënjtërisë Tij nuku tregohen dot, se Baba Hyseni është
një nga patriotët e mëdhenj edhe një shtyllë për lëvizjen kombëtare,
prandaj historia kombëtare i detyron faqe të arta Shenjtërisë Tij. Në
Melçan ardhë plot atdhetarë, prej Korçe edhe prej qarkut, që të
haseshin me neve. Midis tyreve nemëronj Cilkën,
Lazo Progrin, Fuat be Dishnicën, Vangjel Gjikën, Jaup be Dishnicën,
Aleks Koçin, Sami be Pojanin, Viske Gorguzi, Lutfi edhe Memdu be
Zavalani, Tasi Gramenua, Hasan Selfo be Polena, Thomi Fali, Kristaq
Aristidhi, Gaqi Thanas Viso, Bejlerët e Goçës edhe shumë të tjerë.

Dervishlerët, ca atdhetarë të vërtetë, mbushur plot ndjenja kombëtare,
nuku dinin qysh edhe qysh që të na kënaqnin më mirë. Midis tyreve
ndodheshe edhe një Dervish i ri, Zylfo, pa i dirsur mustaqeja, i cili
dëshëronte të shoqëroneshe me neve, po i thamë që është dimër edhe më
tjatër anë, me anën të Teqesë, i shërbeni më shumë çeshtjes kombëtare.
Dervish Zylfoja është i nipi edhe trashëgimtari i Baba Hysenit.

Si i puthmë dorën Baba Hysenit e muarm lamtumirë nga Dervishlerët
shkuam, në Polenë, të bashkuar me Ferit benë, Hasan Selfo benë edhe me
Jaup benë. Këtu hoqmë në shtëpi të priftit, i cili u trëmp shumë në
krye po pastaj u gëzua tepër nga bisedimet edhe me kënaqësi të madhe
desh që të qendronim nja dy dit, po neve shkuam për në Korçë.

Ishte një natë e errëtë, me erë edhe me shi, kur u rëzuam nga Polena
në Korçë edhe, të lagur qull hoqmë në shtëpi të Cilkës. Këtu ardhë
përveç atdhetarevet edhe të çkëlqyerat, atdhetare, zonjëzat Sevasti
edhe Parashqevi Qirjas si edhe zonjëza Fanka, mësonjëset të shkollës
së çupavet. E palodhura atdhetare Ekaterina Cilka, zonja e Cilkës, na
jepte edhe këshilla për rojtjen tonë komitare, pa si kish ndenjur 6
muaj me komitat Bullgarë, kur e muar penk bashkë me Amerikanen Miss
Stone.

Në malet pra lindi zonja Cilkë edhe nji çupë, të cilën e quajnë Lencë,
plot shpresa për pritmjen e atdheut. Zonja Cilkë na qepi edhe nga një
qese të madhe për të vënë bukën, dyke thënë që therimet le të mblidhen
se munt t’u duhen në nonjë nevojë. Sa herë edhe sa nuku uronim zonjën
Cilkë, se me të vërtet kishim mbetur kaqë herë pa bukë, nga shkaku i
ushtërisë.

Që nga Cilka vamë në shtëpi time, për mest qytetit, dyke patur përpara
Ferit benë, Kristaq Aristidhin edhe Gaqi Thanas Vison, ku na prisnin
prindërit edhe vëllezërit e mij. Pa fjalë që u-gëzuan shumë po edhe
u-helmuan kur më panë komit, me mjekrën e me leshrat e gjata. Në
shtëpinë tonë nuku mbeti as nonjë atdhetar pa ardhur që të haset si
kundër qe bëmë edhe kaqë herë mbledhje me rëndësi. Ishte pra një çudi
e madhe që shpëtuam pa ngjarë gjësendi. Po mbi këtë i detyrohet fort
shumë edhe atdhetarit Beqir Progrit, i cili ishte Kryekomiser i Korçës
asi kohe edhe, domosdo, mbyllte sytë edhe veshët.

Ndejmë pesë dit në shtëpinë tonë, ku u lamë edhe u ndruam, pastaj, me
qënë që qeveria zuri të kupëtonjë, muarm lamtumirë edhe shkuam të
bashkuar me Feritin, Kristaq Aristidh edhe Gaqi Thanas Viso. Tek
përçanim qytetin një patrullë ushtarë rëzoheshe nga Mitropolia e na
thiri qëndroni! qëndroni! po neve dyke dredhur rugën muarm ca
ngushtësira edhe duallmë në Shen Thanas një bregore për mbi Korçë.

Si u puthmë, me trimat edhe guximtarët atdhetarë, u ndamë dyke
u-rëzuar ata në Korçë edhe neve, dyke u ngjitur malit, në Shën Ili të
Mborjes. Këtu ndejmë një dit ku ardhi Fetahu i Qinamit edhe na rojti
mjekrat. Më të ngrysur u rëzuam edhe dyke shkuar në për arat duallmë
në sose Korçë-Kolonjë. Mjerisht, për veç Abazit, na u sëmur Çerçizi,
në Dvoran, kështu që ishte e pamundurë të kapërxenim Qarin atë natë.
Vendosmë pra të qendrojmë në Bellovodë, në han të Baba Qazimit, ku
Shahini, i zot’ i hanit, na priti mirë. Mjerisht atë ditë ishte bërë
një përpjekje midis andarëve edhe me ushtërinë, në Lofkë, të cilët
dyke na pendehur neve u-përpoqnë me andarët, kështu që më të kthyer
deshnin të kthenen në han, po Shahini i përcolli dyke thënë që s’ka
vënt me patur haremet brenda.

Ushtëria mori rugën e Korçës edhe neve, me qënë të sëmurë Çerçizi me
Abazin vamë në Floq, në shtëpi të Ibrahimit edhe Ahmitit, me të cilët
isha mik i afërmë që nga Misiri ku kishim bërë bashkë. Me qënë mik në
Misir na priti i vëllaj i tyre i vogëli, Shahua, i cili na priti edhe
gostiti mirë. Nga Floqi shkuam për në Elmas, me gjithë që binte shi,
edhe hoqmë në shtëpi e Rapo Beut. Rapo beu në krye nuku desh të na
priste brënda, me qënë që kish ca mjeshtër që punonin, po si pa
Çerçizin edhe Abazin të sëmurë na priti dhe gostiti si tjatër herë.

Që nga Elmazi vamë në Qinam ku ndejmë nja tri dit, në shtëpi të
Fetahut edhe Mehmetit me të vëllezërit e tij, të cilët na pritnë edhe
gostitnë mirë. Këtu u hasmë, me shum atdhetarë, se Kolonja është djepi
i ndjenjavet kombëtare po, për fat të zi, e përçarë, nga shkaku i
grindjevet edhe armiqësivet që mbretërojnë, midis vëndësvet.

Nga Qinami vamë në Starje edhe hoqmë në shtëpi të vllazërisë, të
Mehmetit, Ibrahimit Arsllanit edhe Batos, të cilët janë ca djema të
mirë, të urtë si edhe ca atdhetarë të flaktë. Këtu u hasmë me shumë
atdhetarë midis cilëvet edhe me Abdyl benë një atdhetar i ditur edhe i
mësuar. Që nga Starja vamë në Selenicë, ku na priste Bido beu. Bido
beu ishte oficer në ushtëri, po patriotizmën të këtij atdhetari fort
rall e kisha gjetur në gjithë shëtitjet. Na priti e gostiti fort mirë
pastaj u kthyem prapë në Starje, në shtëpi të vëllazërisë të Mehmetit.

Këjo shtëpi ka bërë shumë therorira edhe ka sjellë shumë shërbime, mbi
altarin të atdheut, se kurdoherë këjo shtëpi ishte e hapurë për
komitat kombëtarë. Po, përveç këtyreve shërbime, deshnin që edhe me
jetën t’e mbushin detyrën prandaj një nga djemtë, i dyti, i qojtur
Asllan desh që të shoqëroheshë me neve. E ëma u bint edhe i dha lejë
pastaj, dyke i dhënë urimet i tha: or bir më mirë të të dëgjonj të
vdekurë se sa të më turpërosh! Rëmbeu armët, Asllani, edhe q’atëhere u
bë shoku ynë i pandarë. Djalë i ri, 20 vjet, ishte prikosurë me
virtuta të mira, trim, i papërtuarë, i urtë edhe një atdhetar i
vërtetë.

Tani edhe me Asllanë bashkë muarm lamtumirë edhe vamë në Goshtivisht,
në shtëpi të Gaziut, ku ndejmë tri dit me qënë që prisnim robat, si të
xhandërmarisë, nga Korça, që na kishin porositur atdhetarët. Me të
vërtet të tretën ditë ardhi Fetahu me robat, të cilat, me të i veshur,
nuku na ndanin as pak nga xhandarët. Një lajmë na vjen që një ushtëri
po vjen për neve, kështu që me vrap shkuam pa zënë të ngryset mirë, po
me të dalë jashtë fshatit një shi i math na zuri e na bëri qull. Me
gjithë këtë po ecnim që të arrinim lumin, pa ardhur shumë, e t’e
kapërxenim po ishte e pa mundur.

Rymë në lumë, dyke u zënë dorë pas dore, gjer në mest kur shohim në
rezik edhe kësisoj u kthyem prapë. Për fat ndodheshë një mulli i
prishur edhe rymë atje ku ndezmë një zjar të math që të thaheshim.

Në mëngjes shtërojti, pakëzë, lumi edhe shkuam m’atanë në rëzet e
Radomit. Muarm të përpjetën edhe duallmë në majë të malit, ku na
priste një furtunë e madhe me dborë.

Ndejmë gjithë ditën në Radom pa mundur të ndezim zjarë nga shkaku i
erës e vetëm me të ngrysur u-rëzuam në Kurtez për të ngushelluar
Laskën për Sakon edhe nipin e tyre, të cilët ishin vrarë, për fat të
zi për të shkretën armiqësi! Këtu gjetmë Fehimin, nga Orgocka, një
burrë i verbër po fort i ditur edhe atdhetar. Ndejmë tri dit në
Kurtez, gjer qendrojti furtuna e madhe me dborë, pastaj shkuam për në
Frashër.






Krye e IV. Të dimëruarit në malet

Dimri erdhi edhe duheshe menjtuar qysh do të dimëronim. Kur vinim për
në Frashër ishte një nat e ftohtë sa të përvëlonte fytyren. Ciknë të
këtillë nuku kishim shijojtur, gjer ahere, po veç kësaj nuku na linin
të qetë as ujqrit. Tufë, tufë dilnin nga pyjet dyke lojtur e dyke
ulëritur. Shtimë kaqë herë po nuku vramë as nonjë. Në konak të
Sulejman beut gjetmë edhe Nexhip Benjën, trimin të Leskovikut që vravi
Kollasin, i cili guxojti t’i shanjë Shqipërinë. Nexhipi ishte një
djalë i gjatë edhe ushqente ndjenja kombëtare, prandaj u bashkua me
neve.

Në Frashër ndejmë dhjetë dit në për atdhetarët edhe në Teqe, ku
Shenjtëria e Tij Baba Abidini na priti e na dha uratat. Që të
tregojmë, hollësisht, shërbimet të kësaj Teqeje duhet penda e një
historishkronjësi, i cili te mundë të mbushnjë shumë faqe të dobishme,
prandaj neve do të përpiqemi vetëm të shenojmë ca shënime, dyke lënë
pritmjes që të mbushnjë ketë detyrë.

Më 1879 në këtë Teqe u-mbloth parësia e Toskërisë, nënë kryesi të
shpirt ndriturit Baba Alushit për të biseduar edhe vendosur çfarë masa
të mernin kundra të krastiturit të Shqipërisë, prej Konferencës të
Berlinit. Këjo Konferencë, q’ u bë për Luftën Ruso-Tyrke, u dhuronte
Greqisë, Sërbisë edhe Malit Zi shumë pjesa nga të Shqipërisë. U vendos
pra që të protestojnë, në Europ, edhe xgjodhë Abdyl be Frashërin e
Mehmet Pashën Vrionin, delegatë që vanë protestuan, më gjithë dyert e
mëdha, po më kot se as një nuku i dëgjonte dyke u thënë këto: komp pa
gjuhë të shkruar nuku ka, prandaj përpiquni në doni të njihi, paskëtaj
për komp!

I dëshpëruar Abdyl beu kthenet në Shqipëri edhe bashkë me shumë shokë
të tjerë filluan ligën të Prizrenit. Kundrështimet, me armë në dorë
dyke derdhur gjakun, si rëke, fatzinjtë Shqipëtarë, për mprojtjen të
tokës tyre, nuku suall as një dobi se vendimet të Evropës i mbushi,
plotërisht, Tyrqia, e cila dërgojti një ushtëri të madhe, nënë Komandë
të Dervish Pashës, kështu që të mjerët Shqipëtarë u shtypnë edhe u
shtrënguan të behen robër, bashkë me tokën e tyre, në të huajt!

Ngjarjet e atëhershme duhet t’i pikëllonjë në zemër, çdo Shqipëtari,
edhe dyke psherëtitur të derdhë lote të nxehta, në këtë kujtim, se
faqe më të hidhurë edhe më të zezë nuku do të ketë historia për kombin
t’ënë! Le të shprehim tek i Madhi Zot që, me kohë, nonjë ditë janë për
të u bashkuar në një trup me nënën e tyre Shqipëri!

Duheshe pra të zireshin nga punimi, me themel, që të pregatitnin
kombin për pritmjen, që të mos u thoshin përsëri që Shqipëri edhe komp
Shqipëtar, pa gjuhë të shkrojturë, nuku ka! Kështu që Abdyl beu, si e
zunë edhe e shpunë në Stamboll, thiri edhe Naimin edhe bashkë me
Saminë, të vëllezërit, ju vërvitnë punës dyke filluar nga themeli.

Ishte Frashëri vënt i bekuar, për Shqipërinë, se nga Frashëri duall
dërgimtarët edhe lëçitësit, të gjuhës shqipe për të ndriçitur kombin e
vet, prandaj Frashëri do të mbetet, për jetë, vënt i shënjtëruar i
Shqipërisë!

Kur u ngjitmë në mal të Kolonjës, për mbi Frashër, i kam dedikuar këtë
vjershë:


Si ty o Vithlehem e Mek’ e Arabisë

Ku janë lindur Muhamet e Krisht i Krishtërisë

Për mua ësht Frashëri vënt i Perëndisë

Tek është lindur Naim beu zemr’ e Shqipërisë! etj.



Pa si u largova pak nga thema, prapë për të kujtuar të rinjtë që
kurdoherë të enteresonen për rjedhjet historike të Shqipërisë, po
kthehem përsëri në Teqe të Frashërit. Kur hymë brënda mbetmë të
habitur për qetësinë, pastrën edhe regullimin që mbretëronin atje.
Pandeh që ndodhesh në tjatër botë kur sheh Dërvishlerët me një
organizacie të pa treguarë. Cilido, nga Dervishët, ka shërbimin e vet
edhe nuku del kurrë jashtë regullit, detyrës edhe disiplinës.

Shenjtëria e Tij munt të quhet me të drejtë një Shënt se Baba Abidini
përmbleth virtutet më të nalta, dyke sakrifikuar shpirtin e Tij, vetëm
e vetëm, për të ndihmuar edhe shëruar plagët e të vobekëvet edhe
gjithëve që ndodhen në nevojë. Me mirëbërësit’ e Tij edhe urtësinë,
q’i ka dhuruarë vetë Zoti ka fituarë simpathin’ e gjithë popullit,
Muhamedanë edhe të Krishterë, kështu që me përunjësi edhe ndjerime të
mëdha janë të bindur e vetëm fjalën të Baba Abidinit dëgjojnë.

Le të mos mohojmë edhe këtë që sikundër është Sh. e Tij, Baba Abidini,
kështu janë edhe të 15-16 Dervishlerët q’e rethojnë. Të urtë, të ditur
edhe patriotë të flaktë. Shërbime të paçmuara i sjellën çeshtjes
kombëtare me përpjekjet e tyre, se si dërgimtarë venë katunt në katunt
dyke përhapur, ndjenjat kombëtare. Helmohem fort tepër që nuku munda
të shënonj gjithë emrat, të Dervishevet, prandaj u kërkonj ndjesë, me
gjithë këtë sjell nër mënt emrat të këtyreve Dervishe: Meçua,
Mustafaj, Shemeja edha Murati.

Nuku munt të shkojmë nga verejtja Hoxhë Hasanë, një nga të rallët
atdhetarë, i cili fshehtazi u jep mësime fëmijës. Gjithë kësisoj zotin
Koste Bullamaçi, mësonjës i shkollës Romane, përpiqet me gjithë fuqi
për gjuhën shqipe. Jo me pak nuku duhen haruar Sulejman beu, Servet
beu, Hysen beu e Doktorët Refati me Xhemalë për shërbimet e mëdha q’i
kanë sjellë kombit.

Përveç pritjes të mirë e të paharuarë, që na bënë, patnë mirësinë të
na japin edhe një ndihmë, kështu që, si muarm lamtumirë, shkuam nga
Frashëri më 1 të Dhjetorit dyke vatur në Odriçan. Odriçani është një
fshat i bukur edhe pjellor, rethuar me pyje, me të cilat i jep një
bukuri të pëlqyerë. Hoqmë në shtëpi të Gjorgjit Tuxharit i cili na
priti edhe gostiti mirë. Këtu gjetmë edhe mjaft fshatarë me ndjenja
kombëtare.

Që këtej u hothmë në Pangri, në shtëpi të Hysen Agajit. Pangria është
një fshat i vogël po tepër i bukur sa më ka mbeturë rënjosurë në
zëmër. Fshati ngritur në ca bregore ka tatëpjetë një fushë të vogël po
pjellor, i rethuar me pyje dushku edhe i ujitur me lumënj e me burime.
Ndejmë tri dit në Pangri, ku ardhë shumë atdhetarë, nga qarket, me të
cilët biseduam gjër e gjatë. Tepër të kënaqur nga pritmja e mirë
shkuam në Hotovë, në shtëpi të Salihut.

Si ndenjmë një dit ne Salihu shkuam bashkë për në Tremishtë, ku hoqmë
në shtëpi të Ali Abdullahut, i cili na priti me gëzim të math. Këtu
ardhë shumë atdhetarë, midis cilëvet e një djalosh i ri që këndonte
fort bukur. Ky djalosh, 16-18 vjet, quheshe Haredin edhe me të parë
neve ishte e pa mundur që të na ndaheshe, kështu që, me lejën të
prindëvet, e muarm bashkë këtë trim, i cili ishte thënë të bëhet
theror mbi alltarin të atdheut!

Nga Tremishti muarm malet të Benjës dyke vajtur në Pestë. Këjo udhë më
ka pëlqyerë më tepër se çdo udhë që kam shëtitur gjer më sot. Një lumë
që shkon midis dy mureve prej guri, të bërë nga natyra, të naltë e të
zugrafisurë me gjelbësira, kaqë të bukura, që vetëm në për pikturat
edhe panoramat mundt t’i vështrosh edhe shijosh. Këto ujëra minerale
që rjedhin e mburojnë janë shumë të mira, se venë shumë njerës, me
lloji sëmundje, edhe gjejnë shërim, po sikur të analizohen mirë edhe
të ndërtonen siç duhet, pa fjalë, që bëhen nga Banjat më të mira.

Kapërxyem urën të Kadiut edhe vemë në Pestë dyke hequr në mulli, ku na
kishin thënë që këtu kishin vrarë Riza Velçishtin. Shtrëngime të repta
i bëmë millonajit dyke e munduar, gjithë natën, po më kot, se ay dyke
qarë thoshte vramëni me fëmijën bashkë, në doni, po unë nuku di
gjësendi për vrasjen. Riza beu, tha, kur vinte këtu vinte si në shtëpi
të tij po tani ka kohë që nuk ka ardhur.

Nga Pesta u-hothmë në Postenan, fshat i të ndyerit e të pavdekurit Jon
Vretua, i cili është një nga themelonjësit të shoqërisë, të Stambollit
1879, edhe një shok i pandarë i Samiut edhe i Naim Frashërit.

Jon Vretua ishte i ditur shumë edhe ka lënë vepra, nga të cilat muar
lëndë e mësime shkrimtarët e rinj. Librat Mirëvetja, Numëretorja,
(Arithmetika) edhe përmbledhja e Ervehesë janë veprat të Jon
Vretos, si edhe shumë shkrime të tjera në « Drita » edhe « Dituria »
të përkohëshme që botoheshin në Stamboll 1880.

Pa si i ndalojti qeveria Tyrke që të vepëronin për gjuhën shqipe u
hoth në Bukuresht ku si një dërgimtar i urtë edhe punëtor, i
pareshtur, i solli shërbime të mëdha çeshtjes kombëtare. Me gjithë
pleqërinë kërkonte burime të gjuhës shqipe, e për këtë qëllim pra
vajti në Athinë, po, mjerisht, vdekja e pamëshirtë nuku e la të
mbushte deshirat. Radhën ua kam lënë historishkronjësvet Shqiptarë,
për të përshkruar jetëshkrimin të këtij dërgimtari të math!

Në Postenan hoqmë në shtëpi të Danges, një atdhetar që kish tregëti në
Romani, ku ardhë shumë atdhetarë me të cilët biseduam gjër e gjatë.
Mjerisht ushtëri vinte për neve edhe u shtrënguam të shkojmë, po
duheshe të shkonim një rip të ngushtë, ku as dhitë nuku shkonin, që të
shpëtonim nga një rezik të math. Mua më muar për dore Zemani edhe
Asllani, se për të e kapërxyer as kurrë të kurrës. Një vështrim
poshtë, prej 400-500 metra, ose një gabim në të shkelur mirnje
lamtumirë prej kësaj bote! Sot pra edhe një kurorë mbretnore të më
dhurojnë nuku e kapërxenj ripin të Postenanit!

Pa si u çëlothmë pak, me qënë në siguri, shkuam në Leskoviq të
bashkuar me Komiserë të Policisë, Murat Gjinokastra, i cili na kish
dalë një orë lark qytetit për të na pritur neve. Hoqmë në shtëpi të
Haxhiut Gjinokastrës, teligrafist, një nga të parët luftëtarë të
çeshtjes kombëtare. Këtu ardhë shumë atdhetarë me të cilët u hasmë
edhe biseduam mbi lëvizjen kombëtare. Në Leskoviq ndejmë 4 dit ne
Rahmi be Rusi, Pertef beu edhe në Krita, të cilët na kënaqnë me të
tepër.

Si na dhanë edhe ndihma muarmë lamtumirë e shkuam në Shqeri, për të
kërkuar gjyrmat të Riza Velçishtit.

Shëtitmë në Shqeri dyke mos lënë kasolle edhe haur pa kërkuar, po
gjithë mundimet shkuan kot se gjyrmën të Rizajit nuku e mernim dot
gjekundi! Shkojti edhe shkojti Rizaj, një nga komitat e parë të
Shqipërisë, dyke u-bërë theror për Atdhenë!

Në Shqeri vajtmë në Melan, një fshat i bukur, në shtëpi të Atit
Stathaqit, një nga atdhetarët e flaktë, i zgjuar edhe shumë trim i
cili na mbajti dy dit në shtëpi të tij. Goditi të vinjë ushtëria, atë
natë që vamë neve, po At Stathi me vrap dolli edhe i shpuri në konak
të fshatit me qënë se ay ka vlimin të çupës, kështu që u dërgojti raki
e verë sa ranë të flenë edhe neve muarm lamtumirë edhe shkuam për në
Lushnjë, në shtëpi të Sulos edhe në të tjerë. Për fat goditi në një
ditë festimi i motit ri me Bajramin kështu që i festuam bashkërisht
dyke dëfryer fort mirë.

Në këtë fshat kam bërë një përshtypje të madhe me një trashëgim që
kish mbetur nga pleqtë. Në majë të malit ishte një kishë, Shën Koli,
edhe e kishin me radhë fshati që të ngjiteshin, nat për nat, për të
ndezur kandilen. Po përshtypja e madhe më ardhi se Lushnja është një
fshat Mysliman.

Që nga Lushnja u hothmë në Badillonjë, dyke kapërxyer Viosën e një orë
lark Përmetit. Hoqmë në shtëpi të Vangjel Çobanit, i cili na priti
fort mirë, po, mjerisht, më drekë herë ardhi Aliu Tremishti me një
shok e na lajmëron që ushtëria po na gjyrmon, këmba këmbës, edhe na
këshillon që të shkojmë sa më shpejt. Me nj’anë ushtëria edhe më
tjetër anë një dimër i math, që na zuri, na shtrënguan që të shkojmë
me vrap edhe në një kishë, për mbi Përmet, u-puthmë edhe u-përndamë
nga Nexhip Benja edhe Bidua, shoku i tij, dyke shkuar ata për në fshat
të tyre edhe neve për në Gjinokastrë.

Marim të përpjetën të Nemerçkës po dbora, prej 3-4 pëllëmbë, kish
mbuluar çdo gjyrmë të udhës, kështu që ecnim verbërisht gjer arrimë në
majë të malit. Nuku duhet haruar që malet e Nemërçkës përmbajnë gjithë
verën dborë, domethënë e rea e zë të vjetrën. Një cikmë e madhe na
ngrihte edhe dirset, që na derdheshin çurkë, po duheshe me domosdo të
ecnim se kishim për të bërë udhë të gjatë. U rëzuam nga maja e malit
edhe, hop andej hop këtej, gjetmë gjyrmën të udhës.

Të siguruar tani e në atë kohë, prej çdo reziku, ndezmë nga një
cingare edhe u cëlothmë pakëzë edhe muarmë udhën se duheshe me domosdo
që të kapërxenim karakollat, pa u gdhirë. Ecnim pra jashtë fuqisë tonë
gjer arrimë në grykë të Selckës, një grykë e ngushtë qe me gurë nga
malet e Libohovës munt të të bëjnë thërime. Me të arrirë derguam
Zemanin me Haredinin përpara për të qëruar udhën edhe për të vërejtur
xhandarët në ishin të xgjuar ose flinin, kështu që kthehen dyke na
lajmëruar që xhandarët, të karakollavet, flinin edhe udha është e
qëruarë. Me vrap shkuam ngushtësirën edhe me të gdhirë arrimë për mbi
Suh, kundrejt edhe 3 orë lark Gjinokastrës.

Vetëm ata që kanë bërë këtë udhëtim munt që të kupëtojnë edhe çmojnë
çfarë udhë kemi bërë, atë natë edhe në mest të dimërit! Unë me sa
mbanj mënt kurrë nuku kishim bërë të këtillë udhëtimi, me gjithë
reziqet që kishim shkuar. Të raskapitur e të drobitur ndejmë të ndezim
nga një cigare edhe Çerçizi na thotë: në këto vënde kam ardhur shumë
herë për gjah, edhe kam vrarë mjaft sarkadhe. Nuku kish mbaruar fjalën
Çerçizi kur, për çudi, shohim të rëzohen 4 sarkadhe në një përua. Me
vrap Çerçizi i qëllojti edhe goditi një dyke ikur të tjerat.

Si muarm sarkadhen u-rëzuam tatëpjetë, në fushë, kur shohim që ishte
ngrehur një stan. Shikon me dullbi Çerçizi edhe njojti barinë, i cili
kullote berrat, edhe e thëret më emër po, me të u-afruar, u trëmp dyke
na parë të veshur me roba xhandarmerie. Pastaj me të njojtur Çerçizin,
ardhi i gëzuar edhe si u puthmë zumë të përshëndoshemi e pyetemi. Na
thotë që vetëm tri dit kishin që kishin ngrehur stane, prandaj na
thotë të qëndrojmë e pakëzë gjer të vejë të lajmëronjë plakun, t’atnë,
edhe vëllanë që të mos na çfaqin, me qënë që për fat kemi një mysafir
ardhurë.

Stani ishte i Çarçanit, nga Lekdushi, një nga barinjtë më të dëgjuar
të Kurveleshit edhe Çerçizi njiheshë mirë edhe kishin miqësi të madhe.
Pa si u kthye i biri vamë në stan ku na priti me nderime zyrtare,
gjoja si njerës të qeverisë. Si përshëndoshemi urdhron djemtë të na
pjekin një qëngj të zgjedhur edhe djemtë tanë vunë sarkadhen në hell,
kur se neve po bisedonim na ngjajti një episod komik. Çarçani na pyet
nga vimë edhe për se kemi dalë në një kohë kaqë të ligë?

Mos pyet, i thom unë, se jemi për të qarë halle, se si këtë herë,
kurrë nuku na është vënë kaqë shtrëngim, nga Baba Dovleti, për të
mbledhur gjithë bekaetë, si edhe xhelepin të këtij viti. Pa le, thotë
Çerçizi, për ilamxhinjtë është qiameti se kemi urdhër që të përdorim
çdo mënyrë sa edhe t’u djegëm shtëpitë!

Dorën e ka të gjatë Baba Dovleti, thotë Çarçani, edhe vetëm Rahmet’ i
tij na mban për mbi dhe!

Kur djemtë pregatitnin tryezën, për të ngrënë, mysafiri dolli jashtë
kasolles po nuku kish të kthehet, kështu që duall djemtë dyke e
bërtitur Lamen tonë, siç e quanin, po ku, Lameja ishte bërë i padukur
edhe nga qëllimi që kish la brucën që të mos i rëndonte! Rini të hamë
bukë, thotë një nga djemt’ e Çarçanit, se Lameja e ka zënë bicen kur
dëgjojti që kini dalë për ilamxhinjtë (të dënuarit për burg) se edhe
Lameja është ilamxhi.

Qeshmë mjaft më këtë ngjarje, të papandehur, pastaj ju rethuam bukës.
Me të ngrënë bukë, me gjithë lutjet të Çarçanit që të rinim e të
nesërmet, u pregatitmë edhe shkuam. Çarçani pati mirësinë që të
dërgonjë e një nga djemt’ e tij me kalin, për të kapërxyer lumin se
ishte mjaft i thellë edhe të mos lageshim. Njëherë me të u edhur
përtej lumit muarm udhën për në Gjinokastrë. Unë isha i lodhur shumë
prandaj djemtë, shokët, më muar në kuris gjer në shtëpi të Çerçizit, e
cila është në një breg të lartë. Në Gjinokastrë rymë pas mezit natës
më 6 Janar 1908.






Krye e V. Koha Trimnore

Shtëpia e Topullenjve, në Gjinokastrë, është e dëgjuar edhe një nga të
parat edhe është shumë i math fisi i Topullenjvet, i përndarë, në
Gjinokastrë, me qënë që ishin shumë vëllezër. Një nga këta ishte Agua
prej të cilit u-lintnë 10 djem, midis cilëvet duall trimat patriotë
Bajua edhe Çerçizi, për të ringjallur historin’ e Shqipërisë.

Në shtëpi të Agos pra ishte Kapua m’i madhi vëlla, i cili kishte equr
shumë, për Bajon edhe Çerçizin, se e kishin burgosur me gjithë
shtëpinë, në Janinë, si edhe bagëtinë ja kish marë qeveria Tyrke. Me
gjithë këto Kapua as pak nuku dëshpëroneshe, përkundrazi ishte gati të
bënte çdo therori për qëllimin të shenjtë. Prandaj, kur vajtmë neve në
shtëpi, këcente nga gëzimi edhe me vrap dërgojti Alitin, vëllanë më të
vogël, që të lajmëronte kombëtarët për ardhjen tonë, të papandehurë.

Me vrap edhe pa u gdhirë mirë zunë të plakosin kombëtarët për të u
hasur me neve. S’ka dyshim që të parët ishin të palodhurët
propagandistë Idris Guri, Besim Vesel Gega, Refik Budua, Sheme
teligrafisti, Nazif Ajderi, nga Palavlia, Alit Sferi edhe shumë të
tjerë. Për dita do të vinin, tek neve, për të biseduar edh’ u
këshilluar mbi çeshtjet kombëtare si kundër edhe masat që duheshin
marë, për nevojat edhe enteresat kombëtare.

Të nesërmet vjen një djalë i ri, Myftar Axhemi, 24-25 vjet, thatanik
edhe pa ju mbushur syri njeriut që munt të ishte i zoti për komit. Me
gjithë këto Myftari me të u-hasur me neve nuku donte të ndaheshe, me
as nonjë mënyrë, prej neve, kështu që çdo bindje ishte e kotë edhe më
tjatër anë lutjet e s’ëmës tij e pranuam në çetë t’ënë, si u betua për
liri.

Mbrëmanet ardhë, nga Kardhiqi, Abdyl Mersini i shoqëruar me Bajram
Pergjinë. Abdyli, siç dijet, q’u bë shkakëtar pa dashur i shokëve,
1906, që u-përndanë, e u hothnë në Misir ku e mbajtnë gjithë dimërin,
Jon Vruhoja me Thanas Tashkon. Në verë u-hoth në Shqipëri po me mos u
hasur me neve vepëronte reth Gjinokastrës edhe Delvinës.

Si ndejmë 6 dit, në Gjinokastrë, shkuam në Mashkullor, në shtëpi të
Zemanit edhe të tjerëve, ku na pritnë fort mirë, pastaj dyke shkuar
nga Monastir’ i Cepos, vamë në Kardhiq. Kardhiqotët, të cilët kishin
ndjenja kombëtare, na pritnë me gëzim të math edhe na gostitnë fort
mirë. Në Kardhiq na u shoqëruan edhe dy djem të rinj, 20-21 vjeç,
Suloja nga Kardhiqi edhe Pirua nga Zhulati, i cili ishte millona
(mullxhi) afër Kardhiqit. Nga Kardhiqi u hothmë në Zhulat edhe hoqmë
në shtëpi të Veipit, një nga të rallët kombëtarë edhe propagandistë, i
cili na priti edhe gostiti princërisht. Si na ftuan edhe të tjerë
Zhulatas u kthyem prapë në Kardhiq, në Pergji, Plesant, në shtëpi të
Sadikut, Mashkullor edhe në Gjinokastrë dyke lidhur fshatrat në besë,
për të i shërbyer atdheut me çdo therorí.

Prej Gjinokastre u-hothmë në Dropull dyke nisur fshatrat me radhë, që
në Kalorçë në Lazarat, Dervican, Goranxi, Bodrisht edhe Bularat, ku na
priste populli, tek do, me kënaqësi të madhe. Në Bularat hasmë edhe
Ito Lekdushin, i cili po na kërkonte gjyrmat për të u shoqëruar me
neve, si kundër që edhe bëmë. Që këtej u hothmë në Luvinë, në çiflig
të Refik Budos.

Stanet ishin në për fushë kësisoj që na prisnin që të gjithë me
dashuri të madhe. Alim Karagjozi, një nga të pasurit e Gjinokastrës
edhe prej një fisi me Topullenjtë, na priti me gëzim të math, në stan
të tij, edhe dha urdhër barinjvet që stani është yni kurdoherë!
Mjerisht, në këto kohëra, shirat ishin të pareshtura edhe dëme të
mëdha u-bënin barinjvet, me qënë që për dita u ngorthnin shqerat e
vogëla.

Nga shkaku i kohës pra u shtrënguam të rimë në Luvinë 8 dit, pastaj
vajtmë në stan të Bukuvales, ku Bajram Pergjia na ka bërë ca gjellra
të paharuara, me qënë që Bajrami kish qënë gjellëtar në një Pasha kur
ish në sherbim ushtëriak. Që këtej muarm malet përpjetë dyke vizituar
Monastiret të Pepelit, të Drianos edhe të Derviçanit. Igumenët, të
dëshpëruar edhe të mërzitur nga kusarët, na prisnin me kënaqësi edhe
na gostitnin me gjith’ të mirat që kishin.

Mjerisht, në Manastir të Drianos ishte thënë që të na ngjasë një
ngjarje e tmershme, e cila na pikëllojti fort tepër po, lumtërisht pa
nonjë humbje. Monastiri i Drianos është ngrehur në ca male të lartë
edhe të fortë edhe është një Monastir i pasurë. Nga shkaku i
kosarëvet, q’e vizitonin dendur, qeveria kishte lënë një xhandërma si
mprojtës të Monastirit, prandaj vamë nga të gdhirët dyke priturë që të
hapesh porta.

Me të dalë i pari shërbëtor e zumë dhe na kalli brënda në dhomë të
xhandarit të cilin e xgjuam, nga gjumi, pastaj u përshëndoshmë. Ishte
një burrë i urtë edh’i gadalçmë edhe yshqente ndjenja kombëtare
prandaj na u lut mos i bëjmë nonjë dëm Monastirit edhe t’e mbanim të
fshehtë vizitën tonë që të mos e dënonin.

Shërbëtorët i xgjuan nga gjumi të mëdhenjtë edhe i lajmëruan për
vajtjen tonë, kështu që dolli një kallugre edhe na thotë që Igumeni
mungon, nga Monastiri, po ajo na ftojti në një dhomë të madhe.
Urdhrojti shërbëtorët të ndezin zjarë edhe ajo vetë na pregatiti ca të
ngrëna, të mëngjezit, me qënë që ishim tepër të urtuar pas një
udhëtimi të gjithë natës.

Pas pakë kohe çfaqet edhe Igumeni, i cili nuku mungonte po ishte
fshehur, nga frika, se mos ishim njerës të liq, po me të mësuar, nga
kallugreja, që ishim njerës të mirë ardhi në dhomë edhe na urojti
mirardhje. Ndënji në krye, siç e nderonim, edhe nga bisedimet që bëmë
kupëtojti qëllimin dhe programin tonë prandaj tepër i kënaqur me vrap
urdhrojti të na pjekën dy berra edhe të na pregatitin një tryezë të
mirë.

Dëfryem kaqë mirë sa nuku tregonet edhe do të qëndronim e ca dit, me
dëshirën e madhe që kish Igumeni, po të mos na ngjiste një ngjarje e
tmershme. Si hëngrëmë bukë shokët duall përjashta për të shtënë në
qëllim, pa si ishin në siguri të plotë se Monastiri i Drianos është
rethuar me fortesa natyrale e nuku na trëmbeshë syri nga çdo rezik.
Tek po qëllonin shokët për të u stërvitur ca më mirë, nënë verejtjen
të Çerçizit, siç bënim kurdohere në vënde të forta, vjen ruajtës i
Monastirit edhe i flet me zemërim Çerçizit.

Çerçizi i përgjigjet që të shohë punën po Çelua, siç quheshë ruajtësi,
nga Lazarati, vazhdon të bërtasë, qaqë shumë sa Çerçizi, me mos
duruar, e goditi kur Çelua nxjer gjashtoren gati, për të qëlluar
Çerçizin. Me vrap atëhere Zemani nxjer kamën edhe ja kllet nënë hije
Çelos i cili ra për dhe!

Në këtë kohë unë flinja kur vjen Abdyl Mersini i cili më xgjon nga
gjumi edhe me hidhërim më tregon gjemën e madhe që kish ngjarë. U
helmuash pa masë e, pa humbur kohë, vrapova tek i plagosuri për të i
dhënë nonjë ndihmë. E xhveshmë edhe shoh që plaga ishte mjaft e madhe
edhe gulçimet të të plagosurit më tmeronin. E ngritmë q’ atje edh’ e
shpumë në një dhomë ku e lava mirë me açid-borik edhe açid-fenik
pastaj si e kripa me jodoform e pasata mirë, dyke e ngushëlluar të
plagosurin që s’ ka gjësendi.

Gjithë atë ditë ishim të pikëlluar edhe të helmuar, për këtë ngjarje
të papriturë, u-menjtuam pra që e ndenjura tonë në Monastir ishte në
rezik edhe vendosmë që të shkojmë. Me të ngrysur i lava, përsëri,
plagën Çelos edhe me sa që kupëtonja nuku shinja nonjë rezik, pastaj e
muarm Çelon në dhomë tonë, ku e paqtova me Çerçizin e me Zamanin, që
të mos mbeteshë nonjë armiqësi, midis tyre, nga shkaku i gjakut.
Hëngrëmë së bashku bukë pastaj muarm lamtumirë edhe shkuam, dyke
porositur xhandarin që të vinte të lajmëronte qeverinë për këtë
ngjarje, pa fjalë që t’u thosh se ca njerës të liq plagosnë ruajtësin
kur se ajy nuku ndodheshë atje.

Me vrap nisen nga Gjinokastra Doktori me njerëzit e qeverisë, për të
anqetuar këtë ngjarje, si edhe shumë Luzatas, burra e gra, nga far’ e
fisi i Çelos, edhe venë në Monastir. Doktori me të parë pansamentin
edhe barat (ilaçet) mbeti i habitur edhe tha që këto janë bërë prej
dorë mjeshtëri, prandaj në Labëri m’u përhap fama Doktor Mihali. Edhe
kishin arësye se, me qënë që unë kisha xhantën me barrat, shumëve u
kisha shëruar kokën me aspirinë! Taksirati m’i math u veperua për të
gjorin Xhandar, të cilin e burgosnë dy muaj.

Kur se këto ngjisnin në Monastir të Drianos Bimbashi i Gjinokastrës
(Kumandar i xhandarmerisë) kishte vënë një shtrëngim të math dyke
shtënë tmerë, popullit, sa që pandeheshin me ndjenja kombëtare.
Komiteti i Gjinokastrës ishte tepër i dëshpëruar prandaj dërgojti
Idris Gurin që të na lajmëronjë se 30 shpirt, nga qarku i Përmetit, i
kishin sjellë në burg, midis të cilevët t’atnë edhe të vëllanë të
Haredinit. Idrizi, veshur oficer, arriti me të përënduar të djellit në
Monastir të Drianos ku na gjeti të helmuar për ngjarjen e tmersme.

Biseduam gjër’ e gjatë edhe përfunduam, me çdo mënyrë, vrasjen të
Bimbashit! Idrizin e përcuallmë në Gjinokastrë edhe neve shkuam në për
male gjer arrimë për mbi Gjinokastrë.

Dy herë vajtnë në Gjinokastrë Haredini me Asllanin, për të vrarë
Bimbashin, po, mjerisht, nuku patnë fatin me qënë që nuku e gjetnë.
Kur se deshnin të vinin të tretën herë na ngjajti një episod. Labërit,
domethënë shokët t’anë, kishin biseduar veçanërisht e kishin vendosur
që Bimbashin t’e vrasin Labërit, se e kishin për turp t’u këndohet
kënga Toskëvet! Domosdo e pranuam këtë vendim edhe këtë barrë e muar
përsipër Ito Lekdushi me Bajram Pergjinë.

Ishte e hënë, 25 Shkurt 1908, ditë tregu, kur u nisnë Itoja me
Bajramin për në Gjinokastrë, si i veshmë me roba tregtari. Pas
pllanit, që kishim bërë, ata rynë me orënë 8 në qytet, Selfua me
Haredinë vanë më orënë 9 ndanë qytetit edhe Zemani me Asllane vanë në
Qimitir, të Krishtëreve për të mprojtur shokët kur të delnin nga
qyteti. Çerçizi, unë, Abdyli, Myftari edhe Pirrua qendruam në breg që
të mpronin shokët nga ushtëria kur t’i ndiqte.

Pllani ishte fort bukur pregatitur prandaj sytë edhe veshët i kishim
qepur për mbi Gjinokastrë dyke pritur, me padurim, fërshellimin të
pushkës. Çdo sëkundë për neve ishte një mot edhe çdo lëvizje e vogëlë,
që të bëheshe, na rihte zemrat. Më orënë 11. 15, koh’ e drekës,
dëgjojmë të zbrazura prej bushke edhe pas pakë sekunda shohim Iton me
Bajramin që të dalin, dyke rendur me gjashtorët në dore, nga qyteti.

Haredini me Selfon, më të parë shokët të shpëtuar edhe lajmërohen për
vrasjen të Bimbashit, u qëndrojnë dritareve të Yqmetit edh’ i bëjnë
copë copë, pastaj marin rugën që të vinë tek neve. Zemani me Asllanin
qëllonin edh’ ata, nga Qimitiri, për mbi Yqmet, dyke shtrënguar të
mjerët nënëpunës që të kërkonin vrima për të u drojtur nga nonjë
plump!

Nuku shkojti shumë kohë kur xhandarë, ushtarë edhe Policia dalin me
nxitim të math dyke ndjekur shokët t’anë, të cilët munt që edhe t’i
vrisnin, me qënë që ecnin fushës, po të mos ishim neve në breg. Me të
parë pra ushtarët, u hapim një zjar të reptë për mbi ata, kësisoj që i
shtrënguam të mos lëvizin, nga vendi, po të qëndrojnë vëndit gjer sa
arrinë shokët në mal ku ishim neve në siguri.

Këjo luftë mbajti 2 orë pastaj, me të u mbledhur që të gjithë, puthmë
trimat, që na ndëruan neve e gjithë kombin, edhe si u përgëzuam midis
tonë muarm malet. Kur arrimë në siguri të plotë qendruam pakëzë, për
të u çëlodhur edhe thëthirë nga një cingare. Q’ atje vërenim ushtarët
kur u ngjitnë, në breg, nga kishim lëftuar, edhe bënin kërkime dyke
mbledhur fishekët të zbrazura.

Me të ngrysur u rëzuam në Mashkullor e q’andej muarm malet e lartë
përpjetë, për të dalë në male e Kardhiqit, ku ishim në siguri. Gjithë
atë natë si edhe të nesërmen e shkuam pa ngrënë gjesendi përveç dyke
thëthirë dborë, e vetëm me të perënduar të djellit u-rëzuam në Kardhiq
ku na gostitnë Kardhiqotët.

Vrasja e Bimbashit u prit me një gëzim të pa treguar, nga ana e gjithë
popullit, i cili na uronte, nga thelb’ i zemrës, se muntmë t’ e
shpëtojmë prej një Tyrku të lik edhe tiran dyke tmeruar popullin, me
faj ose pa faj, me qënë që ishte një Shqiptaromah i math!

U këshilluam midis tonë edhe vendosmë që hëpërhë të qëndronim në malet
e Kardhiqit për të shëkuar çfarë masa do të mereshin kundra nesh, nga
ana e qeverisë. Muarm malet po duheshë që të kapërxenim një rip të
ngushtë shumë, edhe kjo ishte e vetëmja udhë, të cilën e kishin për të
fshehur bagëtinë nga xhelepi. Përveç ngushtësirës ishte tepër e
rezikçme, me qënë e lartë për mbi 200 metra edhe një gabim i vogël të
rekulliste nëpër shkëmbinjtë, kështu që të mos shëkonje kurrë të
kurrës djellin me sy!!!

Me gjithë këto duheshe kapërxyer me domosdo se të vrisnin shokët, me
arësye, për të mos rënë në dorë të ushtërisë, andaj e shkova si të
Postenanit, 25 Dhetor 1907, dyke më marë në mest e për dore Asllani me
Zemanin. Mos pandehni se unë isha ajy më frikanaci. Jo; kishim e shokë
të tjerë, të cilët ishin ritur në këto male edhe, shumë herë, kishin
frikë të shkonin në për ca ngushtësira më të mira që unë i shkonja pa
frikë.

Si kapërxyem ngushticën, të Kardhiqit, duallm në një mal të gjërë me
lisa e plot vrima e llagëme natyrale. Ishim pra në siguri të madhe se
edhe 2,000 ushtarë nuku kishin se çbënin, arrinte vetëm të kishim
fishekë edhe të ngrënë! Këtu u sëmura unë fort rëndë po, lavdi Zotit,
Asllani me Zemanin u përkujdesnë si nëna për fëmijën e saj. I gjori
Abdyl Mersini, në mest të rezikut, u rëzua në Kardhiq që të më sjellë
mua fasule të thata se më ishte shtënë, edhe për çudi të madhe, me të
ngrënit të fasulevet u shërova!

Këtu ndejmë 3 dit ku shiu binte i parreshturë, po duheshe të shkonim
të përndarë, domethënë të bëheshim 2 çeta, se u vinte rëndë kur vinim
në për miqtë gjithë së bashku, edhe më tjatër anë pandehnim për më
mirë. Lithmë fjalen midis tonë që me të çelur gjethi edhe me të
u-ngjitur stanet, në për malet, të bashkoheshim në Çajyp edhe të
vendosnim për të vepëruar ndryshe. Pa si u lajmëruam që ushtëria, e
cila kishte dalë kundra nesh, pas shumë kërkimeve u kthye ne
Gjinokastrë u puthmë edhe tepër të mallëngjyer muarm lamtumirë njëri
nga tjatri. Çerçizi mbeti vet’i shtatë edhe Abdyli vet’ i katërtë,
shtrënguam pra edhe nga një herë duart edhe u përndamë dyke lutur
Perëndisë të na mpronjë edhe bashkonjë për së shpejti.

Çerçizi me neve u-rëzuam në Mashkullor që të mirte Zemani shëndet, nga
shtëpia, edhe ca më tepër të mërnim duhan se kishim mbetur pa cigare.
Qëndruam 2 orë edhe u ngromë pakëzë e deshnim të shkonim, po një
errësirë e madhe me erë të marë edhe me shi si edhe sigurimet të
Mërtes, ati i Zemanit, që nuku ka nonjë rezik na shtrënguan edhe na
bintnë të qëndrojmë atje.

Ishte thënë prej Zotit që të nderohen armët e Shqipërisë!






Krye e VI. Lufta e Mashkullores

Duheshe të mos ndodhesha unë që të mirnja anë në luftën e
Mashkullorës, se fuqia t’ eme është e dobëtë për të përshkruar e
zugrafisur ashtu si kundër ngjajti. Duheshe pendë historiografi, të
sosur, duheshe penda e një mjeshtëri të vërtetë, duheshe të ndodheshe
një skencëtor ushtëriak edhe duheshë që të ndodheshe një kqyrës i
luftës se vetëm atëhere do të përshkruanin të vërtetën.

Vetëm e vetëm këta do të muntnin që të përshkronin edhe zugrafisnin
hollësisht, këtë luftë e cila meriton një histori të tërë, se vetëm
atëhere do të mësonte edhe kupëtonte, pritmja e kombit t’ënë, që qysh
dinin të mbushin detyrën e tyre, për atdhenë, dyke lëftuar, si qëmoti,
për të u-lënë bijvet tyre lirinë me flamurin të shenjtë që të valonjë
për mbi Shqipërinë!

Fati pra e kishte rojtur për mua që të ndodhem atje edhe të mar pjesë
në këtë luftë, për liri, prandaj kërkonj ndjesë këndonjësvet që nuku
munt të mbush këtë barrë, me gjithë hollësitë, dyke lënë të tjerëve,
të zotërit për këtë, që t’e përshkruajnë edhe rëfejnë të gjallë siç
meriton edhe qysh ngjajti lufta e Mashkullores.

Do të përpiqem me sa më është e mundurë që të përmbleth me pakë fjalë
ngjarjet të kësaj lufte, e cila ka për të mbetur e paharuarë edhe
historike, në historin’ e ringjalljes të Shqipërisë, se trimëri e
kësaj lufte do të mbetet shëmbëll, për pritmjen, se u-nderuan armët e
Shqipërisë si në kohët e Skënderbeut.

Ishte e martë brëma, dyke u-gdhirë e merkurë 5 Mars 1908, kur ramë të
fleme të qetuar që s’ka gjesendi. Edhe me të vërtet gjithë natën as
nonjë shenjë nuku kishim kuptuar që ishim të gjurmuar, po kur ngrihet
Çerçizi heth sytë në dritare edhe më thotë: Mihal ja shih djem shkolle
janë a njerës?

Vështronj po nuku xgjidheshin mirë, kurse Çerçizi me të hedhur dylbinë
bërtet: O burrani shokë se na rethojti ushtëria!

Në këtë fjalë ngrihen të tmeruar gjithë shokët edhe me vrap rëmbyen
trajstat, gunat armët edhe ca të mbathur e ca të xbathur u-rëzuam në
katua e q’atje dyke kapërxyer një mur duallmë përjashta. Atje pamë që
ishim në rezik të math po të delnim në shesh, prandaj muarmë një
përrua të thellë shumë, plot me shkëmbinj edhe plot me ujë.

Në krye ushtëria nuku na vërejti as pak, me qënë që ata drejtoheshin
tek shtëpia, edhe kësisoj do të mos ishim goditur po të mos u-bërtite
një tradhëtor edhe t’u tregonte rugën tonë. Ky bukurosh tradhëtor, na
kishte mësuar, siç duket, se me të vajtur në Gjinokastrë sa që kishte
arrirë ushtëria edhe i lajmëron për neve, kështu që me vrap i dërguan,
nënë kumandë të Oficerëvet Nexhadin edhe një tjatri.

Kur se shkonim me nxitim, në përua, përnjëherjesh dëgjojmë buçimin të
trumbetës edhe me vrap zunë plumbat të na shkojnë për mbi krye dyke
fëshëllitur! Ah! ishte një moment që nuku munt t’e tregonj dot! Zëri i
trumbetës, të cilin e dëgjonim për të parën herë kur urdhronte zjar,
na tmerojti tepër se ishte një zë i tmershmë, një zë që na ngrinte
leshrat përpjetë se me të vërtet ishte zëri i vdekjes!

Gjithë kësisoj edhe fërshëllim’ i pushkavet që vinin si breshëri, për
mbi krye, na shurdhonin veshët, po, dyke i dhënë shoku shokut kurajo
edhe dyke rënë ku këtu ku atje, u mësuam edhe nuku na bënin nonjë
përshtypje!

Ushtarët dyke u-rëzuar që përpjetë na e prenë udhën edhe do të na
kishin vrarë që të gjithëve po të mos ishin Çerçizi me Asllanin, të
cilët me të shpejt, nga këmbët, nxitonin edhe muntnë të zenë një haur
të rëzuar ku vetëm gurët kishin mbetur. Q’atje me vrap u hapnë zjar
ushtarëve dyke shtirë dy prej tyreve kështu që ua prenë hovin e sulmin
edhe kësisoj muntmë të arrimë e neve gjer atje.

Vërtet arrimë po, për fat të zi, jo të gjithë. Haredin Tremishti ra dy
pashë lark meje për nder të Shqipërisë edhe të lirisë! Një plump i
armikut i kishte shpuar kryet tej-përtej, edhe shpirti i flytyrojti në
qell! I rashë me këmbë që të ngrihet po ay nuk lëvizi. I hodha sytë që
t’e shoh, për të fundit herë, edhe pashë që një bukuri prej engjelli i
kishte rënë mbi fytyrë e zbriturë prej qelli! Psherëtita edhe ngrita
sytë në qell dyke ju lutur Perëndisë t’e ketë në prehje shpirtin të
Haredinit, të atij djaloshi trim, guximtar edhe të urtë që ra dëshmor,
dyke lyer me gjakun e tij lirin e Shqipërisë!

Historia kombëtare le t’e ketë në gji të saj emrin të këtij dëshmori
trim, edhe të rinjtë le të marën shëmbëll nga Haredin Tremishti që ra
mbi alltarin të atdheut për lirinë të Shqipërisë!!!

Kur arriva unë në shokët edhe më pyesin, për Haredinin, të gjithë
u-pikëlluan edhe derdhë lote për gjëmën e madhe që na kish gjetur. Po
Çerçizi e mblodhi veten edhe thotë të rronjë Shqipëria se edhe neve
gjithë si Haredini do të vritemi po o burrani shokë të zemë vënde që
të lëftojmë burrërisht. U regulluam dyke marë ballën Çerçizi, Zemani
edhe Myftari, unë me Asllanin muarm anën për të u mprojtur krahët, nga
armiku. Sa për Iton dyke kërkuar të zinte vënt, në një mur të një are,
ushtarët ja prenë rugën edhe kësisoj u aratis.

Më orën 7 zuri lufta e regullshme edhe e reptë. Ushtëria ishte
përhapur edhe na kish rethuar nga gjithë anët, edhe q’andej na
lëftonte. Nuku dua të shtonj po, për kundrazi, të pakësonj numrin të
ushtërisë që përbëheshe më teper se 150 shpirt, kur se neve nuku
ishim, siç dijet, pesë shpirt. Për veç kësaj nuku duhet haruar që neve
bënim ikonomi të madhe në fishekët, se gjithë një Çerçizi bërtiste:
mos harxhoni o shokë fishekët më kot.

Plumbat na vinin si breshëri po neve qëndronim si ca statuta, në
vëndet tona, edhe u përgjigjeshim me plumba, po dyke qëlluar, edhe me
këngë kombëtare.

Kërkonj ndjesë se më mungon fuqia, e duhur, për të treguar, xbukuruar
edhe stolisur, siç meriton, burërinë edhe trimërinë që tregojti trimi
ynë Kapitan, luftëtari i math edh’i patrembur që nderojti armët të
Shqipërisë! Po; Kapitani tonë i shtrenjtë, Çerçizi, u tregua si një
dragua në këtë luftë, kështu që historia kombëtare do të mburet me
emrin të këtij djali të ri, po burri të math, të Shqipërisë.

Vetëm edhe vetëm atëhere munda të besonj historinë të kombit t’ënë, me
burrërinë edhe trimërinë të stërgjyshëvet t’anë. Atëhere vetëm munda
të kupëtonj e të çmonj vleftën të këtij djali trimi të cilit, me
gjithë që ishte ritur i përkëdhelur, nuku i trëmbeshe syri kurrë nga
vdekja!

Xbathur lakuriq, karos, me leshrat përpjetë vërtiteshe më gjithë anëtë
si një kumandant i math, me pushkën në dorë edhe gjashtoren në dhëmbë
dyke na burrur neve edhe dyke qëlluar mbi ushtëtarët! Fytyra e tij,
këtë ditë, ishte m’e çelurë se kurdoherë, edhe jo si kur lëftonte po
si kur këcente.

Shumë herë e qërtonja edh’e këshillonja që të mos nxirte kryet
përjashta, nga mprojtjet me gurë që kishim forcuar, me qënë që Çerçizi
shumë herë nxirte kryet përjashta, që t’u fliste ushtarëvet, Tyrqisht,
që të iqeshin më nj’anë edhe mos vriteshim vëlla vëllanë. Oficerët
prapë i ftonte të dalin në shesh e të lëftonin, një për një, po ata të
fshehur i përgjigjeshin me dinakëri e me fjalë të ëmbla që të jepemi
se u vinte keq të vritemi, dyke u zotuar jo vetëm falje po edhe nga
një Rytbe të madhe nga Patishahu!

Me këto mënyra Anadollakët përpiqeshin të na humbasën guximin e të na
demoralizojnë, prandaj Çerçizi dyke i sharë rëndë, nxirte kryet edhe u
thosh: jemi bijt’ e Skënderbeut edhe nuku jepemi po do të lëftojmë
gjer në orën e fundit se Shqipëtari di të vdesë, pas zakonit, me nder
për atdhenë. Mirpo ushtarët këtë prisnin që të nxirte pakëzë kryet
Çerçizi që, pas urdhërit që kishin, me vrap të shtinin që të gjithë
për mbi atë.

Ah! edhe sot e sjell nër mënt tmerë të math që kam ndjerë kur pashë
Çerçizin që t’i derdhet gjak prej ballit, edhe i verdhë si dylli i
thom me dëshpërim: E ç’na bëre more derëzi që na preve krahët? Pse
nuku dëgjon këshillat e mija po të gënjyen Tyrqit gjer të plagosnë?
Vrapova t’i jap ndihmën e duhur kur Çerçizi dyke fshirë gjakun më
thotë: mos u-dëshpëro
Mihal se nuku jam plagosur po një ciflë, prej guri, më goditi edhe me
zemërim qëllon ushtarë q’e kish qëlluar edhe e shtriri për dhe.

Çerçizi qëllon kaqë mirë sa të rallë besonj të ndodhen të këtillë
qëllonjës. Një ushtar, i cili kishte zënë një vënt të fortë, e vravi
edhe mbeti i mbërthyer vëndit, po Çerçizi e pandehte të gjallë prandaj
sa herë që vërtiteshe e qëllonte, kështu që e kishte shpuar, me radhë
16 herë në krahëror!

Kësisoj luftuam gjer në orënë 2 pas dreke kur dëgjojmë trumpetën të
buçasë. Gjer në atë kohë ishin vrarë 8 ushtarë edhe buçim’ i trumbetës
kishte shënim që të mblidhen ushtarët. Neve pandehmë që do të shkonin
edh’u gëzuam, po oficerët i mblodhë që t’u japin të tjera urdhrata se
pa shkuarë as 5 sekunda nisi, në buçim të trumbetës, një luftë kaqë e
reptë sa nuku tregonet. Plumbat na vinin rëke si breshëri edhe të
pareshtura, kaqë dëndur, sa nuku muntnim të xbrazim dot nonjë pushkë.

Pllani i oficerëvet ishte që shumica e ushtarëvet të mbante një zjar
të pareshtur kur se pakica, nënë hije të plumbavet, të afroheshë edhe
të na shtrëngonte të jepeshim ose të na vrisnin. Ky pllan ishte fort
bukur pregatitur, po guximtari edhe trimi ynë Kapitan Çerçizi me
gjashtoren, prej 10, si nonjë luan i qëndronte që të mos afroheshin
dyke na thënë edhe neve që të shtijem, verbërisht, për të i frikësuar
edhe mos guxojnë që të afronen pranë nesh.

Këjo luftë, kaqë e reptë, mbajti gjer më orënë 4-5 edhe pastaj, si e
panë që pllan’i tyre nuku u solli nonjë dobi, zunë t’e rallojnë edhe
ca nga ca të hiqen, të lodhur, të lagur edhe të dëshpëruar dyke lënë
edhe dy të vrarë!

Në këtë luftë na u plagos Myftari, i cili lëftojti kaqë trimërisht sa
na habiti të gjithëvet. Aqë më tepër unë jam çuditur, me qënë se kur
na u shoqërua Myftari pandeha që do të ishte një barr’ e rëndë, për
neve, se dukeshe m’i pafuqishmë nga mua, po, mjerisht, isha i gënjyer,
në besimin tim, se në këtë luftë Myftari tregojti që me të vërtet i
rithte gjak, prej Shqipëtari në rembat e tij. Pa u drojturë, pa u
trëmburë as pak lëftojti si një dragua!

Kur u plagos u hoq pak më nj’anë edhe dyke qeshur na thotë: më
gërvishtnë pak të liqtë. Unë u trëmba edhe me vrap i shtrëngojta
plagën me një brez, pa e xveshurë, edhe dyke i dhënë guxim i thom që
s’ka gjësendi, po Myftari më përgjigjet burrërisht: e ç’do të ketë,
mor Mihal, më tepër se një vdekje për nder të Shqipërisë!

Plaga zuri t’i ftohet edhe ahere zuri të ndjente dhemka prandaj i
gjori Myftar, na lutet që të mos e lëmë të gjallë e të bjerë në dorë
të ushtërisë po t’i marim kryet. Të mallëngjyer e të dëshpëruar, për
gjendjen të Myftarit, ishim fort shumë, po duheshe t’i japim kurajo se
shpresën nuku e kishim humbur.

Me qënë që lufta u rallua, edhe vetëm kur e kur na vinte nga nonjë
plump, shkundmë xhepat për të mbledhur fundrat e duhanit edhe kësisoj
muntmë të bëjmë një cigare të hollë, nga e cila thëthimë që të gjithë
nga një here përveç Myftarit q’i lamë gjysmën. Këjo ishte e vetmja
cigare që kemi thëthirë atë ditë! Sa për të ngrënë nuku kishim as një
kafshitë! Përveç luftës e mungesës të bukës e duhanit gjithë këtë ditë
e kemi shkuar me shi edhe me breshër.

Më orënë 5 vjen Mytesarifi, (Prefekti) nga Gjinokastra i rethuar me
zyrtarët të ushtërisë, Doktorë edhe Farmaçistë për të u dhënë ndihmë
të plagosurëvet. Prapa tyreve ardhi tjatër ushtëri e përzjerë me
xhandarë, për të çkëmbyer ushtarët e parë të cilët, të dërmuar nga
lufta e nga shiu edhe dyke lënë 10 shokë të vrarë, shkuan pa nonjë
regull për në fshat.

Mytesarifin si e nga zyrtarët edhe ushtarët munt që t’i qëllonim edhe
t’i vrisnim shumë lehtë nga ata, me qënë se vinin drejt neve, po dyke
pandehur që pësimi i të parëvet, do t’i bëheshe mësim, kur se
ushtarët, pa një pa dy, zunë vënde në repat edhe na hapnë zjar. Të
shtrënguar, atëherë, u përgjigjmë edhe neve me zjar, po më përpara i
këshilluam që të mos lëftonim.

Mjerisht, këshillat tona nuku i dëgjuan edhe lëftuam gjer sa u ngrys
dyke lënë këta 3 të vrarë. Të këtillë funt mori lufta e Mashkullores
më 5 të Marsit 1908. Midis të pafajshmëvet edhe të mjerëvet ushtarë,
q’u vranë e mbetnë lark atdheut tyre, u vra edhe i fëlliquri trathëtor
dyke marë, prej Çerçizit, një plump në ballë për ç’ pagimin të
trathëtisë!!!






Krye e VII. Shpëtimi nga rethimi

Errësira e madhe mbretëronte edhe kur e kur dëgjoheshe nga nonjë zë
prej pushke, me qëllim, siç duket, që të na mbanin atje gjer nesër.
Kjo ishte më shumë se sa vrasja prandaj këshillohemi gadale edhe
vendosmë që, me domosdo, të dalim, qoftë që edhe përpiqeshim gjekundi
në nonjë prite me ushtarët.

Trimat të palodhurit edhe të patrëmburit Zeman edhe Asllan, të cilët
gjithë ditën lëftuan burrërisht, si në kohët e qëmoçme, duall gadale
edhe bënë një kërkim, për qark, pastaj ata përpara dyke qëruar udhën
edhe Çerçizi, unë edhe Myftari në mest shkuam gjer sa arrimë në lumë.
Për të humbur çdo gjyrmë, të ushtërisë muarm lumin, për mest, edhe me
Myftarin kaluar mbi kuris, të Asllanit edhe Zemanit, arrimë në kasolle
të çifligut Dino Qiços, ku rinte një evgjit me shtëpinë.

Evgjiti më të shoqen na pritnë me gëzim të math se na dinin të vrarë,
siç ishte përhapur në Gjinokastrë. Nga këta mësuam për ushtarët e
vrarë, po një numur të shtuar edhe dy herë, si edhe për të plagosurit.
Si u ngromë pak edhe ndezmë nga një cigare muarmë veten, pastaj, gjer
të na bënte bukën evgjitka, unë e xvesha Myftarin, e lava me
açid-fenik, i vura idoform edh’ e pansata mirë. Plaga nuku ishte e
rezikçme, me qënë që plumbi nuku e kish çpuar shumë thellë, po kish
nevojë për prehje edhe kërkim më të mirë, nga Doktorët.

Ndejmë u ngromë mirë pastaj na vunë tryezën për të ngrënë bukë. Që të
përshkruanj këtë tryezë me gjithë hollësitë më është e pa mundurë,
vetëm arrin të mendohet njeriu që hanim pas 30 orë edhe pas kaqë
mundimeve edhe reziqeve.

Të urtuar ju shtruam tryezës edhe hëngrëmë një tenxhere plot me
fasule, të cilat nofta evgjitrit i kishte hazëruar për një javë që t’e
hanin me fëmijën. Këtë gosti mbretrore — siç ishte për neve — kurrë
edhe kurrë do të mos e haronj, se në jetë time kurrë nuku mbanj mënt
që të kem ngrënë me kaqë shije të madhe! Me të mbaruar së ngrëni u
pregatitmë për të shkuar edhe i gjori evgjit na dha një palë opinga,
prej të tijat, se ishim xbathurë, një kartë me duhan edhe bukë me
qepë.

U puthmë edhe muarm lamtumirë dyke u falënderuar për mirësin’ e tyre,
pastaj shkuam dyke ju lutur evgjitit të vejë në Gjinokastrë, për të
gëzuar atdhetarët që shpëtuam shëndoshë edhe të na dërgonin 2-3 palë
opinga e të ngrënë, në mal të gjërë.

Muarm malet edhe vamë për mbi Gjinokastrë, ku limerjosmë. Vetëm
atëhere muntmë të gjykojmë prej çfarë reziku të math kishim kapërxyer,
kështu edhe rëndësirën të luftës nga e cila na shpëtojti edhe nderojti
Zoti, për nder të Shqipërisë. Ramë të flemë po gjumi ku na zinte?
Mundoneshim me çdo mënyrë po me kot se nuku na qepeshin sytë. Buçim i
hutavet edhe fëshëllim’ i plumbavet na shkonin akoma në për veshët!
Përpara syve na çfaqeshin gjith’ ushtarë me hutat në dorë edhe me
robat të zeza! Zër’ i trumbetës na tmeronte me atë buçim, të tmeruar,
për zjar! zjar! Edhe për mbi këto pamje fytyra e Haredinit flytyronte
e çelurë për mbi nëve!

Gjithë atë ditë e shkuam të lagur qull se kishim frikë të ndiznim zjar
nga frika e ushtërisë. Pritmë gjithë ditën të vinte njeri, prej
Gjinokastre, me plaçkat që kishim porositur evgjitin po nuku u duk
gjikundi pranë. Të nesërmet mësuam që kish ardhur Banushi, vëllaj i
Çerçizit, po me gjithë vërshëllimet e kërkimet nuku na kish gjetur
gjikundi edhe ish kthyer prapë.

Me të ngrysur, pas proponimit tim, u rëzuam në Gjinokastrë, se unë
thashë që do të jemi fare në siguri, me qënë se nuku do t’u shkonte
nër mënt, qeveritarëvet, që fshiheshim në qytet edhe ushtarët do të na
kërkonin në për fshatrat. Përveç kësaj kishim edhe një barrë të rëndë
me vete, ishte Myftari i plagosur edhe kish nevojë për prehje edhe për
shërim.

Të raskapitur, nga këmbët e xbathura, të lodhur, të lagur qull edhe të
urtuar u rëzuam në qytet, mirpo kush na priste në për shtëpitë? Tmeri
u kish ngrirë gjakun, të gjithëvet, me vrasjen të Bimbashit edhe tani
ca më tepër me luftën të Mashkullorës, kështu që tani druheshin të
zenë emrat tona në gojë edhe jo të na qasnin në për shtëpitë!

Trokitmë, trokitmë edhe trokitmë në shumë dyer po as nonjë nuku na
qaste brënda! Si cilido na vinte përpara nga nonjë shkak, dyke na
treguar hidhërimin të math, që ndjente, me mos mundur të mbushte këtë
detyrë. Kishin edhe arrësye të plotë se një e njojtur e këtillë, në
qeveri, ishin të dënuar me vdekje e me djegje!

Më së fundi, të dëshpëruar, vamë në shtëpi të Resul Berberit i cili,
lumtërisht, na priti edhe kalli brënda, po një e keqe, na ngjajti. E
shoqeja e Resulit kur na pa u trëmp shumë edhe ra e drunjosurë. Me
fërkime shumë edhe dyke treguar emrat të Çerçizit e Myftarit ardhi në
vete. Resuli ish një plak i ndjerë po fort i vobekët. Atë pakëzë bukë,
që kish i gjori, na e dha për të ngrënë, si kundër edhe dy tri fëngjij
të qymyrit i vuri në zjar, që të ngronim duart se për të u tharë edhe
ngrohur trupin ishte e pamundurë!

Të nesërmet, pas të lajmëruarit, ardhë të motrat e Çerçizit bashkë me
t’emën të Myftarit edhe na suallë të ngrëna, të ëmbla, opinga fishekë,
qylafë, duhan etj. Gëzimi i tyre ishte i patreguar kur na panë të
gjallë edhe na puthnë në ballë, nga ana e trimëreshës nënë të
Çerçizit. Burrëria edhe zemrëgjërësia e kësaj së nderçme plakë nuku ka
rëfim. Kur ishim rethuar në Mashkullorë vanë gjithë far’ e fisi, si
edhe miqeshat, në shtëpi të Topullenjvet për të forcuar e ngushëlluar
plakën e ndjerë, po trimëresha Hasoja, siç quheshe mëm’ e Çerçizit, me
një madhështi të madhe u falënderonte edhe u thosh: u lutem tepër, moj
motra, të jini të çelura se unë nuku kam nevojë forcimi edhe
ngushëllimi me qënë që trimi po më lëfton si burrat për Shqipërinë!

Vetëm atëhere, që Zoti mos e dhëntë kurrë, në qoftë që Çerçizi bije i
gjallë, në duar të ushtërisë, ejani, edhe në më doni mua tregoheni, jo
të më ngushëlloni po të më vrisni që të mos rronj e gjallë, midis
shoqevet, si një faqezezë! Po siç e di unë Çerçizin ajy do të bjerë me
nder i vrarë edhe atëhere ejani jy motra që të dëfrejmë edhe këcejmë,
së bashku, se atëhere vdes e gëzuarë që na le emrin të pafëlliqurë.
Kështu kuvëndonte Hasoja, ajo trimëreshë plakë e ndjerë, ajo
Kardhiqote që kish nxjerë, nga barku i saj, luanët e Shqipërisë, Bajon
edhe Çerçiz Topullin!

Po edhe nëna e Zemanit, e cila e kish përpara syve luftën as pak nuku
trëmbeshë po, për kundrazi, mburreshe me birin të saj që lëftonte për
Shqipërinë, dyke thënë që po t’i vritet me këngë edhe me valle do t’e
mbulonjë!

Trimëresha e ëma e Haredinit është për të habitur me burrërin’ e saj,
që tregojti, kur i thanë për Haredinin që u vra në luftë të
Mashkullorës. As një pikë loti nuku u derth nga syt’ e saj edhe as
nonjë psherëtim, po zuri t’i këndonjë këngë trimërie. Më vjen keq,
tha, që nuku ju vra e Rizaj, vëlla me Haredinin, po ri i burgosur me
t’anë në Gjinokastrë!

Kolonjareja, e ëma e Asllan Starjes, trimëreshë si kurdoherë dolli
edhe mburreshe dyke thënë që kështu dinë të lëftojnë bijt’ e
Skënderbeut, të cilët me gëzim e japin shpirtin e tyre, për
Shqipërinë, dyke na nderuar neve, nënat, edhe gjithë kombin!

Sa për Labëreshën, t’ëmën e Myftarit, është një çudi e madhe me këtë
grua, e cila kur e pa të plagosurë e puthi edhe i tha: Më rofsh e
prokopç, ore bir, që më nderove po edhe që të vriteshe prapë do t’ e
kisha për nder që re si burrë për nderë të atdheut.

Nuku do të harronj edhe të dashurën nënë t’eme, e cila është e
njojturë në Korçë e gjetkë, si edhe në qeveri për burrërinë të saj.
Ishte përhapur në Korçë që isha vrarë edhe unë e këjo lajmë
përpëriteshe, midis grave, kur ajo mer vesh edhe me vrap vesh robat e
rea dyke thënë që ka dasmë se Mihalin e martova më Shqipërinë!

Kësisoj mbureshin nënat e atyreve luftëtarë, të Mashkullores, prandaj
edhe ata, një grusht njerës, qendruan burrërisht dyke lëftuar kundra
një ushtërie të madhe, armike t’ atdheut.

Si siguruam Myftarin në Sakua edhe ja rekomanduam Doktor Dinos, për
shërim, me të u ngrysur muarm udhën që të vinim në Luvinë, në çiflig
të Refik Budos. Abazi nuku ishte shëruarë edhe kësisoj e lamë në
Gjinokastrë, ku e kishim lënë që kur se vamë me qënë fort i sëmurë.

Mjerisht, nuku mundnim të arrinim në Luvinë, nga shkaku që këmbët nuku
i çapitnim dot, nga të ftohurit, edhe gunat të rënda, nga të lagurit,
nuku na linin të udhëtonim, prandaj u shtërnguam të qendrojmë në
Dervican. Këtu vamë në shtëpi të Tomas, bujku i Topullenjvet, i cili
me patur shumë fëmijë na shpuri në haur, ku qendruamë gjithë ditënë.

Me të ngrysur muarm udhën, mjaft’ e gjatë, edhe arrimë më të gdhirë në
Luvinë e limerjasmë në pyll, afër Monastirit. Në mëngjes lajmëruam
Etemin, për ardhjen tonë atje, i vetëmi njeri që na dinte.

Kur ndodheshim në të këtilla brenga edhe hidhërime muarm një letrë,
nga Misiri, prej Ion Vruhos i cili me fjalë patriotike na jepte
kurajo, edhe na shkruante që për së shpejti do të na dërgonin ndihma.

Gjithë atë ditë muarmë edhe nga Bukureshti një letrë, prej Vasil
Irakli Zografit, i cili na jepte kurajo edhe na dërgonte 25 Napoleona
nga ana e Komitetit të Romanisë, me qëndren në Bukuresht.






Krye e VIII. Jeta egërsore

Në pyll të Luvinës duheshe të zinim jetë të re, një jetë monotone edhe
një jetë të egërsirtë. Ushtëri e madhe plakosi edhe u-përhap më gjithë
anëtë, vetëm e vetëm që të na zinte neve të gjallë ose të vdekur. Ky
shtrëngim edhe forcim i math rithte nga qeveritarët e mëdhenj, të
Stambollit, të cilët një tmer i math i kish pushtuar!

Vrasja e Bimbashit, në Gjinokastrë, edhe fama e luftës Mashkullores
ishin përhapur, në Europë, dyke bërë gazetat e mëdha një bujo të madhe
kështu që qarket e nalta, të Stambollit, zunë t’i japin një rëndësirë
të madhe lëvizjes kryengritëse Shqipëtare. Më tjatër anë u-hyri frika
se në Shqipëri zuri një levizje e’mbuluarë, në gjithë anët, për një
kryengritje të përgjithëshme.

Të mërzitur, nga një rrojtje tiranike, zunë të menjtonen e të
kupëtojnë, të mjerët Shqipëtarë, që dyke ruar këtë tirani kombi
Shqipëtar ishte në rezik, me që politikanët e Tyrqisë për dita po e
xvarosnin Tyrqinë në greminë. Mirpo bashkë me Tyrqinë ishte lidhur
edhe fati i Shqipërisë, prandaj zunë të shkunden nga drunjësia e të
njohin vetë vetiu që shpëtimi i atdheut qendronte në një kryengritje
të përgjithëshme.

Pema dita me ditën po arrijeshe edhe nuku priteshe përveç se t’i
jepnim zjar fitilit, po, mjerisht, neve nuku muntnim pa ardhur Bajua
në Shqipëri, të cilin e prisnim pas një letre që na dërgojti.

Nga këto frikëra Tyrqit kishin lënë më nj’anë e në qetësi të plotë
komitat Bullgarë edhe andarët Grekë edhe gjithë fuqinë e përkujdesjen
e kishin hedhur kundra Shqipëtarëvet. Dëshëronin pra edhe kërkonin që
me çdo mënyrë të qendrojnë në lëvizje kryengritëse, të përgjithëshme
prandaj kishin vënë gjithë fuqinë për të farosur çetat tona,
kombëtare, edhe ca më tepër çetën t’ënë, e cila kishte marë një famë
të madhe, në gjithë anët e Shqipërisë!

Për këtë qëllim Tyrqit kishin taksur suma të mëdha, të hollash,
shkalla të nalta edhe nishane (çmime) në trathëtorët, të cilët do të
mbushnin këtë mision, të mërzitur e të fëlliqur! Pa dyshim që gjithë
grackat e dhelpëritë anadollake u-përdorë, në këtë mest, vetëm e vetëm
për të farosurit t’ënë!

Po përveç këtyrevet ishte edhe vizita e Imperatorit të Alemanjës
Vilqelmit, në Sarandë, prandaj vinte nga gjithë anët ushtëri për të
mbajtur më nj’anë qetësinë edhe më tjatër anë për të nderuar vëllamin
të Sulltan Hamitit!

Këto gjëra na vunë në menjtim të thëllë, prandaj, pas një bisedimi
midis nesh, vendosmë që, për siguri, të qendrojmë ca kohë në këtë
pyll. Pastaj ishim të nevojitur, me domosdo, të prisnim që të
lulëzonte edhe gjethi, për të lëvizur në malet, si kundër që me këtë
mënyrë do të humbisnim gjyrmën t’ënë.

Këtij pylli veç se ay q’e ka vizituarë munt t’i japë rëndësirën e
duhur, prandaj shtrëngohemi që t’e përshkruajmë vetëm me pak fjalë.
Një pyll kaqë i dëndur sa vetëm nonjë shpesh ose nonjë gjë e vogël
munt t’e shkonte, se tjatërsoj edhe nonjë qen po të shkonte ishte e pa
mundur që të mos ndjeheshe. Nuku ishte nonjë pyll nga ata pyje me lisa
të trashë, po me dëllinja dyke patur midis tyre edhe nga nonjë lis të
trashë.

Në këtë pyll kemi rrojtur 45 dit të nëmëruara, që më 10 Mars e gjer më
25 të Prillit. Në këtë kohë nuku pamë as nonjë ditë të mirë, me diell
edhe të çelurë, po vetëm shira të pareshtura, ditë edhe natë. Gunat e
robat tona ishin kalburë, nga lagësira, edhe nga frika nuku guxonim të
ndiznim zjar që të thaheshim! Vetëm që kishim një ngushëllim dyke
patur një mashinë të vogëlë, të cilën si e fshehnim me gunat, të mos
dukeshe, e ndiznim edhe bënim nga një kafe.

Për të u mprojtur prej çdo reziku, të pandehurë, kishim hapur hendeke
të thellë, në shumë vënde, që të mundnim të lëftonim. Në për ca lisa
të mëdhenj, të mbuluarë me dëllinja, rinte karaulla i cili vërente çdo
lëvizje që bëheshe, pa u dukur ushët me dëllinja e gjelbësira.

Gjithë ushtërinë, që ardhi prej Janine e shkonte në Sarandë, e pamë
fort bukur me qënë që atje pranë na shkojti. Gjithë kësisoj shëkonim
edhe koshadhat (ushtarët shëtitës) kur po shëtitnin dyke na kërkuar
neve, ku aty ku atje, në për stanet, hauret edhe në për fshatrat.
Shumë herë na kishin shkuar fare pranë me qënë që ishte një udhë,
midis pyllit, e cila vinte në Monastir.

Një herë na ka shkuar kaqë pranë sa me nxitim të math zumë vëndet, në
për hendeket, që të lëftonim dyke pandehur që na kishin trathëtuar.
Një ditë tjatër do t’i vinim, vetë vetiu, pilaf ushtërisë. Siç thamë
që shirat e pareshtura na kishin dëshpëruar shumë, kur një ditë e një
natë ra me stomna, kaqë shumë sa pandehmë që do të përmbyteshe gjithë
bota. Tek po rinim për mbi dëllinjat, të lagura qull, shohim të vinjë
Ademi të na thëresë në konak se nuku kish nonjë rezik. Ademi ishte
besniku shërbëtor i Refik Budos edhe me qënë vatur i dhëndëri i
Refikut, në çiflig, dërgojti Ademin të na thëresë në konak që të
thaheshim, se kurrë nuku besonte të shkonte ushtëri atë kohë.

Në krye nuku donim të vemë po dyke thënë që s’ka nonjë frikë u bintmë,
kështu që i thamë Ademit të shkonjë përpara se pas tij do të vinim
edhe neve.

Me të shkuar Ademi u pregatitmë të gjyrmojmë kur, me të u afruar ndanë
pyllit edhe pa shkuar 5 sekunda, shohim Asllanin, i cili shkonte
përpara, të na bënjë shënjë që të shtrihemi. U shtrimë edhe s’andejmi
pamë nonjë qint ushtarë që shkuan në rëzë të pyllit, dyke ju drejtuar
konakut të Refikut të cilin e rethuan përnjëherësh.

Kërkuan konakun, hauret edhe gjithë fshatin pastaj hëngrë bukë edhe
shkuan në tjatër drejtim. Atëhere edhe neve, si u largua ushtëria,
u-rëzuam në konak, ku u përgëzuam që na shpëtojti Zoti edhe si u thamë
pakëzë hëngrëmë bukë edhe shkuam në folenë tonë.

Sa kohë që ndejmë në këtë pyll vetëm Ademi, i cili na ka shërbyerë me
mish edhe me shpirt, na dinte, dy gra të fshatit, që na sillnin të
ngrënë edhe dy barinj të Alim Karagjozit, të cilët na sillnin kur
qumësht, kur djathë, kur nga nonjë qengj të pjekur. Midis këtyre
barinjve ishte një djalosh i ri 18-19 vjet, i gjatë, nga Golemi, i
qojtur Remzi. Një ditë vjen i armatosur që nga stani edhe thotë që do
të shoqërohet me neve.

Pa fjalë që nuku deshnim t’e pranonim se ishte një turp i math t’i
mirnim Alimit barinë, kur se ay na mbante me gjithë të mirat. E
këshilluam pra Remzinë që të kthehet në stan, po ay na thotë që me
lejen të Alimit ardhi, kështu që e shoqëruam Remzinë dyke u betuar
edhe ay si gjithë shokët. Mirpo pa shkuar dy dit shohim të na vinjë
një plak i thinjurë, i cili na lutet t’e vrasëm me mirë se sa t’i
marrim dritën e syrit, me qënë që Remzinë e kish bir të vetëmë. U
mallëngjyem fort tepër nga plaku i gjorë edhe kësisoj me këshilla e
shumë fjalë të mira e bintmë Remzinë edhe shkojti me t’anë. Pas 3-4
dit përsëri shohim të na vinjë Remziu po prapë e përzumë. Të tretën
herë vjen edhe thotë që i vdekur, më mirë ndahet prej neve se sa i
gjallë, kështu që u shtrëngua plaku t’i japë uratën edhe neve t’a
shoqërojmë.

Këjo jetë egërsore kishte zënë të na rëndohet e mërzitet, në këtë pyll
monoton, se përveç qellit nuku shihnim gjësendi tjatër. Po Perëndi e
Shqipërisë që na kish aratisur, në këtë botë, kish edhe përkujdesjen
t’onë prandaj në dëshpërimet më të mëdha na jepte durimin e kurajon,
kështu edhe tani, në këtë pyll, na dërgojti një mik të shtrënjtë për
të defryer e të harojmë gjithë hidhërimet.

Ky mik i dashur nuku ishte tjatër përveç se një zog verdhash i vogël,
i cili, mundet, dyke kupëtuar hidhërimet tona do të vinte të na
këndonte mbi krye. Kaqë familiarë u bëmë me këtë zog sa nuku druheshe
as pak që të vijë të qendronjë për mbi neve. Me një fjalë ishte shoku
ynë i pandarë. Shumë herë ndronim limeret, për siguri, kur zogu që me
natë do të vinte të na gjente. Kur shtronim që të hanim bukë zogu do
të ishte bashkë me neve.

Unë e donja fort shumë se e pandenja për dërgimtar, i dërguar prej
Zotit, që të na gëzonte zemrat tona të zhuritura, prandaj shokët
qeshnin me mua edhe me të parë zogun më thoshnin: Mihal të ardhi zogu!
Mjerisht, një ditë prit të na vinjë zogu, po nuku dukeshe, kështu që u
pikëlluash kaqë shumë, për të shtrenjtin shok që na çelte zemrat, sa
m’u preh edhe të ngrënit. Hidhërimi t’im nuku ka rëfim për zogun e
shtrenjtë! Shokët më ngushëllonin dyke thënë që për një zog të
brengosem kaqë tepër? Mundet që ngordhi ose e ka ngrënë nonjë shpesh i
math, mirpo mua cili ma nxirte nga kryeja?

Gjithë atë natë nuku më zuri as pak gjumi, me qënë që mëndjen e kisha
tek zogu, se kisha një besim, në vëte t’ime, që humbja e zogut do të
sillte nonjë rezik për neve. Të dyjtën ditë tek po rinja i brengosur
shoh që të na vinjë zogu i shtrenjtë, po ishte dobësuar se kish
vezuar. Gëzimin e math që kam ndjerë atëhere nuku e tregonj dot! I
dhashë të ngrënë edhe me vrap flytyrojti dyke vatur për mbi vete.
Q’atëhere vetëm për të ngrënë vinte edhe shkonte me nxitim në fole.

Ditën kaqë të priturë për shkeljen të Vilqelmit, në tokë të
Shqipërisë, na e lajmëruan buçimet e kërçëllimet të topavet, të cilët
na shurdhuan veshët. Më tepër se një mijë topa janë xbrazurë atë ditë,
prej avullorevet të luftës që ndodheshin në Kerfuz e në Sarandë, për
nder të Kaizerit.

Të dyjtën ditë zuri ushtëria që të hiqet edhe vjen Idris Guri, nga
Gjinokastra, e na tregon festimin që ju bë Imperatorit, edhe na thotë
që ushtërinë, më të teprën do t’e heqin me anë të detit.

Pas ca dit lajmëronemi që kishin shkelur Sarandën edhe na e ngarkonin
neve këtë shkelje. Nuku dinim as neve për cilin të besonim që bëri
këtë goditje, po më shumë besonim për Bajon, të cilin po e prisnim
dita ditës, ose për Abdyl Kardhiqin me të cilin kishim biseduar edhe
shtuar në program për një shkelje mbi Sarandën. Edhe më tepër që
besonim për Bajon e Abdylin ishte nga shkaku se shkelja ishte bërë me
një mënyrë kombëtare, domethënë jo grabitëse, se përveç godinave edhe
zyrave zyrtare as nonjë të huaj nuku kishin trazuar.

Kishin shkelur Yqmetin, Postën, Rexhien edhe Gjymbrykun (Doganën) po
mjerisht, në gjithë këto zyra, nuku kishin gjetur përveç 650 lira
Tyrku, se gjithë të hollat i kishin harxhuar për pritjen të Kaizerit.

Këto menjtime edhe dyshime na bënë që të vejë Çerçizi në Gjinokastrë
dyke mbetur neve vetëm. Si vajti Çerçizi na shkruan që Sarandën e kish
shkelur. Itoja i cili, pas të aratisurit nga lufta e Mashkullores,
ishte bashkuar me Demo Nivicen, Asim Hajderin edhe të tjerë shokë, në
numur 19, edhe kësisoj bashkërisht vendosmë shkeljen të Sarandës, me
qellim kryengritëse. Çerçizi na shkruante që Itoja ndodhet në shtëpi
të tyre edhe për 3-4 dit do të vinin bashkë e pastaj të shkonim.
Shkuan 7 dit edhe Çerçizi nuku kish të vinte, prandaj shokët zunë të
mërziten ca më tepër sa ishim mërzitur në atë pyll, kështu që i
shkrojta të vinjë një or’ e më parë se ndryshe do të shkonim vetë se
këjo jetë nuku duroheshe.

Me të marë këtë letrë dërgon q’atë ditë, shërbëtorin e tyrë Hamitin,
me përgjigjien që në mos arthçin ata për 2 dit të mar shokët e të vemi
në Gjinokastrë. Bashkë me letrën na dërguan edhe ca gazeta shqipë. Me
të hapur gazetën « Kombi » sytë më qëndruan tek i pari edhe i
shtrënjti ynë prift kombëtar, Fan Noli, të cilin e kishin dorëzuar në
Amerikë. Gëzimi ynë ishte i patreguarë edhe dyke derdhur lote puthnim
fytyrën të të bekuarit prift, të Kishës Orthodhokse Shqipe.

Me pëlqim të math edhe të pa ngopur lëçitnja artikujt të gazetës «
Kombi » për mbi ceremoninë, të kësaj dite kombëtare edhe të
shënjtëruarë. Në çdo paragraf na dridheshin mishrat edhe nga gëzimi
bërtitnim: Rroftë Shqipëria! rroftë prifti kombëtar! Lëçita edhe «
Dritën » të Sofjes e cila shkruante për luftën të Mashkullores, pas
teligrameve pa nonjë çkoqitje.

Atëhere zura të shkruanj dy artikuj, njërin për mbi luftën të
Mashkullores, me hollësit’ e duhura, edhe tjatrin për mbi dorëzimin të
të parit prift kombëtar, të cilit i kisha dedikuar këtë strofë:


Beko uratë, tinë beko me ndihm të Perëndisë

Që të çkëlqejnë përsëri armët e Shqipërisë!

Me atë gjuhë që di ti e kupton çdo Shqipëtar

Që të dërmojmë zgjedhen të qenitë barbar!



Mjerisht artikujt e mija nuku ranë në dorë të luftëtarit patriot
Shahin Kolonjës, Direktorit «Dritës».






Krye e IX. Lamtumirë pyllit

Dyke pritur Çerçizin me Iton që të vinin e nuku ardhë, me të ngrysur,
muarm lamtumirë nga pylli në të cilin kishim rrojtur 45 dit, nga shoku
i ngushëllimevet me të cilin kishim kapërxyer kaqë hidhërime,
domethënë nga zogu i shtrënjtë i cili nuku munt të na gjyrmonte edhe
nga i dashuri edhe besniku Adem, i cili na kish detyruar me shërbimet
e tija, edhe shkuam për në Gjinokastrë.

Po, mjerisht, nuku munt të arrinim dot, në Gjinokastrë, nga shkaku se
nuku munt të ecnim, me qënë që këmbët na ishin mbërthyer, nga të
ndënjurit kaqë kohë në një vënt e në shira, prandaj u shtrënguam të
limerjasim në një përrua të thellë, midis Goranxisë edhe Dervicanit.
Që nga këjo përua muarm malet po na gjeti një e keqe e madhe. U
aratismë edhe me shumë mundim u bashkuam edhe vamë në Manastir të
Dervicanit. Këtu si hëngrëmë pak bukë u rëzuam në Kolorçë, gjysmë ore
lark Gjinokastrës. Këtu na zuri dita edhe u shtrënguam të hymë në
Kishë, ku ndëjmë gjithë ditën. Me të ngrysur mirë fare me shumë të
drojtura rymë në qytet edhe vamë në shtëpi të Çerçizit.

Në Gjinokastrë nuku ndëjmë përveç 2 dit edhe pastaj muarmë malet e
gjërë e qëndruam në Sopot, për mbi Gjinokastrë edhe Delvinë. Në Sopot
kemi ngrënë, në për stanet, ca mishra të shijshme, aqë më tepër me atë
ujë të ftohtë e të lehtë. Çkuleshim së qeshuri me Iton se kishte
veshur ca roba prej Policisti, të cilat ja kish marë Policies në
Sarandë.

Në Sopot na ardhi Idris Guri dyke sjellë Fejzullanë për të u shoqëruar
me neve. Fejzua ishte i bir’i Rustemit, nga Libohova edhe mësoheshe
për Hoxhë në Janinë. Në krye na u duk që do të mos ishte i zoti për
komit, po më von jemi habitur me atdhetarin’ e tij. Një i vëllaj i
Fejzos, i qojtur Avni, djalë 14-15 vjet që ishte nxënës në Xhimnasio
Tyrqishte, të Janinës, ikën fshehtazi edhe vjen në Gjinokastrë për të
u bashkuar me neve. Me mos na gjetur shkon në Kardhiq, ditën e luftës
të Mashkullorës, kështu që e zunë edh’ e dërguan prapë në Janinë.

Pas dy muaj të Avniut vendosi i vëllaj i tij, m’i madhi, dyke ju
betuar që i vdekur kthenet e kurrë i gjallë. Fejzua ishte 25-26 vjet,
i zheshkë edhe thatanik. Si nxori sërekun edhe robat të hoxhallëkut e
veshmë me roba komite edhe e vumë të betohet. Atë që nuku munte t’ja
tregonte dot fisionomia e tij, Fejzos, ja tregojti zemrë-gjër’ e tij
se na ka habitur me burrërinë në një rast, kur ndodheshim në
Beriavoll, një pyll i math ku bëjnë dru Gjinokastritët e Delvinjotët.

Kur ndodheshim këtu na lajmëruan që kish ardhur Allaj Pasha, prej
Janine, në Delvinë edhe kishte zënë një ndjekje të reptë, dyke
burgosur burra, gra edhe bagëtinë ua kish mbyllur që të gjenin, me
domosdo, shkelësit të Sarandës. Këjo padrejtësi q’ i bëheshe popullit
të pafajshmë na helmojti pa masë, prandaj vendosmë vrasjen e tij
brënda në Yqmet.

Këtë vendim të rëndë e priti me gëzim të math Fejzua që t’ e mbúshnjë,
i cili veshur Hoxhë do t’ e vriste. Kur se pregatitnim këtë ardhë
shumë njerës, nga Delvina e nga qarku dyke na u lutur që të mos bënim
këtë goditje se atëhere mjer populli ç’ kish për të equr nga qeveria.
U bintmë edhe e lamë që t’ i bënim pritë kur të shkonte, po, si duket,
Allaj Pasha, sikur e pikasi edhe shkojti pa pandehur për në Janinë, pa
lajmëruar as njeri.

Në Beriavoll ndëjmë ca dit nga shkaku se këtu prisnim Asim Haderin me
shokët, që kishin marë pjesë në shkeljen të Sarandës edhe këtu ishte
një vënt shumë i fortë. Na ardhi e një ushtëri e madhe po as që u
tuntmë vëndit, kështu që u kthye pa guxuar të afroneshe se ishin sigur
që do të vriteshin.

Rinim e verenim që nga Beriavolli Delvinën, Sarandën, pjesë të
Çamerisë edhe Korfuzin dyke mallkuar qeverinë Greke, e cila nuku na
hapte këtë udhë që të vepëronim lirisht. Se është e drejtë që po të na
lenë Grekrit të lirë Korfuzin do të mundim të vepërojmë fort mirë në
Shqipëri.

Dyke biseduar për mbi shumë vepërime, që duheshe të mbushim, vendosmë
për një goditje të madhe, kështu që Çerçizi me Asimin shkuan në
Gjinokastrë, edhe unë me Zemanin edhe me Myftarin në Kardhiq. Myftari
ishte shëruar krejt nga plaga po një cifle i vërtiteshe nënë lëkurë!
Në Kardhiq u bashkuam me Abdylin, Bajram Pergjinë e me Muratin edhe
ngjitemi prapë në mal në një vënt ku kishim dhënë parollen.

Atë natë u kthyen edhe Çerçizi me Asimin dyke sjellë e të tjerë shokë,
prej Gjinokastre. Një herë të mbledhur, që të gjithë, rymë në bisedim
edhe vëndosmë goditjen të burgut edhe të Yqmetit Gjinokastrës. Goditja
ishte e sigurtë se me të liruar të burgosurit do t’i hidheshin Yqmetit
edhe gjith godinave zyrtare.

Pllani u vendos, me pëlqim të të gjithëve, edhe u rëzuam që të rynim
në qytet edhe të përndaheshim në për shtëpitë, që në të parën shenjë,
që po të jepeshe, të delnim edhe t’i hidheshim burgut. Kur se këto
ishin pregatitur na vjen një komisjon, prej 10 shpirt, për mbi qytet
edhe na lutet, në emër të Gjinokastritëve, që të shtymë këtë goditje
të shumën edhe 10 dit gjer të kupëtonen adh’ ata, midis tyre për të
mos ngjarë nonjë gjemë e keqe nga mosmarëveshja.

Këtë lutje e gjetmë të arësyshme edhe e pranuam, kështu që shkuam për
në Sopot Atje na ardhi një lajme e keqe që konakët të Refik Budos, në
Luvinë, ja kishin djegur, andarët Grekë, edhe që kishin qëlluar për të
vrarë mbi të birin e tij.

Andarët Grekë kishin kohë që vepëronin në këto vënde më një program që
të ndiqnin edhe tmeronin Shqipëtarët për të lënë mall’ e tyre. Pa u
çfaqur neve në ato vënde vepëronin lirisht e në mes të ditës, po
pastaj druheshin shumë e me gjithë kërkimet tona nuku u përpoqmë dot
gjekundi. Lajmeja pra e konakëve të Refik Budos na pikëllojti fort
tepër, kështu që me një zë vëndosmë një ndjekje të reptë kundra
andarëvet edhe kësisoj shkuam për në Luvinë.

Atje si edhe gjetkë bëmë kërkime të plota edhe u siguruam që andarët
kishin për qendrë të vepërimeve Kastanën, një katunt midis
Gjinokastrës edhe Janinës. Këtu kishin mbledhur fshatarët e bujqrit që
të lidhen edhe i vinin në kishë të betohen që kanë për të vrarë
Shqipëtarët edhe t’u djegën shtëpitë e konakët të çifligjëve.

Vendosmë pra goditjen të Kastanës me shpresë që atje, pa dyshim, do të
gjenim andarë edhe kishim për të xbuluar gjërra të enteresaçme!

Si muarmë mjaft të ngrëna edhe regulluam pllanin të goditjes, me të
perënduar djelli, shkuam dyke marë malet. Një natë të tërë kemi
udhëtuar në per ca majra edhe ripa, të cilat ishin për dhitë. Me
mundime e rekullime, ku këtu e ku atje, nga të gdhirët muntmë të
arrimë për mbi Kastanën.

Qendruam vetëm sa muarmë pakëzë frymë edhe ndezmë nga një cigare,
pastaj me vrap rethuam fshatin edhe Çerçizi, unë, Zemani, Abdyli,
Itoja, Asimi, Bajrami, Myftari edhe Maxari rymë brenda e shokët e
tjerë qendruan reth fshatit, dyke patur urdhër që as njëri të mos
linin të dilte përjashta. Nga ky urdhër u vra një fshatar i cili ishte
i shurdhër e nuku dëgjojti.

Këjo ditë ishte 3 Qershor edhe prifti, i fshatit, po i binte këmbanës.
Me të mbaruar, prifti shërbesen, e thirmë përjashta edh’ e shtrënguam
të tregonjë të vërtetën, edhe në ndodhen andarë në fshat. Prifti na
tha të vërtetën, që andarët Grekë i shtërnguan të betohen, në kishë,
për farosjen të Shqipëtarëvet. Sa për andarë, tha, nuku janë dukur
prej 2-3 dit, në fshat të tyre. Dërguam priftin me një nga shokët tanë
të thëresin myftarin, të fshatit, edhe pleqësinë që të vinë shpejt në
obor të kishës.

Që të gjith u fshehnë përveç myftarit (goxhabashit ose kryeplakut)
edhe 4-5 pleqve të tjerë, të cilët arthnë në obor të kishës. Këtu
u-bëmë pyetjet e duhura edhe nga shtërngimet kupëtuam që ishin të
gjithë fajtorë, prandaj doqmë shtëpin’ e Xhutit me magazen’ e madhe, e
cila ishte depo me armë e fishekë, të fshehura në qilar, shtëpin’ e të
birit, shtëpin’ e priftit edhe të mësonjësit, ngjitur me shkollën, se
këta ishin qendra edhe krerët të vepërimevet, n’ atë qark.

Nuku do t’ e fsheh pa dëftyer të vertejten, që përpara zjarit nuku
paska tmer më i math! Lufta e të tjera të këqia nuku janë as gjësendi
përpara zjarit! Edhe aqë më tepër kur ja ve vetë edh’ e sheh me sytë
tënde! Vetëm kujtimi i këtij zjari edhe sot më drithëron shpirtin!
Eshtë gjë e ligë edhe e vështirë, prandaj le të largohen nga zjari,
qoftë në luftërat, dyke përdorur të tjera mënyra kundra armiqëvet.

Po; lumtërisht ose nga ana e Zotit, këtë zjar e ç’paguam edhe me një
të mirë. Më përpara se të vinim zjarë i porositmë që të nxjerin çdo
gjë të gjallë përjashta, që të mos digjeshin. Kësisoj porositmë edhe
në tregëtari Panajot Xhuti, po me të marë zjari përhapen flagët, më
gjithë anëtë, edhe në mest të ulërimevet, të njerëzvet të shtëpisë,
lëshohet një grua e re e tmëruarë, e cila dyke këputur leshrat hidhet
për mbi mua e bërtet: Aman Kapitani; më digjet djali në dhomë! Kaqë
tha fatzeza nënë edhe ra për dhe e drunjosurë!!!

Ah! ç’ndjeva, un’i gjori, në këtë zemër?! Mishrat m’u drodhë si
purteka, leshrat m’u ngritnë përpjetë edhe humba çdo gjykim! Abdyl
Mersini, i cili ndodheshe pranë meje edhe i cili kish djalën e vet
lenë në shtëpi, me të dëgjuar këtë gjëmë, nga e dëshpëruara nënë, me
vrap sulet në mest të tymit e të flagëvet, dyke vënë jetën e tij në
rezik, ryn brenda, rëmben djalën edhe e shpëton nga vdekja!

Burrëria, kalorësia edhe shpirtmadhësia e Abdylit nuku ka shëmbëll
edhe rëfim!!!

Gëzimi tim, që kam ndjerë atëhere, nuku tregonet dot edhe vallë do t’e
shijonj nonjëherë. Sa për fatzezën nënë rëmbeu djalën dyke e pushtuar,
si nonjë dragojkë, qante nga gëzimi. Qante e mjera se i shpëtojti
djali edhe zjari, që këcente edh’i diqte shtëpinë, nuku i bënte as më
të voglën përshtypje! Shpëtimi i djalit nuku barabiteshe, për atë, me
as gjësendi në botë!

Si mbaruam me zjaret edhe, pas vendimit e kërkimit të komitetit
Gjinokastrës, duheshe të vrasëm ose varëm dy shpirt dëgjohen të
xbrazura prej pushkash, jashtë fshatit. U shtrënguam të shkojmë se
pandyhem që shokët lëftonin me andarët ose me ushtërinë. Muarmë me
vete priftin e myftarin e duallmë përjashta, kur atje mësojmë që
shokët kishin xbrazur, për të mos lënë fshatarët që të delnin
përjashta fshatit. Me këtë shkak u vra ay i shurdhëri prej Muratit.

Si u mblothmë gjithë shokët shkuam dyke marë drejtimin të Koshovicës,
ca male të lartë shumë e të fortë, po, pa arrirë në rëzët, hapet një
zjar i reptë kundra nesh që do të na grinte të gjithëve. Zjarë e hapnë
ca xhandërma edhe trimat e fshatit, të cilët manin grykën, me qënë që
s’andejmi hidheshin andarët në Shqipëri nga Greqia. Lëftuam edhe atje
nja dy orë gjer arrimë të kuptonemi që të mos vritemi me kot, pastaj u
ngjitmë në malet të Koshovicës.

Të lodhur shumë edhe të dermuar qendram të çëlodhemi pakëzë edhe të
hanim bukë. Na suall dy mishra të pjekura, djathë edhe kos kështu që u
gostitmë mirë. Pas të ngrënit menjtonemi ç’drejtim do të mirnim, po,
më përpara se të shkojmë, thotë Çerçizi, duhet të vrasim priftin,
myhtarin e një tjatër që zumë ndanë fshatit. Mirë thonë, ca nga
shokët, po priftin duhet të vrasë Mihali.

Duheshe pa dyshim që t’e vrisnja priftin, kur të vendoseshe nga të
gjithë, po unë, dyke patur në një menjtim Sulon nga Palavlia, Abdylin,
Zemanin, Asllanin edhe të tjerë shokë, u kundërshtuash me arësye
kundra këtyreve vrasje për këto shkake: që pse nuku i vramë në fshat
po tani 5 orë lark fshatit, e dyta hëngrënë bukë bashkë me neve,
shoqërisht, edhe zakoni i Shqipëtarit nuku e pranon kurrë këtë. E
treta, thashë, që kur t’i gjejnë të vrarë, në këto male plot egërsira,
çdo të thonë për neve? Pa dyshim që i muarm për të i rjepur, edhe
atëhere ku na mbetet nderi ynë edhe i gjithë kombit?

Proponimi t’im pranohet prej gjithë, afër, shokëve edhe u vendos
lirimi i tyre. Kur u thamë të mjerëve që janë të lirë e munt që të
shkonin, fytyr’e tyre, e verdhë dyllë, u çel pakëzë edhe deshnin të na
puthnin duart, po neve nuk’ i lamë. U dhamë të ngrënë, që të kishin
për udhës, edhe i porositmë që t’u thonë të gjithëve që të shohin
punën e tyre e mos cenojnë nonjë Shqiptar, tjatërsoj ishim të
shtrënguar të përdornim masa të repta, kundra atyreve bashkë me
fëmijën.

U thamë që programi ynë është për lirin’ e të gjithëvet edhe duhet të
na përkrahin për të mbushur këtë qellim. Muar lamtumirë, prej neve,
edhe shkuan të mjerët, po frika nuku u kish dalë, prandaj në çdo dy
pashë, kthenin kryet dyke pandehur mos i vrisnim që prapa! Lirimi e të
kthyerit, të pashpresuar, të priftit me shokë, në fshat, bëri një bujo
të madhe, kështu që aqe përpara gjindjes si edhe përpara Yqmetit
treguan programin t’onë, vetëm për liri!

Neve që nga Koshovica muarm malet edh’u rëzuam në një fshat, në
Çamëri, ku blemë ca duhan e ca plaçka, pastaj shkuam në malet e
Sotiros. Këta male janë ca fortesa të forta e të lartë shumë, ku dbora
nuku tretet kurrë. Fshati është në një përrua të thellë shumë dyke
patur një të vetëmë rugë, për të ryrë e për të dalë nga fshati.
Dërguam dy shokë për të u thënë të na sjellin gjesendi të ngrënë edhe,
pa fjalë, të vinin 3-4 shpirt, të zgjedhur, që të kuvendonin me neve.

Ardhë njerëzit me bukë, po na lajmëruan që përmbi 200 ushtarë u kishin
vatur, dyke na kërkuar neve. Këjo lajmë ishte e vërtetë, se pa shkuar
shumë kohë dukeshin fort mirë ushtarët, kur muar të përpjetën e malit.
Mirpo këjo e ardhurë e ushtërisë, nuku na bënte as nonjë përshtypje,
nër ato male se duheshe një ushtëri e madhe qe të lëftonte me neve,
prandaj rinim e vërenim, fatzinjtë ushtarë, kur ngjiteshin me duar
edhe me këmbë, kur se neve, po të deshnim, i vrisnim me gurë!

Një nga pamjet e çudiçme, të natyrës, na është çfaqurë atë natë, kur
rëzoheshim nga malet e Sotiros. U rëzua, prej qellit, një dritë kaqe e
madhe sa u tmeruam që të gjithë. Unë besonj që ishte nonjë trup
qellorë, me qënë që në rezim të tij u dëgjua një buçim i math shumë.

Ndejmë gjer më të ngrysur në malet e Sotiros, dyke lënë të mjerët
ushtarë që të na kërhonin neve, pastaj, si hëngrëmë mirë, u hothmë,
përtej, në malet e Libohovës. Dyke ecur, siç duhet, në një rugë të
ngushtë arrimë me të lindur djelli në një krua, në rëzët të nji fshati
të vogël. Këtu u çëlothmë pakëzë edhe, si ndezmë cigaret, muarm të
përpjetën gjer duallmë në malet, ku ndodheshin stanet.

Pas të vërtiturit 2-3 dit, në për stanet, me lutje muntmë të çkëputemi
nga stanarët, të cilët dashnin të rinim shumë kohë midis tyre, e
kështu arrimë në stan të Çarçanit, për mbi Libohovë. Mjerisht e gjetmë
shumë të brengosur e të helmuar, mikun tonë të shtrejtë, nga shkaku se
u kishte ngjarë një dramë familjare, fort’e tmeruarë, në shtëpi të
tyre!

Këjo dramë ngjajti kësisoj: një nga nuset e të bijvet kishte shkelur
nderin dyke zënë udhë të ligë. Me të u vërtetuar me prova të plota,
për mbi këtë turp, vendosnë bashkërisht, me prindërit e nuses që t’i
vrasën të dy të dashurit. Një herë vendosur viret në vepërim vendimi,
dyke i rojtur një brëma kur u bashkuan, nuseja me të dashurin, edhe
kësisoj i vranë që të dy!

Vrasësit ishin i shoqi i gruas me dy të vëllezërit e tij, edhe me dy
të kunetrit domethënë me të vëllezërit e gruas! Këjo dramë më çuditi
fort shumë, për mënyrën të mbushjes të denimit. Aqe më tepër habitesha
kur i ati i së vrarës, me djemte, kishin bagëtinë të bashkuarë me
Çarçanin edhe kishin një dashuri të madhe.

Në stan të Çarçanit ardhë, prej Gjinokastre, Alit Sferi, Alit Topulli
edhe Bardhua, të cilët na suall edhe plaçkat e nevojshme, q’i kishim
porositur. Këta na suall lajmë fort të enteresançme. Një Oficer,
bashkë me 200 ushtarë kishte ikur nga Manastiri, me programë
kryengritëse, edhe vepëronte ne anët e Korçës. Për këtë qëllim, na
thonë, Komiteti i Korçës u thëret të vini sa më shpejtë që të hasi
edhe të meruni vesh.

Përveç këtyreve, na thonë, një njeri i dërguar, enkas, prej Salih
Butkës po u kërkon me gjithë anëtë për të ja dorzuar letrën në dorë
Çerçizit. Me sa mundmë të kupëtojmë tërthorisht, thanë, letra është
nga Baba Hyseni, i Melçanit, i cili na theriste që të vinim atje, një
orë e më parë.

Këto lajmë më nj’anë na gëzuan tepër po, me tjatër anë, na kallë në
një dyshim, dyke pandehur e besuar që mos kërkonin me këtë mënyrë të
na shtinin në nonjë grackë. Me gjithë këto duheshe, pa fjalë, që të
marim lajmë të sigurta e të plota, prandaj vendosmë që të hidhemi në
Kolonjë ku do të mireshim vesh mirë, me Kolonjën, Korçën edhe
Manastirin, edhe do të dinim qysh të vepëronim.

Kur tek rinim edhe bisedonim, mbi këto çeshtje, vjen një nga
karaullat, (rojtësit) më orënë 3 pas dreke, e na lajmëron që një
ushtëri, mjaft’ e madhe, duket edhe po vjen për këtej. Me vrap
ngrihemi, përcjellim atdhetarët, edhe regullohemi dyke zënë vënde të
forta për të lëftuar. Nuku shkojti as pak kur duken ushtarët, që
ngjiteshin edhe përndaheshin më dysh, një anë që të lëftonte në ballë
edhe tjatra anë të na mirte krahët.

Abdyl Kardhiqi me vrapë hapi zjarë, pa lënë ushtërinë të mbushnjë
pllanin, kështu që u nis lufta e regullshme. Një ushtar trim guxojti
të ngjitet, në mest të plumbavet, edhe të zërë një bregore të fortë
nga e cila, po t’e zinin, zotëronin për mbi neve edhe ishim në rezik.
Çerçizi e qëllon, dyke e shtrirë për dhe, edhe me vrap dërgon 3 shokë
që të zënë këtë bregore.

Ushtëria përbeheshe për mbi 200 ushtarë edhe kemi lëftuarë gjer më
orënë 8, kur u ngrys mirë edhe nuku dukeshe. Atëhere zumë, një nga
një, të hiqemi që të muntnim, sa ma shpejt, të kapërxenim të vetëmën
udhë, që ishte, edhe kësisoj të shpëtonim.

Këjo udhë ishte një rip i ngushtë shumë, kështu që, sikur të na kishin
prerë këtë udhë, vetëm me 5 ushtarë munt të na vrisnin. Këjo luftë
ngjajti më 18 Qershor dyke mbetur 4 ushtarë të vrarë. Njëherë të
shpëtuar nga reziku i math, i ngushtësirës, qendruam pakëzë të
çëlodhemi e ndezmë nga një cigare, dyke e thëthirë fshehur në gunat

Q’ atje u-rëzuam, ose më drejt u xvarosmë, gjer arrimë në rëzet e
maleve, edhe u hoqmë në Suh, ku na priti Haxhi Hasha edhe na gostiti
fort mirë. Me mos mundur ku të vinim ndejmë mbyllur gjithë atë ditë,
në një mulli, e vetëm Zoti na mprojti, se një ushtëri, prej 100
shpirt, shkojti për mbi neve po nuku kërkuan e muar drejtimin të
Përmetit. Më të ngrysur u hothmë në Lunçëri, kundrejt Gjinokastrës.
Lunçëria është një vënt fort i bukurë, me fshatra të bukura e të
pasura, me njërës të ditur edhe me ujra shumë. Këtu pra kishim
vendosur të përndaheshim për t’u organizuar më mirë.






Krye e X. Hasja me Xhon Tyrqit

Lajmet që muarmë, të thirurit e Komitetit Korçës edhe përhapja e
lëvizjes kombëtare, në shumë anë, dyke na pritur neve, që t’i
organizonin, na shtërnguan të mejtonemi që duhesh një ndryshim për mbi
vepërimin tonë.

Pas shumë bisedimeve, vëndosmë që të ndahemi më dy çeta, hë për hë,
edhe pastaj më shumë, pa si për dita po na vinin shokë të rinj. Kështu
pra Asim Aderi me 14 shokë do të vepëronte në anët e Gjinokastrës,
Delvinës edhe kudo që ishte nevoja, dyke u ndarë me 2-3 çeta pas
nevojës, Neve 18 shpirt mbetmë me Çerçizin, gjer në Kolonjë, pastaj do
të ndaheshim në 3-4 çeta për të vepëruar.

Me të perënduar djelli u puthmë edhe muarm lamtumirë, njëri nga jatri,
dyke shkuar Asimi në drejtim të tij edhe neve për në Kolonjë. Ditën e
parë e shkuam në Çajup pastaj u hothmë në Nemerçkë, në stan të Fejzos
Gjinokastrës, një atdhetar edhe njeri me mënt e i mirë, dyke na pritur
e gostitur mirë. Që këtu dërguam Reiz Lanen, në Përmet, me një letrë
tek Aliu
Abdullahu, Tremishti, i cili kishte marë ruajtjen të qytetit. Aliut i
shkruanin që të mirte masat e duhura që të hidheshin përtej Viosës,
dyke e shkuar urën e Petres.

Aliu na përgjigjet që na pret dyke na siguruar që mori gjithë masat e
duhura, si me të vërtet që kishte vënë njerës, me të dy anët, për të
rrojtur urën. Ngrysur arrimë në vëndin ku kishim dhënë fjalën edhe, me
të dhënë parollen, bashkonemi e shkojmë anës qytetit, gjer arrimë në
urë. Me të kapërxyer urën, të Petres, shkuam në çiflig të Aliut, për
mbi Tremishtë, edhe me vrap shkuam për në Frashër.

Në Frashër u hasmë me atdhetarët e me Dervishlerët, nga të cilët
mësuam që Oficeri kryengritës nuku ishte tjatër përveç se Niaziu beu i
Resnjës. Niaziu kishte ikur nga ushtëria, pas marëveshjes që kishte me
shokët, dyke marë 8 ushtarë Shqipëtarë, me vete edhe bënte propagandë
në Resnjë, Prespë, Ohri edhe ishte hedhur në qarkun e Starovës. Niaziu
si kuvendojti me shumë atdhetarë të Starovës edhe Korçës, q’ishin në
komitet, na shkrojti që të haseshim për të u marë vesh në një
bashkëpunim, po, mjerisht, letra kur vinte për në Labëri neve vinim në
Toskëri,

Nga Frashëri u hothmë në Orgockë, në shtëpi të Velishahut, ku na priti
i vëllaj i tij Aliu edhe, me të ngrënë pakëzë bukë, shkuam në
Selenicë, në Xhezo beu. Shtëpia e tyre është një nga të parat
kombëtare, prandaj Xhezo beu na priti me gëzim të math. Na thotë që të
qendrojmë në stan të tyreve për të mbledhur, nesër, krerët e Kolonjës
në një mbledhje, se edhe ata e kishin biseduar, midis tyre, për një
vepërim, siç duheshe. Pas fjalës që kishin bërë, Kolonjarët, Xhezo beu
do të dilte kryengritës me 60 shpirt, po sa të bashkoheshin e
kuvendonin me neve.

Ky proponim na pëlqeu edhe qendruam në stan, në malet e Vodicës, që
nesër brëma të vendosim edhe të lidhëm një besë, kështu që t’i jepnim
Korçës një goditje të mirë, si atë që kishim pregatitur për
Gjinokastrën. U-përndamë që të flemë kur, pa u gdhirë mirë, vjen një
karaullë e na thotë që një ushtëri po vjen nga Erseka!

Me vrap urdhron, Çerçizi, të xgjohen shokët e të zënë vënde të forta.
Xgjohemi të gjithë po kur shohim që një nga shokët, Bash Çaushi, një
Tyrk, na mungonte. Ky Bash Çaush kishte ikur prej ushtërisë, në
Gjinokastrë, edhe dyke kërkuar, andej këtej, nga Shqipëtarët kombëtarë
mundi të bënjë të njojturë edhe t’u lutet që t’e bashkonin me neve.
U-kishte ardhur keq edhe na e dërguan në mal me një njëri e me një
letrë rekomandimi.

Mbetmë të habitur, për shoqërimin të këtij Bash Çaushi, Tyrku, po me
qënë tepër i rekomanduar, edhe pas thënievet të tij që gjoja i kishin
ngarkuar një faj të math, kur Oficerët vetë e kishin vepëruar, e
pranuam. Pas zakonit Shqipëtar e donim, nderonim edh’e ruanim më tepër
se veten t’ënë. Mjerisht dolli i pabesë ose më mirë mbushi detyrën e
tij, se ndofta për këtë qellim u bashkua me neve, me dijën të
Kumandantit të tij!

Kur kishim rënë të flemë, Bash Çaushi, ngrihet fshehtazi edhe, pa
vërejtur karaullat, shkon në Ersekë ku na trathëtojti! Trathëtin’e tij
e kupëtuam vetëm atëhere kur e kërkuam më gjithë anëtë, dyke patur
frikë se mos e kish zënë gjumi edhe binte në dorë të ushtërisë, po
nuku e gjetmë, ishim pra sigur që Bash Çaushi na kish trathëtuar.

Ishte 3 Korik këjo ditë, kështu që më vrap zumë vënde edhe si u
regulluam ju përgjigjmë zjarit të armikut. Me gjithë që ishte një
ushtëri, prej 70-80 shpirt, kishin marë ndihmës edhe civillë, po, dyke
parë që nuku na thyenin e farosnin dot, dërguan e në Korçë për
ushtëri. Pas pakë kohë shohim talige, (qere) araba edhe kuaj plot me
ushtarë, nga Korça, edhe me vrap i kallë në luftë.

Lufta nisi me orënë 6 të mëngjezit edhe mbajti gjer më orënë 6 të
ngrysurit, kur neve zumë dale nga dale që të hiqemi, për të siguruar
ikjen. Në këtë luftë nuku u vra as u plagos nonj shokë, nga ushtarët
nuku mësuam sigurisht po, siç na thanë, ishin vrarë 3 edhe plagosur 5.
Herohet në këtë luftë u treguan Remziu edhe Reizi dyke lëftuar si
burrat e qëmoçmë!

Si u hoqmë në një mal të fortë, që ku vërenim pritat që na bënin, reth
Qafëzezit e gjetkë, ndejmë gjer sa u ngrys mirë edhe pastaj, dyke u
hedhur në Blush e dyke kapërxyer lumin, arrimë nga të gdhirët në
Butkë, në shtëpi të Salihut, një nga kombëtarët luftëtarë për qellimin
të shenjtë.

Salihu u gëzua, pa masë, kur na pa që shpëtuam faqebardhë nga lufta
edhe me vrap porositi të na nxjerin të ngrënë, të cilën e hëngrëmë me
këmbë se ishim të urtuar, edhe shkuam për në Kozel, ne Refati, ku zuri
të hapeshe dita mirë. Salihu na porositi që të mos vonojmë po të
hidhemi në Teqe të Melçanit për të na bashkuar Baba Hyseni me Niazi
benë.

Në Kozel nuku ndejmë përveç sa u çëlothmë, pakëzë, edhe u ngjitmë në
malet, ku ishin stanet të Pitulit edhe Salihut, në qafë të Kazanit.
Këtu mballosmë opingat, se ishim xbathur, edhe si hëngrëmë mirë
shkuam, më të ngrysur, për mest Boboshticës edhe arrimë në mëngjes në
Melçan,

Atje u çëlothmë atë ditë, se ishim të dërmuar, edhe na ardhë prej
Korçe Tasi Gramenua, Hasan beu, Kristaq Aristidhi, Skëndo be Pojani e
të tjerë, të cilët na thanë se presëm Cilkën e nja dy të tjerë që të
shoqëronen me neve. Në Korçë, për neve, kishin burgosur Gaqi Thanas
Vison, Lazo Progrin, Vangjel Gjikën e të tjerë po vazhdonin. Të mjerit
Vangjel Gjikës i kishte shitur qeveria gjithë plaçkat të magazisë në
tellall.

Do të rinim për të pritur Cilkën edhe të bashkoheshim me Jaup be
Dishnicën, i cili vepëronte në Devoll, po Baba Hyseni na thotë të
shkojmë, pa humbur kohë, në Gocë, ku ndodheshe Demo Emini me 4 shokë,
edhe q’atje të vinim në Starovë për të u hasur me Niazi benë.

Me Baba Hysenin biseduam, gjër e gjatë, mbi çeshtjet kombëtare edhe
vecanërisht mbi hasjen tonë me Niazi benë edhe qellimin të tij, me
qënë që neve nuku kishim dijë të sigurtë, për këtë. Baba Hyseni na
thotë që edhe Niaziu gjithë programin tonë ka, prandaj e kemi përkrahur
që të bënjë propagande edhe shokë. Sa për nonjë frikë nga Niaziu të mos
kini se me ka dhënë besa besën si Shqiptar që është, andaj udhe të
mbarë edhe Zoti me juve.

I puthmë dorën Baba Hysenit edhe shkuam të bashkuar me Islam benë, të
Goçës, për në Goçë. Goça është në një vent fort të bukur, me ujra
shumë, me dhe pjellor edhe me pyje të dushkta. Na pritnë edhe na
gostitnë fort mirë, edhe këtu gjetmë Demo Emin Nivicën më 4 shokë, të
cilët deshnin të na shoqronin. Çerçizi nuku deshte, se njiheshin që
përpara, po une ju luta shumë, me qënë në vënt të huaj, kështu që i
pranuam.

Me të prënduar djelli muarm lamtumirë, nga miqtë, edhe shkuam për në
Poradec. Nuku kisha shkuarë kurrë në këto vise, po kisha dëgjuarë që
janë fort të bukura, edhe me të drejtë munt të thom që janë jo të
bukura po janë panorame. Pyje të veshurë me dushk, pemë, ujëra,
gështenja edhe fusha pjellore. Pas një udhëtimi arrimë edhe qendruam
në pyll të Pirgut, ku duheshe të vinte Niazi beu që të haseshim edhe
kuvendonim.

Me të vërtejt, pas dy orë, shohim të vinë 5 kalorës, të cilët ishin 2
Oficerë, një Policie, Arsllan beu kryekatundari i Poradecit, Jashar be
Starova, edhe dy suvarinj prapa. Si përshëndoshemi na thonë që Niazi
benë t’e ndjejmë, se nga punërat e shuma nuku ardhi dot, po na pret në
Poradec. Ramë në bisedim edhe një nga Oficerët, i qojtur Remzi be,
hapi programin për të na e shtruar neve. Thotë që programi qendron në
Konstitucion (Konshtutë) të lirë, një jesinë për gjithë kombet, të
mbretërisë, dituria në gjuhë amtare, të çdo kombi, drejtësia edhe
shumë gjërra, për të përmirësuar rrojtjen e popujvet. Pas programit
edhe rregullit që kanë, thotë, duhet të betohemi edhe neve për mbi
këtë program.

Me qënë unë më plak më lanë që të përgjigjem, se në bisedim, nga ana
tonë, ishin Çerçizi, unë edhe Abdyli, kështu që u thom që sa për të
betuar jemi betuar me marrë hutat edhe malet, prandaj nuku munt të
betohemi së rish, kur se Z. uaj tani u çfaqtë.

Sa për programin jemi në një bashkim të plotë, me ndryshimin vetëm të
kësaj pike, e cila qendron që Shqipëria të sundohet vetë vetiu me një
Guvernator, të dërguar prej Sulltanit.

Remzi beu thotë që Xhemieti mban shumë në kombi Shqipëtar edhe pa
dyshim do të mbushnjë gjithë dëshirat edhe kërkimet të Shqipëtarëvet,
prandaj na fton në Poradec ku na priste Niazi beu.

Niazi beu, siç na thanë Jashar beu edhe Arsllan beu, ishte dëshpëruar
edhe mërzitur, më në funt, nga Xhon Tyrqit, me qënë që nuku e kishin
gjyrmuar, prandaj vendosi të punonte si Shqipëtar për Shqipërinë. Me
këtë program po fitonte simpathinë, të Shqipëtarëvet, të cilët e
besonin edh’ e gjyrmonin. Mbi këte program, pra, na shkojti edhe neve
që të vinim të hasemi, për nji bashkëpunim në një fushë me të gjërrë.

Mjerisht, fati ose më mirë shtrëngimi, i ndryshojti punërat
përnjerjesh. Dyke parë Xhon Tyrqit që lëvizja Shqipëtare po përhapeshe
për një kryengritje të përgjithëshme, vepërimi i Niazi beut me
Shqipëtarët edhe luftërat e fundit, të Libohovës edhe Vodicës, kur me
kaqe ushtëri, që ish dërguar kundra nesh, nuku munt të na faroste, i
shtërnguam të sjellin lirinë, të papandehur, edhe kesisoj gjithë
Tyrqit fanatikë, të Sulltan Hamitit, u kthyen edhe në një ditë u bënë
Xhonër edhe shpëtimtarë!!!






Krye e XI. Prokllamimi i lirisë

Pas bisedimit edhe marëveshjes që bëmë me Oficerët, në pyll të Pirgut,
vumë ca mishra të pjekura dyke ngrënë e dëfryer, bashkërisht, për
kujtim të bashkimit edhe të vëllazërisë. Pa fjalë që u ngritnë edhe
kupa me verë, të sjellë nga Poradeci, për lirinë edhe për shëndet të
popujve. Si hëngrëmë mirë shkuam edhe neve në Poradec, dyke kënduar
edhe xbrazur armë.

Atë ditë bëheshe treg, në Poradec, prandaj fshatarët habiteshin edhe
bashkoheshin me neve dyke bërtitur: rroftë liria! Me të ryrë në
Poradec na lajmërojnë që Niazi beu, i thirur me teligraf, shkojti në
Ohri ku na priste edhe neve që të vinim. Këto të vërtitura nuku na
pëlqenin as pak, kështu që mblidhemi në një bisedim ku muar anë edhe
nga krerët kombëtarë të Starovës edhe qarkeve.

Bisedimi ynë ishte mbi të vajturit tonë në Ohri, ku nuku kishim bërë
nonjë njojtje ose lidhje me Shqipëtarët. Krerët të Starovës e muar
përsipër që as një frikë ose dyshim të mos kemi, me qënë që Niaziu ka
besë Shqipëtari, edhe për siguri të plotë do të vimë edhe nga neve
bashkë. Dyke mbetur në këtë vëndim hëngrëmë bukë edhe rymë në për
kaiket, pa çëlodhur mirë, edhe shkuam në Ohri.

Bukurinë natyrishtë, të këtyreve vënde, me liqenin (gjolin) të bukur
që ka, nuku munt kurrë t’e përshkruanj edhe zugrafis dot, me qënë
jashtë fuqisë t’ime, se bukuria e këtyreve vënde kapërxen çdo panoramë
të botës!

Dyke rahur lopatat kaikçinjtë, në buçim të këngëve, arrimë pa gdhirë
në Ohri edhe na përndanë në 3-4 konakë. Në mëngjes na lajmëron Kollazi
Remzi beu, i cili na kishte bashkuar, që Niazi beu ka vatur në Resnjë
po nesër ka për të ardhur. Përveç kësaj na thotë që të pregatitemi për
të vajtur në Yqmet, se kishte arrirë natën fermani, nga Stambolli,
prej Sulltanit që jepte Konshtutën më një liri të plotë, kështu që do
të këndohet, përpara popullit, në Yqmet.

Këto gjërra na dukeshin si ca përalla, prej të Kalimasë, edhe na kallë
në një dyshim të math, prandaj u mblothmë që të këshillohemi edhe
mejtonemi mirë që ç’ masa munt të mernim, në qoftë që na bëheshe nonjë
grackë, për të mbetur historike. Vendosmë pra, që, me të vajtur në
Yqmet, të ndahemi nga 2-3 në një vënt edhe në të parën lëvizje të
lëftonim, si Shqipëtarë, me gjashtorët, bombat edhe me kamat, me qënë
që mauzërkat i kishim lënë në për konakët, gjer të mos mbeteshe as
një, prej neve, edhe të mos vinim për dhjamë qeni!

Ishte 10 Korik edhe më orënë 10 u mblothmë edhe shkuam në Yqmet. Këtu
ishin mbledhur gjithë zyrtarët, Kryefetarët edhe gjithë populli i
Ohrisë dyke pritur me padurim të shëkonjë e degjonjë ç’nuku kishte
shëkuar edhe dëgjuar nonjëherë. Si bëri lutjen Myftiu, u ngri
Kajmekami (Nënë prefekti) edhe lëçiti fermanin të Sulltanit, me të
cilin i dhuronte popullit një Konshtutë të lirë, me njëjesinë,
drejtësinë edhe liri të plotë gjithë kombevet të Imperatorisë.

Nuku di edhe as që munda t’e kapëtonj shkakun të asaj ftohtësire, me
të cilën u prit fermani i Konshtutës, jo vetëm nga ana tonë po
përgjithërisht nga gjithë gjindja, e përbërë nga shumë kombe e fe. Në
vënt të enthusiazmit edhe gëzimit, për çpalljen të lirisë, heshtja
zotërojti, përveç ca të pakave bërtime me rroftë Padishahu! rroftë
liria! Pas ceremonisë hymë brenda për të dhënë urimet tona zyrtarëvet,
të cilët na gostitnë me cigare edhe llokume.

Duallmë edhe kur shohim të na presin, për të u njojtur, ca atdhetarë
të zjartë, prej Ohrie, të cilët na shëtitnë në për qytet, dyke mbetur
tepër të kënaqur. Nga këto mësuam, gjër e gjatë, qysh nuku ishin
bashkuar me Xhon Tyrqit, të cilët nga frika e Shqipetarëve përdorë
gjithë mënyrat edhe suall lirinë. Me qënë që afroheshe dreka
u-përndamë, dyke na shpënë një kombëtar i ri, Mustafaj, në vëndin ku
na kishin pregatitur drekën.

Në këtë drekë zyrtare ishin gjithë Oficerët me Remzi benë, në krye,
nga ana e Katundarisë edhe ca të pakë zyrtarë të tjerë. Pa fjalë që në
këtë festim duheshe dëftyer dyke ngritur gotat për shëntet të
përpjekësvet të kësaj lirie. Këndum për mëmëdhen, për mëmëdhenë e të
tjera këngë trimnore, kur Çerçizi ngrihet edhe na mbleth të gjithë në
valle dyke kënduar këtë këngë:


Shqipëri moj Shqipëri; Shqipëri pes Vilajete

Pse s’u përpoqe për vete po për shumë ti milete! etj.



U mallëngjyesh kaqe tepër nga këjo këngë, e cila më pikëllojti në
zemër, sa nuku durova dot, po u hoqa më nj’anë edhe pa dashur zura të
qanj si nonjë foshnjë!

Në këtë orë muarmë nga Niazi beu një telegramë me urime edhe na ftonte
në Resnjë. Arabatë, taliget e kuajt për të shkuar ishin gati, me qënë
që edhe neve u bëmë 50 shpirt me shokët e Starovës e të tjerë që na u
bashkuam, kështu që ngrysur arrimë në Resnjë, kur gjindja po festonte
në buçim të daulleve edhe të zurnave. Na kishin dalë për të pritur me
drita edhe pastaj na përndanë në për konakët, dyke mbetur unë,
Çerçizi, Abdyli edhe Zemani në një konak, ku ardhi edhe Niazi beu që
hëngrëmë bukë së bashku.

Nga fisionomia e nga fjalët, Niazi beu, m’u duk një burrë i mirë edhe
patriot me të vërtejt, po, mjerisht, e kishin fituar Xhon Tyrqit.
Madhështi tek ky patriot nuku pashë, përveç se kupëtova që një breng i
përvëlonte zemrën!

Në bisedimet, që patmë, nuku pashë të tregonte nonjë enthuziazmë të
madhe, për lirinë, po dëfteu gëzimin e math që me këtë rast do të
përfitonjë kombi Shqipëtar, se paskëtaj do të hidhet në punim, për t’u
ndrituar në gjuhën amtare, që kështu të jetë i dobishmë për veten e
tij edhe për mbretërinë, e cila kombin Shqipëtar e ka patur krahërore
të çelnikutë.

Te nesërmet, si mblodhi Niazi beu shokët, shkuam në Monastir, ku
festoheshe dita e lirisë. Kishin dalë për të na pritur neve gjithë
ushtëria me Banda, Kryefetarët, zyrtarët edhe gjith populli, i
Monastirit, me flamurë në dorë edhe bërtimet e tyre nuku mernin
pushim: Rroftë liria! rroftë populli! rroftë ushtëria! Arrinin zërat
gjer në qell, dyke lavdëruar shpëtimtarët.

Niazi beu me Çerçizin hipur mbi kuaj shkonin përpara në mest të
bërtimevet. Po prapë me gjith ndërimet, fytyren të Niazi beut nuku e
pashë të çelurë. Nofta nonjë ditë ka për të zbrazur barkun, vetë
vetiu, edhe të tregonjë shkakun!

Kur se gjithë bota kishin dalë me flamurët, të shkrojtura në gjuhën e
tyre, edhe festonin e dëfrenin, vetëm Shqipëtarët, e Manastirit, po
vërtiteshin q’andej këtej. Frika e Sulltan Hamitit, q’u kishte mpirë
gjakun të mjerëve, edhe pas prokllamimit të lirisë nuku u kishte dalë,
se pandehnin, që hijeja, e këtij tirani, munt të dilte edhe t’i
ndiqte, prandaj nuku guxonin as një flamur, të shkruarë shqip, që të
nxirnin!

Gjaku m’u prish edhe ngrihem dyke u çfaqur hidhërimin tonë kur sot në
këtë festim, të cilën ja detyrojnë kombit Shqipëtar, Shqipëtarët e
Manastirit të mos kenë një flamur kur kanë nxjerë edhe Evgjitrit!

Q’atë orë bëra një thirje dyke treguar ditën e festimit, për të cilën
Shqipëtarët janë bërë therorë për lirinë të sotme edhe theroritë, të
kombit Shqipëtar, që ka bërë për Mbretërinë Ottomane. Thirja, të cilën
e botojti edhe gazeta « Liria » e Selanikut, u përndah nër
Shqipëtarët, pastaj bëmë flamurët edhe duallmë në mejdan të lirisë, ku
u fotografismë.

Në Manastir ndejmë një javë, ku atdhetarët na mbajtnë mirë edhe u
çëlothmë siç duhet. Atdhetarët e Manastirit na bënë e nga një palë
roba të mira edhe kësisoj shkuam për në Korçë. Gjindja e Korçës kishte
dalë përpara për të na pritur me këngë edhe me flamurë në dorë dyke
bërtitur rroftë liria. Ndanë qytetit kishin dalë gjithë zyrtarët edhe
Oficerët duke na uruar mirëardhje. Prej Korçe vajtmë në Ersekë, ku
nuku ndejmë përveç sa muarmë drekën, në mest të këngëvet edhe të
enthusiazmit, që mbretërojti midis vëllazërisë, pastaj shkuam në
Leskoviq.

Pritja, e Leskovikut, do të më mbetet një kujtim i paharuar. Këtu
muntnë shpirtet tona të ndjenjë gëzim kombëtarë, edhe të gjejnë një
çpërblim për mundimet edhe gjithë vojtjet që kishin equr. Gjithë
populli me fëmijën kishin dalë jashtë qytetit edhe ishin sërënditur më
të dy anëtë të udhës. Për këtë festim ishin veshur që të gjithë me
robat e Shqipërisë, me fustanellat e bardha edhe me flamurët në dorë,
të shkrojtura të gjitha shqip. Me të u afruar pushkut buçasën nga të dy
anëtë, edhe sazet na presen dyke kenduar: per memedhene, per memdhene!
gjer hymë në qytet, ku na kishin pregatitur një tryezë siç duhet.

Që nga Leskoviku dëshëronim fort tepër që të vinim në Frashër për të i
falënderuar edhe puthur dorën Baba Abidinit, si kundër e
Dervishlerëvet edhe gjithë atdhetarëvet t’u falnderonim, për
përkrahjen që na kishin dhënë në koh kritike. Mjerisht një telegramë
na kërkonte me nxihtim edhe shkuam për në Gjinokastrë.

Kur ndodheshim në Manastir muarm një telegramë, nga Bari Italisë, prej
Bajo Topullit, i cili kërkonte çkoqitje mbi gjendjen tonë. Ju
përgjigjmë që liria u dha edhe të vinjë se e ndejura përtej ishte e
kottë.

Bajua kish 10 dit që ndodheshe në Bari për të u hedhur në Shqipëri.
Bashkë me Bajon ishin Luji Gurakuqi, nga Shkodra, Thoma Avrami edhe
Stefan Kondillari, nga Korça, Aleks Paskali, nga Përmeti, Kiço
Himarioti, nga Brekdeti, edhe Kole Reka me ca Dibranë, që na mungojnë
emrat, nga Dibra.

Gjithë pregatitjet, për të u hedhur në Shqipëri, ishin hazëruar, një
ditë përpara, se të nisen, kishin mbetur të habitur dyke lëçitur
gazetat që Sualltan Hamiti prokllamojti Konshtutën në Tyrqi. Pa fjalë
gazetat shkruanin, gjër e gjatë, dyke thënë që lëvizja Shipëtare e
shtrëngojti Tyrqinë në këtë ndryshim të papritur. Gjithë nga gazetat
kishin mësuar për hyrjen tonë në Manastir, me Niazi benë, edhe na
teligrafosnë.

U hidhëruan e pikëlluan tepër, po nuku kishin se ç’të bënin kështu që
vendosnë të përndahen. Thoma Avrami u hoth në Misir, Aleks Paskali në
Amerikë, Kole Reka me shokët edhe Kiço Himariotin në Bullgari, Bajua
me Stefan Kondillarë në Gjinokastrë edhe Luji Gurakuqi në Shkodrë.

Gjinokastra na priti fort bukur dyke dalë 200-300 shpirt me kuaj
përpara edhe gjithë populli me këngë edhe me flamurë në dorë. Këtu
ndejmë 10 dit në shtëpi të Topullenjvet, ku për dit do të vinin nga
një qint shpirt që na vizitonin, nga qyteti e nga qarku.

Që të nesërmet në mëngjes, si arrimë Gjinokastrë, vajtmë për mbi varr
të dëshmorit Haredinit. Përveç neve ardhi edhe nga populli një shumicë
e madhe, për të dhënë nderimet e meritushme këtij dëshmori që ra mbi
alltarin të atdheut për lirinë. U mbajtnë fjalë patriotike nga Bajua
edhe prej meje dyke i dekllamuar një vjershë q’u kam dedikuar
dëshmorëvet.

Çerçizi dyke folur pak fjalë urdhrojti shokët që t’i japën edhe
nderimet trimnore, kështu që porositë zjar, edhe pushkat i xbasmë për
mbi var të dëshmorit Haredin Tremishtës! Të pikëlluar u rëzuam në
qytet po këjo ditë na u duk sterë e zezë.

Një nga kujtimet e paharuara, edhe ecila është një detyrë që, përveç
falënderjevet, t’e tregojmë në histori shërbimet e medha q’i ka sjellë
lëvizjes kombëtare familia e Topullit. Mëma e Bajos edhe Çerçizit me
nuset e djemve, me bijat edhe mbesat jo vetëm që do të shërbenin, sa
herë vinim, po edhe do të na ruanin Shumë herë gratë delnin përpara që
qëronin udhën, me pushkat në dorë, kur shkonim neve nga shtëpia. Në
shumë gjendje kritike, kur nuku munt të vepëronin burat, e mbushnin
këto këtë barrë të rëndë burrërisht e plotërish. Me një fjalë ishin
pjesëtarët të lëvizjes tonë.

Pa si ndejmë 10 dit në Gjinokastrë shkuam në Janinë me qënë që na kish
ftuar Valiu. Në Janinë na u bë një pritje fort e bukurë. Një shumicë e
madhe kishte dalë jashtë qytetit, një orë lark, për të na uruar mirë
ardhje. Kur rymë në qytet Bandat ushtëriake, të bashkuara me bërtimet
e popullit, na pritnë edhe na shpunë gjer në Yqmet për të i dhënë
vizitën Valiut.

Ndejmë tri dit në Janinë ku na nderuan kombëtarët me gostira, si edhe
nga ana e Katundarisë edhe Xhemietit. Me qënë që një komision i
përbashkëtë, nga gjithë kombet, do të vinte për vizitë, në Selanik,
Shqipëtarët zgjodhë Bajon, Çerçizin e mua kështu që vendosmë të vemi
në Selanik. Me qënë që shumë nga shokët deshnin të vinin në për
shtëpitë, u ndamë dyke u puthur mijë herë, e me lotë nër sy!!!

Në Janinë pata fatin të njihem e bisedonj me Direktorin të gazetës
greke « Pelloponisos ». Pa fjalë që desh të mësonte mbi lëvizjen
Shqipëtare prandaj më thotë: qysh shkoni me Elinët të Shqipërisë? Ju
përgjegja e i thashë që Elinë nuku ka në Shqipëri përveç se në Vilajet
të Janinës ose më mirë në kaza të Janinës. Qysh, thotë, në Korçë,
Berat, Gjinokastrë, Vlorë e gjetkë nuku ka të Krishterë?

Ka shumë i thashë po këta janë Shqipëtarë.

Jo! jo! m’a preu fjalën, këtë mos e thuaj kurrë se ata janë Elinë. Kur
e pashë që çdo bisedim ishte i kottë e lashë, dyke i thënë që në është
se të Krishterët mësuan në shkollat greqisht, këjo i detyrohet mos
kujdesjes të gjyshërve tanë edhe ca më tepër qeverisë tiranike,

Pa u ndarë më pyet për emrin t’im, edhe kur mëson që quhem Mihal
Grameno këcen nga froni e më thotë: po ti qënke Elin mor vëlla? Mekat,
mekat që të paskan gënjyer Tyrqit e të bënë Shqipëtar.

Këtë përgjigje e prisnja prandaj dyke qeshur i thashë që jam për të u
bërë Elin, paskëtaj, pa si tani e kupëtova kombësinë edhe u ndamë.

Të këtilla bisedime patmë edhe në vapor kur qendruam në Patrë edhe në
Pire, edhe nga këto kupëtova që populli grek është i pafajshmë, me
qëne i paditur, edhe kur udhëhiqet prej njerës politikanë, të ditur
edhe gazetarë, të cilët nuku janë gjesendi përveç tabako prej
historie!

Që nga Janina vamë në Prevezë, ku na u shoqërua edhe Shehu Sabriu, nje
nga kombëtarët luftëtarë të pareshtur. U-gëzuam pa masë kur u njojtmë
faqëzaj, kështu që e shkuam kohën, gjer në Selanik me bisedime, për
mbi pritmjen të Shqipërisë, me ndryshimin që mori qeverimi i
mbretërisë.

Shqipëtarët e Selenikut na pritnë me gëzim të math edhe me nderime.
Kishin dalë me kaike gjer në vapor, që ku na muar e na shpunë në hotel
Kollombo. Këtu foli Midhat Frashëri, nga anë e Shqipëtarëvet, të
Selenikut, dyke trëguar shërbimet tona me të cilat nderuam gjithë
kombin.

U përgjigja unë dyke thënë që nderimet, që po na bëni neve, i presëm
me gëzim të math jo për neve, që nuku mbushmë përveç detyrën, po për
kujtim, të Atërvet që na mesuan të duam kombësinë, si edhe për
pritmjen që të rinjtë të plotësojnë detyrën tonë. Këtu ardhë na
vizituan nga ana e Komitetit Xhon-Tyrk shumë Oficerë të mëdhenj, midis
t’cilëvet ishte edhe Enver beu, i cili na shtrëngojti dorën të
gjithëve, si pjesëtarë të lirisë. Në këto ditë u-themelua edhe klubi
Shqiptar për të përhapur diturinë Komiteti Xhon-Tyrk shtrojti një
tryezë të madhe në Beas-Kulë (Kulë të bardhe) për nder të Delegatëvet
të kombeve të ndryshme. Pashallarë edhe Oficerë të mëdhenj muar ana,
midis cilëvet ishte edhe Hasan Pasha Masareja. Pa fjalë që, pas
zakonit, u mbajtnë fjalë, kështu që nga ana e Komitetit Xhon Tyrke
foli Mustafa Qemali, dyke treguar rëndësirën të lirisë e cila do të
bashkonjë gjithë kombet e ndryshme në një punim për lumtërinë të
mbretërisë Ottomane.

Nga ana e Shqipëtarëvet foli Bajua, në gjuhën Tyrqishte, dyke treguar
që duhen hedhur prapa krahëvet e paskëtaj të përpiqemi, si nje trup,
me gjithë fuqi që të xvillojmë mbretërinë tonë. Zunë pastaj me radhë
nga Grekrit, Bullgarët, Serbet edhe Rumanët, por mbeta i habitur kur
folë që të gjithë me gjuhën e tyre, prandaj nuku durova dot edhe i
thom Çerçizit, që ishim ngjitur, që do të flas edhe unë, kështu që
fola shqip dyke thënë që, prej 500 vjet e tëhu, çdo faqe e historisë
Tyrke është zbukuruar me emrat e Shqipëtarëvet, të cilët janë bërë
therorë për këtë mbretëri, si edhe liria e sotme i dëtyronet më tepër
kombit Shqipëtar, etj.

Në krye me qënë i veshur me roba komite, pandehnë se mos u bënja nonjë
qyfyr po pastaj me qënë shumë Oficerë Shqipëtarë, prej të Komitetit ua
çpjeguan fjalën time edhe më përgëzuan.

Në Selanik ndejmë 10 dit pastaj duheshe të përndahemi. Bajua me
Çerçizin e shokët e tjerë shkuan me vapor për në Gjinokashtrë edhe
unë, mbetur si i shkretë, mora udhën për në Korçë. Lotet na derdheshin
çurkë si lumë kur u puthmë edhe u ndamë së bashku kishim shkuar, si
vëllezër, afër dy vjet, dyke shijojtur hidhërimet edhe ëmbëlsirat në
për malet e bukura, të së dashurës Shqipëri!

Kujtime të paharuara, kujtime që në çdo sekundë do t’i kujtojsh,
prandaj lumtërinë të kësaj kohe, nuku e çkëmbenj me gjithë botën! Për
mua është dhuretia m’e madhe që më fali Zoti, të Cilin e lavduronj, që
munda edhe unë, pas fuqisë të dobëtë, t’i shërbenj atdheut, t’i
shërbenj së shtrenjtës t’ime Shqipëri!





Vëllimi II





Krye e I. Kryengritja e përgjithshme

Pa si fati e rrojti kaqë vite këtë librë historike « Kryengritja
Shqipëtare » e cila mbaron me dhënien të Konshtutës Tyrke, 1908, e
quanj të nevojshme edhe të dobishme që të rëfenj, me pakë fjalë,
vazhdimin të kryengritjes shqipëtare pas lirisë Tyrke, dyke marë edhe
unë anë, pas fuqisë t’ime.

Me anën të këtij shtimi dëshëronj që t’u lehtësonj udhën e duhur
historishkronjësvet, të cilët kanë për të plotesuar, pa dyshim,
historinë të re të Shqipërisë, kështu që nga shënimet t’ime, do të
gjejnë burimet edhe lehtësirat, per të mbushur veprat e tyre të
mbaruar.

Jo më pak që edhe nxënësit e këndonjësit do të përfitojnë shumë, se me
anën të këtij shtimi janë për të ndrituar mjaft mbi rjedhjet
kryengritëse, të Shqipëtarëvet, për të fituar lirinë.

Me të u dhënë liria, në Tyrqi, Shqipëtarëvet e mjerë, të dëshëruar e
plot etje, për këtë liri, me vrap edhe si të dehur u hodhë në fushën e
luftës, për të ndrituar kombin e tyre fatzi me anën e diturisë! Se më
fatzi se kombi Shqipëtar nuku jetonte as nonjë komp tjatër, në
Imperatorinë Tyrke, me gjithë që kombi Shqipëtar kishte qënë shtylla
edhe ajy më besniku i Tyrqisë. Gjaku i vyer, i kombit Shqipëtar, që
ishte derdhurë si rëke edhe pa reshturë për Tyrqinë, prej 500 vjet,
nuku ka rëfim as në historinë të përbotëshme që t’e ketë shëmbëllyer
tjatër komp!

Mjerisht, Tyrqit, në vënt të mirënjojtjes, ua çpërblyen Shqipëtarëvet
me ato më te këqia e të tmershme vepra. Përdorë gjithë mënyrat
dhelpërake edhe të dobëta me qëllim që të çkombësonin kombin
Shqipëtar, edhe me të vërtet, dale nga dale, i arrinë këtij qëllimi se
në këto 500 vjet arrinë Shqipëtarët të përçahen, midis tyre, edhe të
mohojnë kombësin’ e tyre.

Vitet edhe Shqipëtarët, të narkosur, flinin gjumën e vdekjes, në te
cilin i kishin shtënë Tyrqit, edhe fort rall xheku ngjalleshe nonjë
dërgimtar, për të u kujtuar Shqipëtarëvet që të zgjohen e të kupetojnë
se janë, që të gjithë, vëllezër edhe bijtë të një kombi trim edhe
fisnik! Po që të gjitha ishin te kotta, këto predikime, se Shqipëtarët
flinin gjumën e qetë gjer më 1878, kur Konferenca e Berlinit krastite
tokat e stërgjyshërvet t’anë, dyke ua dhuruar fqinjëvet!

Atëhere edhe vetëm atëherë zunë të shkunden nga drunjësia edhe të
hapin sytë e të shëkojnë rezikun e math, në të cilin shkonte
Shqipëria, kështu pra filluan, ne Stamboll, të parën shoqëri diturake
për xgjimin të kombit, dyke shtypur libra në gjuhën shqipe. Në krye
qeveria Tyrke i përgëzojti Shqipëtarët, për udhën që nisnë, edh’ i
sigurojti për përkrahjen të saj, mirpo, pa shkuarë as pak, me të parë
përparimin që mori gjuha shqipe edhe ndjenjat kombëtare, që
përhapeshin nër Shqipëtarët, zunë ndjekjet e repta, burgimet, mbylljet
e shkollavet edhe gjithë të këqiat kundra Shqipëtarëvet!

Lumtërisht, fara e mbjellë zuri rënjë edh’ u përhap në vëndet e huaja
ku jetonin Shqipëtarë, kësisoj botoheshin libra, gazeta e të
përkohëshme, të cilat i kallnin fshehtazi ne Shqipëri. Po me këtë
mënyrë ishte e pamundurë që të sillnin nonjë pemë te dobishme e të
plotë, prandaj më 1905 u fillua i pari komitet kryengritës Shqipëtar,
në Manastir, i cili shtrëngojti Tyrqinë të japë Konshtutën më 23 Korik
1908.

Me të u dhënë liria me vrap Shqipëtarët zunë të punojnë me nje zell te
math dyke çelur klube, shkolla e dyke botuar gazeta e të përkohëshme.
Klubi i Manastirit, i cili u fillua i pari, mori nisiativën të
nevojshme e të dobishme që të thëresë gjithë Shqipëtarët, të
Shqipërisë edhe mërgimit, në një Kongres kombëtar, në muajin Dhjetor
1908, për të biseduar edhe vendosur çeshtja e abeçesë.

Këjo veprë e Klubit Manastirit me përpjekjet të Fehim be Zavalanit,
kryetarit edhe Gjorgji Qirjazit do të mbetet historike edhe nuku ka
nevojë lëndimi. Ky Kongres mundi të përmbledhë, pas 500 vjet,
Delegatët që përfaqësuan gjithë kombin, nga gjithë anët e Shqipërisë e
të mërgimit, në një bashkim, në një dashuri e në një vëllazëri të
pandarë, pa ndryshim feje. Gëzimi i këtij Kongresi nuku tregonet dot,
i cili, për heren e parë, permblithte Toskë edhe Gegë, Muhamedanë,
Katholikë edhe Orthodhoksë në një bashkim e një qëllim!

Përveç Abeçesë Kongresi votojti edhe çeljen të një shkolle Normale në
Elbasan. Për natë do të mblidheshin në një tryezë, të ftuar kur prej
një anë kur prej tjatre, dyke dëfryer Dëlegatët si vëllazër, plot
enthusiazmë e këngë kombëtare.

Përveç këtyreve shërbime, q’i solli Kongresi atdheut, i solli edhe një
tjatër shërbim më të math, çeshtjes tonë kombëtare. Qarket
dipllomatike, të Europës, u enteresuan tepër për këtë Kongres edhe
shtypi të meret gjër e gjatë me lëvizjen Shqipëtare, e te botonjë
artikulla me rëndësi, prej njerës njojtës mbi historinë të Shqipërisë.

Tyrqit dyke parë përparimin të Shqipëtarëvet zunë me vrap nga
dhelpërit’ e zakonëshme, për të ndaluar e përçarë nga ky qëllim e
përparim. Në krye nxuar një farë Shqipëtar të blerë, i qojtur Arif
Hiqmeti bashkë me ca shokët e tij dyke çpallur një Abeçe, me shkronja
Arabishte edhe botuan një gazetë, të përmbajturë, pa dyshim, prej
qeverisë Tyrke.

Dinakeja qeveri Tyrke, si kurdoherë, zuri të enteresohet mbi këtë
çeshtje edhe të çfaqnjë hidhërimin të math, gjoja, që ndjente për
mosmarëveshjen midis Shqipëtarëvet, mbi çeshtjen të Abeçesë. Çfaqi pra
hidhërimin qëështë e shtrënguarë të ndalonjë gjuhën shqipe, në
shkollat zyrtare, gjer në një vendim tjatër.

Protestimet qe rithnin si breshëri, nga gjithë anët e Shqipërisë si
kundër edhe mitinget nuku mereshin nënë vështrim, në Stamboll, prej
qeverisë Tyrke, e cila për kundrazi vazhdonte programin të saj, që më
çfarëdo mënyrë të çfaroseshe lëvizja Shqipëtare. Ndjekjet, mundimet,
burgjimet e gjithë të këqiat dita me ditën po shtoheshin, kundra
kombëtarëvet Shqipëtarë, kështu që edhe dëshpërimi po shtoneshe në
Shqipëtarët e mjerë.

Pa nonjë shkak mbyllnin klubet, shkollat edhe çdo shoqëri kombëtare
gjer arrinë që të çkatërojnë edhe « Bandën të lirisë » në Korçë, e
cila kishte Kryetar të nderit Sulltan Reshatin, i cili kur ishte
trashëgimtar e ndihmojti lentarisht dyke u zotuar që do t’e ketë nënë
hije të Tij!

Shtypi shqip po ndiqeshe me një reptësi të madhe gazetat njera pas
jatrës mbylleshin e ksefestroheshin, gazetarët dënoheshin edhe
burgoseshin. Nga këta ndiqeshin më tepër unë, Dervish Hima, Jashar
Erebara edhe Muço Qulli.

Në të këtillë gjendje të tmeruarë gjendeshe kombi Shqipëtar, edhe që
të gjithë e kupëtonin rezikun e math, po nisiativën as nonjë nuku e
mirte, për organizimin e fillimin të një lëvizje kryengritëse. Vërtet
shumë patriotë botonin thirje kryengritëse, në emër të komitetëve, po
mjerisht në Europë kur se në Shqipëri nuku guxonin.

Më 1910 pëlcet një kryengritje në Gegëri po pa patur as qellim as
program kombëtar. Më tepër këjo kryengritje ishte drejtuar kundra Xhon
Tyrqvet edhe për bazë kishte rënien nga Froni të Sulltan Hamitit. Me
vrap u dërgua ushtëri e madhe nënë komandë të Xhavit edhe Tyrgut
Pashës, të cilët vepëruan ato më të mëdhatë barbarizma kundra
fatzinjvet Shqipëtarë!

Të dy gazetat shqipe, të Korçës, « Korça » edhe « Koha » ndalohen edhe
Direktorët jepen në gjyq. I ndyeri edhe i pavdekuri Sami be Pojani,
Direktor i « Korçës » trembet edhe shkon në Klysyrë, edhe q’atëhere
nga brengu e hidhërimi, që ndjente në shpirt të tij, u shti në
sëmundje e cila e shpuri në varr! Unë Direktor’ i « Kohës » jepem në
gjyq edhe dënohem me 2 muaj burg edhe 75 lira gjobë. Fati, nofta, më
shpëtojti se ditën e gjyqit më kërkonte rethimi ushtëriak, për të u
gjykuar prej gjykatores ushtëriake, në Dibrë!

Besim Vesel Gegën e muar lidhur nga Korça edh’e dërguan në Ysqyp si
shokun tim në çdo lëvizje edhe Hafëz Alinë e ndiqnin dyke i thyer
natën penxheret me gurë e të tjera.

Prokurori — këllëu siç i theshnim — një Tyrk fanatik, po fort i
nderçmë, më nderonte mua, sido Shqipëtar kombëtar, e më këshillon mos
bënjë Apell [Istinaf] në Manastir se shpëtova lehtë në Korçë. Unë
nuk’e dëgjova po e bëra Apell edhe kur do të vinja në Manastir u
ktheva në Resnjë. Ishte Ramazan edhe vajta, bashkë me të ndyerin
Mehmet be Frashërin, ne Niazi beu i cili na priti fort mirë. Biseduam
për gjendjen e tmershme të Gegërisë, që vepëroheshin kundra
Shqipëtarëvet, prej Turgut Pashës, edhe e pashë që psherëtiti e i
helmuar më thotë: vëlla Mihal mos u dëshpëro se është një re me
furtunë po do të shkonjë edhe këjo! Sa për dënimin t’im më tha që më
jepte një letrë ose t’e hasnja në Manastir, ku do të vinte të
nesërmet.

As lëtrë mora as q’e kërkova Niazi benë dyke e lënë në dorë të
drejtësisë. Gjykatësit të Apelit patnë mirësinë të më xbresin 10 dit
nga burgimi, kështu që u ktheva në Korçë ku mbusha dënimin në burg
edhe pagova gjobën, për të cilën më ndihmuan nga kombëtarët e vjetër
të Korçës, edhe të Amerikës. Ky denim ishte i dyti ose i treti, andaj
të burgosurit më prisnin me gëzim që t’u mësonja shqipen e t’i
ngushëllonja që për së shpejti do të lirohen.

Me përpjekjet të Hasan Pashës Mesarese m’u dha lejë për botimin të
«Kohës», teligrafisht nga Stambolli, po shumë atdhetarë pandehnin se e
ndrova fletën, me qënë që lëvdonja shumë Mahmut Shefqet Pashën. Po
këto dyshime nuku më bënin nonjë përshtypje, se delnin nga ca
atdhetarë vetëm të berihajit edhe që i prisnin gështenjat t’i hanin të
pjekura!

Në këtë kohë ishte hedhur në luftën kombëtare edhe trimi patriot,
dëshmori i pavdekur, Themistokli Gërmenji, i cili vepëronte në
Manastir. Kishte mundur të nxjerë Spiron me Mihal Bellkamenin komita e
kësisoj të zireshim për organizacie e vepërim të gjërë, po, mjerisht,
tmeri edhe ftohtësira i kish pushtuar zemrat të Shqipëtarëvet.

Organëzimi në Manastir udhëhiqeshe prej Ferit be Ypit, Themistokliut,
Dr. Bedri Përmetit, Tellemah Gërmenjit edhe të vyerit patriot, që ra
dëshmor në Durrës, Kamber Sejçedini.

Me qënë që ardhi dimëri vajti Themistokliu me të pavdekurin trimin
edhe dëshmor kombëtar, Ferit be Frashërin, në Kolonjë edhe suall
Spiron me Mihal Bellkamenin në Korçë, ku i mbajtmë ca dit, fshehurë,
në Bandë të Lirisë edhe në shtëpi të të ndyerit patriot Vangjel Gjika.
Si i veshmë me roba prej redifi (rezervë në ushtëri) i përcuallm në
Korfus e q’andej në Napoli edhe Misir ku dimëruan.

Ishim unë, Themistokliu, Feriti edhe Vangjeli që i kemi shkuar për
mest qytetit edhe tregut gjer arrimë në han të Radenecit, dyke ja
dorëzuar Laskës qiraxhiut, me siguri që t’i hithte në Korfus. Ishte
mez’i natës edhe po rinim reth mangallit me zjar, gjer të
pregatiteshin kuajt, dyke pirë nga një raki të ngrohtë për urim të
djemvet që shkonin në Amerikë, se ndodheshin edhe ca udhëtarë të huaj.
Në këtë kohë ardhi një patrullë, për inspektim, edhe Vangjel Gjika,
siç ishte guximtar, porosit hanxhinë t’i gostitë me raki për të uruar
djemvet udhën e mbarë.

Me gëzim të math pranuan gostitjen si edhe cigaret e ndejnë gjer i
përcuallm, po unë me Vangjelin ndejmë me patrullën dyke pirë nga rakia
edhe dyke qarë hallet. Ndejmë se kishim frikë edhe dyshim, mos na
ngjiste nonjë gjësëndi, gjer u kthyen Themistokliu me Feritin të cilët
i kishin përcjellë jashtë qytetit, pastaj u kthyen në Bandë ku i gjori
profesor Paskali u ngrit nga gjumi i tmeruar se mos ishin nga qeveria,
po më të na njojtur hapi portën e ndejmë brenda gjer në mëngjes, kur u
përndamë.

Në të këtillë gjendje ndodheshim prandaj më 1911 unë shkova në
Stamboll i thirur me një letrë si prej Çerçizit po jo, ishte prej
Zemanit. Dyke ndenjur nat’ edhe ditë me Çerçizin vështronj që as nonjë
shenjë nuku tregonte për një lëvizje kryengritëse, me qënë tepër i
dëshpëruar. I tregonjë gjendjen e tmershme, të Shqipërisë, edhe bindet
po më thotë gjej të holla se vetëm kështu munt të vendosim. Edhe mbi
këtë pikë kish arësye të plotë se fort të rallë ishin ata që të
ndihmonin.

Në këtë kohë kishin ardhur, në Stamboll, edhe Bektash Cakrani me të
ndyerin, patriot e dëshmor Baki Gjinokastra gjithë për këtë qëllim, që
të mireshin vesh me politikanët Shqipëtarë, të Stambollit. Për dita
bashkoheshin në zyrë të «Shqipëtarit», drejtuar prej Dervish Himës, ku
mblidheshin e bisedonin shumë atdhetarë, po bisedime të kotta.

Një ditë mbetur vetëm neve, unë, Dervish Hima, Bektash Cakrani, Baki
Gjinokastra edhe Hil Mosi vendosim të mblidhemi në Hotel Imperial, ku
ndodheshe fshehur nga ndjekja e qëvërisë, Bedri Peja e të bisedojmë
xgjeshur. Dhamë fjalën e nderit që as nonjë tjater do të mos e dijë,
kështu që të nesërmet u mblothmë edhe e gjetmë të arësyshme të ftojmë
nga deputenjtë Shqiptarë Nexhip be Dragën edhe Hasan be Prishtinën.

Këtë barrë e muar Dervish Hima me Bektash Cakranin që t’i lajmërojnë
edhe kësisoj të nesermet, në orën e caktuar, u mblothmë në Hotel
Imperial. Bisedime të gjata nuku duheshin me qënë që ishim në një
menjtim të plotë. I ndyeri Nexhip be Draga me Hasan be Prishtinën
thonë që për në Kosovë kanë shpresën më të madhe për një kryengritje
të përgjithëshme, pa e ditur qëllimin përveç ca të pakë nga krerët me
dijë, po sa për në Toskëri nuku besojnë, arrin vetëm që të dalin çeta
e të bëhen lëvizje vendiake, ku aty ku atje, për te i dhënë ngjyrën të
bashkimit, Gegë e Toskë të kësaj kryengritje.

Ky menjtim u pëlqye prej të gjithëvet edhe e pranuam që në Kosovë do
të vepëronin Nexhip be Draga edhe Hasan be Prishtina, në malësi të
Shkodrës Hil Mosi edhe në Toskëri unë, Bakiu edhe Bektashi. Dervish
Hima mbeti për në Stamboll edhe të hidhet në Çamëri me të parë që i
aftohet reziku. Bedri Pejën vendosmë të hidhet në Romani e në
Bullgari, ku të pakën të na ndihmonin atdhetarët me anën të shtypit
European edhe me protestimet, në fuqit’ e mëdha. Si mbetmë të lidhurë
në këtë vendim u përndamë.






Krye e II. Plasja e kryengritjes

Më të u përndarë Bedri Pejen që të nesërmet e burgosnë kur
pregatiteshe për të u hedhur në Rumani, Bektashi me Bakinë shkuan për
në Vlorë me anën të Korfuzit, ku do të qendronin 2-3 dit për të u
bashkuar e biseduar me Ismail Qemalin, Gurakuqin e të tjerë Shqipëtarë
që ndodheshin atje. Hil Mosi shkojti për në Shkodrë edhe unë për në
Korçë.

Gjithë udhës po menjtonesha për barrën e rëndë që kisha marë, aqë më
tepër që në këto kohëra ndjenjat e nxehta ishin ftohur edhe ishin
larguar nga atdhetarët, më të shumët, me mbylljen të shkollavet,
shoqërivet edhe ndjekjevet të kombëtarëvet. Arriva në Selanik edhe u
bashkova me Myftarin po nuku i çfaqa qëllimin, dyke i thënë që si të
vete në shtëpi të shohim ç’vendim do të miret.

Në Manastir ku kisha një shpresë të madhe më dolli e krimburë. I
ndyeri Telemah Gërmënji më thotë që Themistokliu, vëllaj i tij, ishte
hedhur për në Bullgari e q’andej do të ktheheshe në Shqipëri. Arriva
në Korçë edhe zunë të më pyesin për të reat e Stambollit. Në Stamboll,
u thashë, këtë kupëtova që gjithë fuqi edhe nuku është çudi të shohim
një lëvizje të përgjithëshme edhe neve të mbetemi për turp të botës!

Që të gjithë psherëtitnin po duheshe punë e jo fjalë të thata. Atëhere
u thom vetëm shokëvet, luftëtarë, të vjetër edhe mblidhemi që të
vendosim programin. Mblidhemi edhe formojmë një komitet, i përbërë
prej meje, Tefik Panaritit, të ndyervet patriotë Vangjel Gjika e Ferit
Frashëri, Goni Katundi, Jaup Dishnica, Lambi Bimbli, të ndyetët e të
pandarët Kristaq Aristidhi, Gaqi Thanas Viso e Qamil Panariti, Doktor
Hakiu, Lazo Progri, Skendo Pojani, Stavre Karoli, i ndyeri Aleks Koçi,
Nepsi Kerenxhiu, Shaban Plasa djaloshi Gavril Pëppo, Stefan Kondillari
etj.

Në Devoll ishin vepëronjës Mehmet Bidincka, Istref Verleni, Ali Çaush
Verleni edhe i ndyeri Ali Mengulasi. Në Starovë Jashar beu edhe në
Kolonjë Salih Butka, i ndyeri dëshmor Qani Ypi, Xhezo beu e të tjerë.

Vërtet këjo punë u regullua po duheshe vënë në vepërim e në lëvizje
programi, se për fat të keq neve Shqipëtarët i harojmë shpejt zotimet
edhe fjalën, kështu që punën e barrën më të rëndë e muarm, unë,
Vangjeli, Feriti, Goni, Jaupi, Skendoja, Stefani edhe Qamili. Duheshe
një marëveshje e plotë më gjithë anët që të jepnim, në një kohë të
caktuar, një shenjë për lëvizje kryengritëse. Të holla na mungonin
prandaj vendosmë të dërgojmë të ndyerin Stefan Kondillari që të miret
vesh me Beratin, Vlorën, Gjinokastrën, Frashërin e viset e tjera.

Çdo nisje është gjysm’ e punës e mbaruarë, kështu që nisa unë i pari!
Pagova qiraxhinë gjer në Berat, për të ndyerin Stefan edhe i dhashë
shifrën, të marëveshjes, e cila ndodhet edhe sot e shkruarë në dollap,
në shtëpinë tonë. Duheshin spenzime për udhëtimin në Shqipëri edhe që
të hidheshe në Korfus të kupëtoheshe me Ismail Qemalin, Gurakuqin,
Pandeli Calen e të tjerët që ndodheshin atje. Spenzimet u bënë prej
gazetës time «Koha» dyke mbledhur pajtimet, të cilat u bashkuan edhe
këto me të tjerat për atdhenë.

Letrat e Stefanit na gezonin, që tekdo mbretëronin dëshira e nxehtë
për qëllimin e shënjtë. Kësisoj na shkruante edhe nga Delvina, i
kthyer nga Korfuzi, që po marrin masat e duhura për të kallur armë në
Shqipëri, nga Korfuzi edhe pastaj të pëlcasë kryengritja! Mirëpo ditët
shkonin, Themistokli Gërmënjin e zunë në Delvinë edh’ e dërguan në
burg të Janinës kështu edhe Kolë Rodhen me Vasil Tromarën i burgosnë
në Gjinokastrë. Nonjë shenjë nuku dukeshe q’ as gjëkundi. Neshat be
Vrioni me të ndyerin Ferit Lumanin vinë nga Berati që të mësonin ç’
bëheshe në Korçë. U thamë që jemi gati po ata ç’ presin, kur se as
nonj vënt nuku ka si pengimet e Korçës me qarket e sajë?

Duheshe nisja, të cilën as një nuku guxonte, prandaj u mblothmë në një
qark të ngushtë edhe u vendos që Korça të japë shenjën e parë.
Flamurin pra të kryengritjes e rëmbyen Doktor Haki Mborja Vangjel
Gjika, Dervish Ibrahimi edhe Nepci Kërënxhiu dyke marë malet përpjetë,
më 16 Qershor kur Sulltan Reshati ardhi në Manastir.

Këjo nisje bëri një bujo të madhe në të gjithë anët e Shqipërisë edhe
ca më tepër kur duallë, pas një javë, Qamil Panariti, Lambi Bimbli,
Sabri Lamariti, Kostaq Kosturi, Odhisea N. Kotta, Tushi Krastafilaqi,
Kristaq M. Furxhiu, Nuçi V. Lapi, Fetah Qinami e të tjerë. Armët më të
tepërtat dhamë ata që kishim, Qamili dy, unë dy bashkë me gjithë
takëmin të komitarisë, për të cilat më qan zëmra edhe sot, Fëriti dy,
Kristaqi një, Sabriu dy, Jaupi një, Skendoja një, Goni dy e kësisoj
zumë mblithnim për të tjerët. Të holla për të i veshur te pakën me
guna edhe opinga, hë për hë, shtimë si cilido pas fuqisë.

Po të holla duheshin pas këtaj më shumë edhe zumë të mbledhim nga
atdhëtarët që nuku trazoheshin në lëvizjen kryengritëse. Sjell nër
mënt këto emra: Spiridon Ilo 15 lira, Selim Mborja 10, Stavre Karoli
15 lira, Fuat be Frashëri 10 lira edh’ u zotua të na dërgonte 5-6
Tugra, Nikollaq Zoji 15, Aleks Koçi 15, Mahmut be Pojani 10, Jorgaq
Raci 10, Thodhoraq V. Mano 10, Kostaq Fundo 10, Lytfi be Zavalani 10,
Vangjo K. Turtulli 10, Viskë Gorguzi 10, Nikolaq Vangjeli 10, Miljadhi
Adham 7, e shumë të tjerë, të cilëvet helmohem që nuku u sjellë emrat
nër mënt.

Qani be Dishnica zuri të mblethë edh’ ajy midis të njohurvet si në
Korçë kështu edhe në Starovë. Të tjerë gjetkë për të përmbajtur
Komitetin, i cili kish harxhe të mëdha se për dita po shtoheshin
komitat, kështu që duheshin veshur e armatosur.

Gegëria gjithë me malësin’ e Shkodrës ishin në kryengritje të plotë, e
cila tani kishte shtruar edhe një program kombëtar, dyke kërkuar
autonominë të Shqipërisë me një Guvernator prej Sulltanit. Edhe në
Toskëri zuri një lëvizje më gjithë anëtë po organizimin qysh u bë nuku
e dimë, prandaj na lëmë dijesvet edhe atyre që muar anë në këto
lëvizje kryengritëse.

Komiteti i Korçës dyke u forcuar dërgojti, në Stamboll, Aleks Koçin
për të dërguar Çerçizin këtu që te hidheshe në Gjinokastrë e gjetkë
për të vepëruar. Çerçizi dyke marë edhe Myftarin, nga Selaniku, arriti
në Korçë më 15 Korik ditën që martohesha unë dyke shpresuar që me
mënyrën të martesit do të shpëtonja nga verejtja e qeverisë. Si ndejnë
tri dit, në shtëpinë tonë, edhe biseduam gjër e gjatë shkuan për në
Gjinokastrë, dyke ju dhënë nga arka e Komitetit 50 lira përveç
spenzimeve. Veç këtyreve të holla u dha edhe Lambi Ramizi një sumë.

Në Korçë plakosi një ushtëri e madhe edhe gjithë qyteti u rethua an’ e
mbanë edhe u deklarua rethimi ushtëriak. Më 21 Korik që me natë na
ruanin edhe me të dalë nga shtëpitë na shpinin në Yqmet, ku, si na
kërkonin gjithë robat e trupit e na pyesnin për emrat, na klisnin në
burg. Atje po sillnin një nga një prej nesh ku përshëndosheshim, midis
tonë, po mjerisht ishin edhe ca të pafajshmë si Idhomenea e Kristaq
Kosturi.

Nga Devolli suall në burg Mehmet Bidinckën bashkë me të dy bijt’ e tij
Hasanë edhe Haxhinë. Istref Verleni, i cili si për çudi kishte
shpëtuar nga vdekja, kishte shkuar me Ali Çaushin për të blerë armë
nga Bullgarët po ushtëria u kish bërë prite edhe Ali Çaushin e vranë
edhe Istrefin e zunë të gjall. Trupi i tij nuku ishte përveç plehë
edhe gjakrat i rithnin nga të rahurit q’i bënë 3 dit e tri net! Pastaj
të lidhur e suall në burg bashkë me Reufin, vëlla me dëshmorin Ali
Çaushin.

Kësisoj u mblothmë në burg 26 shpirt si suall e
Themistokli Gërmenjin lidhur, nga Janina e Dervish Hajderin, sot Baba
në Teqe të Turanit Korçës. Ishim pra këta, me sa sjell nër mënt, të
burgosur: Unë, Tefik Panariti, Ferit be Frashëri, Idomenë Kosturi,
Mehmet Bidincka me Hasan e Haxhinë, Stavre Karoli, Jaup be Dishnica,
Kristaq Kosturi, Skendo be Pojani, Baba Hajderi, Themistokli Gërmenji,
Istref Verleni, Kristaq Aristidhi, Reuf Verleni, Bido Tepelena, Gaqi
Thanas Viso, Dervish Ibrahimi, Rexhep Vinçani edhe Alim Tragjasi, nga
Vlora. Ishin pastaj një rojtës në çifliq të Pandeliut, lopëçari i
Burgalecit, një xhandërma nga Taçi, një çoban q’e kishin marë
udhëheqës.

Me një fjalë shpirti edhe zemra e lëvizjes kombëtare, jo vetëm i
Korçës po edhe në viset e tjera, ndodheshe në burg. Dëshpërimi i të
jashtmevet ishte i math shumë edhe frika u kish mbirë në zemër. Një
nga vëllezërit tanë, të Komitetit, Goni Katundi mundi të shpëtonjë,
nga burgu, dyke u fshehur po nuku munte që të punonte dot. Në burg na
vunë në një vërejtje më të madhe dyke na përndarë në për kaushet nga
2-3 me urdhrin që të mos kuvendonim midis nesh.

Mbi gjithë këto u kish rënë në dorë një letrë e shifruar drejtuar mua,
nga Gjinokastra. Më nxjerin nga burgu në Yqmet, në dhomë që ishte
ngrehur enkas për neve, prej rethimit ushtëriak, për të na bërë
hetimet më kallin brenda kur shoh që ishin 8-10 Oficerë, Pyetësi, edhe
Lytfi be Zavalanin, të cilin e kishin marë për përkthenjës
(terxhumah). Pyetësi më tregon një thirje të Komitetit, botuarë në
gazeta «Koha» edhe më thotë që përse e botova?

I thashë që e përktheva nga gazetat tyrqishte edhe gërqishte me qëllim
për të i hequr vërejtjen qeverisë që të marë masat e duhura. Oficerët
tundnë kryet me një qeshje të mvrojturë. Mirë fare, thotë pyetësi, po
kur qënke kaqë dashëmirë i qeverisë lëçite edhe tregona ç’të shkruajnë
në këtë letrë, se s’ka fjalë që vetëm tinë e kupëton.

Mar letrën e me të shtënë sytë e njojta shkrimin, po dyke e vertitur u
thom: plitkua si edhe letra janë për mbi mua po unë nuku e njoh këtë
shkrim si kundër as këtë gjuhë, me të cilë është shkrojturë, nuku e
kupëtonj.

Atëhere ngrihet me zemërim një Kolonel (Bimbash) e dyke më treguar ca
shkopinj të njomtë më thotë: A i sheh këta shkopinj? të gjitha mbi
kuris tënt janë për të u thyer po trego të vërtetën, se tinë edhe tinë
je kryeja i këtyreve trubullimeve që vepëronen në Shqipëri!

Dorën e kini të gjatë edhe munt të më bëni ç’të doni, u thom, po
dijeni këtë që unë as fajtor jam as letrën nuku e mar vesh kush ma
dërgon.

A qen ore qen, më përgjigjet, do të veshtrosh tinë edhe vrapon tek
dera për të thirur një ushtar që të më rinte kur një tjatër Oficer m’i
math, prej të shtetit Madhor, e ndalon edhe mblidhen që të gjithë, në
një qoshe të dhomës për të biseduar. Dyke mbetur vetëm me Lytfi benë
më thotë: mbaju burrë Mihal se pastaj litarka të pret! Le të bëjnë si
që të duan Lytfi be, në dorë më kanë, po unë jam i pafajshmë. Pa
dyshim që druhesha e nga Lytfi beu edhe nga cilido që të ishte.

Si biseduan midis tyre kthenet, pranë meje, Oficeri i shtetit Madhor e
më gjuhë të ëmbëlë, se dukeshe që kishte një arësim të naltë, më
thotë: Grameno Efendi tinë je një gazetar edhe është turp që të
rihesh, prandaj tregona për letrën kush ua dërgon, me qënë që juve
nuku u ngarkonet nonjë faj. Tregona që cili është shkronjësi i letrës
ose në mos e njihni mbi cilin kini dyshim?

Besomëni, në kini Perëndi, u përgjigjem, që nuku e njoh as shkronjësin
as gjuhën të letrës, po s’ka dyshim që letra më është dërguar mua me
qëllim që të më humbasin. Si gazetarë kam bërë edhe armiqë, edhe
dyshimi tim qendron vetëm me Propaganda Greke, e cila më ka hale në
sy, me qënë që i kundrështonem në qellimet që yshqen kundra mbretërisë
tonë!

Dyke parë që nuku nxirnin nonjë tjatër fjalë më dërgojnë prapë në
burg, po më thonë kësisoj: të lemë të menjtonesh mirë se nga këjo nuku
ke shpëtim.

Kur ryra në burg shokët po prisnin me padurim, edhe mjaft të
frikësuar, të mësonin pësimet e mija, po unë që në porta zura të shanj
ata që më kishin dërguar letrën. S’duhet thënë që as shokëve nuku u
tregova për shifrën sa kohë që ndejmë të burgosur, me gjithë që i
ndyeri Themistokli e kupëtojti që do të ishte nonjë letrë e shifruar.

Gjendeshim pra në një gjendje të keqe shumë, po me gjithë këtë nuku
dëshpëroneshim edhe menjtonim që me çfarë mënyrë munt të delnim nga
burgu se ishim sigur që do të na dënonin rëndë. Direktori i burgut
ishte Take Talaj, me të cilin njiheshim edhe kishim që të gjithë
miqësi po jo të përzjerë në çeshtjen kombëtare, gjer në një besim të
plotë. Me gjithë këto i çfaqim menjtimin dyke i proponuar kryesinë që
do t’e kish ay, kështu që do të mbeteshe i pavdekur në histori të
Shqipërisë, për një veprë patriotike si këjo.

Në krye Takeja u zëmërua edhe nuku afroheshe gjëkundi, po pastaj, dyke
i treguar neve famën që do të mirte edhe shërbimet e mëdha që do t’i
sillte atdheut, pranojti të bënim këtë goditje. Vendosmë pra që nesër
brëma të zëmë rojtësit e xhandarmarinë të burgut, të cilët do t’i
mblithte Takeja që t’u jepte nonjë urdhër gjësendi, edhe do t’i
mbyllnim në burg edhe neve gjithë, sa që ndodheshin të burgosur
135-150 shpirt, do të shkonim për në Ersekë, ku kishte mjaft
municione.

Pllani ishte prementuar fort bukur, po fat’ i zi nuku na ndihmojti që
t’e vinim në vepërim. Një gjemë nga më të këqiat e të tmeruarat
ngjajti atë mëngjes pa u gdhirë mirë. Çetat e Qamil Panaritit edhe
Spiro Bellkamenit ishin bashkuar në Frashër edhe kishin ardhur në
Orman Çiflig, gjysmë ore lark Korçës me qëllim që të mireshin vesh
edhe t’i binin burgut. Këto po menjtonin trimat e Shqipërisë, edhe
flinin me këto ëndëra të bukura pa shkuar nër mënt që një ushtëri e
madhe i kish rethuar natën!

Kur zuri të hapeshe dita karaulla veshtron që ishin trathëtuar edhe
rethuar, prej ushtërisë, kështu që vrapon të lajmëronjë shokët.
Xgjohen të tmeruar edhe kërko në të zënë nonjë vënt të fort, me qënë
në fushë të hapet, po zjari hapet nga gjithë anëtë edhe kësisoj dyke
lëftuar arrinë në kënetë. Të mbytur në baltra muntnë të hidhen përtej,
po për fat të zi jo të gjithë! Duheshe vaditur dheu i Shqipërisë me
gjakun e vyer, të bijvet saj, për të shenjtënë liri!

Kristaq M. Furxhiu, Nuçi Lapi, Pajazit Rehova, Kostaq Spiro Kosturi,
Odhisea N. Kotta edhe Tushi Krastafilaqi ranë dëshmorë për mbi
alltarin të atdheut!!!

Dita pra 28 Korik 1911 do të jetë një ditë e zezë, po edhe një ditë
historike për Shqipërisë!

Alim Çelo Trajazin, i cili ishte nxënës në Korfuz edh’u shoqërua me
Spiron e Mihal Belkamenin kur u hodhë në Shqipëri, e zunë në një fshat
ku kishte mundur të shpëtonjë nga lufta, e zunë të gjallë edhe e suall
në burg bashkë me neve.

Q’atë ditë u rethua edhe burgu me ushtëri, kështu që pllani ynë mbeti
i pambushur. Zumë nga ankimet në Stamboll po përgjigjeja ishte që,
punën tonë, do t’e kqyrnjë drejtësija. Me gjithë këto nuku
dëshpëroneshim as pak, përkundrazi gëzoneshim kur mësonim që lëvizja
kryengritëse po perhapeshe në gjithë anët e Toskërisë.

I pavdekuri patriot e dëshmor Memdu be Zavalani ishte hedhur në anët e
Përmetit edhe me Mehmet Pavarin kishin regulluar shumë mirë çetat edhe
lëvizjen. Dyke u bashkuar e me çetat e Delvinës, nënë kryesi të Nafiz
Aderit nga Palavlia, qëllonin të goditnin Përmetin edhe t’u vinin
ndihmë Gjinokastritëve, po, mjerisht ushtëri e madhe ish dërguar e në
ato vënde, kështu që në një luftë që bënë për mbi Pangri ra dëshmor
Nazif Haderi, dyke lëftuar burrërisht për të shpëtuar gjithe shokët!

Kryengritja pra e madhe e Gegërisë, si edhe përhapja që po merte në
Toskëri, e shtrënguan qeverinë Tyrke të menjtonet që të përdorë tjatër
mënyrë, për pushimin të kryengritjeve. Si e pa që me gjithë ushtërinë
të madhe, që dërgojti, si e me masat barbare që u vepëruan, kundra
Shqipëtarëvet, nuku munte të sjellë nonjë dobi vendosi të dërgonjë
Komisione paqësore edhe këshillonjëse, prej Shqipëtarësh, që të bindin
Shqipëtarët që të mos vazhdojnë me armë në dorë të lëftojnë kundra
qeverisë.

Në Toskëri u emëruan edhe dërguan Fejzi be Alizoti edhe i ndyeri
patriot Abdyl be Ypi. Shetitnë Çamërinë, Labërinë edhe pastaj ardhë në
Korçë. Tekdo kishin pushuar kryngritjet, në Toskëri, me amnistinë që
dhanë edhe me zotimet të qeverisë Tyrke — si nga hera — që paskëtaj do
të mbushen, plotërisht, kërkimet edhe të drejtat e Shqipëtarëvet.

Fejzi beu me Abdyl benë ishin nga Shqipëtarët, të cilëvet nuku munt
t’u mohonjë patriotizmën, kështu që nuku kishim nonjë dyshim përveç
asaj që i shërbenin edhe qeverisë. Na vizituan në burg dyke na thënë
që do të përpiqen edhe për lirimin tonë, pa si tani qendron në dorë të
drejtësisë, po të jemi sigur që për së shpejti do të lironemi.

Mbi emër të shokëve u përgjigia kësisoj: U njohim fort mirë që jini
kombëtarë po sot jini dërgatës të qeverisë prandaj u lutemi t’i thoni
qeverisë që edhe pas të liruarit prapë burgu do të na presë. Sa për
lëvizjen kryengritëse që e pushuat, Z. uaj, jini të gabuarë, se ajo do
të përsëritet edhe xgjerohet më tepër sa kohë që qeveria nuku na jep
të drejtat tona.

Atëhere i ndyeri Abdyl be tepër i hidhëruar thotë: Ç’munt të bënim
tjatër kur se nuku gjetmë gjekundi nonjë organëzim siç duhet?
Dëshpërimi edhe mosmarëveshja mbretëronte kudo se ja edhe juve po
ndodhi të burgosur!

Jemi të lumtur, thotë Fejzi beu, që fituam amnistinë e për Toskërinë,
e cila ishte dhënë vetëm për
Gegërinë, se tjatër soj do të jepeshin vetë edhe të na mbeteshe një
turp i math gjithëvet.

Si biseduam mbi rjedhjet e ditës, atdhetarisht, shkuan edhe ardhë pas
3-4 dit kur muar lamtumirë se shkuan për në Stamboll. U përpoqnë me
gjithë fuqin’ e tyre, për lirimin tonë, po më kot se drejtësia (Adlia)
vinte pengime, kështu që ditët shkonin edhe pas tyre shkonin edhe
javët e muajt.

Për fatin tonë ardhi në Korçë një korespondent i «Tajmsit» Londrës, Z.
Guod, i cili na vizitojti në burg i bashkuar prej Z. Kenedy edhe prej
Prokurorit me dy anëtarë të Gjykatores. Na pyeti edhe mori shënimet e
duhura, kështu që me të vajtur në Manastir ju qa Valiut edhe
Stambollit për mbajtjen tonë në burg, kur se ata që kishin rëmbyer
armët u falë.

Nuku shkuan shumë ditë kur na liruan më të shumët, pas 5 muaj burgimi
edhe mbajtnë Tefik Panaritin, Themistokli Gërmënjin, Dervish
Ibrahimin, Ferit benë, Istref Verlenin, Alim Trajasin edhe Xhandarin
akoma edhe tri muaj. Veç këtyrevet mbetnë në burg edhe Shpatarakët që
nënë kryesi të Sadik Zashit, dërguar prej Korçe, goditnë Postën të
Elbasanit.

Kësisoj mori funt kryengritja e vitit 1911 dyke u pandehur që qetësia
do të zotëronte paskëtaj.






Krye e III. Lufta Ballkanike edhe vetëqeverimi i Shqipërisë

U pandeh me të vërtetë që u shua zjari, q’ish ndezurë, në gjithë anët
e Shqipërisë, po ish vetëm një pandihm, se me të ardhur pranvera e të
gjelbëronte gjethi zuri të lëviste prapë kryengritja, në vitin 1912.
Barbarizmat e tmeruara vepëruar, prej Turqvet, kundra Shqipëtarëvet
deshnin shumë kohë që të shërohen edhe harrohen, po gjithë këto
Tyrqit, në vënt të gjenin melemin për të mbyllur plagët, përkundrazi
kërkonin t’i hapin ca më tepër.

Pas amnistisë në vënt të mbushnin zotimet zunë të ndjekin krerët edhe
bajraktarët, të Gegërisë, dyke burgosur ca nga këta edhe me mënyra
dhelpërake kërkonin që qysh e qysh t’i përçanin, midis tyre, edhe t’i
armiqësonin! Në vënt të ndreqeve të shtëpive të djegura, prej
ushtërisë, të rugave, të çelura të shkollave zunë me një reptësi të
madhe ç’armatimin edhe të përsëritin ndjekjet e para, kështu që të
mjerët Shqipëtarë u shtrënguan të marrin malet për të mprojtur jetën e
tyre.

Kryengritja plasi në gjithë anëtë edhe zuri të zgjerohet e në Toskëri,
ku kishte ardhur Kapiten Tajari me nipin e tij Tasimin, të ikur prej
ushtërisë nga Manastiri. Shtypi European për dita nuku mereshe përveç
se me kryengritjen të Shqipëtarëvet të cilën e quanin tani lufta
Turko-Shqipëtare dyke treguar trimëritë të Shqipëtarëvet, edhe për
herojin më të math kishin trimin burrë Isa Boletinin!

Ushtëria Tyrke për dita po thyeshe nga Shpipëtarët, të cilët në numur
30.000 shpirt po pregatiteshin që t’i rynë Ysqypit. Në Toskëri plasi
kryengritja e përgjithëshme edhe qëllonin të marin qytetet. Në këtë
kohë vranë komitat Shqipëtarë të tmeruarin Rexhep Palla, i cili vriste
edhe priste në Prefekturë të Korçës pa pyetur njeri, me qenë zemra
edhe shpirti i Xhemietit!

Qeveria Tyrke atëhere vetëm e kupëtojti që me dhelpëritë, të
zakonëshme, si edhe me ushtërinë nuku munte te pushonjë kryengritjen
Shqypëtare prandaj dërgojti një Komisjon fuqiplotë, nga Stambolli, për
të nënëshkruar një traktat të marëveshjes edhe lidhjes midis Turqisë e
Shqipërisë.

Komisjoni arriti në Ysqyp ku ardhë dhe përfaqësonjësit e Shqipëtarëvet
edhe zunë nga bisedimet. Pas shumë mbledhjeve arrinë në një kupëtim
dyke lënë nga Nyjet edhe nga njëra anë edhe nga tjatra. Me një fjalë
njiheshe Kryesia e Turqisë po me një Shqipëri Autonome! Kështu pra u
pushua kryengritja edhe nuku priteshe përveç që të emëroheshe
Guvernatori, prej Stambollit, e të zinin nga vepërimet qeverimtare
edhe organizatore. Mirpo pa shkuarë shumë kohë plasi lufta Ballkanike!

Armiqët më të mëdhenj, midis tyre, gjer djethinaj, dyke përfituar nga
politika e qelburë Tyrke, e cila kishte 3 vjet me radhë që po përdorte
fuqinë kundra Shqipëtarëvet, pernjerjesh u bashkuan edhe lithnë
aliancë kundra Turqisë. Ata që dridheshin nga hijeja e Turqisë me të
parë që Shpipëtarët, të cilët ishin shylla edhe krahërori, të Tyrqisë,
u armiqësuan si kundër edhe frika e Autonomisë Shqipëtare, i bënë që
t’i hedhin prapa krahëvet gjithë merite edhe armiqësitë, që kishin
midis tyre, e të bashkohen Grëqia, Serbia, Bullgaria edhe Mal’ i Zi
kundra Tyrqisë, së cilës i dekllaruan luftë më.

Kohë më të bukurë edhe rast si këtë nuku munt të gjenin kurrë të
kurrës Ballkanasit, me qënë që Shqipëtarët ishin tepër të mërzitur nga
politika Anadollake, kështu që nuku muar anë në këtë luftë. Se përveç
mërzitjes ishin të ç’armatosur, kështu që vetëm një kundërshtim të
vogël treguan. Prandaj ushtëritë Grekë, Serbë edhe të Malit Zi nuku
gjetnë nonjë kundrështim të math, prej ushtërisë Tyrke, edhe rynë e
zapëtuan Shqipërinë me të rënë Selaniku.

Shqipëria po shkeleshe, an’ e mbanë, me nj’anë prej ushtërive Greke
edhe me tjatër anë prej ushtërive Serbo-Malëzezë, dyke gjetur pengim
edhe kundrështim vetëm në kryeqytetet të Shqipërisë, Shkodrë edhe
Janinë, ku lëftonin trimat Shqipëtarë nënë Komandë të dy luftëtarëvet
të mëdhenj, Esat Pasha Toptani edhe Esat Pasha Janina, dy herojë të
cilët habitnë gjithë botën me burrërin’ e tyre që treguan!

Dëshpërimi pra ishte i pa treguarë nër gjithë Shqipëtarët, për fatin
që i priste, po ç’munt të bënin? Gjithë shpresën e kishin varur tek
Perëndia për të mjerën Shqipëri, edhe si të hequr prej magneti
drejtoheshin në Vlorë për të gjetur nonjë shpëtim. Plakosnë nga gjithë
anëtë të Shqipërisë po as nonjë vendim nuku mereshe prej askujt, për
shpëtimin të atdheut, kur se armiqët po shkelnin më gjithë anëtë.

Në ketë kohë edhe gjendje, kaqë kritike e të rezikçme, arriti në Vlorë
plaku Ismail Qemali, kështu që gjithë vështrimi ishte drejtuar tek ky
plak i rahur me dipllomatinë Europeane, edhe priste shpëtim. Edhe
kishte aresye populli që të mvarte gjithë shpresën, tek ky plak i vyer
edh’ i ndjerë, me qënë që vetëm mëndja e Ismail Qemalit munte të
gjithte një enigmë kaqe të koklaviturë!

Shqipëria po shkonte në orën e fundit të rezikut, se më nj’anë
ushtëria Serbe arriti në Durrës, ushtëria Greke po vazhdonte
përparimin të saj edhe ushtëria Tyrke, e thyerë edh’ e çkatëruarë, po
përmblidheshe në Berat. Nuku kishte mbetur pra përveç Vlorës e cila
lidheshe me Gjinokastrën edhe me Janinën dyke ju kundërshtuar
ushtërisë Greke pa nonjë shpresë.

Në të këtillë gjendje duheshe mëndje e hollë edhe guxim, prandaj
Ismail Qemali si mendonet, vetë vetiu, mblodhi gjithë parësinë, që
ndodheshe në Vlorë, edhe si u tregon gjendjen edhe rezikun të math u
thotë që melemi edhe shpresa e fundit e shpëtimit qendron këtu: Të
çkëputurit të Shqipërisë, nga Tyrqia, edhe prokllamimi i vetëqeverimit
të saj si një i pavarure. Menjtimi i Plakut pëlqenet nga të gjithë
edhe me gëzim te math nënëshkruhet protokolli i shenjtë!

Atëhere Ismail Qemali përpara popullit proklamon vetëqeverimin të
Shqipërisë edhe me duart e tij të çelnikta ngriti flamurin dykrenor të
Shqipërisë në mest të enthusiazmit, të pareshturë, të popullit i cili
qante nga gëzimi!

Pas 500 vjet, pra, u dërmuan zinxhirat e robërisë edhe atëhere Toskë
edhe Gegë, Muhamedanë e të Krishtëre u njojtnë që janë vëllezër edhe
bijt’ e vërtejtë të nënës Shqipëri! Q’ atëhere u çporë gjithë
dhelpëritë edhe intrigat e armiqëvet, të cilët i kishin përçarë
Shqipëtarët, në Turq edhe Kaurë, kështu që e kupëtuan se Shqipëria
është një e të gjithëvet pa nonjë ndryshim feje!

Simbolli edhe dita më e shenjtë, kombëtare edhe historike, për kombin
Shqipëtar, është edhe do të jetë, sa të rronjë bota, dita e flamurit
28 Nëntor 1912!!!

Formohet Kabineti i parë, i Shqipërisë, nënë Kryesi të Ismail Qemalit
kësisoj: Kryeministër Ismail Qemali edhe nënëkryetar Nikolla Kaçori,
Ministër Myfid be Libohova, Mehmet Pasha Kalkadeneli, Luigj Gurakuqi,
Petro Poga, Abdi be Toptani, Lef Nosi, Midhat Frashëri edhe Pandeli
Cale. Me të u formuar Kabineti me vrap Ismail Qemali u bën të njojturë
Fuqive të Mëdha vendimin të kombit Shqipëtar edhe u luteshe t’ i
mprohen të drejtat e tij në Konferancë të paqës.

Prokllamimi i vetëqeverimit Shqipërisë, i pa priturë edhe i
papandehurë, solli një ndryshim të math në qarqet dipllomatike aqë më
tepër kur se në Londrë ishte hapurë Konferanca e paqes Balkanike edhe
bisedonin për zgjidhjen të kësaj çeshtje. Pas ca dit një vapor lufte
Greku bombardojti Doganën e Vlorës dyke bërë të paka dëme. Qeveria
tonë protestojti në Greqi, për mbi këtë ngjarje, e cila u përgjigj që
gabimisht u vépërua këjo goditje dyke pandehur se flamuri ishte i
Tyrqisë edhe jo i Shqipërisë.

Grekrit, për të mos patur marëveshje me Europën, na prenë kabllon,
kështu që mbetmë të rethuar, si peshku pa ujë, nga gjithë anëtë edhe
ca më tepër ahere kur se kishim nevojën më të madhe që të mësonim
gjyqin të fatit t’onë, prej Konferancës së paqes. Vetëm kur vinte nga
nonjë anie lufte, për të kqyrun bllokatën, e na jepte nonjë gazetë
mësonim edhe neve se ç’beheshe në botë!

Lufta po vazhdonte me reptësi të madhe në fortesat të Janinës, ku,
ishte mbledhurë gjithë fuqia Greke për të shtrënguar rënien të
Janinës. Po Esat Pasha qendronte i çelniktë me ata burra luftëtarë
Shqipëtarë, me gjithë që municionët edhe të ngrënat kishin zënë t’i
sosen. Pas shumë luftërave, të repta e të pareshtura dit’ e natë, u
shtrëngua të vinjë vetë mbreti, i Greqisë, edh’ atëhere u përsëritnë
goditjet më të mëdha, gjer sa mbeti Esat Pasha pa nonjë gjyle e pa
bukë edhe kësisoj e dorëzojti Janinën në duart të ushtërisë Greke, 6
Mars 1913!

Me të rënë Janina ju turë Gjinokastrës, Delvinës, Përmetit e
Tepelenës, pa gjetur nonjë kundrështim fare, edhe po i afroheshin
Vlorës. Atëhere na pushtojti një frikë e madhe, andaj me vrap bëmë një
mbledhje me Kosovasit dyke patur për kryetarë trimat burra Isa
Boletine, Riza be Jakovën, Zenel be Ipekun, edhe neve gjithë
refugjatët e Toskërisë me Salih Butkën, Muharem Rushitin edhe vendosmë
që të lëftojmë gjer të mbetet i fundit, për nder të flamurit q’u ngrit
në Vlorë, me gjithë që e dinim fort mirë se kundrështimi ynë ishte
varrimi i sigurtë! Lumtërisht ushtëria Greke nuku kish urdhër për
Vlorën edhe kështu zunë prapë jetën të bllokatës, dyke pritur dita
ditën që të nënëshkrueshe paqeja.

Kur se ndodheshim në të këtillë gjendje e dëshpërim ardhi në Vlorë,
prej Serbie, Fehim be Zavalani i dërguar me një mision te posaçmë nga
ana e qeverisë Sërbe. Misioni ishte një proponim q’i bëheshe qeverisë
tonë që të rynte Shqipëria në një Konfederacie me Serbinë dyke patur
të dy shtetet Kryetar mbretin të Serbisë. Qeveria Shqipëtare nuku e
priti këtë proponim nga shumë shkake e kësisoj nuku rynë as në nonjë
bisedim për marëveshje.

Të bllokuarë, zumë të ndjejmë mungimin e gjërrave të rrojtjes edhe
neve, pa nonjë shpresë që do të hapeshe bllokata. Për fat të keq
kishte ca kohë që edhe aniet Greke nuku na vizitonin si përpara,
prandaj ndodheshim të brengosur e të mërzitur po ç’munt të bënim?

Në të këtillë dëshpërim ndodheshim kur një brëma, errëtë fare edhe
gjindja ishte mbyllurë në për shtëpitë, dëgjonet një signall vapori që
rynte në liman të Vlorës, më 26 Mars 1913. Ishte mjaft që të çkulët
gjithë gjindja e të rëzohet në skelë për të mësuar ç’vapor ishte edhe
ç’të rea na sillte. Dritat po llamcin që për së largu dyke i dhënë një
bukuri të veçantë, limanit, aqe më tepër ahere kur kish mbeturë, prej
kaqe kohë i shkretë. Me të u afruarë heth ankoren edhe dalin me një
shallupë me benzinë Petre Goxhamani edhe Petre Kakariqi, nga të cilët
mësuam që ishte Yakti i Duk Moanpensierë. Pyes Goxhamanin, shok të
vjetër, veçanërisht për Princ Gjikën në ndodheshe në Yakt, e m’u
përgjigj që jo, përgjigjie e cila më kalli në dyshim, me qënë që
Goxhamani ishte sekretari i Princ Gjikës.

Ramë të flemë po mua nuku më zinte gjumi, kësisoj që pa u gdhirë mirë
rëzohem në skelë edhe heth sytë në Yakt, kur shoh që pranë flamurit
Engles valonte edhe flamuri i Shqipërisë! Zemra më rihte pa prerë, nga
gëzimi, kur pashë edhe flamurin tonë të valonte për mbi Yakt e një
mijë shpresa të bukura më shkuan nër mënt, për pritmjen të Shqipërisë.
Një shallupë niset nga Yakti edhe me të u afruar sallutonj Princ
Gjikën, me të cilin njihesha fort mirë që në Romani. Dalin përjashta e
më bën të njojtur me D-rë të Dukës edhe një Oficer që ishin bashkë.

Me pak fjalë Princ Gjika më thotë: I dashuri Grameno, po eq dorë nga
kërkimi i Fronit Shqipërisë për të ja oferuar Duk Moanpesierë,
trashëgimtar i Burbunevet edhe një nga më të pasurit e Mbretërve të
Europës. Fati i ardhi në derë Shqipërisë edhe tani le të përfitojnë
Shqipëtarët, se rast të këtillë nuku do të gjejnë. Si ndejmë edhe
pakë, në zyrë të karantinës, më mori edhe mua në Yakt ku isha i pari
që më paraqiti L. N. Tij Dukës. Më priti me kënaqësi të madhe edhe
biseduam për mbi Konferancën të paqës edhe pritmjen të Shqipërisë.

Duka dolli në qytet e vizitojti qeverinë dyke i dhuruarë Bashkisë
2,000 fr. ar për të vobekëtit. Biseduan për mbi ofertën të Fronit edhe
të beheshe prokllamimi i Dukës për Mbret i Shqipërisë që të dyjtën
ditë. Ismail Qemali, Myfit Libohova, Gurakuqi si edhe që të gjithë
Ministrët e populli e pritnë me gëzim, këtë ofertë, po mjerisht nuku
dinim as pak frymën e Europës, prandaj u vendos që Ismail Qemali me
Gurakuqin edhe Isa Boletinin të vinin me Yaktin në Europë për këtë
çështje si edhe çeshtjet të kufivet e të ngriturit të bllokos.

Në Europë nuku gjetnë nga fuqit’ e mëdha që t’ë përkrahin kanditaturën
të Dukës edhe kësisoj Fronin e lanë në dorë të fuqive të mëdha. Me
përpjekjet e lutjet të Ismail Qemalit, pas 5-6 dit u ngrit bllokata
edhe ardhi i pari vapor Italian. Niazi be Resnja, tepër i sëmurë,
ardhi nga Berati, në Vlorë, për të shkuar në Stamboll po, mjerisht’ e
vranë kur do të ipte në barkë për çeshtje vetjake. Unë me të ndyerin
Pandeli Cale shkuam në Itali dyke u hedhur Pandeliu në Svicerë edhe
unë në Milano, ku ishte Komiteti Shqipëtar nënë kryesi të Preng Bid
Dodes.

Pas përpjekjeve që bëmë që të gjithë, të përndarë në Europë, u
mblothmë në Vlorë dyke pritur xbrazjen të Shqipërisë prej ushtërive
lëftonjëse. Me qënë që Gjinokastra ndodheshe në rezik shkuan në Europë
Myfit Libohova me Petro Pogën, Reuf Ficon edhe Thoma Papapanon për të
protestuarë kundra kërkimit të Greqisë.

Shkodra qendronte e rethuarë edhe e bombarduarë, dit’ e natë, po luani
Esat Toptani qendronte i patundurë edhe që nga Taraboshi edhe nga
Bardica i shtynte armiqët. Me rethimin e Shkodrës mbeti Europa e
habitur edhe gjithë qarket ushtëriake edhe dipllomatike çuditeshin me
guximin edhe trimërinë të Esat Pashës, i cili me një grusht Shqipëtarë
mori një famë të madhe edhe nderojti gjithë kombin Shqipëtar!

Mirpo goditjet e repta e të përditëshme zunë t’ja sosin municionet
Esat Pashës, edhe të ngrënit arriu kaqe pak sa ¹/₄ t’ i jepte
ushtërisë, sa për popullin ¹/₁₀ nuku i vinte, përveç të tjeravet sende
të nevojshme që i ishin sosur! Me gjithë këto herohji i Shqipërisë
nuku tundeshe po, si një Kapitan anie që vështron mbytjen edhe ri i
patundur mbi detyrë, kërkonte që të qendronjë gjer në orën e fundit,
për të mbushur detyrën ushtëriake edhe Shqipëtare!

Vetëm atëhere kur e pa që gjindja vdiste nga urija edhe yshqeheshe me
rënjë bimë e pemësh, ushtëria arriti me ¹/₈ të të ngrenit municionët u
sosnë krejt edhe ç’ do shpresë ndihmë ishte e prerë që t’ i vinte, nga
gjekundi, atëhere edhe vetëm atëhere vendosi Esat Pasha që t’ e japë
Shkodrën, në dorë të armiqëvet, më 23 Prill 1913!

Shkodra vërtet ra, po Xhenerali i math, Esat Pasha Toptani, nuku e
dha! Bëri marëveshje me armiqët, me konditë, që të jetë i lirë që të
hiqet me ushtërinë, në Tiranë, edhe kësisoj ditën 23 Prill pas një
rethimi prej 7 muaj, dyke lëftuar si burrat më të mëdhenj të botës,
dolli me nderime të mëdha, nga ana e armiqëvet, dolli nga Shkodra jo
si i mundur po mundës!!!

Pa si ndenji ca kohë në Tiranë edhe mori vehten, pas kaqe të vojtura,
ardhi në Vlorë edhe për hir të atdheut pranojti të rynjë në Kabinet
dyke marë Ministrinë të punërave Brendëshme. Gëzimi ishte i patreguarë
në zemrat e popullit, për këtë marëveshje e cila siguronte pritmjen e
lumturë për Shqipërinë, po ky gëzim ishte i shkurtër se me vrap zunë
mjerimet! Si në shumë raste historike, kështu edhe ahëre u ndodhë
zemër liq të cilët, për të mbushur inatet edhe qëllimet vetiake, kallë grindje
midis Ismail Qemalit edhe Esat Pashës edhe muntnë të bindin Esat
Pashën që të formonjë tjatër qeveri në Durrës me Shqipërin e mesme
nënë sundim!






Krye e IV. Gjendj’ e dëshpëruarë

As shuplaka e madhe që ju dha Shqipërisë, me padrejtësinë që vepërojti
Konferenca e paqes, nuku u ndjeh kaqe shumë sa goditja e paanëshme e
Durrësit! Vërtejt Konferenca e Londrës 1913 krijojti një Shqipëri të
krastiturë, siç është sot, po përçarja e Durrësit tregojti që nuku
meritonim as për kaqe.

Armiqësitë zunë midis të dy qeverive, për të treguar zotimin e fuqinë
cilado, kështu që arrinë edhe në luftë vëllavrasje! Është një nga
faqet më të tmershme edhe më të zeza, prej të historisë kombëtare, me
ngjarjet e ahershme, të vepëruara në një kohë kaqe kritike kur se
pjesa m’e madhe e Shqipërisë ndodheshe e pa liruarë nga ushtëritë
Greko-Serbo-Malëzezë.

Në këtë kohë zunë të vinë edhe Kontrollorët të Fuqive të mëdha, në
Vlorë, për të kqyrur edhe organizuar Shqipërinë, pas vendimit të
Konferancës, po mjerisht nga t’e zinin punimin, kur se vetë
Shqipëtarët u sillnin pengime edhe ngatërime? Nga këto shkake Mali i
Zi nuku desh t’e lironte Shkodrën, kështu që Fuqit’e Mëdha e
shtrënguan të hiqet edhe t’e marin ato sundimin të Shkodrës dyke lënë
për Qeveritar Amiralin Engles, Kolonel Filipsin.

Sërbet u hoqnë nga Poradeci dyke ua dorëzuar Shqipëtarëvet, kështu që
u bashkua me Elbasanin, i cili ishte nënë sundim të Vlorës. Poradeci u
bë një qendrë për Korçarët e Kolonjarët refugjatë, të cilët prisnin
dita me ditën xbrazjen të vëndeve tyre, prej ushtërisë Greke. Mirpo
lufta vllazërore po vazhdonte, për të mbushur egoizmat edh’ inatet
vetiake, kështu që pas kaqe goditjeve ra Elbasani në dorë të
kryengritësvet, të cilët u bashkuan me qeverinë të Durrësit, kështu që
edhe Poradeci u bashkua me Durrësin.

Babillonia po mbretëronte më gjithë anëtë, të së ngratës Shqipëri,
edhe populli i gjorë nuku dinte nga cila anë të anonte, po desh nuku
desh ish i shtrënguarë të gjyrmonte të fuqishmët e ditës, të cilët
ç’këmbeheshin njëri pas jatrit. Kontrollorët po përpiqeshin t’i
paqësonin qeveritë të Vlorës me të Durrësit, aqe më tepër për të
lehtësuar ardhjen të Mbretit, të cilin e kish pëlqyer dhe zgjedhur
Europa, po burrat patriotë preferonin prishjen të Shqipërisë, më mirë,
se sa të bënin therori egoizmat edhe inatet e tyre vetiake!!!

Duheshe, pra, përsëri plaku i Shqipërisë, Ismail Qemali, që me mëndjen
e tij të çkëlqyer të japë shëmbëll urtësie edhe patriotizme.
Dipllomati i math u menjtua thellë që përpara atdheut duheshe të bënjë
çdo therori, prandaj vendosi që të hiqet nga punërat edhe të largohet
nga Shqipëria, për të lehtësuar barrën e rëndë, që kishin marë
Kontrollorët, edhe me këtë mënyrë të sillte paqen në Shqipëri.

Nuku ndenji as pak në menjtime po thiri Kontrollorët edhe si u çfaqi
qëllimin u dorëzojti fuqinë në dorë të tyre. Të mallëngjyer
Kontrollorët përgëzuan burrin të Math për këtë therori, pastaj, si
muar fuqinë në dorë, nënëshkruan një Proces-Verbal ku çfaqnin
shërbimet e mëda si edhe theroritë q’i kish sjellë Shqipërisë, gjithë
kohën e sundimit edhe aqe më tepër me therorinë të fundit. Kësisoj
mori lamtumirë Plaku, prej së dashurës Shqipëri, edhe u hoth në
Europë, që ku prapë vazhgonte mirëvajtjen të Shqipërisë!

Me të marë fuqinë në dorë Kontrollorët zunë nga vepërimet, dyke
mbajtur në punërat Ministrit që ishin gjer të vinte Mbreti. Për të
sjellë paqen e duhurë zgjodhë një Komision nënë Kryesi të Esat Pashës,
i cili të vinte në Waldemburg të Saksonisë, për të i oferuar Princit
Wilqelmit të Wjedit kurorën të Shqipërisë, pas pëlqimit të Fuqivet të
Mëdha. Komisioni arriti në Waldemburg edhe u prit me nderime të mëdha.
Princi priti me gëzim të math kurorën që i oferonte kombi Shqipëtar
edhe tha që paskëtaj jeta e Tij është lidhurë me fatin e Shqipërisë.

Me gjithë këtë grindjet, përçarjet edhe goditjet, midis Shqipëtarëvet,
po vazhdonin se fara e mallkuarë kishte zënë rënjë të shëndoshë edhe
nuku ç’ kuleshe dot!

Korça do të liroheshe prej ushtërisë Greke po kujt t’ i dorëzoheshe?
Xhandarmërisë Vlorës ose të Durrësit? Nga Vlora ishte dërguarë një
kompani me 100 xhandarë, nënë Komandë të Major Mustafa Aranitesit edhe
Kapiten Gjilardit, për të marë Korçën në dorëzim, po mjerisht gjetnë
ndalime nga xhandarët të Elbasanit edhe Poradecit, edhe u shtrënguan
që të përçajnë malet me dborë gjer arrinë në kufi të Korçës, më 25
Shkurt 1914. Qeveritari Grek Konduli, Shqipëtar prej të Greqisë, i
dorëzoiti Korçën Xhandarmërisë Shqipëtare dyke çkëmbyer urimet e
zakonëshme në të këtilla raste, më 2 Mars 1914.

Me 7 Mars 1914 arriti në Durrës Madhëria e Tij Wilhelmi i I, Mbret i
Shqipërisë bashkë me Mbretëreshën, në sallutim të topave nga aniet e
luftës, të Fuqive të Mëdha edhe të fortesavet të Durrësit. Populli me
enthusiazmë edhe bërtime të pasosura I priti me të shkelur tokën e
Shqipërisë edhe gjer rynë në Pallat që ishte pregatitur fort bukur.

Kontrollorët me të I uruar mirëardhjen i dorëzuan fuqinë prej dorës
tyre, kështu që Mbreti i ngarkojti barrën Turhan Pashës për të formuar
Kabinetin. Kaneti u formua kësisoj: Turhan Pasha Kryeministër edhe i
p. të jashtme, Esat Pasha i luftës e i brendëshmë, Dr. Turtulli i
Arësimit, Prenk Bib Doda i pun. Botore, Myfid beu i drejtësisë, Hasan
be Prishtina i postavet, Dr. Adamidhi i financavet, Azis Pasha i
bujqësisë.

Shqipëria gjithë festojti me gëzim të math ardhjen të Mbretit dyke
shpresuar që paskëtaj vetëm lumtëria do të zotëronte ne e ngrata
Shqipëri, pas kaqe vojtjeve. Mjerisht, ishte vetëm një pandihm që
vareshe, mbi këtë shpresë, se me ardhur Mbreti të shkuarat do të
haroheshin edhe së bashku, të rethuar reth Fronit, do të përpiqeshin
për përparimin të atdheut. Mirpo zjari nuku ishte i shuarë por vetem i
mbuluarë prandaj nuku priteshe përveç një shenjë që të pëlciste kazani
që po zjente. Gazeta « Atdheu », të veteranit Jani Lehova me Milto
Gurën, i hiqte vërejtjen qeverisë të marë masa të repta se zunë ku
këtu ku atje nga nonjë lëvizje po nuku i jepnin nonjë rëndësi dyke i
pandehur vendiake. Qeveria kërkonte që me mënyra qetësore të sillte
prehjen, aqe më tepër që Mbreti i gjorë sa që kishte ardhurë. Edhe kur
se këto vepëroheshin, në Shqipërin’ e mesme, fare pa pandehur pëlcet
kryengritja e Korçës brenda në qytet.

Këjo kryengritje nuku ka refim edhe shëmbëll në histori të
përbotëshme! Organizatorët, të kësaj kryengritje, u treguan ca barbarë
të dobëtë, të cilët për të mbushur qëllimet e tyre katilë vepëruan
kryengritjen e Korçës për të i dhënë një ngjyrë patriotike. Mjerisht u
xbulua më von, maska po si suall kaqe mjerime mbi gjindjen të së zezës
Korçë!

Mundet që qeveria Greke të mos kish dijë, për këtë kryengritje, po
provat që u zunë vërtetuan, plotërisht, që zyrtarë edhe Oficerë Grekë
jo vetëm se kishin dijë po ata vetë e kishin organizuar, dyke përdorur
për veglë popullin e mjerë, për të fituar famë e të linin emrat e
pavdekura, në histori të Greqisë!

Vërtejt kanë ngjarë kryengritje edhe shkretime, po kanë patur një
qëllim edhe një organizacie të atillë që kanë habitur botën edhe i
kanë mprojtur, lëvduar e nderuar. Shtrëngime tiranike e të paduruara
edhe dëshpërimi i fundit i ka shtyrë që të bëjnë kryengritje në për
qytete, me qëllim që të fitojnë të drejtat e tyre, po jo kurrë që të
bëjnë rëmujë qytetet edhe të vriten vëlla me vëlla si ca armikë!

Kryengritja pra e Korçës nuku ka aspak nonjë lidhje me një qëllim të
këtillë. Kur të ishte se populli i Korçës nuku desh flamurin e
sundimin të tij, domethënë nuku desh të ronte i lirë po rob nënë
flamurin Grek, atëhere munt që të kundërshtoheshe me armë në dorë, pa
u ngritur flamuri i Shqipërisë, edhe jo si shkuan ditë e të pëlcasë pa
nonjë shkak kryengritja brënda në qytet.

Besojmë që është e nevojshme, për të rinjtë edhe për pritmjen, që t’u
rëfejmë me pak fjalë kombësinë të Korçes si edhe rjedhjet historike.
Korça është një qytet i kulluar Shqipëtar, pa as nonjë të huaj, edhe
përbëhet nga të Krishterë edhe Muhamedanë dyke patur shumicën të
Krishterët. Brez pas brezi stërgjyshët kishin shkuar në një dashuri e
vllazëri, të pa shëmbëlltë, edhe as m’i vogli episod nuku ka ngjarë
nga shkaku i ndryshimit fetar. Bajramet, Pashkat, dasmat, gëzimet si
edhe hidhërimet do t’i kapërxenin së bashku vëllazërisht.

Muhamedanët sido që kishin fuqinë në dorë prej qeverisë Tyrke, me
qëllim diallëzie, kurrë nuku e kishin përdorur kundra vëllezërve tyre
të Krishterë, kështu që dashuria edhe vëllazëria mbretëronin në Korçë.
Edhe në çeshtje qeveritare bashkoheshin, kurdoherë, dyke mprojtur
nevojat edhe enteresat e vëndit.

Për fat të zi armikët nuku e shëkonin me sy të mirë, këtë dashuri,
edhe nuku e pëlqenin përparimin të Korçës, prandaj gjuhanin që t’u
çfaqeshe i pari rast për të përfituarë që të mbillnin mollën e
grindjes e të përçarjes! Ky rast u ardhi në dorë edhe me vrap zunë nga
vepërimet. Tyrqit edhe Grekrit, armikë sekullorë midis tyre, u
bashkuan përnjerjesh vetëm e vetëm për të mbushur qëllimin të
përbashkëtë që t’i përçanin Muhamedanët nga të Krishterët edhe t’u
mbillnin mollën e grindjes e të armiqësisë! Ky ishte programi edhe
qëllimi i Tyrqvet edhe Grekëvet jo vetëm kundra Korçës po gjithë
kombit Shqipëtar, po Korçën e kishin pengim edhe hale në sy, prandaj
ju turë Korçës dyke përdorur ç’do mënyrë edhe propagandë.

Rasti, i kaqe pritur, u çfaq me Konferancën e Berlinit, pas luftës
Russo-Tyrke, kur zunë edhe Shqipëtarët të xgjohen nga gjumi i rëndë,
ku i kishin shtënë, edhe të kërkojnë edhe ata të drejtat e tyre
kombëtare. Këjo ishte vdekje për Tyrqinë e Greqinë, aqe më tepër u
drodhë kur Shqipëtarët zunë të shtypnin libra shqip në Stamboll,
prandaj u hodhë në luftë për të farosur ç’do ndjenjë kombëtare, që
kish zënë të ngjallet në zëmrat e Shqipëtarëvet, po më tepër kundra
Korçarëvet që rëmbyen kryesinë, si në mërgim si në Korçë brënda!

Më 1881 viziton Korçën i mallkuari Dervish Pasha, armiku m’i math i
kombit Shqipëtar, edhe, ca dit që ndenji, nuku pati tjatër punë e
qëllim përveç të këshillonte Muhamedanët që t’i urejnë të Krishterët,
se janë armikë, edhe të largohen nga bashkë punimi edhe më tepër nga
gjuha shqipe, e cila është kundra fesë Muhamedane! Me këtë rast
përndahu nishane edhe mjaft të hola në për Hoxhallarët edhe fanatikët.

Më tjatër anë Greqia, me anën të Fanarit edhe përkrahjen të qeverisë
Tyrke, zuri të kallë fanatizmën të Krishterëvet, me anën e fesë edhe
shkollavet, të cilën nuku e dinin as që e kishin dëgjuar nonjëherë. Pa
si qeveria Tyrke e çkatërojti shoqërinë të Shqipëtarëvet, në Stamboll,
edhe ndalojti ç’do botim në gjuhën shqipe, flamurin e rëmbyen
Shqipëtarët e Bukureshtit, afër që të gjithë Korçarë me qarkun e
Korçës, formuan shoqërinë «Drita» blenë një shtypëshkronjë të tyre
edhe zunë të botojnë librat shqip, të cilat i përndahnin darovisht,
pas statuës të shoqërisë.

Korçarët e Misirit e që gjetkë me gëzim të math u bashkuan, në këtë
lëvizje kaqe të shenjtë, edhe me vrap zunë të fillojnë shoqëria e të
përhapin ndjenjat kombëtare. Le të përmëndim që në Misir jetonte i
pavdekuri patriot Efthim Mitkua nga Korça, autori i
«Mbletës Shqipe» i cili kish që më 1875 që mereshe me gjuhen Shqipe.

I pavdekuri mirëbërës Korçar, Nastas Lakçeja, përveç dhuretisë q’i
bëri shoqërisë «Dritës», në Bukuresht, i dhuronte edhe qytetit tij
lindjak një sumë të madhe, prej 10.000 lira Tyrke, me konditë që të
klliteshe edhe gjuha shqipe bashkë me gërqishten në shkollat e Korçës.
Fanari me të mësuar këtë proponim këshillon Dhespotin me Pleqësinë që
me as nonjë mënyrë mos pranojnë këtë dhureti. Edhe një të Djelë i
tregojnë popullit, mbledhur në Kishë, dhuretinë të Lakçes dyke i thënë
bukuroshët kësisoj: dhuretia duhet të na gëzenjë të gjithëvet po duhet
të dijni edhe këtë që, dyke pranuar të hollat, duhet të ndryshojmë
edhe fenë, domethënë të bëhemi Tyrq!!!

Pa fjalë që një proponim të këtillë, të cilin ua treguan Dhespoti me
sharllatanët Dhimogjerontë, nuku e pranuan edhe q’atëhere hyri një
fanatizmë e madhe në të Krishterët. Në për Kishrat gjithë këndimet e
Ungjillin, që thuheshin shqip, i ndaluan, në për shkollat mësonjësit,
që ishin Shqipëtarë edhe i mësonin nxënësit me gjuhën grëqisht edhe
shqip, i nxuar edhe suall Grekë edhe vunë gjobë, në nxënësit e
nxënëset, për ç’do fjalë që të kuvëndonin shqip!

Më 1886 pas shumë përpjekjeve u dha lejë, prej Stambolli, për të u
çelur e para shkollë shqipe, në Korçë, edhe pas 3-4 vjet u çelë 5 në
Kolonjë, 1 në Starovë edhe 1 në Qytezë të Devollit. Shkollat zunë të
përparonin me gjithë ndjekjet e mallkimet, me katran edhe pishë, që
bëheshin në për kishrat edhe Xhamitë kundra të pabesëve kombëtarë, po
qeveria Tyrke nuku i shihte me sy të mirë këto shkolla, prandaj i
mbylli edhe zuri një ndjekje të reptë kundra kombëtarëvet edhe ç’do
ndjenjë kombëtare.

Q’atëhere ryri grindja e madhe në Korçë dyke u përçarë populli në
Kombëtarë, Grekomanë edhe Tyrkomanë, të cilët shëkoheshin si armikë
midis tyre.

Korça pra me bijt’ e saj të mërgimit meritojnë faqen e parë të
rilindjes Shqipërisë, edhe nuku duhet kurrë mohuar, që po të mos ishin
Korçarët vallë do të ishin përhapur ndjenjat kombëtare edhe sot të
kishim një Shqipëri të lirë!

Përpara pra se të lironin Korçën, Grekrit, kishin ndarë armë në për
grekomanët me të shënuar që t’i kishin me vehte. Për veç kësaj, në
ikjen e tyre, kishin lënë mjaft ushtarë, gjoja për të mbledhur
municionët që kishin mbetur edhe për të ngritur të sëmurt që
ndodheshin në spitalet. Qeveria e Korçës as pak nuku e shkonte nër
mënt për nonjë lëvizje kryengritëse, po kërkonte me ç’do mënyrë
paqësore, që qysh edhe qysh, të sillte vëllazërinë, midis popullit të
Korçës, nënë hijen të flamurit kombëtar.

Mirëpo Greqia, me anën të komitetit organizator, vepëronte si brenda
në qytet ku klliste fshehtazi ushtarë edhe andarë, kështu edhe në
qarkun e Korçës po mblidheshe fuqi e regullshme prej ushtërie që në
shenjën e parë, që do t’u jepeshe, të brendëshmit të vraponin të zinin
Teligrafianën, Prefekturën edhe gjithë zyrat e të jashtmit të rethonin
Korçën për të mos i ardhur nonjë ndihmë, në qoftë se bënte nonjë
kundrështim xhandarmaria edhe Shqipëtarët kombëtarë të cilët kishin,
pas zaptimit Grek, gjithë Muhamedanët që iqeshin për Tyrkomanë.

Pllani edhe dita ishin vendosur për ditën 7 Prill, dita e
Vangjelizmoit, kur është prokllamuarë kryengritja e Greqisë më 1821,
po pa pandehur u xbulua më 5 dit përpara edhe plasi në mest të natës.
Kryekomiseri i Policisë, Themistokli Gërmënji, për siguri edhe
qetësinë të qytetit do të kqyrte për natë qytetin për të u siguruar në
mbusheshe plotërisht detyreja q’u kish besuar policisteve edhe
vetëdashësvet. Kësisoj fati shpuri një natë në një udhë tek shkonin
nja 10 shpirt të veshur me roba andarçe, të cilët me armët në dorë
ecnin me gadale nënë strehë të shtëpive. Pa u dhënë zë i gjyrmon gjer
sa rynë në një shtëpi të xbrazëtë.

Me vrap Themistokliu mbleth shokë edhe rethon shtëpinë për të u dhënë,
po ata përnjerjesh hapin zjar edhe kësisoj plasi kryengritja më 2 të
Prillit. Ajy tmer nuku tregonet dot kur se nga gjithë shtëpitë zunë të
xbrazen armë gjithë natënë. Në mëngjes një shumicë e madhe e
armatosurë mblidhet në Mitropoli për të prokllamuar bashkimin me
Greqinë. Abdyl Ypi, zëvëndës Prefekti, bashkë me Themistoklinë i
këshillojnë me urtësi po më kot se lufta vazhdonte pa kumandë midis
kryengritesvet, nga shtëpitë, edhe xhandarmarisë e cila u forcua
përveç kombëtarëvet të Korçës edhe me vetëdashësit që vrapuan nga
fshatrat. Lufta mbajti tri dit e tre net dyke u vrarë mjaft njerës,
midis cilëvet Vasil Trebicka me Riza be Biblishtin kur mbushnin
detyrën e tyre si vetëdashës, Kola Kotta Xhemaliu edhe të tjerë, nga
të dy anëtë. Kryengritësit qëllonin që të zinin telegrafin e
Prefekturën po gjetnë një kundrështim të reptë nga ana e xhandarmarisë
e kombetarëvet, dyke u plagosur në dorë edhe një Oficer Hollandez.

Si e panë që ndihmë ushtëriake nuku u vinte që përjashta, pas
programit, zunë të jepen mëhallë pas mëhalle edhe lëftonin vetëm
ushtarët edhe andarët Grekë që nga brigjet të Sh. Thanasit edhe Sh.
Elisë.

Në Sh. Eli u bë një luftë e reptë se ushtëria Greke kish zënë vende të
forta, dyke patur edhe Bushon me vehte për qeveritar të Korçës, po u
thyen dyke lënë mjaft të vrarë pas tyre. Në këtë luftë tregojti një
trimëri të madhe plaku i dëgjuar Kapitan Kajua me shokët e tij. Një
ushtëri tjatër e bashkuarë me andarë kërkonte të rynte nga gryka e
Mborjes po u thye edhe zuri Dardhën po u ndoqnë edhe që këtej, nga
Mborjarët me Dr. Hakinë, Qemal Banushi, Aliu me Ibrahimin edhe
Gorarët.

Natën e fundit të Kryengritjes andarët edhe ushtarët Grekë kishin
vepëruar ca masakra të patreguara në mëhallë të Vlehve ndanë Korçës.
Kishin copëtuar barbarisht Papa Lambron Bullamaçin, priftin të Vlehve,
një luftëtar i fortë për çeshtjen Shqiptare.

Bashkë me priftin kishin masakruar edhe të vëllanë Sotir Bullamaçin
edhe Vasil Tallabakun. Gratë i munduan që të tregonin të hollat edhe u
muar çfarëdo që kishin nga gjërrat e arta e të argjënta që kishin.
Këto u gjentnë në ushtarët e regullshme edhe andarët Grekë, të cilët u
zunë të gjallë edhe u burgosnë.

Pas qetësisë të Korçës luftërat zunë në Kolonjë edhe përtej Dardhës
edhe Arezës 3 orë lark Korçës. Në luftën të Arezës nga ana tonë ishin
Demir Aliu Areza, Jashar be Starova edhe Kapitan Kajua Babieni, të
cilët me një grusht luftëtarë u qendruan burrërisht një ushtërie të
madhe e të regullshme Greke, të bashkuar edhe me një shumicë andarësh.
Lufta mbajti një ditë pa pushim edhe me së fundi u thyen Grekët dyke
lënë mjaft të vrarë. Nga ana tonë u vranë 2 veta edhe 3 të plagosurë.

Lufta e Kolonjës mbajti 3-4 dit se një ushtëri e madhe Greke e
përndarë njëra nënë komandë të Majorit Varda, me 800 shpirt, tjatra
nga ana e Vakëfevet bëjnë një goditje të reptë për të i hyrë Korçës po
më së fundi u dërmuan Grekët edhe të thyer arrinë gjer në Mes të
Urave, të ndjekur prej Shqipëtarëve që përbëheshin prej xhandarmarisë,
nënë komandë të Majorit Mustafa Aranitasit, prej Salih Butkës me
shokët e tij edhe me filloshqiptarë Amerikan Spencerin, Kole Rodhes e
Mina Gramenos etj, prej Qani be Ypit me shokë, Mehmet Dusharit e
gjithë Kolonjarëve luftëtarë.

Grekrit lanë mjaft të vrarë edhe me të ikur për siguri doqnë qytetin
Leskovik pa si e rëmyen. Edhe nga Shqipëtarët u vranë 10 shpirt midis
cilëvet Qani be Ypi edhe u plagos rëndë Mehmet Dushari e 4 shokë.
Lufta do të vazhdonte po një telegramë nga Durrësi, prej Esat Pashës
lajmëronte që u lith armëpushim se Komisioni i Kontrollit ka vajtur në
Korfus për marëveshje me Zografon.

Këjo lajmë edhe ky urdhër ranë si rufeja mbi Shqipëtarët, të cilët
përparonin po u shtrënguan të pushojnë luftën edhe të caktojnë një
kufi sa kohë të mbanjë armëpushimi. Më tjatër anë populli i Korçës
bashkë me qarkun mbajnë një meting të math edhe zgjedhin delegatë
Midhat Frashërin e mua për të vajtur në Durrës që të protestonim tek
Mbreti, Ambasadorët, edhe tek Komisioni Kontrollor kundra venomeve që
kërkonte Greqia të kish në Shqipëri.






Krye e V. Mbreti shkon nga Shqipëria

Kur se këto ngjisnin në Korçë edhe në krainat e saj në Durrës xbulonte
një pregatitje kryengritëse prej Esat Pashës. Oficerët Hollandezë me
xhandarmarinë e shumë vetëdashës kombëtarë rethojnë shtëpinë të Esat
Pashës, ku njerzit e tij kundrështohen me armë edhe vetëm pas
bombardimit jepet i gjallë. Ministri i Italisë Baron Alioti përzjehet
edhe kësisoj e liruan Esat Pashën edhe shkon për në Napoli dyke dhënë
fjalën që nuku do të kthehet kurrë në Shqipëri.

Pas dy dit të largimit të Esat Pashës, me 21 Maj, pëlcet kryengritja e
pregatiturë në Shjak edhe në Kavajë ku ishin mbledhur fanatiket. Të
forcuar i afrohen Durrësit edhe zënë goditje nga të dy anëtë ku u
vranë kaqë trima, vëlla me vëlla, njëra anë dyke lëftuar për menjtimin
e kalbur që të sjellin Tyrqinë prapë, edhe tjatra anë lëftonte për
flamurin kombëtar e për vetëqeverimin të Shqipërisë.

Në këto goditje ranë dëshmorë Kapiteni Kamber Sejdini nga Elbasani,
Ceno Shara nga Vlora, Zef Arapi edhe Haki Glina! Më 4 të Qershorit
rebelet Osmanllinj kërkojnë nga Kontrollorët që të largohet Mbreti nga
Shqipëria se ndryshe do të vazhdojnë luftën. Kryengritja po përhapeshe
në gjithë Shqipërin’ e mesme pa ditur as ata të mjerë ç’kërkonin.

Më 15 të Qershorit behet një luftë e rreptë afër Durrësit nga të dy
anëtë me qëllim që të zapëtonin kryeqytetin. Bëhet një luftë e reptë
edhe dëshpëruarë gjer sa u kthyen rebelet dyke lënë shumë të vrarë e
të plagosur. Edhe nga ana e xhandarmarisë edhe vetëdashëvet u vranë
edhe u plagosnë mjaft, të cilëvet u jepte ndihmën i pa-përtuari
atdhetar Dr. Nikollaq P. Zografi.

Koloneli Hollandez Thomson tek po kqyrte istikamet edhe jepte kumandë
në ushtarët ra edhe ay i vrarë.

Kryengritja po përhapeshe e në Myzeqe edhe vazhdonin që t’i vinin
Beratit. Fejzi Alizoti më lutet mua edhe të pavdekurit patriot Grigor
Cilkës që të vinim edhe neve me një top nënë komandë të një Oficeri
Gjerman, më tepër që të këshillonim të Krishterët në qetësi. Midhat
Frashëri pranojti edhe hyri në Ministri të dyjtë të Turhan Pashës
kështu që mbeti në Durrës.

Në Fjer u mbloth një fuqi e madhe nga Vlora edhe nga Berati dyke patur
për Kumandarë Kollonellet Besim Koken edhe Zia be Beratin. Atje mësuam
që përtej Viosës ishte me rebelet edhe Bektash Cakrani me 200 shpirt
edhe që llundrat i kish zapëtuar Bektashi. Këjo gjë, e pabesuarë, na
pikëllojti në zemër prandaj kërkuam lejë që të vinja unë me Cilkën të
haseshim me Bektashin përpara se të goditemi, me qënë që nuku na
besoheshe kurrë që bashkëluftëtari ynë i vjetër të kish rënë në të
këtillë gabim të pandjerë.

Proponimi ynë u pëlqye prej të ndyerit Bexhet Nepravishtës, Prefekt i
Beratit e të tjerëve e shkuam me vrap. Me të arrirë në Viose pyesim
rojtësit të llundravet për Bektashin e na përgjigjen që Bektashin e
kanë mbyllur në kishë të Libofshës. U thomi që të lajmërojnë Bektashin
që është Mihal Gramenua me Grigor Cilkën edhe kështu pas pakë vjen
Bektashi më 10-15 shokë edhe dergon llundrën të na marë. Puthemi e
Bektashi dyke qarë si nonjë foshnjë na tregon pësimet që kish hequr
nga ata që ishin armikët të Shqipërisë edhe tani e quanin trathëtor!

Si e ngushëlluam i thamë që detyra e kombëtarëvet të vjetër është të
hedhin prapa krahëvet çfarëdo, se atyre u dhembet Shqipëria, kështu që
si na tregon ku duhet shtënë me top kthenemi edhe u rëfejmë bisedimin
edhe marëveshjet që bëmë. Që me natë shkuam që të gjithë edhe pas
dreke zuri topi të bombardonjë. Me vrap ikin rebelet edhe vjen llundra
për të na hedhur përtej. Arrimë më të ngrysur në Monastir të
Ardenicës, për mbi një breg të nalët shumë, që ku dukeshe Myzeqeja si
nonjë panoramë.

Si ngritmë topin e xbrazmë 5-6 here në erë për të lajmëruar popullin
që t’i përunjet qeverisë. Vendosim që në mëngjes të përndahen
komisionë paqësorë për të mbledhur armët edhe për të i këshilluar në
qetësi.

Topi xbriti kundrejt Karbunarës me luftëtarët që ku dukeshin rebelet
për mbi brigjet. Në një komision paqësor isha edhe unë, Cilka, Coruni
nga Vlora, Lazo Bozo nga Kolonja e Myzeqesë e të tjerë. Vamë në
Bubulinë e zumë të mbledhim armët me urtësi, kur këtu ishte thënë të
ngjasë i pari episod fatzez, edhe solla nër mënt fjalët të Bektash
Cakranit që më tha në Ardenicë që, në qofte të vëpërojme me urtësi do
të fitojmë, ndryshe jemi të humburë.

Tek mblithnim armët vjen Zia beu me 50-60 Smokthinas edhe urdhëron të
djegin shtëpinë të prifit edhe myftarit me qënë se Bubulina ishte
ciflig i Zia beut edhe kish mërira kundra priftit e myftarit që në
kohë të Sundimit Sërb. Ishte mjaft ky urdhër që të përhapet zjari në
të gjithë këtë dyke plaçkitur e rëmbyer gjën e gjallë. Lufta u ndez
kundrejt Karbunarës me rebelet ku vriten e plagosen mjaft, midis
cilëvet Seit Qemali edhe si për çudi shpëtojti Nuredin be Vlora dyke
ju vrarë kali. Dr. Vasil P. Zografi po
rente si në fushë të luftes si
në Spital të Fjerit për të u dhënë ndihmën e tij të plagosurvet.

Lufta plasi edhe gjetkë pa nojë komandë e pa nonjë regull edhe shumica
e luftëtarëvët u përndah në për fshatrat për të pjekur mishra e pula
deti edhe ranë pas të plaçkiturit. Një pleqësi ardhi nga Karbunara e
Lushnja dyke kërkuar pushimin e luftës edhe zotoheshin ata të sillnin
qetësinë edhe së bashku t’i vinin qeverisë ndihmë në Durrës. Mirpo
komandantët nuku e pranuan edhe kësisoj rebelet u forcuan ca më shumë
me gjithë popullin të Myzeqesë, të cilëvet nuku u mbeti tjatër përveç
vdekjes, pa si shtëpitë na diqnin edhe gjënë na rëmbenin!

Ato të këqia që më panë sytë në Myzeqe varrit ja kam për të treguar!
Të mërzitur, nga këto ngjarje, edhe dyke parë që e thyera ishte e
sigurtë vendosmë me Cilkën të kthehemi në Fjer edhe q’atje në Vlorë.
Shkuam si i thamë Besim Kokës i cili na dha një letrë për Fejzi
Alizotin e na u qa që vetëm një pakicë luftëtarë kishin mbetur. Shkuam
me gadale edhe si u drekosmë në Kolonjë, në Lazo Bozua muarm të
përpjetën e Ardenicës edhe si kapërxyem Viosën arrimë ngrysur në Fjer
po mbetmë të habitur kur pamë një shumicë të madhe të armatosur edhe
të tjerë po vinin të tmeruar e me nxitim.

Shkaku ishte se ishin thyer, ndyrërisht, edhe i kishin vënë përpara
dyke lënë pelat të ngarkuara me plaçkat që të shpëtonin nga vdekja,
kështu që mbetnë mjaft të vrarë edhe mjaft u mbytnë për të kapërxyer
Viosën. Me të këtillë katastrofe edhe rëmujë përfundoj lufta e
Myzeqesë! Kumandarët me Oficerin Gjerman i gjetmë në Konakët të
Vrionasvet, ku ndodheshin Fejzi Alizoti me Bexhet Nepravishtën edhe u
tregonin hidhërimin që nuku muntnë të shpëtonin topin. Sa për
katastrofén deshnin t’ja ngarkonin Bektash Cakranit po unë me Cilkën
protestuam për këtë padrejtësi edhe faji, thamë, u ngarkohet vetëm
Kumandarëvet.

Bektashi ardhi më vonuar me shokët e tij, edhe me qënë frikë mos
plaçkitnin tregun të Fjerit, Fejzi beu me Bexhet benë ja ngarkuan
barrën Bektashit si edhe qeverimin. M’u lut Bektashi të qëndronja edhe
unë se ishte sigur që në pakë ditë do të sillnin qetësinë e do të
muntnin t’i ndihmonin Durrësit, po me qënë tepër i mërzitur shkova për
në Vlorë.

Në Vlorë kisha 4-5 dit edhe nuku kisha vendosur për ku të shkonj,
Durrës ose Korçë, kur një ditë dalin në skelë ca atdhetarë, prej
Amerike, midis cilëvet shoh bashkëluftëtarin të vjetër Vangjel Gjikën
me zonjën e tij Thinë edhe me vajzën Tefta 3 vit edhe çunin Gjorgji
prej 4-5 muaj. Vangjeli pas prishjes 2-3 herë nga qeveria Tyrke mori
fëmijën edhe shkojti me 1913 për në Amerikë. Edhe këtu ju përvesh
luftës patrioti se « Vatra » me « Djellin » kishin mbetur në dorë të
Lambi Çikozit, Vani Çekanit edhe Thimi Naçit, me qënë që Faik Konica,
Fan Noli edhe Kristo Floqi ishin hedhur në Europë, ku bisedoheshe
çeshtja Shqipëtare. I ngarkuan menaxherinë Vangjelit edhe me
konferenca e përpjekje ringjalli « Vatrën » e « Djellin » edhe ngriti
shtypëshkronjën me mashina e vegla të rea, për të cilat e ndihmonin me
gëzim Shqipëtarët.

Pas ardhjes të Mbretit ju ngrit mëndja, mer fëmijën e kthenet në
Shqipëri. Vendosmë e shkuam për në Korçë po në qafë të Berzeshtit ramë
në dorë të Osmanllinjvet të cilët na mbyllë në kishë. Atë mbrëma na
lanë të qetë si ardhi një tabor me flamurin të Tyrqisë edhe si thirë
tri herë: çok jasha Patishah, në obor të kishës! Më tepër se të gjithë
unë dridhesha si purteka se e dinja ç’më priste po të më dinin. Në
mëngjes na nxjerin e pyesin edhe unë me Vangjelin i thomi kumandantit
Çerçit, nga anët të Elbasanit, që ktheheshim nga Amerika për në shtëpi
edhe jemi me miletin i cili përpiqet për Babën. Unë kisha qylaf të
bardhë po kumandani urdhron të ma çjerin se kaurët kanë të drejtë të
mbajnë kapella. Na thotë që të jemi gati se nesër ose pasnesër na
dërgon në Shjak edhe q’atje të shkonim me udhën të Elbasanit.

Aman e derman nuku dëgjonte kumandanti me gjithë që e perënduam në
qell me të e qojtur Pasha edhe Bej, kështu që rymë në plloçat e kishës
të dëshpëruar po më tepër Vani Çani edhe Kristaq Bratkua se ishte i
sëmurë. Trimëresha shqipëtarkë Thina e Vangjel Gjikës u jepte kurajo
dyke thënë që më në fund ç’do të bëjnë përveç se të na vrasin? Ditët
shkonin se rebelet lëftonin që të zapëtonin Beratin e vetëm ca nga
kapitanët të krishterë na vizitonin e na shurdhonin veshët nga
trimëritë edhe që sot ose nesër bije Berati. Një brëma e kishin djegur
gushmaqin nga hidhërimi edhe u thomi me Vangjelin kapitanëvet: Mirë
Tyrqit që duan Tyrqinë po juve kaurë qysh e doni? Qeshnë e na thonë
kësisoj, si i kishim gjetur mjaft për shëndet të tyre edhe i lëvdonim:
që ata lëftojnë pas programit të Dhespotit e Korfuzit, në faqe si për
Tyrqinë po qëllimi është që dyke lëftuar Turqit me Turqit do të rynë
më nj’ anë Grekët e më tjatër anë Sërbët edhe atëhere do të jemi neve
të zotërit e vëndit.

Qëllimi edhe programi ishte i vërtejtë! Osmanllinjtë u çelnin rugën
armiqëvet.

Pas ca luftëra të repta e të përditëshme, reth Beratit, u thyen
Osmanllinjtë edhe shohim të na vinjë Xhemali, i vëllaj i ruajtësit të
fshatit, i cili bëhet i paditur e na thotë: kush u ka mbyllur këtu?
Nuku e dinë që kanë vulosur të shtatë Mbretërit’ e Mëdha për
Shqipërinë edhe kurr nuku bëhet Tyrqi? Mirpo frikën kush na e nxirte?
Vetëm atëhere besuam kur shohim dy xhandërma me flamurin në dorë
besuam edhe si i përgëzuam për trimërin’ e tyre me vrap shkuam në
Berat, pas 10 dit në plloçat e kishës.

Me të arrirë në Berat më thërret Bexhet beu, Prefekti, në Kala ku
lëftonte kundra rebelevet. Biseduam gjër’ e gjatë mbi gjendjen kritike
që shkonte Shqipëria. Kalanë e mbanin me topin të Ramazanit edhe me
burrërinë të Kapiten Veis Sevranit i cili mbetur vetëm me 20-25 shpirt
po qendronte i patundur. Bexhet beu më thotë të ri në Berat edhe 2
ditë se do të më japë ca të holla për në Korçë e do të më dërgonjë me
3-4 kalorës. I ndyeri Bexhet be e dinte për Korçën po nuku desh t’e
përhapë edhe unë pa shkuar nër ment gjesendi u rëxova në qyet.

Të nesërmet ishte një pamje e tmeruarë! Mijë burra e gra me foshnjat
në krahë vinin nga Korça për në Berat. Ishin muhaxhirët që kishin lënë
shtëpitë e kamjet për të shpëtuar jetën e tyre, nga Grekët e
Osmanllinjtë. Midis tyre ishin Pandeli Vangjeli, Prefekt’ i Korçs,
Abdyl Ypi, Themistokli Gërmënji edhe vetëdashësit midis cilëvet
vëllezërit e mij Petrua, Minaj edhe Koçua të cilët kishin marë edhe
gruan time Niqka. Mësonj nga këta që pas luftrave të repta që kishin
patur me Osmanllijtë ardhur nga Elbasani si edhe me Grekrit u
shtrënguan t’e lënë Korçën të cilën e muar Grekrit me 8 Korik. Në këto
luftëra u vranë edhe Zalo be Prodani edhe trimi i trimavet Gani S.
Butka.

Osmanllinjtë të forcuar me ndihma të rea ju turë përsëri Beratit edhe
pas 2 dit luftë ku muar anë edhe vetëdashësit e Korçës, nënë
Themistokli Gërmënjin, u shtrënguam t’e lemë Beratin të bjerë në dorë
të Osmanllinjvet. Shkuam gjithë natën në për plumbat edhe arrimë në
Blash pas dreke. Deshnim të qendronim po Kapiteni Qani Starja na
këshilon te shkojmë që të kapërxenim Viosën, se ishim në rezik me
patur edhe gra me vete. Arrimë më të ngrysur po lundrarët theshnin për
nesër se ishin të lodhur edhe ish natë. Ca më të trembur edhe më
tjatër anë më të u dhuruar Pandeli Vangjeli na hodhë pertej që të
gjithë gjer më të gdhirë.

U çëlothmë mirë edhe shkuam në Vlorë se gjëkundi nuku kish mbetur
qetësi. Anarqia edhe rëmuja zotëronin në fatzeza Shqipëri nga bijt’ e
saj! Në Tepelenë të tjera luftëra bëheshin me Grekërit pranë Kodrës ku
kishin qendruar Shqipëtarët. Më përpara kishin arrirë Shqipëtarët gjer
në Monastir të Cepos 2 orë lark Gjinokastrës edhe pa dyshim me
përparimin që kishin marë do t’i rynin Gjinokastrës, po një ushtëri e
madhe me topa e mitralioza i thyen Shqipëtarët edhe qendruan në Kodrë.

Në këto luftëra Çerçis Topulli tregojti një trimëri të madhe si edhe
në Berat që i nxuar Osmanllinjtë. Mjerisht nuku kis mbetur as për
trimëri as strategji se rebeshi e kish marë Shqipërinë! Togje, togje
po vinin muhaxhirë burra e gra, të ngarkuar me foshnjat, po vinin në
ullinjtë të Vlorës për të shpëtuar jetën!

Gjendja pra arriti në orën e fundit edhe Ambasadorët me Kontrollorët
mbajnë një mbledhje edhe vendosin të këshillojnë Mbretin që të
shkonjë, pa si Fuqit’ e mëdha nuku munt t’i japin nonjë ndihmë në një
gjendje kaqe kritike. Më 2 Gusht i çfaqin Mbretit menjtimet edhe
këshillat, të cilat u përgjegj Mbreti që do t’i studionjë e bisedonjë
me Ministrit.

Me 14 Gusht pëlcet lufta Europeane kështu që vendosnë më 19 Gusht të
përcjellin Princin trashëgimtar Skënderbej edhe Princesën Eleonora, në
Gjermani, edhe Mbreti me Mbretëreshën shkuan nga Shqipëria me 3 të
Shtatorit, domethënë pas n[j]ë të mbretëruari prej 5 muaj edhe 26 dit
plot trubullime. Mbretëresha qante si nonjë foshnjë, gjer hyri në
vaporin të luftës Italian « Mizurata », me gjithë ngushëllimet të
Turhan Pashës e Sami be Vrionit, Shambellani i Pallatit edhe besnikn
gjer në orën e fundit.

Shqipëria mbeti pa Mbret e vetëm në mëshirë të Perëndisë!






Krye e VI. Shkelja edhe rikrijimi në Shqipëri

Mjerimet edhe gjithë të këqijat në vënt të pushonin, pas ikjes të
Mbretit, më tepër po shtoheshin ne e ngrata Shqipëri. Gjakderdhja,
midis vëllazërisë, vazhdonte edhe anarqia e rëmuja mbretëronin më të
katër anëtë! Të tretën ditë, pas ikjes të Mbretit, rebellet Osmanllinj
rynë në Durrës edhe ngritnë flamurin të Tyrqisë!

Me gjithë këto marrëzira edhe vepra andikombëtare shpresonin që
paskëtaj si muar edhe Vlorën Osmanllinjtë do të përkujdeseshin të
pakën për qetësinë të vëndit. U pandeh që dyke u formuar një pleqësi
qeveritare, në Durrës, nënë Mustafa Ndroqin do të vireshe një
regullim, po Esati nuku flinte edhe niset ma anën të Greqisë vete në
Serbi edhe që nga Dibra, si mori me vete mjaft Dibranë e të tjerë
Shqipëtarë, arrin në Durrës më 19 Shtator 1914. Në krye Mustafa Ndroqi
me shokët e tij nuku deshnin t’i dorëzonin fuqinë në dorë Esatit, po
Esati u forcua edhe mori frenë në dorë dyke e njojturë për kryetar.

Në Toskëri edhe në Gegëri Grekrit më nj’anë edhe Sërbët më tjatër anë
diqnin, vrisnin edhe plaçkitnin të mjerët Shqipëtarë, të cilët të
dëshpëruar muar aratinë, ca në Vlorë edhe ca në Shkodrë me shpresë që
të gjenin sigurimin të jetës. Shumë të tjerë, nga frika, u hodhë në
Itali kështu që qytetet Brindisi edhe Bari zjenin nga Shqipëtarët, të
cilët shprehnin që Italia i kish për të përkrahur edhe më ndihmën të
saj të ktheheshin në Shqipëri. Në Shkodrë ngjasën trubullime edhe
vrasje midis kombëtarëvet edhë fanatikëvet Osmanllinj që kërkonin të
ngrihnin flamurin të Tyrqisë, po më së fundi u dërmuan nga kombëtarët
edhe valojti flamuri i Shipërisë gjer sa rynë Maleziasit në Shkodrë më
14 Qershor.

Kur të çmëndurit fanatikë përpiqeshin të ringjallnin Tyrqinë edhe i
kishin vënë kazmën atdheut, lëkura e Shqipërisë kishte dalë në mezat
me rastin e luftës Europeane. Fuqitë qendrore i propononin Italisë
gjithë Shqipërinë, në qoftë jo vetëm se nuku mer anë në luftë, si
Aliatë, po edhe në qëndronte neutrale, po Italia pa u marë vesh nxjer
ushtëri më 25 Dhjetor 1914 edhe zapëton Vlorën. Në Londrë nënëshkruet
një marëveshje, midis Aliatëve, me të cilën Shqipërinë e ndahnin midis
Italisë, Greqisë edhe Serbisë, kështu që Shqipëria u bë shkelja e të
gjithëve edhe fusha e luftës në Ballkan.

Me qënë që Greqia qendronte neutrale edhe Aliatët dyshonin mbi
qendrimin të saj ushtëria Italiane përzuri Grekët nga Shqipëria e
Jugës, përveç se Korçën të cilën e zaptojti ushtëria Franceze edhe
përzuri ushtërinë e zyrtarët Grekë. Në Shqipëri të Veriut ku kishin
ryrë Sërbët edhe Maleziasit, si për të mprojtur Esatin nga rebellet, i
vuri përpara ushtëria Austriake edhe si zaptojti Shkodrën arriti në
Durrës. Kështu pra gjithë Shqipëria u përça midis lëftonjësvet Aliatë
edhe Qendrorë.

Më 1916 Themistokli Gërmënji, i cili ndodheshe në Poradec me shokët,
meret vesh me Francezët edhe vjen në Korçë ku ngriti flamurin kombëtar
më 10 Dhjetor 1916 edhe prokllamohet Kazaja e Korçës vetëqeverimtare.
Nënëshkruet një protokoll midis Kolonelit Frances Descoins,
Themistokli Gërmënji edhe këshillës qeveritare që independenca e
kazasë Korçës do të ishte nënë mprojtje të Francës. Qeverimi do të
ishte në dorë të këshillës; gjuha zyrtare do të jetë shqipeja, si në
zyrat ashtu edhe në shkollat. Themistokliu emërohet Prefekt i Policiës
Korçës edhe zunë nga vepërimet. Mjerisht intrigantët edhe armiqët të
kombit përdorë gjithë mënyrat të poshtëra, kundra Themistokliut, gjer
i bintnë Francezët edhe e dërgojnë në Selanik, ku gjyqi ushtëriak e
dënojti për trathëtor edhe më 9 Nëntor 1917 e tyfeqisin! Q’atëhere u
rëzua edhe i vetëmi flamur kombëtar që valonte në Shqipëri, edhe Korça
sundoheshe prej Francezëvet.

Si shkuan Austriakët nga Shqipëria, pas luftës Europeane, gjithë viset
i zuri Italia përveç Shkodrës ku rynë Francezët gjer në përfundim të
Kongresit të Paqës. Më 25 Dhjetor 1918 mbahet një mbledhje kombëtare,
në Durrës, e shtyturë prej Italisë edhe formohet një Kábinet nënë
kryesinë të Turhan Pashës kësisoj: Turhan Pasha Kryetar, Prenk Bib
Doda nënë Kryetar edhe anëtarë Myfit Libohova, Imzot Bumçi, Mehmet
Konica, Mehdi Frashëri, Dr. Turtulli, Fejzi Alizoti, Luigj Gurakuqi,
Petro Poga, Sami Vrioni, Mustafa Kruja, Midhat Frashëri edhe Lef Nosi.

Midis Italisë edhe qeverisë tonë u nënëshkrua një marëveshje që Vlora
i jépeshe Italisë edhe Shqipëria tjatër do të mbeteshë nënë
protektoratë të Italisë, kështu që Italia zuri t’i dorëzonjë sundimin
qeverisë Shqipëtare. Mirëpo kjo marëveshje, sado e fshehtë, nuku u
pëlqye prej gjithë Shqipëtarëvet edhe kështu, me gjithë pengimet të
Italisë, mbajtnë një Kongres në Lushnjë më 21 Janar 1920.

Ky Kongres ka për të mbetur historik edhe i pavdekur, në histori të
Shqipërisë, me qënë se nga ky Kongres i cili mbajti 10 dit u hodhë
themelet të shtetit edhe shpetojti Shqipërinë, nga armiqët, dyke
mprojtur vetëqeverimin të saj me kufitë të caktuara prej Konferancës
të Londrës 1913.

Po nuku duhet haruar kurrë që shpëtimi i atdheut u detyrohet fort
shumë edhe Shqipëtarëvet të mërgimit, të cilët me këtë rast nuku lanë
gjesendi për prapa, për mprojtjen të vetëqeverimit Shqipërisë, aqe në
kohë të luftës si edhe në kohë të Konferancës Paqës në Paris.
Protestimet, Memorandumet edhe lutjet rithnin si breshëri, nga
Romania, Misiri, Amerika, Bullgaria, Tyrqia edhe tekdo ku ndodhoshin
Shqipëtarë.

Përveç këtyreve dërguan edhe Delegatë në Paris pranë Konferancës së
Paqës. Të Amerikës ishin Nuredin Vlora, D.r Turtulli, Mehmet Konica,
Parashqevi Qirjas, Amerikani filloshqiptar Enrikson edhe Mihal
Gramenua, të Stambollit ishin Halil Pasha, Shan Tepelena, Fuat Dibra,
At Bonatti, Sylejman edhe Dr. Blinishti, nga Romania Pandeli Vangjeli,
Princ Gjika, Dr. Temua, Dhimitri Berati edhe Petro Goxhamani, nga
Korça Vangjo Turtulli, Salahedin Blloshi edhe Dhimitri Mano, edhe
Shkodra perfaqesoheshe me Pater Gjergj Fishtën.

Qeveria e Durrësit përfaqësoheshe prej Turham Pashës, Imzot Bumçi,
Mehmet Konicës, Louji Gurakuqit, Dr. Turtulli edhe Mustafa Kruja.
Mjerisht edhe anëtarët të qeverisë ishin të përçarë midis tyre, kështu
që Turhan Pasha me Imzot Bumçin, Mustafa Krujën edhe Luji Gurakuqin si
edhe Fishtën punonin veçanërisht, Mehmet Konica, Dr. Turtulli edhe
Midhat Frashëri, i cili vepëronte nga Svicera me mos mundur të vinte
në Paris, punonin veçanërisht. Delegatët të Kollonive të mërgimit
punonin edhe ata veçanërisht dyke patur për kryetar Halil Pashën,
mjaft i zoti edhe i rahur në çeshtje dipllomatike. Për të sjellë një
marëveshje ardhë në Paris Mehdi be Frashëri, Myfit Libohova e Lef Nosi
po më kot të gjitha.

Shkaku i mos bashkëpunimit rithte nga të mos besuarit që kishin mbi
qeverinë të Durrësit, pas marëveshjes me Italinë që kishin bërë, po
dyke gjykuar hollësisht ishte pa dobi ky vepërim i përçarë, se
delegatët ishin të lirë edhe përdornin një gjuhë pas nevojës.
Lumtërisht që të gjithë ishin në një program edhe në një qëllim. Edhe
Esat Pasha nuku largoneshe as pak, nga programi e vepërimi kombëtar,
dyke punuar veçanërisht. Nuku duhet mohuar që Esat Pasha i solli
sherbime të çmuara atdheut, në Konferancë të Paqës, me qënë që u mbajt
hesap që Esati si President i Shqipërisë mori anë në Luftë pranë
Aliatëvet.

Kongresi i Lushnjës mbajti 5 dit edhe shtrojti bazat e qeverimit të
shtetit gjer të mblidheshe mbledhja kombëtare themeltare. Vendosi që
të qeveriset me një Këshillë të Naltë, prej 4 vetash, Kabineti të
formohet prej 7 Ministër, Këshilla kombëtare prej 37 anëtarë edhe
ndarjen Administratore. Vendosi rëzimin të Kabinetit Durresit edhe
zgjodhi një Delegacion pranë Konferencës së Paqës, prej Imzot Bumçit,
Mehmet Konicës edhe Dr. Turtulit.

Si u betuan anëtarët të Këshillës kombëtare me vrap zunë nga vepërimi
edhe me vota zgjodhë Këshllen e Naltë kësisoj: Akif Pashën, Imzot
Bumçin, Dr. Turtulin edhe Abdi Toptanin. Kabineti u formua kësisoj:
Sulejman Delvina Kryeministër, Ahmet Zogu i P. Brendëshme, Sotir Peci
i Arësimit, Hoxha Kadri i Drejtësisë, Ndoc Çoba i Financavet, Mehmet
Konica i P. Jashtme, i Luftës Ali Riza Pasha Kolonja. Për kryeqytet të
hë për hëshmë vendosnë Tiranën edhe u vendos që Kuvëndi i Lushnjës të
mos përçahet gjer të marë në dorë fuqinë qeveria.

Më 11 të Shkurtit arriti në Tiranë qeveria edhe zuri të vepëronjë dyke
organizuar Ministritë e të bënjë emënimet e duhura në Administratë.

Gëzimi ishte i patreguarë në gjithë anët e Shqipërisë, për themelimin
të shtetit tonë mbi një program fjesht kombëtar, edhe qarket
dipllomatike të botës u pritnë me simpathi të madhe aqe më tepër të
Parisit, ku bëri një përshtypje të pëlqyerë midis Konferenciarëvet të
Paqes. Shenjën të parë e dëftehu Franca e cila dyke hequr ushtërinë,
prej Shkodre, ja dorëzojti sundimin qeverisë të Tiranës më 11 Mars
1920.

Njëra pas tjatrës zunë Prefekturat të bashkoheshin reth qeverisë të
Tiranës. Korça e cila sundoheshe prej Francezëvet mban një meting të
math me mijë burra edhe gra ku kërkojnë bashkimin me Tiranën edhe për
të tretën herë u ngrit flamuri kombëtar 26 Maj 1920. Të nesërmet
sundimtarët Francezë u dorëzuan sundimin edhe llogaritë Shqiptarëvet
dyke uruar që të shohin një Shipëri të lumturë. Rëzuan flamurin
Frances në buçim të Bandës « Vatra » me Marssiliezën edhe shkuan me
nderime të mëdha nga ana e popullit Korçës.

Kur se vazhdonte gëzimi edhe mirëvajtja e shtetit tonë, pa pandehur,
çfaqet një lëvizje me qëllim që të rezonte qeverinë edhe të sillte në
fuqi Esat Toptanin. Lumtërisht nuku mundi të përhapet se populli ishte
ngopur nga mjerimet që kish hequr, me të këtilla propaganda, prandaj u
dërmua përnjerjesh pa gjakderdhje. Pas ca kohe më 13 Qershor u vra
Esat Pasha në Paris prej Avni Rustemit edhe kësisoj shpëtojti kombi
prej një pretendenti të rezikçme.

Në këtë kohë pëlcet edhe kryengritja e Vlorës kundra Italianëvet.
Kryengritja mori një ngjyrë lufte edhe u goditnë Shqipëtarët me
Italianët, reptësisht, edhe me humbje të mëdha u thyen Italianët edhe
Shqipëtarët zapëtuan qytetin. Pa si u forcuan Italianët i nxuar prapë
Shqipëtarët, nga qyteti, po luftërat vazhdonin se ardhë ndihmës nga
gjithë anët e Shqipërisë, kështu që qeveria Italiane ardhi në një
marëveshje paqësore me qeverinë tonë edhe u bë armëpushim. Më 17 Gusht
Vlora ju dorëzua xhandarmarisë edhe sundimtarëvet Shqipëtarë, pas
traktatit Italo-Shqipëtar, edhe flamuri u ngrit për mbi Vlorën
historike edhe trimnore, në mest të enthuziazmit e në buçim të
Bandavet kombëtare.

Me bashkimin të Vlorës Shqipëria mbeti vetëqeverimtare me kufitë të
caktuara prej Konferancës të Londrës 1913 edhe nuku priteshe përveç që
të vinte një Komisjon, i zgjedhur prej Lidbjes të Kombevet, për të
regulluar kufitë strategjike edhe ca pengime të vogëla që qëndronin të
pazgjidhura, midis Serbisë, Greqisë edhe Shqipërisë, për mbi çeshtjen
të kufivë, aqe më tepër se kishin ngjarë goditje me Sërbët.

Më 14 Nëntor Kabineti i Sulejman Delvinës dha dorëheqjen edhe Këshilla
e Naltë i ngarkon barrën Ilias Vrionit për formimin të Kabinetit, edhe
si u formua më Nëntor u mbyll Senati i zgjedhur, prej Kongresit
Lushnjës, dyke u vendosur me Dekretë prej Këshillës Naltë që të bëhet
zgjedhje Parllamentare në Shkurtë 1921. Zgjedhjet u mbaruan edhe më 21
të Prillit çelet i pari Parllament i Shqipërisë me 97 Depytenj edhe si
zgjothnë Kryetarë të Parllamentit, Pandeli Evangjelin, si edhe Biroun
nisnë nga vepërimet, pa si votuan regullimin të Parllamentit.

Në Korik bëhet një lëvizje në Mirditë nga shkaku i të mos
përkujdesurit të Qeverisë, po me këshilla urtësie u qetësua vëndi edhe
lëvizja u pushua. Ilias Vrioni dha dorëheqjen të gjithë Kabinetit po
Këshilla e Naltë i ngarkojti barën përsëri Ilias Vrionit i cili, dyke
përmbledhur nga elementat me të provuar, formojti Kabinetin e dyjtë më
11 Korik edhe mori besimin te Parllamentit, me një shumicë vetash. Pa
shkuar as 3 muaj zunë përsëri vërtitjet politike, të parasenave, edhe
Ilias Vrioni dha dorëheqjen me gjithë Kabinetin.

Gjendja politike ishte kaqe e përzjerë sa nuku priteshe përveç
shkëndisë që të pëlciste ekspllozja, që po zjente, nga bukurirat të
politikanëve tanë, të cilët per te mbushur egoizmat edhe inatet
vetiake, ose më mirë për Fronat Ministeriale nuku e kishin për as
gjesendi se të shkretoneshe Shqipëria. Te vetëqojturat partira
politike, Populloreja edhe Përparimtarja, pa nonjë program grindeshin,
midis tyre, vetëm e vetëm për fuqinë. Përveç këtyreve partira ishte
formuar edhe «Lidhja e Shenjtë» që t’i shenjtronte punërat ca më mirë!

Në të këtillë gjendje ndodheshin qarket politike, në Tiranë, prandaj,
për të mos u majisur ca më shumë edhe mos ngjisnin trubullime,
preferojti Ilias Vrioni që të japë dorëheqjen dyke shpresuar që me
këtë mënyrë do të kulloheshe atmosfera e qelburë. Mirpo ahere u ndjeh
kriza më kritike, me qënë që cila parti ishte në pozitë të merte
fuqinë në dorë». U menjtuan që për të u qetuar punërat të formoheshe
nji Kabinet asjatëre edhe kësisojë Këshilla e Naltë i ngarkoj barrën
Pandeli Evangjelit, i cili më 16 Tetor formojti Kabinetin, i bazuar
mbi besimin edhe ndihmën të gjithë partive siç i ishin zotuar.

Mjerisht, nuskat politike zunë të lozin në parasenë, dyke patur edhe
Këshillën e Naltë që u hiqte spangon, kështu që për të mos u ashpëruar
ca më tepër punërat u mbyll Parllamenti. Këto ngjisnin në kohën kur se
Konferanca e Ambasadorëve, në Paris, e njojti vetëqeverimin të
Shqipërisë me kufitë të 1913 edhe urdhrojti Serbinë që të hiqet në
kufitë të caktuara. Komisioni i Lidhjes së Kombevet, për të kqyrur
gjendjen të Shqipërisë, arriti më 21 Nëntor, në Tiranë, edhe
bukuroshët politikanë vazhdonin grindjen edhe çkatërimet!

Më 6 Dhjetor pra pas mezit natës një shumicë njerës të armatosur,
Dibranë, Kosovas etj. rethojnë Hotelin Internacional, ku flinte
Kryeministri, edhe prisnin të parën shenjë që të mbushnin detyrën e
shenjtë për atdhenë!!! Më ora 2 pas mezit natës ngjiten në dhomë të
Kryeministrit Hasan Prishtina, Mustafa Kruja edhe Ramis Daci, të cilët
i tregojnë gjendjen kritike edhe bëjnë thirje në patriotizmë të tij
për të mos ngjarë nonjë gjakderdhje. Pandeli Evangjeli, si biseduan
gjër e gjatë, u thotë që ajy ja ka dhënë dorëheqjen Qazim Koculit për
të ja dorëzuar Këshillës Naltë.

I falnderojnë Pandeli Evengjelit për shëmbëllën patriotike edhe si
bashkohen me Qazim Koculin, shkojnë për të dorëzuar dorëheqjen të
Kabinetit në dorë të Këshillës Naltë. Këshilla ja ngarkon barrën Hasan
Prishtinës i cili formojti Kabinetin. Pa mbushur as 6 dit u shtërngua
edhe Hasan Prishtina të japë dorëheqjen më 11 Dhjetor nga shkaku se
gjakrat u ndezë ca më tepër.

Gjendja politike kish kapërcyer çukën e krizës edhe duheshe gjendur
melemi për të mbajtur gangrenën, të pakën për pakë kohë gjer mos i
gjendeshe ilaçi i shërimit, prandaj vendosnë t’i dorëzojnë fuqinë
Idomene Kosturit, i cili pranojti barrën dyke mbajtur Kryeministrinë
vetë edhe Ministëritë t’i kqyrnin Kryesekretarët, të Ministrive, gjer
të mblidheshe Parllamenti, e kësisojë u qetuan gjakrat. Parllamenti u
mbloth me nxihtim të math edhe më 24 Dhjetor formojti Kabinetin Xhafer
Ypi.

U pandeh që gjakrat u qetuan edhe do t’i jepnin gjithë ndihmën
qeverisë për të mbushur nevojat e shtetit, aqe të brendëshmet si edhe
të jashtmet, që lypnin një qetësi të plotë edhe bashkëpunimin, mirpo
egoistët, intrigantët, ziliqarët edhe çkatëronjësit dëshëronin më mirë
prishjen të Shqipërisë se satë mos mbushnin ambiciet edhe inatet
vetiake, kësisoj që më 8 Mars 1922 pëlcet një kryengritje e madhe e
cila e shpuri gjer në buzë të varrit Shqipërinë!

Në një orë kaqe të deshpëruarë edhe të rezikçme, në të cilën shkonte
fati i atdheut, nuku duheshin bisedime edhe këshilla prej të
Honxho-Bonxhovet, dyke equr tespijet në dorë po duheshe punë, punë
edhe punë! Duheshe një dor’e hekurtë që të munte të shpëtonjë atdheun,
nga ky rezik i math, po qysh edhe cili guxonte?

Ahere si nga Zoti i Math i Cili e ka mprojturë edhe shpëtuarë të
ngratën Shqipëri, nga shumë reziqe, u çfaq në orizont një djalë i ri,
po me një zemër prej dragua, i prikosurë me një mendje të kulluarë
edhe i mbushurë plot ndjenja atdhesore mori guximin, dyke vënë jetën e
tij në rezik, që t’i dalë ballë e të shpëtonjë atdheun nga ky rezik!
Ky ishte një xhen, ishte një shpëtimtar i dërguar prej Qellit!

Ky djal’ i ri, me kaqe guxim, nuku ishte tjatër për veç se Ahmet
Zogut!

Ahmet Zogu ishte Ministër i P. të Brëndëshme edhe nuku kishte shumë
kohë që kur se ishte kthyerë nga Mirëdita, ku pushojti lëvizjen, edhe
nga kufitë Shqiptaro Serbe ku mundi të dërmonjë një trubullim të math,
të pregatitur nga andikombëtarët me ndihmën, pa dyshim, të Serbisë.
Gjith kësisoj rëmbeu hutën në dorë edhe me trimat e tij, besnikë e
luftëtarë, dërmojti këtë kryengritje kaqe të rezikçme për Shqipërinë.
Si një leojkë, së cilës duan t’i prishin folenë edhe t’i përçajnë
klyshët, u hoth përmbi rebellet edhe i dërmojti. S’ka fjalë se u derth
po fort pak gjak, në kryeqytet, po dyke i ndjekur këmba këmbës mundi
t’i dërmonjë më gjithë anëtë, ku ishte përhapur kryengritja.

U zunë mjaft nga kryetarët, të cilët u dënuan me mvarje, prej Gjyqit
ushtëriak edhe të tjerë u burgosnë. Hasan Prishtina me ca shokë
shkuan, me mprojtjen të Përfaqësonjësit të Engliterës, jashtë
Shqipërisë. Me këto masa të forta u qetua ç’do lëvizje kryengritëse në
Shpipëri.

Edhe gjithë keto lëvizje, andikombëtare, ngjanë në ato dit kur se
kishte ardhur në Shqipëri Komisjoni strategjik Ushtëriak për të
cakëtuar kufitë Shqiptaro-Serbe edhe Shqiptaro-Greke, pas vendimit të
Ambasadorëve të Paqës në Paris.

Parllamenti, me këto ngjarje të vështira edhe të dëmshme, për atdheun,
rëzojti nga Këshilla e Naltë Akif Pashën edhe Imzot Bumçin si mprojtës
të kundrështarëvet edhe trubullonjësvet. Dr. Turtuli me Abdi Toptanin
për të protestuar kundra vendimit të Parllamentit, mbi shokët e tyre,
dhanë edhe këta dorëheqjen.

Q’ atëhere zuri të mbretëronjë qetësia edhe qeveria të mbushnjë
detyrën e saj që t’ u bënjë ballë dëmeve të mëdha, qe i ardhë shtetit
mbi krye nga ambiciet edhe egoizmat të kundrështarëvet ose më mirë të
dushmanëvet që losnin me fatin të Shqipërisë!

Më 24 Janar 1922 Parllamenti zgjodhi Këshillën të Naltë të përbërë
prej Ymer Pashës Vrionit, Sotir Pecit, Refik Toptanit edhe Ndoç
Pistulit.

Me gjithë këto ngjarje mos pandehin se u penduan edhe pushuan
grindjet. Çaparët edhe nuskat vazhdonin të lozin në parasene, të
Parllamentit, edhe në qarket politike. Tani ishte edhe një tjetër
çeshtje e cila u hante mushkërinë. Trimëria e Ahmet Zogut, që shpëtoj
atdheun, në vënt që t’ i gëzonte i hidhëronte, me qënë se Ahmeti
fitojti një famë edhe një simpathi, të patreguarë, në zemër të gjithë
kombit Shqipëtar, prandaj kërkonin me lloji mënyra t’ i sillnin
pengime qeverisë.

Me qënë se Parllamenti zgjodhi në Këshillën e Naltë Gjon Çoben edhe
Xhafer Ypin, Kryeministri dha dorëheqjen më 2 të Dhjetorit 1922, nga
Kryeministria vetëm, të cilën e pranojti Ahmet Zogu bashkë me
Ministrinë të p. të Brendëshme që kish. Më von u bënë ca ndryshime
kësisoj: në vënt të Hysen Vrionit u emënua Milto Titulani Ministër i
Drejtësisë, në vënt të Spiro Kolekës, Ministër i p. Botore, u emënua
Seifi Vllamasi edhe në vënt të Ismail Haki Tatzatit u emënua Mustafa
Aranitasi.

Me gjithë këto ndryshime prapë nuku reshtin kundrështarët. Pengime për
mbi pengime i sillnin qeverisë, në Parllament, kur me pyetje për mbi
njerën e tjatrën, kur për nonjë ligj xgjatnin bisedimet, vetëm e vetëm
për të mërzitur qeverinë edhe pastaj me obstrukcionizmën, për të u
vënë kallaj të gjithavet. Obstrukcion kishin dëgjuar nofta vetëm, po
nuku ishin enteresuar as pak, Parllamentarët tanë, që vetëm atëhere
kur Qeveria del jashtë Konshtutës edhe shkel ç’do të drejtë me këmbë,
po jo se u bë nonjë faj, qoftë me dashje ose padashje, nga Ministrit
edhe nënëpunësit.

Obstrakcionët janë fort të ralla që ngjasën në Parllamentet
Konshtutëse të botës, me qënë se një Obstrukcion i paarësyeshmë nuku
ka tjatër qëllim përveç se të iqet Qeveria edhe t’u thotë: Urdhroni
merni vëndin tonë edhe mos beni shamatë! Përveç se në Parllament
kishte ryrë edhe në Administratat një përçarje e mos bindje
disiplinore, edhe për fat të keq kish kallur hundën në ushtëri!

Koha shkonte më kot kur ishin çeshtje me rëndësi për të biseduar e për
të gjetur ilaçin të shërimit, të krizës ikonomike në të cilën shkonte
Shqipëria.

Për mbi hallet e brendëshme kishim edhe halle të përjashtme me vrasjen
të Amerikanëvet, që kishin ardhur në Shqipëri për të vizituar
Shqipërinë e të mernin konçesionë. Qeveria Amerikane u vërtetua
plotërisht që qeveria tonë ishte e pafajshme edhe përdori gjithë
fuqinë gjer sa vravi ca nga vrasësit, që nuku jepeshin, edhe të tjerët
i dënojti me varje. Më 27 Gusht, tek ktheheshin nga Janina, vritet, në
prite q’i kishin bërë, Xhenerali Italian Tellini, Kryetari i
Komisionit Nërkombëtar për të caktuar kufitë Shqiptaro-Greke edhe
Shqiptaro-Sërbe.

Këjo ngjarje e keqe pikëllojti gjithë kombin Shqiptar e ca me tepër
Qeverinë tonë me qënë që vrasja u vepërua afër kufisë tonë. Lumtërisht
u vërtetua që këjo vrasje ishte vepëruarë me qëllim politik nga të
tjerët edhe kësisoj shpëtuam nga nonjë konflikt dipllomatik me
Italinë. Shqipëtarët u helmuan pa masë për vrasjen të Xheneral
Tellinit, se yshqenin një simpathi të madhe, kundrejt Xheneralit, edhe
e qojtnë që vrasja u vepërua më tepër kundra Shqipërisë.

Qarket politike, të Tiranës, bisedonin me nxehtësirë gjendjen të
brendëshme pas dëshirave të vetase, për fat të mirë, që të gjithë
ishin politikanë të mëdhënj edhe si cilido jepte e merte me theorit’ e
tyre, pa patur as parim as program po vetem se jam Popullor ose
Përparimtar etj.! Me një fjalë do të gjenjë Babilloninë të gjallë në
kryeqytet!

Me Dekret të Këshillës Naltë më 30 të Shtatorit Parllamenti çpërndahet
edhe populli thëritet në zgjedhje të rea për një Mbledhje Kombëtare
Themeltare që të behen më 17 të Dhjetorit 1923, pas vendimit që ishte
vendosur. Çpërndarja e Parllamentit edhe thirja për Mbledhjen
Kombëtare Themeltare (Asamblenë) gëzojti gjithë popullin me qënë që me
këtë mënyrë do të pushonin grindjet edhe më tjatër anë do t’i
hidheshin themelet shtetnore të qeverimit të shtetit Shqiptar.

Kryeministri edhe Ministër i p. Brendeshme, Ahmet Zogu, me këtë rast
dha një shëmbëll patriotike, si burrat e mëdhenj, i cili do të mbetet
i paharuar edhe një trashëgim në të pritmet qeveritarë edhe politikanë
të Shqipërisë. Dyke parë që gjithë lufta edhe veshtrimi i
politikanëvet, kundrështarë, ishte drejtuar vetëm kundra tij, Ahmet
Zogu nuku qendrojti as pak në menjtim, po, për të mos u pandehur edhe
besuar që do të sillte pengime edhe terorizma në zgjedhjet, u largua
nga Ministria e p. Brendëshme dyke ja dorëzuar Seifi Vllamasit,
Ministrit p. Botore.

Një shëmbëll patriotike dha e një tjatër burrë i shënuar, një javë
përpara zgjedhjevet. Ky është Pishkopi Noli. Me qënë që në dorëzimin e
tij, në Amerikë, ngjajti një episod me Arqiepiskopin Rus, Aleksandrin,
edhe populli fedak Orthodhoks Shqipëtar kishte një pllenk në zemër,
pranojti lutjet e popullit edhe kësisoj me ceremoni të madhe u
dorëzua, ierarqisht, prej Sh. Tyre Ierotheo, Dhespot’ i Korçës,
përpara zyrtarëve edhe një shumicë të patreguarë nga populli. Me të u
dorëzuar ju kënduan lutje me titllat që ka Dhespoti i Durrësit.

Enthusiazmi edhe gëzimi ishin të patreguara në zemrat të gjith
Shqipëtarëvet, të Krishterë e Muhamedanë, me veprën të shënjtë edhe
patriotike që vepërojti Sh. e Tij Pishkopi Theofan Noli, Dhespot i
Durrësit.

Kishin arësye që të gëzohen, se me këtë veprë Kisha Orthodhokse
Autoqefale shqipe do të forcoheshe me themeltarin, kështu që
bashkërisht të tri Pishkopët do të përpiqeshin t’e naltësonin Kishën
Orthodhokse në themele të forta për lavdi të atdheut.

Me këtë veprë rodhë urimet nga Këshilla e Naltë, Qeveria edhe nga
gjithë anëtë të Shqipërisë e mergimit. Që të gjithë shprehnin se,
paskëtaj, Pishkopi Noli do të hidheshe në fushën fetare, për të cilën
është prikosurë, edhe politikën militante do t’ua linte politikanëvet
që janë të hedhur në këtë luftë.

Për fat të keq Korça e zgjodhi përfaqësonjës në Asamblenë, kështu që
rekeja politike e hoqi me vete, për të humbur gjithë simpathinë që
kish fituar, edhe, më tjatër anë, për të i sjellë dëme të mëdha edhe
çkatërime, siç do të shohim, atdheut!






Krye e VII. Çelja e Asamblesë

Lufta elektorale u vepërua me një qetësi të madhe në gjithë anëtë. Në
këto zgjedhje u ndjeh, për herën të parë, lufta elektorale se u
përpoqnë kundrështarët midis tyre për të fituar besimin e votat të
zgjedhësvet. Vërtet që u përdorë dhelpërira e të taksura, gostira edhe
të holla për të fituar vota më tepër cilado anë.

Pa fjalë edhe oratoritë ishin në urdhërin të ditës dyke çfaqur
programë, që vetëm në ëndërat i kishin parë, për t’u mbushur mëndjen
popullit që lumtëria ka për të rjedhur mbi Shqipërinë, në qoftë se
zgjithnin ata përfaqësonjës në Mbledhjen kombëtare. Edhe politikanët
tanë nuku e kishin as pak për turp që të flisnin në emër të partive,
të cilat natën i krijonin edhe në mëngjes na lajmëronin popullit me
anën të propagandistëve. Me këtë mënyrë në ç’do qytet të Shqipërisë u
formuan kaqe partira sa kapërxenin edhe Numrin të kanditavet. Sa për
Kryetarë ishin të gjithë, kështu që përnjerjesh u begatua Shqipëria!

Populli Shqipëtar sado i pastërvitur në luftërat elektorale mundi t’i
kupëtonjë fort mirë, edhe të tregohet partizan i flaktë cilas do anë
që i lypte votat e me këtë mënyrë përfitonte nga të gjithë.

Në Korçë e në Gjinokastrë lufta ishte m’e reptë midis partive edhe u
harxhuan mjaft të holla. Këto të holla ishin nga dirsa e popullit, të
atij populli që do t’i zgjithte përfaqësonjës! Edhe sikur nuku arrinte
dirsa e brendëshme po edhe dirsa e Shqipëtarëvet të Amerikës, që
punojnë në Fabrikat, për të përkrahur politikanët e mëdhenj e të
famëshme, në këto zgjedhje të Mbledhjes Themeltare! Vallë kur ka për
të ardhur ajo ditë që të dijë populli të japë votën e tij për vetën e
tij?..

Me gjithë këto zgjedhjet muar funt në një qetësi të madhe më 27
Dhjetor edhe populli priste me paduhapjen të Asamblesë për të shëkuar
themelet që do t’i hidheshin shtetit tonë mbi qeverimin të pritmjes.
Më 21 Janar 1924 hapet Asambleja edhe zgjidhet Kryetar vetërani plak
Petro Poga. Vështrimi i gjithë kombit ishte drejtuar tek Asambleja,
për të vështruar e dëgjuar programet, menjtimet edhe parimet që
yshqenin politikanët, të cilët përfaqësonin kombin, po, për fat të zi,
as gjësendi nga këto nuku çfaqnin. Për kundrazi që ditën e parë zunë
pëshpërimet, të hiqen njëri prej jatrit me qëllim djallëzor, të
formohen klika edhe të lozin përsëri nuskat në senën të Asamblesë!

Zilia, nakari, egoizma edhe inati i kish verbeuar më tepër se padija
që përse ishin mbledhur, kështu që vetëm edhe vetëm grindje edhe me
çeshtje vetjake shkonin kohën e tyre, pa u mejtuar ose u turpëruar, as
pak, për barrën e rëndë edhe detyrën që kishin përpara kombit. Vetëm
për të ndezur gjakrat të popullit mjerë mbanin nga nonj interpellim,
për mbi gabimet të nonjë Krahinari, që të duken sa enteresohen edhe sa
u dhembet Shqipëria!

Me të këtilla pengime i sillnin qeverisë ndalime në të shtruarit edhe
biseduarit çeshtjet me rëndësi edhe çeshtjet themeltare të shtetit
tonë. Çuka pastaj e dipllomatisë, të kundrështarëvët, ishte
Obstrukcioni! Politikani i math, Pishkopi Noli, nuku munte të tregonte
dot ndryshe programet e tij, të thella e të gjëra, përveç se me
mënyrën të Obstrukcionit, të cilin e kish mësuar siç duket, si
Papagalloja! Dredhaniku Sulejman Delvina bashkë me susmajmunët e tjerë
jepnin e mernin me metodat dhelparake, prej të shkollës vjetër
Halldupe!

Nuku deshnin t’e çfaqnin, shqipëtarisht, që mënyrat e përdorimet e
tyre, trashanike, të pakripura, të ndohtura edhe demprurëse nuku
kishin tjatër qëllim përveç se rëzimin të qeverisë edhe të mernin ata
fuqinë në dorë. Po; ky ishte qëllimi e programi edhe as gjësendi
tjatër. Edhe veçanërisht e më tepër lufta edhe kundrështimi ishin
drejtuar kundra Kryeministrit, Ahmet Zogut, të cilin e kishin hale në
sy!

Ahmet Zogun nuku duhet të dyshonjë njeri që nuku e donin krokodillët
politikanë tanë. Jo; që të gjithë e donin fort tepër, edhe me cilin do
që të fjaloseshe e ngrinin në qell për virtutat e tij, po, mjerisht, e
donin me qëllim të fshehët. E donin Ahmetin që t’e kishin vegël
politike edhe një fortesë të fortë që të zotëronin ata edhe t’e kishin
fuqinë në dorë. Me të vërtejtë i gjori Ahmet që të gjithë i nderonte
edh’e i dëgjonte, si djal’i ri, i papjekurë edhe i pastërviturë që të
kupëtonte djalëlzit’ e tyre, kështu që as pak nuku shkonte nër mënt
madhështira po përpiqeshe që vetëm qysh e qysh t’i shërbente atdheut.

Mirpo këto sjellje edhe më urtësinë, patriotizmën e me theroritë që
bëri dyke vënë jetën e tij përpara, për shpëtimin të atdheut, e
naltesuanë kaqe tepër Ahmetin sa u përhap fama mbi gjithë anëtë edhe
fitojti simpathinë të gjithë kombit. Emri pra i Ahmet Zogut kishte një
adhurim të veçantë në zemër të popullit.

Ky ishte shkaku i ndalimeve, pengimeve edhe obstrukcionit q’i sillnin
qeverisë në Parllament edhe në Asamble, edhe as gjësendi tjatër. Ahmet
Zogu edhe vetëm Ahmet Zogu ishte tani q’i bashkojti kundrështarët në
një qëllim për të rëzuar Ahmetin, të cilin e urenin pa si e panë që
nuku e fituan dot t’e kishin për veglë mprojtëse, si cilido nga pleqtë
politikanë, Krokodillë edhe Kamelionë!

Për fat të zi me propaganda e me lloji mënyra muntnë të mbjellin edhe
përhapin farrën e keqe e dëmprurëse, dyke bërë pasanike, këtu atje, të
cilët ca me ditje ca me paditje gjyrmonin programin çkateronjës për
atdheun. Edhe sot na dridhet zemra kur kujtojmë që këjo far’ e zezë
zuri rënjë ne Vlora historike, ne ajo Vlorë që ngriti flamurin
kombëtar, pas 500 vjet robërie!

Kurrë edhe kurrë nuku pandehte nonjë Shqipëtar që atë Vlorë me ndjenja
kombëtare edhe me patriotë vetëranë, si Seit Qemali, Hamza Isaj, Qazim
Kokoshi, Spiro Koleka, Qazim Koculi edhe shumë të tjerë, do të
pregatiteshe një kryengritje për vëllavrasje! Mjerisht atje gjeti
folenë ky qëllim kaqe i vështirë — se është turp të quajmë
andikombëtar — për të i vënë një vulatë të zezë historisë kombëtare!

Në ushtëri prapë kishte hyrë përçarja e demoralizimi, nga shkaku i
politikanëvet, kështu që nuku njihte qeni të zotin, pa u mejtuar as
pak që me këtë çkatërim humbiste kombi fuqinë shtetnor, për të cilë
bënte therorira të mëdha vetëm e vetëm që të qendronte në naltësi, në
disiplinë edhe asjatere prej ç’do të trazuarë në politikë.
Administratat u tronditnë edhe ato nga detyrat që kishin edhe ishin
ndarë dyke anuar kur ca më anën qeveritare kur ca më anën
kryengritëse.

Në këtë gjendje kishin arrirë punërat prandaj për të sjellë qetësinë
Ahmet Zogu preferojti që të iqet prej fuqisë edhe dha dorëheqjen me
gjithë Kabinetin. Këshilla e Naltë, e cila iqte tespijet edhe nuku
peshonte gjendjen kritike në të cilën shkonte Shqipëria, pranojti
dorëheqjen edhe i ngarkojti barrën Shefqet Verlacit për të formuar
Kabinetin. Verlaci e formojti Kabinetin po kryengritësit nuku ishin të
kënaqur edhe nuku bindeshin, as me këtë ndryshim, kështu që, për të
siguruar qetësinë, qeveria emënojti Ahmet Zogun Kumandant të
përgjithëshmë mbi ushtërinë pa si besimi humbi nga Kumandarët
Ushtëriake, nga të cilët shumë ishin bashkuar me kryengritësit edhe
nuku mbushnin urdhratat.

Kryengritësit dyke u forcuar me anën të ushtërisë zunë t’i shtojnë
pretenciunët edhe të dërsejnë dhëmbët kundra qeverisë. Kishin formuar
e një pleqësi e cila zuri të këshillonte edhe të urdhronte, në për
Prefekturat që të mos dëgjonin urdhratat të qeverisë po të
bashkoheshin edhe të vepëronin pas urdhrit që do të jepte pleqësia e
Vlorës!

Gjakderdhja edhe vëllavrasja ishin afruar në pragun të derës, prandaj
për të larguar një katastrofe kaqe të rezikçme Shefqet Verlaci dha
dorëheqjen me gjithë Kabinetin për të u gjendur nonjë mënyrë paqësore.

Formimi i Kabinetit ju dorëzua Ilias Vrionit i cili formojti qeverinë
me burra asjatërë edhe përveç kësaj, dërgojti, në Vlorë, një Komision
me Sami Vrionin në krye dyke u proponuar që qeveria është gati të
vinjë në një marëveshje edhe bashkëpunim të plotë, që të formohet një
qeveri e zgjedhurë nga të dy anëtë.

Mjerisht kryengritësit nuku afronin në nonjë kupëtim edhe shtronin
kondita të rënda me qëllim që të mos pranoheshin. Një nga konditat e
para ishte të përzehurit të Ahmet Zogut, nga Shqipëria, edhe të mos
ktheheshe kurrë prapë. Me tjatër anë i tureshin Tiranës me fuqi edhe
dyke dashur që të marin Beratin gjejnë kundrështim nga ana e qeverisë
vendiake, e cila qendronte besnike tek qeveria. Ushtëria e Beratit
nënë Kumandë të Majorevet Vei Sevrani edhe Demir Ali Areza ju
kundrështua ushtërisë kryengritëse edhe kësisoj u goditnë. Lufta
mbajti 2 dit edhe po të kish arrirë me kohë Osman Gazepi me 600 shpirt
ndihmës do të ishin thyer kryengritësit edhe punërat do të kishin marë
tjatër ndryshim, me gjithë që nofta kësisoj shpëtojti atdheu nga nonjë
gjakderdhje të madhe, dyke u përhapur mbi gjithe anëtë.

Në Shkodrë me qënë se patrioti, prej foshnjërie, Kapiten Ferit
Frashëri u kundrështua urdhratave të kryengritësve u vra prej një
Oficeri kryengritës. Te këtilla e shumë të tjera vrasje edhe çkatërime
u vëpëruan në shumë vënde, prandaj qeveria për të shpëtuar atdheun nga
gjakderdhja edhe nga nonjë rezik më të math preferojti të largohet
prej Shqipërisë dyke lënë kryengritësit t’e marin fuqinë në dorë edhe
të sundojnë Shqipërinë.

Pas 5 muaj Babillonie, grindje edhe rëmujë që kur se u hap Asambleja,
pa kujtuar të shkuarat, më 15 Qershor qeveria e Ilias Vrionit bashkë
me shumë partizanë shkuan për në Itali edhe Greqi, kështu që sundimi
mbeti në dorë të Sotir Pecit, i vetëmi anëtar i Këshillës Naltë që
kish mbeturë në Tiranë. Të fundit ishin Koço Kotta, Ministri i p.
Botore edhe Mustafa Aranitasi.

Ahmet Zogu i bashkuar prej besnikëvet të tij, midis cilëvet Osman
Gazepi trimi në luftërat e Devollit edhe Kolonjës Korçës kundra
Grekëvet më 1914, Major Leon De Ghilardi e të tjerë muar malet e
Shqipërisë edhe u hodhë në Mat. Këtu do të meresne një vendim kaqe i
rezikçmë, sa vetëm Perëndia e di ç’përfundim do të kishte, për fatin
të së ngratës Shqipëri, po të mos ishte Ahmet Zogu.

Me të dëgjuar që Ahmet Zogu arriti në Mat edhe kur mësuan për ngjarjet
të Tiranës me vrap u mblodhë 6,000 Matjanë e të tjerë luftëtarë,
besnikë të Ahmetit, të cilët kërkonin t’i tureshin Tiranës me domosdo.
Frymat ishin kaqe të ndezura sa as një fuqi nuku munt që t’i përmbante
edhe kësisoj do të ngjiste një gjakderdhje e vëllavrasje e tmeruarë!
Lumtërisht, patrioti i math i cili kish dhënë kaqe shëmbëlla
patriotizme, dyke shpetuar atdheun nga kaqe reziqe, kur me urtësië,
kur me trimërië, u mendua që do t’i vinte një katastrofë, nga më të
tmeruarat, Shqipërisë, po të ishte se pranonte këtë vendim!

Me gjak ftohtësi u menjtua që do të vepëronte një krimë, të
pashëruarshme, edhe do të shkelte me këmbë të veta famën edhe
simpathinë që kish fituar, prej gjithë kombit, prandaj Ahmeti thiri
kryetarët edhe si u falenderon i këshillon që të përndahen, për hir të
atdheut, dyke u thënë kësisoj: Në është se doni Shqipërinë edhe mua
atëhere u lutem tepër që të iqi në për shtëpitë edhe t’i bindi
qeverisë edhe ligjevet!

Sa shpirt madhërie prej burri patrioti të vërtejti!

Ahmeti preferojti të duronjë më mirë gjithë pabesitë edhe ligësitë, të
shokëvet edhe kundrështarëvet, sa të vepëronte një gjë të këtillë, e
cila do t’e sillte, nofta, në fuqi po do të linte një vulatë të zezë
mbi emrin e tij edhe në historinë kombëtare. U hoth pra në Serbi dyke
lënë kohën edhe nevojat e shtetit që t’e thërisnin e te ktheheshe
prapë në Shqipëri.

Kryengritësit, triumfallë, muar fuqinë në dorë edhe më 17 Qershor
formohet Kabineti nënë kryesi të Pishkopit Noli dyke u përbërë me
anetarë: Sulejman Delvina, Kasëm Qafëzezi, Luigj Gurakuqi, Rexhep
Shala, Vinjahu, Qazim Koculi. Vetëm Sotir Peci, anëtar i Këshillës
Naltë, u kundrështua në krye po pastaj, e dekretoj Kabinetin për të
marë frymën legale, aqe më tepër për të u qetuar vendi. Me gjithë këto
mori zotime që do të mblithnin Asamblenë ose do të bënin zgjedhje të
rea.

Ishte natyrisht që ky Kabinet nuku u formua se bazoheshe në një
program, në një qëllim edhe në një parim politik që i bashkonte për të
qeverisur Shqipërinë. As nonjë nga këto nuku kishin midis tyre. I
vetemi qëllim që i bashkonte ishte urejtja që yshqenin kundra Ahmet
Zogut edhe as gjësendi tjatër, kështu që po t’i gërmitnje pakëzë që të
gjithë Ministrit, të këtij Kabineti, kishin si cilido nga një klike të
veçantë të cilat punonin që qysh edhe qysh të zotëronte njëra për mbi
tjetrën. Me të këtilla qëllime të fshehta u bashkuan, midis tyre,
prandaj që ditën e parë zunë pëshpërimet edhe tryelet njëri kundra
jatrit.

Populli i mjerë kishte një simpathi të madhe për Peshkopin Noli se ca
me anën e berihajit, ca me oratoritë plot fjalë të nxehta e
patriotike, si edhe me theoritë të gjërra, që shtronte, kish fituar
një famë në Shqipëri. Gjendeshin mjaft njerës të cilët ishin kaqe të
ipnotizuar sa besonin që Mesia e Shqipërisë ishte Pishkopi Noli, edhe
gjithë shpresat e lumtërisë tek ajy nvareshin. Ishte një punë tepër e
rëndë që t’u kthenje mëndjen atyreve njerës, të berihajit, kështu që
duheshe të vinte koha e të bindeshin vetë vetiu për besimin e shpresën
që kishin varur.

Ata që e kishin psikollogjisur edhe e njihnin për së afërmi e kishin
peshuar fort mirë gjer ku e kish çapin të njojtjes dipllomatike edhe
politike. Aqe më tepër që nuku ishte marë me punëra qeveritare andaj
nuku dinte as qysh të vepëronte. Të qeverisurit të një shoqërie si «
Vatra » e Amerikës me të qeverisurit të një shteti nuku afronet as
gjëkundi! Nga ana time që e kisha njojturë, prej vitesh, si në Amerikë
si në Shqipëri e kisha lëftuar në menjtimet politike, kurdoherë, edhe
e kisha këshilluarë të mos trazoneshe fare.

Edhe në Korçë si e në Tiranë bashkë me shumë atdhetarë të vërtejtë i
ishin lutur që të iqte dorë nga politika edhe të shëkonte Kishën
Autoqefale shqipe, të cilën me mundime të mëdha e themelojti dyke i
sjellë shërbime të mëdha atdheut. Duheshe pra si Themeltarë e Bari i
Kishës Orthodhokse që të mbante këtë krabë në dorë, se vetëm kësisoj
dobitë do të ishin shumë më të mëdha, që do t’i sillte kombit, edhe do
të kishte një nder më të math se fronin e Kryeministrisë.

Pranojti me gëzim lutjet edhe këshillat tona po, mjerisht, egoizma,
zilia edhe nakari e shtynë në rëke të politikës që me këtë udhë të
humbas famën edhe simpathinë që kish fituar, me dirsën e tij në luftën
kombëtare. Pandehu ose më tepër u gënjye që dyke arrirë Kryeministër
do të nderoheshe më tepër edhe, nofta, kish për të zënë serën më të
naltë të qarkevet dipllomatike, të gjith botës.

Këto menjtime edhe këto dëshira e verbuan kaqe tepër sa e humbi
gjykimin edhe kësisoj u hoth në krahët të politikës, me një besim që
ajy kish për të lumturuar Shqipërinë. Të dehur nga të mbushurit të
qëllimit, me të marë fuqinë në dorë, nuku u përkujdesnë as pak që të
dëftenin nonjë program vepërimtar për pritmjen të qeverimit. Që në
krye u duk që programi i këtij Kabineti ishte vetëm për të marë
fuqinë, të mbushnjë etjen të urejtjes, kundra Ahmet Zogut, edhe as
fare nonjë menjtim për lulëzimin të atdheut.

Pishkopi Noli ishte vetëm me titllin si Kryeministër, se në punërat
shtetnore, më nj’anë që nuku kishte ditje edhe më tjetër anë nga mos
bashkimi i anëtarve që formonin Kabinetin, as pak nuku pyeteshe edhe
si cilido Ministër vepëronte pas dëshirës të vet. Noli e kupëtojti
gabimin edhe fajin të math, që kish bërë, po tani ishte vonuar edhe
duheshe me dashje ose pa dashje të mbyllte sytë, të përunjeshe edhe të
mirte përsipër ç’do gjë që vepëroneshe nga shokët e tij.

Një nga fajet, të pandjera, që vepërojti ky Kabinet është faji kur
vetë Kryeministri vajti për të përfaqësuar Shqipërinë në Lidhje të
Kombeve. Këtu i solli dëm të math Shqipërisë edhe e fëlliqi krejt
veten e tij, dyke u rëfyer që as në politikën të punërave të jashtme
nuku është i zoti, mbi besimin të plotë e të patundur që kishin ca nga
adhuronjësit të Pishkopit Noli. Kryeministri ynë pandehu që i ardhi
dita që të mbushte ëndrat egoistike edhe pa nonjë gjë të keqe
kërkojti, si një dipllomat i math, të çfaqnjë theorit’ e tij dyke
kritikuar Lidhjen të Kombeve edhe Përfaqësonjësit. Me një fjalë desh
të shkelnjë me këmbë gjithë dipllomatinë të Europës edhe gjithë botës!

Mundet që të ishte e arësyeshme theoria e Nolit po jo si Kryeministër
i një shteti, edhe ca më shumë jo përpara Lidjes të Kombevet po në
nonjë mbledje të veçantë, ku munte të gjente edhe admironjës e t’e
prisnin me dorëtrokitje. Këjo e rëzojti Nolin shumë poshtë, po me këtë
gjë, për fat të keq, rëzojti edhe rezikojti nderin edhe enteresin të
Shqipërisë. Me falimenton trashanik që dha Kryeministri u gëzuan nga
shokët e tij, edhe deshnin të përfitonin që t’i marin vëndin, kështu
që ishte pregatitur një propagandë për të mos e qasur në Shqipëri kur
të ktheheshe nga Europa!

Pemët pra të qeverisë kryengritëse do t’i përmbledhim në këto pika:
Falimento në punërat e jashtme edhe çkatërim në punërat e brendëshme!

Pik së pari formuan Gjyqet ushtëriake për të dënuar partizanët të
Ahmet Zogut. Ndjekje edhe pushim nga puna të atij nënpunësi që
pandeheshe partizan i Ahmet Zogut. Administratat u tronditnë të
gjitha, qetësia e pasiguruarë edhe gjithë punërat vinin rëmujë, në
vënt të drejtoneshin siç besonte e priste populli. Ushtëria, e cila
duheshe të qendronte në naltësi, e paanëshme edhe mprojtëse e çdo
reziku, që t’i vinte atdheut, u demoralizua dyke kallur politikën,
kështu që qindi miliun (100,000,000) franga ar që kish shtrydhur
dirsën e tij populli i mjerë, për këtë ushtëri, shkuan për dhjamë
qeni!!!

Klikat politike, për të shkretuar Shqipërinë, haheshin midis tyre për
kryesinë njëra mbi tjatrën, kësisoj që vepëronin cilado pas dëshirës
edhe enteresit të vet që të fitonte partizanë më shumë.

Një nga veprat më të shënuara e të bukura, të kësaj qeverie, është
ligji që bëri për të goditur kundrështarët. Ky ligj satrapik, dalë nga
mëndja e të etuarvet kundra urejtjes, ka për të mbetur një turp edhe
vulatë e zezë për Sekullin të 20të! Ligji, si për sigurimin
të shtetit, thotë: kundrështarët, të rexhimit (qeverimit) sotmë
enternohen!

Me të këtilla masa satrapike deshnin t’i vinin kruzmën Shqipërisë edhe
t’e transferonin në nonjë satrapllek, pa patur të drejtë as nonjë
Shqipëtar që të guxonte t’u kundrështoheshe, se me vrap enternoheshe
ose dënoheshe. Sotir Peci, anëtar i Këshillës Naltë, dyke parë që këjo
rugë e shpinte Shqipërinë në varrim të sigurtë, e shtrëngojti qeverinë
që të bënjë zgjedhje Parllamentare edhe të marë formën legale e
Konshtutese, se tjatërsoj do t’i bënte një thirje drejt për drejt
kombit. Të shtrënguar vendosnë për zgjedhje Parllamentare edhe jo për
Mbledhje Kombëtare Themeltare (Asamble).

Në të këtillë gjendje ndodheshe shteti ynë edhe kush e di ku do
arrinte nga qeveritarët e ditës, të cilët, të çkujdesur nga ikja e
Ahmetit e kishin xveshur robën edhe maskën të patriotizmës edhe ishin
hedhur tani në dëfrime, dyke nisur që nga Kryeministri Noli edhe gjer
në Kasëm Qafëzezi që të mësonin tromponën, kur si rufeja lajmëronin që
Ahmeti zuri të shkundnjë këmbët. Këjo lajmë, e pa pritur edhe e
pabesuarë, u prishi qetësinë bukuroshëvet edhe me vrap zunë të marën
masat, për të ju kundrështuar Ahmetit që të ktheheshe në Shqipëri.

Me këtë rast përfituan të mjerët sundimtarë që të hidhen, si korbet në
kërmat, për mbi të mjerën Shqipëri e t’e shkretojnë, varfërojnë edhe
rëmojnë! Si cilido që të ishte, nga të huajt, pandehte që Shqipëria
ishte në prag të luftës me lëvizjen ushtëriake që vepëroheshe. Tekdo
që të shkonje edhe udhëtonje nuku shëkonjë tjatër gjësendi përveç se
fuqira ushtëriake që mblidheshin në kufitë Shqiptaro-Serbe. Shtrëngime
të mëdha e të repta u vunë më gjithë anëtë për të mbledhur ushtëri pa
pyetur moshën ose ç’farëdo, nga konditat e shendetësisë edhe pas
regullit të ligjit ushtriak. Gjithë automobillat, qeret, arabatë edhe
kuajt u vunë në shërbim të ushtërisë, për të transportuar municionet
edhe ushtarët në kufi. Qytetet zjenin nga Oficerët të fabrikuar me një
orë e sipërë, dyke dhënë një pamje lufte edhe që të dëftenin ca më
mirë fuqin’e tyre çpallë rethimin ushtëriak, që kësisoj t’u shtinin
tmerin popullin edhe atyreve që të guxonin të flisnin edhe
kundrështoheshin!

Po përveç lëvizjes ushtëriake, nga e cila vetëm Perëndia e di ç’u
vepëruan, dolli në shesh, ku ish mbyllur, zanati i vjeter i Tyrqisë,
Arxhet edhe Arxhet! E gjora Shqipëri! Duheshe të duronjë ato që nuku
kish hequr as nga armiqët, me të këtilla masa, vetëm e vetëm për të i
rjepur lëkurën edhe t’e shkretonin. Larot kaqe prisnin që të
ringjalleshe zanati i arxhevet (fuqi i mbledhur me të holla) që të
vraponin si qenat e kasapanavet, për të marë pjesë në shpëtimin e
atdheut!!! Katillëk m’i math se i arxhevet nuku munt që të bëhet. Me
përdorimin, të këtij zanati, që të mos thomi shërbimi se është turp,
vepërohen gjithë hajdutëritë, prandaj janë gati në ç’do orë që të kesh
nevojë për kryetarë të arxhevet, se me këtë zanat të bukur rjepet
lëkura e popullit varfër nga dy anë. Nga njëra anë dyke paguar, pas
kalemit edhe haterit, për 50 shpirt 500-1000 edhe nga tjatra anë dyke
rjepur e plaçkitur popullin qetësor!

Me këto masa edhe shtrëngime qeveria mblodhi një fuqi prej 15-20000
vetash në kufitë Shqiptaro-Sërbe për të ju kundrështuar Ahmet Zogut që
të rynte në Shqipëri. Me një fjalë kombi Shqiptar u dënua, për të
mbushur egoizmat, inatet vetiake edhe urejtjet të ca njerësve pa
ndjenjë atdhesorë, të paguanjë miliunë edhe miliunë lira Engleze, edhe
jo franga, përveç gjakderdhjes, midis vëllazërisë, edhè rëmujës të
Shpipërisë!

Këta janë pemët të qeverisë Noli e cila në një kohë, prej 5 muaj
sundimi, mundi t’i sjellë dëmet më të mëdha Shqipërisë, sa të
përmblidhen gjithë dëmet q’u vepëruan nga gjithë Ministritë e shkuara
se, nuku bëjnë as një të pesëdhjetën! Përveç dëmeve marrëzore ishte
edhe reziku i math në të cilin po e xvarosnin Shqipërinë!






Krye e VIII. Prokllamimi i Republikës Shqipëtare

Ahmet Zogu i hequr më nj’anë, në Serbi, deshëronte të rijë i qetë e të
dëgjonte lumtëri e mbarësi për atdheun e tij të dashur. Dëshëronte nga
zemra që të shëkonte vepra themeltare, prej qeverisë kryengritëse,
edhe ndjente një gëzim të math, në veten e tij, që të kqyrte për së
largu gabimet edhe fajet që kishte, nofta, vepëruar, sa kohë që
sundojti ajy vetë Shqipërinë.

Besonte që largim’ i tij, prej Shqipërisë, do t’i beheshe një shkoll’
e naltë, për pritmjen të atdheut, se më nj’anë do të argaseshe në
politikë, kur të shëkonte burrat e rahur e të pjekur qysh dinë të
sundojnë shtetin, edhe më tjatër anë do të munte të piqeshe ca më mirë
dyke njojtur cilët ishin shokët edhe bashkëpunonjësit e tij besnikë.

Me të vërtejt, për Ahmet Zogun, ky largim u bë një shkollë e naltë, se
përfitojti kaqe shumë sa vallë do të kish përfituar nonjëherë kaqe
fort, me qënë që pësimet ju bënë mësime edhe nga ay Ahmet Zogu i ri
duheshe të dalë Ahmet Zogu Plak që të ringjallë Shqipërinë, dyke i
shtruar themele të forta e të çelnikta, edhe të verë në serë të
shtetevet të botës të qytetëruarë!

Në vënt që të dëgjonte nonjë lajmë të mirë edhe gazmore, nga atdheu,
për kundrazi dita me ditën lajme të zeza dëgjonte edhe shëkonte,
kështu që i copëtoheshe zemra edhe i pikëlloheshe shpirti prandaj,
dyke psherëtitur, menjtohet thellë, vetë vetiu, edhe thotë: Shqipëria
po shkretonet së gjithash edhe unë po ri në Beligrad! Mos më durofsh o
Zot, bërtet, edhe me vrap mori vendimin të fundit: vdekja më mirë edhe
vetëm e vetëm shpëtimi i atdheut! Q’atë orë shtron pllanin të
vepërimit edhe mbleth shokët e tij besnikë, të aratisur në Serbi,
Itali edhe Greqi, edhe u çfaq pllanin edhe vullnetin e tij, të
patundur, që do të niset për shpëtimin të Shqipërisë.

Shokët e tij politikanë, si Xhafer Ypi, Shefqet Vërlaci, Ilias Vrioni,
Koço Kotta e të tjerët, mbetnë të habitur me guximin të Ahmetit, po
ç’do këshillë që t’i jepnin ishte e kottë, prandaj i shtrënguan dorën
që Zoti t’e mpronjë nga ç’do rezik edhe daltë faqebardhë. Me vrap
Ahmeti mer shokët luftëtarë, midis cilëvet edhe Major Gjilardin, edhe
shkon për në malet e Shqipërisë.

Lajmëja që Ahmet Zogu shkeli në malësi të Shqipërisë u përhap si
vetëtima edhe në thirje të tij vrapuan përnjeherjesh jo vetëm Matjanët
po edhe Mirditas, Dibranë e Kosovas gati që të derthnin pikën e fundit
të gjakut për Ahmet Zogun edhe për shpëtimin të atdheut. Me gjithë që
Ahmet Zogu e dinte fort mirë fuqinë të madhe, q’i kish vënë për ballë
qeveria në gjithë anët e kufive, po këjo nuku i bënte nonjë përshtypje
as q’e frikësonte prandaj, si mblodhi kryetarët, si i madhi Skënderbeu
shtron pllanet për goditje

Njëhere pllanet të caktuara Ahmet Zogu u lutet edh’i këshillon që të
përpiqen me sa t’u jetë e mundurë të largohen nga gjakderdhja, midis
vëllazërisë, edhe nga ç’do dëm që munt t’i ngjiste popullit. U
përndahnë që të gjithë për të marë kumandën e pjesës së tij, që ju
ngarkua si cilit do, edhe Kumandanti i përgjithëshmë i vepërimit,
Ahmet Zogu, mbajti për vete grykën e Matit, Gur’ e Bardhë.

Plani i goditjes u pregatit kësisoj: Ahmet Zogu me 12.000 shpirt
mbajti për qendre Peshkopine dyke patur me të djathte Shtetin Madhor,
nënëkryesi të Majorit Leon de Gjilardi, të njojturin luftëtar kundra
Grekëvet, në Kolonjë edhe Devol të Korçës 1914. Ceno Kryeziu me 3.000
shpirt mori anën e Lumës, Shkodrën me 1.400 shpirt, Malo Bushati edhe
Salahedin Bloshmi me 700 shpirt mori qafën e Thanës.

Në të dhënit të shënimit, prej Kolonelit Ahmet Zogut, për përparimi
nga gjithë anëtë ushtëria e gjithë fuqitë qeveritare u gjetnë përpara
një reziku të math edhe tmeri i math i pushtojti kështu që ç’do
kundrështim ishte i kottë Oficerët iknë dyke lënë ushtërinë pa nonjë
kumandë kështu që gjakderdhja ishte e pakëtë, nga të dy anëtë.

Ceno Kryeziu pati kundrështimin më të math po dyke lëftuar burrërisht
mundi t’i thyenjë edhe t’i vërë përpara e t’i çakërdisnjë andej këtëj
dyke mos qëndruar dot gjëkundi.

Goditjet u ndezë me gjithë anëtë, po pllanin strategjik të Ahmet Zogut
nuku e kupëtonin dot Kumandarët të ushtërisë regullshme, të qeverisë,
prandaj qeveria lajmëronte, zyrtarisht, popullin edhe botën e jashtme
që kryengritësit i dërmojti ushtëria edhe po i ndjek këmba këmbës gjer
në kufi Shqiptaro-Sërbe. Qeveria i kish me të drejtë qarkoret që jepte
se, pas lajmeve edhe sigurimit që i jepte Shteti Madhor, besonte siç
besonte edhe vet Shteti Madhor që fituan luftën edhe kryengritësit u
aratisnë.

Ahmet Zogu gëzoheshe se vështronte që pllan’ i tij po plotësoheshe,
pas programit që kish shtruar, me qënë që qëllim’ i tij ishte që
kundrështarët t’i mbante në ato vënde, ku të besonin e pandehnin se
gjithë fuqia e Ahmet Zogut atje qendronte. As fare edhe kurr nuku e
shkonin nër mënt që Ahmet Zogu mbante një fuqi jashtë luftës e cila do
të rynte në Tiranë në të parën shenjë që do t’u jepte.

Këjo fuqi po rinte e fshehtë në grykë të Matit, dyke pritur urdhërin e
Kumandantit Math, i cili si një strategjik i mbaruar jepte e merte më
të gjithë anëtë.

Kur beson që ardhi koha e duhur urdhëron fuqinë të grykës Matit të
dalë në qafë të Murisit 6 orë lark Tiranës! Me mos pandehur kurrë që
do të guxonte rynte nga këjo anë nuku ishin përkujdesur që të linin
nonjë fuqi të madhe, prej të ushtërisë, prandaj në çfaqjën të kësaj
fuqie, të Ahmet Zogut, një tmer e një panik i zapëtojti aqe
qeveritarët e politikanët, në Tiranë, si edhe gjithë ushtërinë kur
mësuan këtë pllan të papandehur edhe të pa pritur kurrë të kurrës!

Qeveritarët me nxitim të math mblodhë katrafuzët edhe shkuan për në
Vlorë, ku, hofta, të shtronin të tjera pllane për mprojtjen. Me gjithë
frikën që kishin me vete, nga hieja e Ahmet Zogut, nuku haruan që
bashkë me Arqivat të shkundin edhe arkat të shtetit. Shenjtëria e Tij
Pishkopi Noli, Kryeministri, nuku munte që të ndaheshe nga Tromponi
edhe kështu e mori me vete, për të haruar brengat edhe hidhërimet të
ditës!

Oficerët, njeri pas jatrit, muar trajstat edhe shkuan edhe ata për në
Vlorë që të keshilloheshin me qeverinë edhe të mernin masat e duhura
nën urdhërin të Ministrit Math te luftës, Kasëm Qafzezit!.. Të pakë
Oficerë mbetnë në luftë, midis cilëvet Shefqet Korça, po edhe këta
dyke parë që ç’do kundërshtim ishte i kottë muar udhën e Vlorës dyke
lënë ushtërinë të përndarë e pa kumandë, që të aratiseshin në për male
si zoqt’e korbit!

Me gjithë këto ngjarje, të pashëmbëllta, edhe me katastrofën që
pësuan, bukuroshët Qeveritarë, pa pikë turpi, deshnin edhe nga Vlora
të jepnin urdhërime e kumanda në për Prefekturat me seriozitë sikur me
të vërtejt ata ishin sundimtarë. Edhe, pa tallje, besonin që përsëri
do të ktheheshin në Tiranë dyke varur shpresën me të madhe tek Bajram
Curi edhe tek Isuf Elezi, të cilit përveç Arxhevet q’i dhanë me këtë
rast i paguan edhe arxhet q’i kishin mbetur, pa paguar, që në kohë të
Mbretit 1914!

Më këto ëndërime po mereshin qeveritarët, në Vlorë, kur më 24 Dhjetor
fuqia e Ahmet Zogut, pas njê përpjekje të vogëlë e pa nonjë dëm,
rëzohet edhe ryn në Tiranë, të cilën e muar nënë mprotje dyke
regulluar një shërbim qeverimi të hëpërhëshme.

Me 25 Dhjetor ryn vetë Ahmet Zogu, si Kumandant i Përgjithëshmë i
Operacionit me gradon Kolonel, edhe u prit me enthuziazmë të madhe nga
ana e popullit. Lajmeja e rikthimit, në Shqipëri, të Ahmet Zogut u
prit me gëzim të math nga gjithë populli, i cili i mërzitur nga një
qeveri ilegale ishte tepër dëshpëruar, prandaj rikthimi i Ahmet Zogut
e ngushëllojti dyke i mbushur zemrën plot shpresë për një pritmje të
lumturë.

Qeveria ilegale edhe çkatëronjëse, e cila ka për të mbeturë një
pasqyrë për gabimet, fajet, dëmet edhe gjakderdhjet për inatet edhe
egoizmat vetiake, mblodhi leckat edhe si shkundi arkat e shtetit
shkojti në Itali më 26 Dhjetor 1924. Bashkë me qeverinë shkuan edhe
Klikashët e mëdhenj, Mustafa Kruja edhe Bahri Omari me tarafet e tyre,
për të organizuar partitë Radikale edhe Intelektuale!

Mjerisht me marrëzinë të këtyreve bukuroshë ishtë thënë që të gënjenen
edhe t’i gjyrmojnë një shumice e madhe prej njerës politikanë,
nënpunës edhe për mbi 400 Oficerë. Midis këtyreve ishin më të shumët
të pafajshmë, po të gënjyer e të bindur në urdhërin e të mëdhenjvet e
nuku bënë tjatër përveç se të mbushin detyrën, kështu që nga frika u
hodhë në Itali, ku duheshe të lajnë mekatat e bukuroshëve. Edhe në
këtë rebesh duheshe që të ndjente kombi edhe një hidhërim të math se u
trazuan, me dashje ose pa dashje, ca burra kombëtarë vetëranë edhe
burra shtetnorë, si Sotir Peci, Seit Qemali, Luji Gurakuqi, Hil Mosi,
Qazim Kokoshi, Spiro Koleka, Kole Tromara, Jashar Zavalani e shumë të
tjerë të rinj, nga të cilët atdheu priste edhe pret shërbime.

Nga krerët, të cilët u përkujdesnë të mbushin xhepet, për shërbimin të
math e të paharuar q’i suall atdheut, u hodhë në dëfrimet edhe të
mjerën Shqipëri e haruan, të tjerët mbetën në për rugat e Italisë si
mos më keq!

Të këtillë përfundim mori qeveria ambiciose edhe e urejtjes nënë
Kryesi të Nolit, i cili, për të arrirë qëllimin të egoizmës tij
trashanike, shkeli me këmbë gjithë nderimet q’i kish dhënë kombi edhe,
për çpagim, çkatërojti Shqipërinë!

Ahmet Zogu me të marë fuqinë në dorë, si Kumandant i përgjithëshmë i
Operacionit, i bën një thirje popullit dyke e këshilluar në qetësi
edhe të shohë punën e vet si cilido, kështu edhe Prefekturavet u
drejtoj qarkëtore dyke u hequr verejtjen që të shëkojnë punën edhe të
mbushin detyrën, plotërisht, se janë përgjigjës për ç’do faj ose gabim
që të vëpëronet në Prefekturat e tyre. Me të vërtejt q’atë orë, që kur
se u lajmërua rikthimi i Ahmet Zogut, mori përnjerjesh ngjyrën e parë
qetësia e vëndit, edhe cilido u hoth në punërat e veta.

Shumë, nga partizanët që simpathizonin edhe kishin bashkëpunuar me
qeverinë ilegale, kishin edhe frikë se pandehnin mos ndiqeshin për
kundrështarë po as nonjë ndjekje e këtillë nuku u vepërua, dyke lënë
lirin’ e plotë të gjykonjë si cilido, në të drejtat e ligjit.

Koloneli tonë, Ahmet Zogu, me të u qetuar vëndi krejt, deshe të
tregonjë kalorësin’ e tit fisnike edhe të japë shëmbëll patriotizme,
shëmbëll bindje përpara ligjevet edhe kështu pas 10 dit sundimi,
ushtërisht, si Kumandanti i Përgjithëshmë i Operacionit, xveshi robat
ushtëriake edhe bashkë me kllecin e hutën të tij, pa si nvari në
peronë për kujtim i dorëzoj fuqinë në dorë Këshillës naltë, më 4 Janar
1925 që të rynjë shteti në udhën legale.

Ja shëmbëll patriotizme! Ja shëmbëll prej burri të math edhe shpirt
Madhështori!

Ay që shpëtojti e ringjalli Shqipërinë edhe kur munte me kleçin në
dorë të sundonte, nuku desh se nuku ja pranonte shpirti edhe zemra
atdhesore edhe madhështore, kështu që si ç’do nënështetas edhe ushtar
i thjeshtë qendrojti gati në zërin të atdheut, për të i shërbyer me
mish edhe me gjithë shpirt!

Xhafer Ypi, mbetur i vetëm anëtar i Këshillës Naltë, pa ndenjur në
menjtime të thella, i ngarkojti barrën Ahmet Zogut, të vetëmit burrë
që kish nevojë kombi, për të formuar Kabinetin dyke patur Ministër
Myfit Libohovën, Petro Pogën edhe Koço Kottën.

Me largimin të Ahmetit, nga Shqipëria, kombi ynë përfitojti kaqe shumë
sa, nofta, edhe me therorira vallë do të kish arrirë që të shëkonte
kaqe dobira të mëdha, nga ky largim, me qënë se Shqipëria fitojti një
xheni, një burrë shteti të math, të mbaruar edhe dorëçelniktë. Po;
burri i math edhe dorëçelniku i Shqipërisë, i cili ishte dorëzuar prej
Zotit Math që t’i hedhë themelet e forta e të çelnikta, ishte trimi i
trimavet edhe guximtari i pashëmbëlltë Ahmet Zogu!

Kohën nuku e shkojti më kot e në dëfrime, si shumë të rinj, po në
studime edhe studime të gjërra e të thella sa kohë që ndenji në
Beligrad. I prikosur vertejt natyrisht me xgim, si e me diturinë që
kish marë në shkollat po këto nuku i mjaftonin pa bërë e një praktikë,
dyke u trazuar me burra politikanë të mëdhenj e të rahur gjithë jetën
e tyre me politikën, kështu që mundi të përfitonjë shumë. Më tjatër
anë edhe në Shqipëri pësimet ju bënë mësime edhe ishte mjaft argasur
që të psikollogjiste në cilën katigori qendronte atdheu i tij, i
dashur, edhe qysh duheshe vepëruar që t’e siguronjë mbi një themel të
fortë e të çelniktë edhe t’e verë në sërën të gjithë kombevet të
qytetëruara.

Prandaj me të marë Kryeministrinë me vrap ju vërvit punës edhe, në një
kohë të shkurtër, të munde të habitnjë botën me veprat e tij shtetnore
e të çudiçme. Pik së pari i shëroj Shqipërisë gangrenin dyke
desformuar ushtërinë, e cila thëthinte dirsën e popullit edhe në vënt
që t’i shërbente atdheut i solli dëmet më të mëdha, me demoralezimin
edhe politikën që kish adoptuar. Përveç këtyreve për shtetin Shqiptar
nuku duhet as pak që të mbanjë një ushtëri të madhe me kaqe spenzime,
se është e ditur që Shqipëria nuku munt të lëftonjë dot me as nonjë
mbretëri fqinjë ose tjatër. Për Shqipërinë duheshe që në krye reforma
e Ahmet Zogut, një Xhandarmari e organizuarë në degën e fundit të
përparimit edhe një ushtëri të vogël, vendiak, dyke shërbyer 6 muaj
për ushtrim siç u votua.

Më 17 Janar u hap Asambleja edhe pa shkuar kohën me bisedime, të kota,
edhe çeshtje vetiake u muar me bazën themeltare të qeverimit të
shtetit Shqipëtar. Si biseduan edhe studiuan hollësisht, nga ç’do
pikëpamje, cili qeverim është m’i mirë edhe m’i pëlqyer, për
Shqipërinë, pranuan, votuan edhe prokllamuan Republikë!

Dita 21 Janar 1925 do të mbetet e shenjtë edhe historike, për kombin
Shqipëtar, me qënë që në këtë ditë u prokllamua Republika
Shqipetare!

Gëzimin e math edhe rëndësirën, të kësaj dite historike, e ndjehu edhe
e çfaqi gjithë kombi Shqipëtar, i cili nga enthusiazmi ishte si i
dehur me të mësuar këtë lajmë gazmore e cila u përhap si vetëtima më
gjithë anëtë të Shqipërisë edhe në gjithë botën. Festimet mbajtnë tri
dit e net dyke dëfryer e dyke kënduar. Në për Kishrat e në për Xhamitë
u benë Të Deume (Lutje) për këtë ditë dyke ju lutur Perëndisë që t’e
ketë nënë mprojtje Republikën Shqipëtare që të përparonjë edhe të
ronjë sa të jetë bota. Kësisoj u festua këjo ditë e shenjtë edhe
historike, e cila ka për të mbetur trashëgim në trashëgimtarët të
Shqipërisë. Zërin të popullit Shqiptar i cili arrinte në qell, do t’e
dëgjonjë i Madhi Zot, prandaj bashkë me atë zë që buçiste bashkonj
edhe unë lutjet e zërin tim edhe nga thelbi i zemrës e bëtas: Roftë!
Roftë edhe Roftë Republika Shqiptare! Amin.

Gjithë bota u lajmërua për prokllamimin të Republikës Shqipëtare edhe
u prit me gëzim të math që edhe Shqipëria ryri në sërën të shtetevet
të qytetëruara. Qeveritë përgëzuan me telegrame të nxehta
Kryeministrin të Shqipërisë, Ahmet Zogun, dyke çfaqur dëshirën që kanë
për të ndihmuar e përkrahur Republikën e re që të rynjë në sërën të
qytetërimit edhe përparimit.

Me të u prokllamuar Republika Shqipëtare përnjerjësh Shqipëria mori
një ngjyrë tjatër, në qarket Dipllomatikë edhe Kapitaliste. Me vrap u
çfaqnë Kompanira të mëdha dyke kërkuar Konçesione për vaj gurin,
Minerale, Banka edhe të tjera. Qeveria bashkë me Asamblenë pranuan një
Konçesion të vaj gurit edhe formimin të Bankës kombëtare, e cila ishte
m’e nevojshme nga të gjitha. Kësisoj zunë të zbulohen begatitë të
Shqipërisë edhe nuku mbetet përveç se në do rë të Qeveritarëvet edhe
gjithë Shqipëtarëvet që të hapin sytë e të punojnë me zell që të
shohin edhe t’e lenë prapa tyre një Shqipëri të lumturë, brez pas
brezi!

Asambleja, dyke punuar pa reshtur, me kujdes të math kqyrte edhe si i
bisedonte Nyjët të Konshtutës më 31 Janar 1925 zgjodhi Ahmet Zogun të
Parin President të Republikës Shqiptare, në mest të enthusiazmit e
dorëtrokitjevet që nuku mernin pushim me bërtime: Rroftë Presidenti!
Rroftë Ahmet Zogu! Rroftë pritmja e lumtërisë!

Asambleja me këtë zgjedhje mundi të përfaqësonjë, me të vërtejt
vullnetin edhe dëshirën të gjithë kombit Shqipëtar, me qënë që burri i
math i Shqipërië, si cili ka fituar simpathinë edhe zëmrën të tij
është Ahmet Zogu. Prandaj me të u përhapur sihariqi gazmor, në të
gjithë anëtë, populli nuku dinte qysh të çfaqte gëzimin e tij. Me të
gjithë anëtë nuku tingëllonte në hapësirë përveç se buçim i zërravet
që bërtitnin: Rroftë! Rroftë edhe Rroftë Ahmet Zogu!

Lutje në për xhamite edhe Kishrat u bënë me ceremoni të madhe dyke ju
lutun Zotit Math për të Parin President të Republikës Shqipetare. Nuku
kish gojët e tjatër në për popullit përveç se të lavdëronin Zotin që u
fali Republikën edhe President Ahmet Zogun, tek i cili kanë vënë
gjithë shpresën të Shqipërisë, prandaj dita 31 Janar u festua me kaqe
bujo edhe me kaqe enthusiazme të madhe.

Kish edhe ka arësye të plotë populli që të enthuziazmohet për të
shtrenjtin, të çkëlqyerin, dorëçelnikun edhe burrin të math të
Shqipërisë, me qënë se Ahmet Zogu përmhleth gjithë virtutet që të
qendrojnë mbi Fronin Presidencial, për mbi të cilin meritat e tij, të
fituara me theroritë që shtrojti mbi alltarin të atdheut, edhe
vullneti i kombit e hipnë atje Nalt për të udhëhequë frenat të
Republikës Shqiptare.

S’ka dyshim që tek Ahmet Zogu, Presidenti i Republikës, do të gjejmë
Ahmet Zogun që kur se u hoth në luften kombëtare, Ahmetin që mori anë
në Kuvent të Lushnjës, Ministër, shpëtimtar, Kryeministër, Kolonel,
Burrin të math edhe ringjallësin të Shqipërisë!

Bashkonj edhe unë lutjet edhe zërin tim edhe nga thelbi i zemrës
bërtas: Rroftë Republika Shqiptare! Rroftë shpresa, burri i math edhe
dorëçelniku Ahmet Zogu, i Pari President i Republikës Shqipëtare!
Rroftë! Rroftë edhe Zoti i Math e mproftë edh’e ndimoftë për lumtërinë
të Shqipërisë Amin.

FUNT

